
1. Poglavlje 


— Znaš, Nella — reče Stasio Tarkowski maloj Engleskinji — da su 
jučer došli redarstvenici i uhapsili Ženu nadzornika Smaina i njegovo 
troje djece: onu Fatimu koja je već nekoliko puta dolazila u ured 
tvom i mom ocu. 

A mala, Nella kao slika lijepa, uzdigne svoje zelenkaste oči 
prema Stasiju i zapita napola u čudu, a napola u strahu: 

— Jesu li je odveli u zatvor? 

— Ne, ali joj nisu dopustili da putuje u Sudan. Došao je činovnik 
koji će je nadzirati, da se ni za korak ne makne iz Port Saida. 

— A zašto? 

Stasio, koji je navršavao četrnaestu godinu i koji je veoma volio 
svoju osmogodišnju prijateljicu, ali je s njom postupao kao s malim 
djetetom, odgovori sa samosvjesnim izrazom na licu: 

— Kad budeš u mojim godinama, znat ćeš sve što se događa, i 
to ne samo ono što se događa uzduž kanala od Port Saida do 
Sueza, već i u čitavom Egiptu. Zar nisi ništa čula o Mahdiju? 

— Čula sam da je ružan i neuljudan. 

Dječak se sažalno osmjehne. 

— Da li je ružan, ne znam. Sudanci smatraju da je lijep. Ali reći 
za čovjeka koji je toliko ljudi poubijao da je neuljudan, to može doista 
izustiti samo osmogodišnja djevojčica, kojoj suknjica seže dovde, 
jedva do koljena! 

— Tatica mi je tako rekao, a tatica to zna najbolje. 

— On ti je to tako zato rekao jer drukčije ne bi razumjela. Meni ne 
bi tako rekao. Mahdi je gori od čitavog krda krokodila. Razumiješ li? 
Dobrog li izraza "neuljudan"! Tako se govori malim bebama. 

Ali opazivši kako se lice djevojčice zamračilo, zašuti, a zatim 


reče: 

— Nella! Ti znaš da ti nisam htio učiniti nažao. Doći će vrijeme 
kad ćeš i ti imati četrnaest godina. To ti sasvim pouzdano obećajem. 

— Aha! — odgovori ona i pogleda ga zabrinuto. — A ako Mahdi 
prije toga upadne u Port Said i ako me proždere? 

— Mahdi nije ljudožder. On ne proždire ljude, već ih ubija, a neće 
ni upasti u Port Said. Ako to učini, pa sve da mu se prohtjedne i tebe 
ubiti, imao bi najprije sa mnom posla. 

Nakon ove tvrdnje Stasio tako značajno šmrknu da to nije moglo 
značiti ništa dobro za Mahdija, što Nellu sasvim umiri. 

— Znam — odvrati ona. — Ti me ne bi dao. Ali zašto ne puštaju 
Fatimu iz Port Saida? 

— Jer je Fatima Mahdijeva sestrična. Njezin muž Smain rekao je 
egipatskoj vladi u Kairu da će poći u Sudan, gdje boravi Mahdi, i da 
će isposlovati slobodu za sve Evropljane koji su pali u njegove ruke. 

— Znači da je Smain dobar? 

— Čekaj! Tvoj i moj tata, koji odlično poznaju Smaina, nemaju 
nikakva povjerenja u njega, pa su upozorili Nubar-pašu da se ne 
pouzdaje u njega. Ali vlada je privoljela da se Smain pošalje na put, i 
sada on, eto, boravi već pola godine kod Mahdija. Sužnji se ipak 
nisu vratili, već je naprotiv stigla iz Kartuma vijest da mahdijevci s 
njima sve okrutnije postupaju, da je Smain iznevjerio, pošto je od 
vlade izmamio novaca. Sasvim je prešao na stranu Mahdija, koji ga 
je imenovao emirom. Pripovijedaju da je Smain bio zapovjednik 
topništva u onoj strašnoj bici kad je pao general Hicks; a vele da je 
on naučio mahdijevce kako se barata topovima, što oni, kao divljaci, 
prije nisu znali. Smain se zalagao da izvuče ženu i djecu iz Egipta. 
Kad je Fatima, koja je bila upućena u Smainove namjere, htjela 
potajno umaknuti iz Port Saida, uhapsila ju je vlada skupa s djecom. 

Razgovor se najednom prekine jer je Stasiova pozornost bila 
privučena jatom ptica koje su letjele od Echtumom-Faraga prema 
Menzaleh jezeru. Ptice su prilično nisko letjele. U prozračnom se 
uzduhu moglo točno vidjeti nekoliko pelikana s uvučenim vratovima 
kako polako mašu ogromnim krilima. Stasio poče odmah oponašati 
njihov let; zabaci glavu unatrag, stane mahati raširenim rukama po 
zraku i potrči dosta daleko po nasipu. 

— Gledaj! Eno i plamenaca! — klikne odjednom Nella. Stasio se 


odmah zaustavi, jer su se doista iza pelikana, samo nešto više, 
vidjele dvije ptice, koje su nalikovale na dva velika purpurnocrvena 
cvijeta. 

— Plamenci! Plamenci! 

— Svako se veče vraćaju u svoja gnijezda na otocima — reče 
dječak. — Ah, da imam pušku! 

— A zašto bi pucao u njih? 

— Ženske to ne razumiju. Hajdemo dalje, možda ćemo ih još 
više vidjeti. 

Nakon tih riječi prihvati on djevojčicu za ruku pa pođoše do prve 
kanalske luke u Port Saidu, a za njima pristane crnkinja Dinah, 
nekadašnja dadilja male Nelle. Išli su pokraj šume koja dijeli vode 
Menzaleh jezera od kanala, kojim je baš u taj čas prolazio veliki 
engleski parobrod. Parobrodom je upravljao kanalski pilot. 

Približavala se večer. Sunce je još prilično visoko stajalo, ali se 
već sklanjalo prema protivnoj obali. Nad slanom se vodom kanala 
pružao zlatan sjaj i miješao se sa sjajem boja u paunskoj plaveti 
ustalasanih valova. Na arapskoj se obali protezala, dokle oko seže, 
žuta pješčana pustinja — tmurna, kobna, mrtva. Između ukočenog, 
staklenog neba i nepreglednog pijeska nije se vidio ni jedan trag 
živoga bića. Dok je još na kanalu vrio život, čamci vrvjeli na sve 
strane, zviždanje parobroda nadaleko razlijegalo, a po Menzaleh 
jezeru treptala suncem obasjana jata galebova i divljih pataka, tamo 
na arapskoj obali kao da se prostirala Zemlja smrti. Tek kad je sunce 
zapadajući postajalo sve crvenije, počeše se pješčani krajevi 
ljubičasto prelijevati, kao ledina pod jesen u poljskim šumama. 

Putem prema luci ugledaše djeca još nekoliko plamenaca, koje 
su njihove oči pratile sa smiješkom. Tada izjavi Dinah da Nella mora 
kući. U Egiptu nakon dana, koji su i zimi obično vrući, dolaze veoma 
hladne noći. Budući da je na nježno Nellino zdravlje trebalo budno 
paziti, nije njen otac, gospodin Rawlison, dopuštao da se djevojčica 
poslije zalaza sunca zadržava kod vode. Krenuše zato prema gradu, 
gdje je na kraju, blizu kanala, stajala vila gospodina Rawlisona. Baš 
kad je sunce utonulo u more, prispješe oni pod krov. Ubrzo nakon 
toga stigne, na ručak pozvan, inženjer Tarkowski, Stasiov otac. 
Cijelo društvo s Nellinom učiteljicom, Francuskinjom gospođom 
Olivier, sjedne za stol. 


Gospodin Rawlison, jedan od ravnatelja Kompanije Sueskoga 
kanala, i Vladyslaw Tarkowski, inženjer iste kompanije, živjeli su 
mnogo godina u najtješnjem prijateljstvu. Obojica bijahu udovci. 
Gospođa Tarkowska, rođena Francuskinja, umrla je pri Stasiovu 
rođenju, dakle pred više od trinaest godina, a Nellina je majka umrla 
od sušice u Heluanu, kad su djevojčici bile tri godine. Oba su udovca 
stanovala u Port Saidu, u susjedstvu, a viđali su se danomice u 
poslovnim stvarima. Zajednički ih je udes još više zbližio i učvrstio 
već prije sklopljeno prijateljstvo. Gospodin je Rawlison zavolio 
Stasija kao svoga rođenog sina, a gospodin bi Tarkowski u svako 
doba pošao i u vatru za malu Nellu. 

Iza svršenih dnevnih poslova najmiliji im otpočinak bijaše 
razgovor o djeci, njihovom odgoju i budućnosti. U razgovoru bi 
gospodin Rawlison obično hvalio odvažnost i valjanost dječakovu, 
dok se gospodin Tarkowski oduševljavao nježnošću i anđeoskim 
lišcem male Nelle. I jedno je i drugo bila istina. Stasio je bio malko 
umišljen i hvališa, ali je učio marljivo, a učitelji u engleskoj školi, koju 
je polazio u Port Saidu, smatrali su ga doista neobično nadarenim. A 
što se tiče odvažnosti i praktičnosti, to je on naslijedio od oca, jer je 
gospodin Tarkowski posjedovao te vrline i njima je ponajviše imao 
zahvaliti svoj sadašnji visoki položaj. Godine 1863. borio se 
neprekidno jedanaest mjeseci na ratnom polju. Bio je ranjen, 
zarobljen i osuđen na Sibir. Ali mu je pošlo za rukom da uzmakne iz 
dubine Rusije i pobjegne preko granice. Jednu je godinu proučavao 
hidrauliku, onda je dobio namještenje na kanalu, a nakon nekoliko 
godina, kad su upoznali njegovu vrsnoću, energiju i marljivost, 
ponudiše mu visoko mjesto nadinženjera. 

Stasio se rodio na kanalu u Port Saidu, tu je odrastao i proveo 
gotovo četrnaest godina, pa su ga inženjeri, prijatelji njegova oca, 
nazivali zato sinom pustinje. Kasnije, kad je već pošao u školu, 
pratio je kadšto svoga oca ili gospodina Rawlisona, za vrijeme 
praznika i blagdana, na službenim putovanjima koja su obavezno 
morali poduzimati od Port Saida čak do Sueza, nadzirući radnje oko 
nasipa i dubljega iskopavanja kanala. Dječak je poznavao svakoga 
inženjera i sve carinske činovnike, sve radnike, Arape i crnce. 
Zavlačio bi se u svaki kutić, znao bi osvanuti gdje mu se nitko nije 
nadao, odlazio bi na daleke izlete uzduž nasipa i vozio se ponekad 


prilično daleko čamcem po Menzaleh jezeru. Vozio se na arapsku 
obalu, uzjahao tamo konja ili, u oskudici konja, devu ili magarca, pa 
se igrao "divljega jahača" u pustinji — riječju, on je "dabrovao" kako 
reče gospodin Tarkowski, svuda i svagdje i provodio je svaki 
slobodan trenutak, kad nije imao školskih dužnosti, na vodi. Otac mu 
to nije branio, jer je znao da će veslanje, jahanje i stalan boravak na 
svježem zraku jačati dječakovo zdravlje i razvijati u njemu smisao za 
praktično. A Stasio je doista bio čvrst dječak i uzrasliji nego što 
obično bivaju dječaci njegovih godina. Dosta mu je bilo pogledati u 
oči i uvjeriti se da će prije pogriješiti suviškom smionosti, negoli 
kukavštinom, ako dođe u kakvu nepriliku. U četrnaestoj je godini bio 
jedan od najboljih plivača u Port Saidu, a to nije bilo malo, jer Arapi i 
crnci plivaju kao ribe. Pucajući iz karabinke maloga kalibra na divlje 
patke i egipatske guske, dobio je sigurnu ruku i sigurno oko. Sanjario 
je kako bi jednoga dana pošao u lov na velike životinje u središnjoj 
Africi, pa je zato tako željno slušao pripovijedanje Sudanaca, koji su 
radili na kanalu, a sukobili su se kadšto u svom zavičaju s velikim 
grabežljivcima i debelokošcima. Stasio je pri tome učio njihove 
jezike. Sueski je kanal trebalo uvijek popravljati, jer bi ga inače u 
godini dana zasuo pijesak s pustinja, što su se na obje strane 
prostirale. Veliko je Lessepsovo djelo tražilo neprekidnu marljivost i 
budnu pozornost. 

Do današnjega su se dana kretali jaki strojevi, a tisuće radnika, 
pod nadzorom vještih inženjera, radilo je na produbljivanju njegova 
korita. Danas, kad je djelo dovršeno, a strojevi usavršeni, dosta je 
mnogo manji broj, ali i taj je još uvijek znatan. Među radnicima su 
prevladavali urođenici, ali nije nedostajalo ni Nubijaca, Sudanaca, 

Somalijaca i različitih crnaca, koji prebivaju oko Bijeloga i 
Modrog Nila, tj. u krajevima koje je egipatska vlada zauzela prije 
Mahdijeva ustanka. Stasio je sa svima živio u prijateljstvu, a kako je 
strane jezike neobično lako učio, kao što to obično biva u Poljaka, 
upoznao je mnogo jezika, ne znajući ni sam kako i kada. Rođen u 
Egiptu, govorio je arapski kao pravi Arapin. Od Zanzibaraca, koji su 
ponajviše bili zaposleni kao ložači strojeva, naučio je, po čitavoj 
Africi prošireni, ki-svahili jezik, a mogao se čak sporazumjeti i s 
crncima iz plemena Dinka i Šilluk koji žive niže od Fašode na Nilu. 

Osim toga je vješto govorio engleski, francuski i poljski, jer je 


njegov otac, pravi rodoljub, brižno pazio da dječak zna svoj očinski 
jezik. Stasio je, dakako, smatrao taj jezik najljepšim na svijetu i 
podučavao je poljski s uspjehom i malu Nellu. Jedino je nije mogao 
naučiti da mu ime Stasio ne izgovara "Steso". Kadšto je između njih 
radi toga dolazilo do nesuglasica, koje su, međutim, tek toliko trajale, 
dok se nisu djevojčici oči napunile suzama. Tada bi je "Steso" molio 
za oproštenje i ljutio se sam na sebe. Ipak je imao ružnu naviku da s 
omalovažavanjem govori o njezinih osam godina i da im 
pretpostavlja svoju ozbiljnu dob i svoje iskustvo. Tvrdio je da dječak 
koji će skoro navršiti četrnaestu godinu, iako baš nije posve 
odrastao, ipak nije više dijete, već je naprotiv sposoban za 
svakovrsna junačka djela, a osobito onda kada kroz njegove žile 
teče poljska i francuska krv. 

Ništa nije žarče želio nego da mu se jednoga dana pruži prilika 
za takva djela, a osobito kad bi time mogao zaštititi Nellu. Oboje su 
izmišljali najrazličitije opasnosti; Stasio bi morao odgovarati na 
njezina pitanja; na primjer, što bi on učinio kad bi kroz prozor došao 
u kuću krokodil, dugačak deset metara ili škorpion, velik kao pas. 
Oboje ni izdaleka nisu slutili da će grozna zbilja ubrzo nadmašiti sve 
njihove fantazije. 


2. Poglavlje 


Kod kuće su za stolom čuli radosnu vijest. Gospoda Tarkowski 
i Rawlison bili su pred nekoliko nedjelja pozvani kao inženjeri 
vještaci da pregledaju i ocijene radove, što su se izvodili u pokrajini 
ElI-Fajum, u okolici grada Medineta blizu Karoun jezera, na rijeci 
Jussef i na Nilu. Za taj posao je bilo potrebno otprilike mjesec dana. 
Budući da su božićni blagdani bili blizu, obojica odlučiše da se ne 
rastanu od djece, već da sa sobom povedu Stasija i Nellu u Medinet. 
Kad djeca čuše tu novost, umalo ne iskočiše iz kože od veselja. 

Dotad su poznavali gradove što leže uz kanal, i to Ismailiju i 
Suez, a s one strane kanala Aleksandriju i Kairo, gdje su posjetili 
velike piramide i sfingu. Ali to su bili kratki izleti, dok je za ekspediciju 
u Medinet-el-Fajum trebao čitav dan puta željeznicom uz Nil prema 
jugu, a onda od El-Wasta na zapad prema Libijskoj pustinji. Stasio je 
poznavao Medinet po pripovijedanju mladih inženjera i putnika, koji 
su polazili onamo u lov na razne vodene ptice, a i na pustinjske 
vukove i hijene. Znao je da je to velika oaza koja leži na lijevoj obali 
Nila, ali nije izvrgnuta poplavama jer ima svoj posebni vodeni sistem 
natapanja, koji čini Karounsko jezero, Bahr-Jussef i cijela mreža 
malih kanala. Oni, koji su vidjeli tu oazu, govorili su da taj kraj čini 
posebnu cjelinu, pa, mada pripada Egiptu, ipak je odijeljen od njega 
pustinjom. Samo rijeka Jussef veže, takoreći, plavom, tankom 
vrpcom taj kraj s dolinom Nila. Obilje vode, plodnost zemlje i bujna 
vegetacija, učiniše od ovoga kraja zemaljski raj, a prostrane ruševine 
grada Krokodilopolisa mame stotine radoznalih putnika. Ali Stasio se 
najviše radovao obalama Karounskog jezera s jatima ptica i hajkama 
na vukove u pustinjskim brežuljcima Guebel-el Sedmenta. 

No njegovi su praznici počinjali tek za nekoliko dana, a kako je 


pregled radova bio hitan, nisu očevi mogli gubiti vrijeme, pa se 
složiše da će odmah otputovati, a djeca će krenuti s gospođom 
Olivier nedjelju dana kasnije. | Nella i Stasio voljeli bi krenuti na put 
odmah, no Stasio se nije usudio to tražiti. Počeli su umjesto toga 
ispitivati za različite stvari o putu. S novim provalama radosti primiše 
vijest da neće stanovati u neudobnim hotelima, što ih drže Grci, već 
u šatorima, što ih dobavlja Cookovo putničko društvo. Tako obično 
rade putnici koji polaze iz Kaira na podulji boravak u Medinet. Cook 
daje šatore, poslugu, kuhare, konje, magarce, deve, namirnice, 
vodiče, pa putnik ne treba da se ni za što brine. To je doduše dosta 
skup način putovanja, ali inženjeri Tarkowski i Rawlison nisu se 
morali na to obazirati, jer je sve troškove plaćala egipatska vlada, 
koja ih je kao stručnjake pozvala da prosude i pregledaju radove oko 
kanala. Nelli, koja je više od ičega na svijetu voljela jahati na devi, 
obeća otac da će dobiti posebnu grbavu jahaću devu, na kojoj će s 
gospođom Olivier ili s Dinahom, a kadšto i sa Stasiom ići u obližnju 
okolicu pustinje i do Karounskog jezera. Gospodin Tarkowski obeća 
Stasiju da će mu jednom noću dopustiti poći na vukove i da će, ako 
dobije dobru školsku svjedodžbu, dobiti pravu englesku pušku i sav 
lovcu potreban pribor. Budući da je Stasio bio siguran da će imati 
dobre ocjene, počeo je odmah smatrati sebe posjednikom puške i 
obećavao je sam sebi da će s njom napraviti razna čudesna i 
znamenita djela. 

UZ ovakve je planove i razgovore prošao ručak. Najmanje 
oduševljena budućim putem je bila gospođa Olivier, koja se nije rado 
micala iz udobne vile u Port Saidu i koja se prestrašila na pomisao 
da će nekoliko nedjelja prebivati u šatoru, a osobito da će praviti 
izlete na devama. Imala je već nekoliko puta prilike tako putovati, 
kako to obično čine od radoznalosti svi Europljani koji žive u Egiptu, 
a uvijek su ti pokušaji završavali s neuspjehom. Jednom se deva 
prije vremena digla, dok još nije pravo sjela u sedlo, i zbog toga se 
strovalila preko devine grbe na zemlju. Drugom ju je prilikom deva, 
nenavikla na lak korak, tako protresla te nije dva dana mogla doći k 
sebi. Riječju, dok je Nella iza dvije ili tri vožnje, što ih joj je dopustio 
gospodin Rawlison, tvrdila da nema ništa ugodnije na svijetu, dotle 
su gospođi Olivier ostale samo neugodne uspomene u sjećanju. 

Govorila bi da je dobra vožnja za Arape ili za takvu mrvicu kao 


što je Nella, koja se ne može jače prodrmati od muhe što sjedi na 
devinoj grbi, ali da nije za ozbiljne osobe i ne baš osobito lake, koje 
imaju sklonost prema nesnosnoj morskoj bolesti. 

Ali što se tiče Medinet-et-Fajuma bojala se i zbog drugih 
razloga. U Port Saidu, kao i u Aleksandriji, Kairu i u cijelom Egiptu, 
govorilo se samo o Mahdijevu ustanku i okrutnostima derviša. 
Gospođa Olivier, ne znajući točno gdje se Medinet nalazi, 
uznemirivala se nije li to suviše blizu mahdistima, pa napokon poče 
zapitkivati gospodina Rawlisona o tome. Ali on se samo nasmiješi i 
reče: 

— Mahdi opsjeda ovaj čas Kartum, u kojem se brani general 
Gordon. Znate li vi, gospođo, kako je daleko od Medineta do 
Kartuma? 

— Pojma nemam o tome. 

— Tako po prilici kao odavde do Sicilije — rastumači gospodin 
Tarkowski. 

— Tako po prilici — potvrdi Stasio. — Kartum leži tamo gdje se 
sastaje Bijeli Nil s Modrim. Od njega nas razdvaja ogroman prostor 
Egipta i cijela Nubija. Htjede još dometnuti da će on biti uz nju sa 
svojom puškom pa makar Medinet bio bliže onim zemljama koje je 
zahvatio ustanak, ali zašuti sjetivši se da ga je otac već više puta 
ukorio radi ovakvog hvalisanja. 

Stariji ipak počeše razgovarati o Mahdiju i o ustanku, jer je to 
bila najvažnija stvar koja se ticala Egipta. Vijesti iz Kartuma bijahu 
loše. Divlje su čete opsjedale grad već drugi mjesec; vlade, 
egipatska i engleska postupale su polagano. Pomoć je na jedvite 
jade krenula i svi su se pribojavali da će uza svu slavu, junaštvo i 
sposobnost Gordona ipak taj važni grad pasti urođenicima u ruke. 
Tako je mislio i gospodin Tarkowski, koji je sumnjao kako Engleska 
potajno želi da Mahdi otme Sudan Egiptu, pa da ga kasnije uzme 
Mahdiju i učini od tog ogromnog kraja engleski posjed. No ipak 
gospodin Tarkowski nije svoje sumnje izrazio gospodinu Rawlisonu, 
ne želeći vrijeđati njegove patriotske osjećaje. 

Potkraj ručka poče Stasio zapitkivati zašto je engleska vlada 
zauzela sve zemlje koje leže južno od Nubije, tako: Kordofan, Darfur 
i Sudan sve do Albert-Nyanze, i time otela slobodu tamošnjim 
žiteljima. Gospodin Rawlison odluči da mu rastumači kako je to zato 


tako jer je egipatska vlada sve što je činila radila prema uputi 
Engleske, koja je protegla protektorat nad Egiptom i zapravo njime 
vladala kako je htjela. 

— Egipatska vlada nije tamo nikome otimala slobodu — reče — ali 
ju je stotinama tisuća, a možda i milijunima ljudi povratila. U 
Kordofanu, Darfuru i u Sudanu nije u posljednje vrijeme bilo 
neovisnih država. Tek je ponegdje prisvajao kakav mali vladar sebi 
prava na neke zemlje i otimao ih silom protiv volje žitelja. Uglavnom 
su te zemlje bile nastanjene plemenima arapskih crnaca, odnosno 
ljudima čijim je žilama tekla krv obaju plemena. Ta su plemena 
živjela u neprekidnom ratu. Napadali su jedni druge i otimali konje, 
deve, rogato blago, a prije svega robove. Najgori bijahu trgovci, koji 
su polazili zbog slonove kosti i robova. Oni su u neku ruku činili 
poseban razred ljudi, kojemu su pripadale gotovo sve poglavice 
plemena i imućniji trgovci. Oni su zalazili duboko u unutrašnjost 
Afrike grabeći svuda slonove kljove i hvatajući tisuće ljudi i 
muškaraca, žena i djece. Tom su prilikom uništavali sela i naselja, 
pustošili polja, prolijevali rijeke krvi i bez milosrđa ubijali sve koji im 
se opirahu. Južni dijelovi Sudana, Darfura i Kordofana, kao i krajevi 
uz gornji Nil, opustješe sve do jezera, u nekim krajevima gotovo 
posvema. Ali arapske su se bande zalijetale sve dalje pa je već cijela 
srednja Afrika postala zemljom suza i krvi. A evo je sada Engleska, 
koja posvuda progoni trgovce robova, privoljela da egipatska vlada 
zauzme Kordofan, Darfur i Sudan. To je bio jedini način kako bi se 
oni grabežljivci prisilili da se okane te ogavne trgovine, i jedini način 
da ih se zadrži na uzdi. Nesretni crnci odahnuše, napadi i grabež 
prestadoše, a ljudi počeše živjeti bar u kakvoj-takvoj sigurnosti. No, 
očito se ovakvo stanje stvari nije sviđalo trgovcima, pa se među 
njima pojavio Mohamed-Ahmed, danas zvan Mahdi, koji je počeo 
pozivati u sveti rat, pod izlikom da u Egiptu propada prava 
Muhamedova vjera, te se svi složno latiše oružja. | tako je planuo 
ovaj strašni rat u kojem, barem zasad, vrlo loše prolaze Egipćani. 
Mahdi je u svim bitkama potukao vladinu vojsku, zauzeo Kordofan, 
Darfur i Sudan. Njegove čete opsjedaju sada Kartum i prodiru na 
sjever sve do granica Nubije. 

— A mogu li doprijeti i do Egipta? — zapita Stasio. 

— Ne mogu — odgovori gospodin Rawlison. — Mahdi doduše 


navješćuje da će se zaratiti s cijelim svijetom, ali to je divljak koji 
nema ni o čemu pojma. Egipat neće osvojiti nikada jer to ne bi 
dopustila Engleska. 

— Ali ako ipak bude egipatska vojska potpuno poražena? 

— Onda će doći engleska vojska koju još nitko nikada nije 
pobijedio. 

— A zašto je Engleska dopustila Mahdiju da osvoji tolike Zemlje? 

— Kako znaš da je dopustila? — zapita gospodin Rawlison. — 
Engleska se nikada ne žuri, jer je vječna. Dalji razgovor prekine 
sluga — crnac, koji najavi da je došla Smainova Fatima, pa moli da je 
saslušaju. 

Žene se na istoku gotovo isključivo bave kućnim poslovima, te 
rijetko izlaze iz harema. Samo siromašnije polaze na trg ili rade po 
poljima, tako žene fellaha, tj. egipatskih seljana. Ali i one tada zastiru 
lice. Mada u Sudanu, odakle potječe Fatima, nije takav običaj, i 
mada je već prije dolazila u ured gospodina Rawlisona, ipak je njezin 
dolazak, osobito u to kasno doba i u privatnu kuću, izazvao čuđenje. 

— Saznat ćemo nešto novo o Smainu — reče gospodin 
Tarkowski. 

— Da — odgovori gospodin Rawlison i uputi slugu da uvede 
Fatimu. 

Začas uđe visoka mlada Sudanka s posve nezastrtim licem, vrlo 
tamne puti, prekrasnih, premda divljih i malko mrkih očiju. Ušavši 
padne ničice, a kad joj gospodin Rawlison naloži da ustane, digne 
se, ali ostane na koljenima. 

— Sidi — reče — blagoslovio Alah tebe, tvoje potomstvo, tvoj dom 
i tvoja stada! 

— Što želiš? — zapita inženjer. 

— Samilost, spas i pomoć u nesreći, gospodine! Zatvorena sam 
u Port Saidu i propast prijeti meni i mojoj djeci. 

— Veliš da si zatvorena, a ipak si mogla doći ovamo, i to još 
noću. 

— Dovedoše me amo redarstvenici, koji danju i noću čuvaju moju 
kuću, pa znam da im je zapovjeđeno da nam doskora poodsijecaju 
glave. 

— Govori kao razumna žena! — prihvati, slegnuvši ramenima, 
gospodin Rawlison. — Nisi u Sudanu već u Egiptu, gdje nikoga ne 


ubijaju bez suda. Možeš, dakle, biti sigurna da ni vlas neće pasti s 
glave ni tebi ni tvojoj djeci. 

Ali ona ga poče moliti da se još jednom zauzme za nju kod 
vlade i da joj izradi dopuštenje da otputuje k Smainu: 

— Englezi su tako veliki kao ti, gospodine — govorila je — oni sve 
mogu. Vlada u Kairu misli da je Smain izdajica, ali to nije istina! 
Jučer su bili kod mene arapski trgovci koji su došli iz Suakina, a prije 
su kupovali gumu i slonovu kost u Sudanu, pa mi javiše da Smain 
leži bolestan u El-Fašeru i da me zove da dođem s djecom da ih 
blagoslovi... 

— Sve si ti to samo izmislila, Fatima — prekine je gospodin 
Rawlison. 

Ali ona se poče kleti Alahom da govori istinu, a zatim reče, ako 
ozdravi Smain, da će bez sumnje iskupiti sve kršćanske 
zarobljenike, a ako umre, onda će ona kao rođakinja vođe derviša 
lako moći dospjeti do njega i postići sve što bude htjela. Neka joj 
samo dopuste da ode, jer joj se srce u prsima steže od čežnje za 
mužem. Što je ona, nesretna žena, skrivila vladi i kedivu? Je li to 
njezina krivnja i može li biti odgovorna zato što je rođakinja derviša 
Mohameda-Ahmeda? 

Fatima nije smjela pred Englezima nazvati svoga rođaka 
Mahdijem, jer to znači: otkupitelj svijeta. Znala je da ga egipatska 
vlada smatra buntovnikom i zlikovcem. Udarajući neprestano čelom i 
zazivajući nebo za svjedoka svoje nevinosti i nesreće, dade se u 
plač i poče tužno naricati, kako to čine žene na istoku, kad izgube 
muža ili sina. Zatim se opet baci licem na zemlju, zapravo na sag 
kojim bijaše pod pokrit — i čekaše šuteći. 

Nella, koja je već bila malko pospana potkraj ručka, razbudi se 
posve, a kako je bila dobra srca, prihvati oca za ruku i ljubeći je 
nekoliko puta uze moliti za Fatimu: 

— Pomozi joj, tatice! Pomozi joj! 

Fatima pak, jamačno razumijevajući engleski, oglasi se posred 
jecanja ne mičući lice od saga: 

— Blagoslovio te Alah, rajski cvijete, naslado Omajeva, zvijezdo 
bez ljage! 

Mada je Stasio u duši bio velik protivnik mahdista, ipak je i njega 
ganula molba i Fatimin bol. A povrh toga se i Nella zauzimala za nju, 


a on je napokon uvijek pristajao uz ono što je Nella htjela, pa se iza 
kratkoga vremena oglasi kao da govori za sebe, ali tako da ga čuju 
svi. 

— Da sam ja vlada, dopustio bih Fatimi da ode. 

— No budući da ti nisi vlada — odgovori mu gospodin Tarkowski — 
bolje ćeš učiniti da se ne miješaš u ono što nije za tebe. 

I gospodin Rawlison bio je milosrdna srca, pa je shvaćao 
Fatimin položaj, no u njezinim ga riječima taknuše neke stvari, koje 
su mu se činile čistom laži. Imajući gotovo svaki dan veze s carinom 
u Izmailiji, dobro je Znao da u posljednje vrijeme nisu kanalom 
prolazili nikakvi tovari gume ni slonove kosti. Trgovina je tom robom 
skoro posvema zapela. A i arapski se trgovci nisu mogli vraćati iz El- 
Fasera, grada koji se nalazi u Sudanu, jer mahdisti već spočetka 
nisu k sebi puštali trgovce, a one koje su mogli uhvatiti, oplijenili bi i 
zadržali u ropstvu. Bilo je zato gotovo sigurno da je pripovijest o 
Smainovoj bolesti laž. No budući da su Nelline očice neprestano 
moleći gledale u taticu, reče on nakon stanke, da ne rastuži 
djevojčicu, Fatimi ovo: 

— Fatima, pisao sam već vladi prema tvojoj molbi, ali bez 
uspjeha. A sada slušaj. Sutra ću s ovim ovdje inženjerom, što ga ti 
gledaš, krenuti u Medinet-el-Fajum. Usput ćemo se zadržati jedan 
dan u Kairu, jer kediv želi da se s nama porazgovori o kanalima što 
vode od Bahr-Jussefa, i dat će nam upute. Za vrijeme razgovora 
potrudit ću se da mu spomenem tvoju stvar i da ishodim njegovo 
pomilovanje za tebe. Ali učiniti ne mogu više ništa i ne obećajem. 
Fatima se digne i ispruživši obje ruke u znak zahvalnosti uzvikne: 

— Dakle sam spašena! 

— Nemoj Fatima! - odgovori gospodin Rawlison. — Nemoj 
govoriti o spasenju, jer sam ti već rekao da smrt ne prijeti ni tebi ni 
tvojoj djeci. A hoće li kediv ipak dopustiti da otputuješ, to ne jamčim, 
jer Smain nije bolestan, već je izdajica koji je pokupio vladine novce i 
ne misli na otkupljivanje Mohamed-Ahmedovih zarobljenika. 

— Smain je nevin, gospodine, on leži u El-Fašeru — ponavljala je 
Fatima — no ako je on doista vladu iznevjerio, onda evo prisižem 
pred tobom, koji si moj dobrotvor, da ću, ako mi dopustite da 
otputujem, dotle moliti Mohameda-Ahmeda dok ne izmolim vaše 
zarobljenike. 


— Dakle dobro! Obećavam ti još jednom da ću se kod kediva 
zauzeti za tebe. 

Fatima se počne klanjati. 

— Hvala ti, Sidi! Ti ne samo da si moćan već si i pravedan. A 
sada te još molim, dopusti nam da ti služimo kao robovi. 

— U Egiptu ne može nitko biti rob — odgovori gospodin Rawlison 
sa smiješkom. Posluge imam dosta, a tvoje usluge ne trebam ni zato 
jer ćemo, kako ti rekoh, svi otputovati u Medinet i možda ćemo tamo 
ostati sve do Ramazana. 

— Znam, gospodaru, jer mi je to rekao nadglednik Kadigi, a ja 
sam, saznavši to, došla ne samo da te zamolim za pomoć već i da ti 
reknem da su dva čovjeka moga dangalskog plemena, Idris i Gebhr, 
vodiči deva u Medinetu i da će udariti pred tobom čelom o zemlju, u 
znak poštovanja čim dođeš, žrtvujući na tvoju zapovijed sebe i svoje 
deve. 

— Dobro, dobro — odgovori direktor — ali to je Cookov posao, a 
ne moj. 

Fatima, poljubivši ruke obojici inženjera i djeci, iziđe 
blagosiljajući osobito Nellu. Dva su gospodina neko vrijeme šutjela, a 
tada reče Rawlison: 

— Jadna žena... ali laže, kako samo na istoku znaju lagati, čak 
se i u njezinim riječima zahvalnosti osjećaju neka lažljiva usta. 

— Bez sumnje — odgovori gospodin Tarkowski — ali je opet istina 
da vlada nema prava zadržavati je u Egiptu, bio Smain izdajica ili ne 
bio, jer ona nije odgovorna za muža. 

— Vlada ne dopušta sada ni jednom Sudancu da otputuje bez 
posebnog dopuštenja u Suakin ili u Nubiju, dakle odredba ne pogađa 
samo Fatimu. U Egiptu ih ima mnogo, jer dolaze ovamo zbog 
zarade, a među njima ih ima i priličan broj koji pripadaju dangalskom 
plemenu, to jest onome iz kojega potječe Mahdi. Tako su, na primjer, 
iz tog plemena, osim Fatime i Kadigija, i ona dva vodiča deva u 
Medinetu. Mahdisti zovu Egipćane Turcima i ratuju s njima, ali i 
među ovdašnjim bi se Arapima našlo mnogo Mahdijevih pristaša koji 
bi rado utekli k njemu. Među njih treba uračunati sve fanatike, sve 
stare pristaše Arabi-paše i mnogo ljudi iz najsiromašnijih slojeva. Oni 
zamjeraju vladi što se potpuno podvrgla engleskom utjecaju, tvrdeći 
da zbog toga trpi i vjera. Tko zna koliko ih je već uteklo preko 


pustinje zaobilazeći obični morski put preko Suakina, pa je zato 
vlada, saznavši da i Fatima hoće umaknuti, naložila da je čuvaju. 
Samo će se za nju i za njenu djecu — jer su u srodstvu sa samim 
Mahdijem — možda moći dobiti u zamjenu zarobljenici. 

— Zar su doista u Egiptu niži slojevi skloni Mahdiju? 

— Mahdi ima pristaša čak i u vojsci, koja se možda baš zbog 
toga tako loše bori. 

— Ali kako mogu Sudanci pobjeći kroz pustinju? Ta to su tisuće 
milja? 

— A ipak su tim putem dopremali robove u Egipat. 

— Mislim da Fatimina djeca ne bi podnijela takav put. 

— Zato ga hoće skratiti i krenuti morem do Suakina. Svakako je 
to nesretna žena. 

Na tome se razgovor završio. 

Dvadeset sati nakon toga "nesretna žena" brižno se zaključala u 
kući sa sinom nadglednika Kadigija. Šaputala mu je namrštenih 
obrva i tmurnog pogleda: 

— Kamise, sine Kadigijev, evo ti novci! Još ćeš danas poći u 
Medinet i predat ćeš Idrisu ovaj spis, što ga je na moju molbu njemu 
napisao sveti derviš Ballali... Djeca ovih mehendija dobra su, ali ako 
ne dobijem dopuštenje za put, onda nema drugog načina. Znam da 
me nećeš izdati... Zapamti da i tvoj otac također potječe od 
dangalskog plemena u kojem se rodio veliki Mahdi. 


3. Poglavlje 


Obadva su inženjera otputovala sutradan noću u Kairo, gdje su 
morali posjetiti engleskog veleposlanika i doći na audijenciju 
potkralju. Stasio je računao da će ih to zadržati dva dana i pokazalo 
se da mu je račun bio valjan, jer je trećega dana navečer primio od 
oca, već iz Medineta, ovaj brzojav: "Šatori su spremni. Krenite čim 
započnu tvoji praznici. Obavijesti Fatimu po Kadigiju da nismo ništa 
mogli za nju isposlovati..." Sličan je brzojav primila i gospođa Olivier, 
koja je odmah započela uz pomoć crnkinje Dinah spremati sve 
potrebno za put. 

Čim to djeca vidješe, obradovaše im se srca. Ali odjednom se 
dogodi nešto, što je poremetilo sva predviđanja, pa je moglo i 
posvema spriječiti putovanje. Onaj dan, kad započeše Stasiovi 
zimski praznici, a uoči polaska na put, ugrize gospođu Olivier 
škorpion dok je drijemala popodne u vrtu. Ove otrovne životinje nisu 
u Egiptu obično jako opasne, ali ovaj je put ujed mogao biti izuzetno 
poguban. Škorpion je puzao po gornjem naslonu platnenoga stolca i 
ubo gospođu Olivier u vrat, baš u času kad ga je pritisnula glavom, a 
kako je prije toga bolovala od vrbanca, prijetila je opasnost da će se 
bolest obnoviti. 

Pozvaše smjesta liječnika, koji je međutim došao tek nakon dva 
sata jer je bio zaposlen na drugom mjestu. Vrat, a i lice bili su već 
natečeni, a iza toga se javila groznica s poznatim znacima otrovanja. 
Liječnik izjavi da uz ovakve prilike ne može biti govora o putovanju i 
naloži da bolesnica legne u postelju. Tako je djeci prijetila mogućnost 
da će praznike provesti kod kuće. Nella je, osobito u prvim 
trenucima, više mislila na boli svoje učiteljice, negoli na propale 
radosti u Medinetu. Samo bi se u zakucima znala rasplakati na 


pomisao da neće vidjeti oca prije no što prođe nekoliko tjedana. 
Stasio nije odmah shvatio ovaj slučaj pa je ponajprije odaslao 
brzojav ocu, a zatim i pismo s pitanjem što da čine. Odgovor je 
došao za dva dana. Gospodin se Rawlison najprije sporazumio s 
liječnikom i doznavši od njega da je najveća opasnost već prošla, pa 
da se ne bi moglo gospođi Olivier dopustiti da otputuje iz Port Saida 
jedino zbog straha da se ne bi povratio vrbanac, on je odredio da se 
u prvom redu pazi na nju. Tek zatim dopusti djeci da krenu na put s 
Dinahom. Ali budući da Dinah, uza svu privrženost prema Nelli, ne bi 
znala što će i kamo će na željeznici i u hotelima, za vrijeme puta 
trebao je biti Stasio vođa i blagajnik. Lako je shvatiti kako je bio 
ponosan na tu svoju ulogu i kakvim je viteškim žarom jamčio maloj 
Nelli da joj ni vlas neće pasti s glave, kao da je put u Kairo i u 
Medinet doista spojen s kakvim poteškoćama ili opasnostima. 

Sve su pripreme još prije bile završene pa zato djeca krenuše 
istog dana kanalom do Izmalilije, a od Izmailije Željeznicom do Kaira, 
gdje su trebali prenoćiti, a sutradan krenuti u Medinet. Polazeći iz 
Izmailije, vidješe jezero Timsah koje je Stasio već otprije poznavao 
jer ga je inženjer Tarkowski — u slobodnim trenucima strastven lovac 
— vodio kadšto sa sobom u lov na vodene ptice. Put je dalje vodio 
uzduž Vadi-Tumilata, tik uz kanal slatke vode koji vodi od Nila do 
Izmailije i Sueza. Taj je kanal prokopan još prije Sueskoga, jer inače 
radnici, koji su provodili u život veliko Lessepsovo djelo, ne bi imali 
vode za piće. No taj je prokop imao još i drugu korisnu stranu. Kraj, 
koji je prije bio jalova pustinja, nanovo je procvjetao jer je kroz njega 
tekla snažna i životvorna struja slatke vode. Djeca su mogla kroz 
vagonski prozor s lijeve strane vidjeti i široki pojas zelenih livada po 
kojima su pasli konji, deve i ovce, te obrađena polja, koja su se 
prelijevala kukuruzom, prosom, halfom, i još nekim drugim travama 
za hranu raznovrsnoj stoci. Nad obalom su se kanala vidjeli zdenci; 
u obliku velikih točkova opterećenih vedrima, ili u obliku običnih 
đermova. Radini felasi vodu su provodili po njivama ili razvozili u 
buradi na kolima, u koja su bili upregnuti bivoli. Nad zimskim se 
žitom talasali golubovi, a kadšto bi prhnula čitava jata prepelica. Uz 
obalu kanala ozbiljno su šetale rode i ždralovi. U daljini, nad glinenim 
kolibama felaha, uzdizale su se kao perjanice krošnje datulovih 
palmi. 


Naprotiv, prema sjeveru, od željezničke pruge protezala se 
prava pustinja koja nije bila nimalo slična onoj što se prostirala s 
druge strane Sueskog kanala. Ona je izgledala kao ravno morsko 
dno s kojega je nestalo vode, a ostao samo nabrani pijesak; ovdje je 
opet pijesak bio više žut, kao nasut u velike gomile, postrance 
pokrivene džbunovima sivoga bilja. Između tih gomila, koje su se 
ponegdje dizale kao visoko gorje, ležale su prostrane doline, posred 
kojih su se od vremena do vremena mogle vidjeti karavane kako 
putuju. S prozora vagona mogla su djeca vidjeti natovarene deve 
kako idu u dugom nizu, jedna za drugom, pješčanim prostorom. Pred 
svakom je devom išao Arapin u crnom plastu i s bijelim turbanom na 
glavi. Mala se Nella sjeti slika iz Biblije, što ih je kod kuće gledala, a 
koje prikazuju izraelićane kako ulaze u Egipat u vrijeme Josipovo. 
Bile su baš ovakve. Nažalost nije mogla dobro promotriti karavanu 
jer su s te strane vagona uz prozore sjedila dva engleska časnika i 
zastirala joj pogled. 

Tek što je to rekla Stasiju, obrati se on veoma ozbiljna lica 
časnicima i reče položivši prst uz šešir: 

— Džentimeni, ne biste li dali mjesta ovoj maloj gospođici koja 
želi vidjeti deve? 

Oba časnika prihvatiše s istom ozbiljnošću prijedlog i jedan od 
njih ne samo da je dao mjesta znatiželjnoj Nelli već ju je podigao i 
postavio na sjedalo uz prozor. A Stasio započe predavanje: 

— Ovo je stara zemlja Goshen koju je faraon dao Josipu za 
njegovu braću izraelićane. Nekoć, još u starom vijeku, protjecao je 
tuda kanal slatke vode, pa je ovaj novi samo pregradnja staroga. Ali 
kasnije je ovaj propao i kraj je opustio. Sada zemlja opet postaje 
plodna. 

— Kako to džentimen znade? — zapita jedan časnik. 

— U mojim se godinama takve stvari znaju — odvrati Stasio — a 
osim toga nam je nedavno profesor Sterling predavao o Vadi- 
Tumilatu. 

Mada je Stasio vrlo vješto govorio engleski, ipak je njegov 
ponešto drukčiji naglasak svratio pozornost drugoga časnika, koji 
zapita: 

— A zar mali džentlem nije Englez? 

— Gospođica Nella je mala. Nad njom mi je njezin otac povjerio 


pasku na putu, a ja nisam Englez, već Poljak i sin inženjera na 
kanalu. 

Časnik se nasmiješi čuvši odgovor žestokoga dječaka i reče: 

— Veoma štujem Poljake. Pripadam konjaničkoj pukovniji koja se 
u doba Napoleona više puta borila s poljskim ulanima i ta predaja je 
na diku i ponos cijele pukovnije". 

— Drago mi je što sam vas upoznao — odgovori Stasio. 

Razgovor se dalje lako razvijao pa su se časnici dobro 
zabavljali. Pokazalo se da obojica putuju također iz Port Saida u 
Kairo, gdje se trebaju sastati s engleskim veleposlanikom i primiti 
konačne upute o dugotrajnom putu koji ih je doskora čekao. Mlađi je 
bio vojni liječnik, a onaj koji je razgovarao sa Stasiom, kapetan Glen, 
trebao je prema odredbi svoje vlade putovati iz Kaira preko Sueza u 
Mombassu i primiti upravu cijeloga kraja, što se veže uz tu luku i 
pruža čak i u nepoznatu zemlju Samburu. Stasio, koji je vrlo rado 
čitao putopise o Africi, znao je da Mombassa leži nekoliko stupnjeva 
iza ekvatora i da su zemlje dalje od obale, mada se ubrajaju u sferu 
engleskih interesa, zapravo slabo poznate, posvema divlje, pune 
slonova, žirafa, nosoroga, bivola i raznih vrsta antilopa na koje 
nailaze uvijek ekspedicije: i vojničke, i misionarske, i trgovačke. Iz 
dna je srca zavidio kapetanu Glenu i obećavši da će ga posjetiti u 
Mombassi i poći s njim u lov na lavove ili bivole. 

— Dobro, ali molim da dođete s ovom malom gospođicom — 
odgovori smijući se kapetan Glen i pokaže na Nellu koja je baš taj 
čas otišla od prozora i sjela uz njega. 

— Gospođica Rawlison ima oca — odgovori Stasio — a ja sam 
samo na putu njezin zaštitnik. 

Nato se živahno okrene drugi časnik i zapita: 

— Rawlison? Nije li to jedan od direktora na kanalu, pa ima i 
brata u Bombayu? 

— U Bombavu živi moj stric — odgovori Nella dižući uvis svoj 
prstić. 

— Tvoj je, dakle, stric oženjen mojom sestrom. Ja se zovem 
Clary. Onda smo rođaci i doista se radujem što sam te našao i 
upoznao, mala mila ptičice. 

| doista se liječnik obradovao. Pripovijedao je da se odmah 
nakon dolaska u Port Said raspitivao za gospodina Rawlisona, ali 


MU U uredu ravnateljstva rekoše da je otputovao. Izrazio je svoje 
žaljenje što brod, kojim će krenuti s Glenom u Mombassu, polazi iz 
Sueza već za nekoliko dana pa zato neće moći skoknuti u Medinet. 
Zamoli samo Nellu da pozdravi oca i obeća da će joj pisati iz 
Mombasse. Oba se časnika sada stadoše zabavljati s Nellom pa je 
Stasio ostao malko postrance. No zato su se na svim postajama 
viđale mandarine, svježe datule, pa čak i izvrsna medovina. Osim 
Stasija i Nelle iskoristila je tu zgodu i Dinah, koja se, pored svih 
svojih dobrih strana, odlikovala i neobičnom lakomošću. 

Tako je djeci brzo prošao put do Kaira. Na rastanku poljubiše 
časnici ručice i glavicu Nelli, a Stasiju stisnuše desnicu. Tom prilikom 
kapetan Glen, kojemu se vrlo svidio odlučni dječak, reče napola u 
šali, a napola ozbiljno: 

— Slušaj, dječače! Tko zna gdje se, kada i u kakvim prilikama 
možemo još sresti. Ali zapamti da se uvijek možeš osloniti na moju 
pomoć. 

— Na isti način! — odgovori Stasio naklonivši se vrlo 
dostojanstveno. 


4. Poglavlje 


Gospodin Tarkowski kao i gospodin Rawlison, koji je više od 
svoga života volio svoju malu Nellu, veoma se obradovaše dolasku 
djece. Mladi je par također radosno pozdravio očeve, ali se odmah 
počeše ogledavati po šatorima, koji su iznutra bili već potpuno 
uređeni i pripravljeni za dolazak milih gostiju. Vidješe da su šatori 
krasni, dvostruki, podstavljeni jedni plavim, a drugi crvenim flanelom, 
prostrti čohom i prostrani kao velike sobe. Društvo, kojem je stalo do 
dobroga suda visokih činovnika Kanalske kompanije, uložilo je sav 
trud da im bude dobro i udobno. Gospodin se Rawlison na početku 
pobojavao hoće li dulji boravak pod šatorom naškoditi Nellinom 
zdravlju, pa ako je na to ipak pristao, učinio je to samo zbog toga što 
su se u slučaju nepogode uvijek mogli preseliti u hotel. Ali sada, 
pregledavši sve točno na mjestu, uvjerio se da će dani i noći 
provedeni na svježem zraku sto puta više prijati njegovoj jedinici, 
negoli boravak u zagušljivim sobama gradskih hotela. Usto je bilo i 
prekrasno vrijeme. Medinet, ili EI-Medine, opasan pješčanim 
brežuljcima Libijske pustinje, ima klimu mnogo bolju od Kaira i ne 
zove se zalud "zemljom ruža". Zbog zaštićenoga položaja i obilja 
vlage u zraku nisu tamo noći ni izdaleka tako hladne kao u drugim 
dijelovima Egipta. Zima je upravo divna, a sa studenim počinje baš 
najbujniji razvoj vegetacije. Datulove palme, masline, kojih u Egiptu 
inače ima malo, smokve, naranče, mandarine, ogromni ricinusi, šipci 
i različite druge južne biljke, pokrivaju tu divnu oazu kao kakva šuma. 
Vrtovi kao da su zapljusnuti nekim ogromnim talasom bagrema, 
jorgovana i ruža, pa noću svaki dašak vjetra donosi njihov 
omamljujući miris. Tu čovjek diše punim plućima i "ne umire mu se", 
kako kazuju domaći žitelji. 


Sličnu klimu ima s druge strane Nila položeni Heluan, samo 
znatno više prema sjeveru, mada mu nedostaje ova bujna 
vegetacija. 

Ali Heluan je gospodina Rawlisona podsjećao na tragične 
događaje. Tamo je umrla Nellina majka. Zato je volio izabrati 
Medinet. Gledajući sada u sjajno lice djevojčice, obeća sam sebi da 
će tu doskora kupiti zemljište s vrtom, podići udobnu englesku kuću i 
u tom blagoslovljenom kraju provesti sve godišnje odmore, a kad 
dovrši službovanje kod kanala, možda će se čak tu i stalno nastaniti. 

Bili su to ipak planovi za daleku budućnost. U međuvremenu su 
se djeca vrzla kao muhe, želeći još prije ručka pregledati sve šatore, 
pa magarce i deve, najmljene od Cooka. No utvrdili su da su 
životinje bile na dalekom pašnjaku i da će ih moći vidjeti tek sutra. 
Zato se Stasio i Nella obradovaše kad uz šator gospodina Rawlisona 
ugledaše Kamisa, sina Kadigijeva, svoga dobrog znanca iz Port 
Saida. On nije pripadao Cookovoj posluzi i gospodin je Rawlison bio 
začuđen kad ga je sreo u El-Medini, ali budući da ga je već prije 
uzimao za nosača sprava, primio ga je i sada. 

Ručak bijaše izvrstan, jer se stari Kopt, dugogodišnji kuhar u 
Cookovom društvu, htio iskazati svojim umijećem. Djeca su 
pripovijedala o poznanstvu što ga sklopiše na putu s ona dva 
časnika, što je osobito zanimalo gospodina Rawlisona čiji brat 
Rikard, oženjen sestrom doktora Claryja, prebiva već mnogo godina 
u Indiji. Kako je taj brak bio bez djece, stric je vrlo volio svoju malu 
nećakinji, koju je poznavao samo po fotografijama, i raspitivao se za 
nju znatiželjno u svakom svom pismu. Oba je oca također zanimao 
poziv kapetana Glena upućen Stasiu da posjeti Mombassu. Dječak 
je posve ozbiljno shvaćao taj poziv i čvrsto sebi obećavao, da će 
jednom morati pohoditi svoga novog prijatelja s one strane ekvatora. 
Tek mu je gospodin Tarkowski morao rastumačiti da engleski 
činovnici nikada ne ostaju dugo u službi u istom mjestu, a to zbog 
ubitačne afričke klime i da će, dok on — Stasio — odraste, kapetan biti 
već na desetom mjestu, ili ga uopće i neće više biti na svijetu. 

Poslije ručka izađe cijelo društvo pred šatore, gdje je služinčad 
postavila platnene stolce, koji se dadu rastvarati, a za stariju 
gospodu priredila je sifone sa sodom i brendi. Bila je već noć 
neobično topla, a budući da je baš bio uštap, bilo je svijetlo kao po 


danu. Bijeli su se zidovi gradskih zgrada sjali zeleno, zvijezde su se 
iskrile na nebu, a po zraku se rastapao miris ruža, bagrema i 
heliotropa. Grad je već spavao. U noćnoj su se tišini samo kadšto 
čuli oštri glasovi ždralova, čaplji i plamenaca, koji su letjeli iznad Nila 
prema Karounskom jezeru. Odjednom se začuje duboki lavež psa, 
koji je iznenadio Stasija i Nellu, jer se činilo kao da dopire iz šatora 
koji još nisu posjetili, a koji je služio za spremanje sedala, oruđa i 
raznih putnih potrepština. 

— To mora da je ogroman pas. Hajde da ga vidimo! — reče 
Stasio. 

Gospodin se Tarkowski počne smijati, a gospodin Rawlison 
strese pepeo s cigare i reče također kroz smijeh: 

— Well! Ništa ne pomaže, što ga zatvorismo. A zatim se obrati 
djeci: 

— Sutra je, zapamtite, Badnjak i taj je pas trebao biti iznenađenje 
koje je gospodin Tarkowski odredio za Nellu, ali budući da je 
iznenađenje počelo lajati, prisiljen sam ga već danas navijestiti. Nella 
se, čuvši to, začas uspne na koljena gospodinu Tarkowskom i obgrli 
ga oko vrata, a onda skoči ocu na koljena: 

— Tatice, kako sam sretna! Kako li sam sretna! 

Zagrljajima i poljupcima nije bilo kraja ni konca; napokon Nella, 
našavši se na svojim nogama, poče zavirivati u oči gospodinu 
Tarkowskom: 

— Mister Tarkowski... 

— Što je, Nella? 

— Kad već znamo da je tamo, mogu li ga onda već danas 
Vidjeti? 

— Znao sam - klikne s hinjenom ogorčenošću gospodin 
Rawlison — da se ta mala muha neće zadovoljiti samo s novošću. A 
gospodin se Tarkowski obrati Kadigijevu sinu i reče: 

— Kamise, dovedi psa! 

Mladi Sudanac iščezne iza kuhinjskog šatora i začas se pojavi 
vodeći ogromnu životinju. Nella se trgne. 

— OJ! — klikne hvatajući oca za ruku. Stasio se naprotiv ushiti: 

— Ali to je lav, a ne pas! 

— Zove se Saba, što znači lav — odgovori gospodin Tarkowski. — 
Pripada pasmini mastifa, a to su najveći psi na svijetu. Ovom su tek 


dvije godine, ali doista je ogroman. Ne boj se, Nella, jer je krotak kao 
janje. Samo smiono. Pusti ga, Kamise! 

Kamis pusti ogrlicu za koju je držao psa, a ovaj, osjetivši da je 
slobodan, poče mahati repom, umiljavati se gospodinu Tarkowskom, 
s kojim se već prije bio dobro upoznao, i od radosti zalaje. 

Djeca su zadivljeno promatrala pri mjesečini njegovu krupnu 
okruglu glavu s obješenim lalokama, debele šape, krupni lik koji 
podsjeća na lava svojom plavožutom dlakom. Još nikada u životu ne 
vidješe takvo što. 

— S ovakvim bi psom čovjek bez opasnosti mogao proći cijelom 
Afrikom — klikne Stasio. 

— Zapitaj ga bi li mogao privesti nosoroga — reče gospodin 
Tarkowski. 

Saba doduše ne bi mogao odgovoriti na to pitanje, ali je zato 
mahao sve radosnije repom i tako se srdačno pritiskivao uz njih da 
se Nella odjednom prestala pred njim bojati i počela ga milovati po 
glavi. 

— Saba, mili, dragi Saba. 

Gospodin se Rawlison nagne nad njim, digne mu glavu prema 
lišcu djevojčice i reče: 

— Saba, pogledaj ovu gospođicu. To je tvoja gospodarica! Nju 
ćeš slušati i čuvati, razumiješ li? 

— Vau! — oglasi se Saba, koji je zaista razumio o čemu se radi. 

I razumio je još bolje nego što su oni mogli očekivati, jer je, dok 
mu se glava nalazila skoro u istoj visini s licem djevojčice, oblizao u 
znak poštovanja svojom širokom jezičinom njezin nosić i obraze. 

To je izazvalo sveopći smijeh. Nella je morala poći pod šator da 
se umije. Vrativši se za četvrt sata, ugleda Sabu koji je položio šape 
Stasiju na ramena tako da se dječak sagibao pod tim teretom. Pas 
ga je nadvisivao za čitavu glavu. 

Bližilo se vrijeme počinka, ali je mala izmolila još pol sata 
zabave, da se bolje upozna s novim prijateljem. Poznanstvo je pošlo 
glatko, jer ju je gospodin Tarkowski doskora posjeo na njegova leđa. 
Bojeći se da ne padne, naloži Stasiju, da povede psa za ogrlicu. 
Pojahala je nekoliko koraka, a onda pokuša i Stasio uzjahati 
neobičnog konja, ali Saba naglo sjedne na stražnje noge pa se 
Stasio iznenada nađe na pijesku pokraj psećeg repa. 


Djeca su već trebala poći na počinak kad se izdaleka, na 
mjesečinom rasvijetljenom trgu, pojaviše dva bijela lika namjerivši 
prema šatoru. Dotada mirni Saba poče gluho i prijeteći režati, te ga 
je Kamis na zapovijed gospodina Rawlisona morao opet prihvatiti za 
ogrlicu. Ona dvojica, odjevena u bijele burnuse, stadoše pred 
šatorom. 

— Tko je to? — zapita gospodin Tarkowski. 

— Vodiči deva — oglasi se jedan došljak. 

— Ah! Idris i Gebhr? Što želite? 

— Došli smo upitati hoćete li nas sutra trebati? 

— Ne. Sutra i prekosutra su veliki sveci, za vrijeme kojih ne 
dolikuje ići na izlete. Dođite prekosutra ujutro! 

— Hvala, efendija! 

— A imate li dobre deve? — zapita gospodin Rawlison. 

— Bismillah! — odgovori Idris. - Prave hegin'ž s debelim grbama i 
krotke kao haga'*. Inače nas ne bi najmio Cook. 

— Ne tresu li jako? 

— Možete, gospodaru, položiti šaku graha svakoj na hrbatini 
zrnce neće spasti u najbržem trku. 

— Kad pretjeruje, onda pretjeruje, baš po arapski! — reče smijući 
se gospodin Tarkowski. 

— Ili po sudanski! — dometne gospodin Rawlison. 

Idris i Gebhr stajali su kao dva bijela stupa, promatrajući 
pozorno Stasija i Nellu. Mjesec je osvjetljivao njihova vrlo tamna lica, 
koja su na mjesečini izgledala kao od mjedi salivena. Bjeloočnice im 
ispod turbana svjetlucahu zelenkasto. 

— Laku noć! — reče gospodin Rawlison. 

— Nek Allah bdije nad vama, efendija, noću i danju! 

To rekavši, nakloniše se i odoše. Pratilo ih je podmuklo, kao 
daleka grmljavina, rezanje Sabe, kojemu se jamačno ne svidješe 
ova dva Sudanca. 

5. Poglavlje 


Narednih dana nije bilo nikakvih izleta. Ali zato je navečer na 
Badnjak, kad se na nebu pokazala prva zvijezda, zasjalo u šatoru 
gospodina Rawlisona stotinama svjećica drvce, određeno za Nellu. 
Bor je ovdje doduše zamjenjivala tuja, odsječena u nekom 
medinetskom vrtu, no pored svega toga Nella je među njenim 
grančicama našla mnoštvo poslastica i divnu lutku, koju je otac za 
nju naručio iz Kaira, a Stasio svoju željenu englesku pušku. Od oca 
je dobio i naboje, lovačku opremu i sedlo za jahanje na konju. 

Nella se nije mogla snači od sreće, a Stasio, misleći da onaj koji 
ima pravu pušku mora imati i tome odgovarajuću ozbiljnost, nije se 
ipak mogao uzdržati pa — izabravši čas kad oko šatora nije nikoga 
bilo — obiđe ga na rukama naokolo. Tu je vještinu, mnogo provođenu 
u školi u Port Saidu, izvodio upravo savršeno, pa je više puta 
zabavljao time Nellu, koja mu je iskreno zavidjela na toj majstoriji. 

Novi je prijatelj nadmašio sva očekivanja. Odmah se prvog dana 
naučio pružati šapu, aportirati rupce, koje nije ipak bez otpora davao; 
shvatio je da lizanje Nellina lica jezikom ne dolikuje psu džentimenu. 
Nella ga, držeći prste na nosiću, poučavaše u različitim vještinama, a 
on je, udarajući repom, na taj način izjavljivao da sluša s doličnom 
pažnjom i da ih prima k srcu. Za vrijeme šetnje po pješčanom 
gradskom trgu, rasla je Sabina slava svaki sat sve više, pa je kao 
svaka slava počinjala dobivati neprijatnu stranu, jer su ga pratile 
cijele čete arapske dječurlije. Spočetka su se držali podalje, a zatim, 
okuraženi krotkošću "grdosije", približavahu se sve više, a napokon 
su opsjedali šatore tako da se nitko nije mogao slobodno kretati. A 
budući da svako arapsko derište od jutra do mraka sisa šećernu 
trsku, vuku se zbog toga za djecom čitave legije muha, koje same po 


sebi dosađuju, a i opasne su jer prenose zarazu egipatske upale 
očiju. Služinčad je radi toga pokušavala rastjerati djecu, no Nella ih 
je štitila, pa je najmlađoj djeci davala i "helou", tj. slatkiše, čime je 
stekla njihovu naklonost, ali su se time, dakako, još više povećale 
njihove čete. 

Nakon tri dana započeše zajednički izleti; jednom uskotračnom 
željeznicom, koje su u velikom broju sagradili Englezi u Medinet-el- 
Fajumu, drugi put na magarcima, kadšto i na devama. Tom se 
prilikom vidjelo da su hvale, što ih je Idris iskazivao tim životinjama, 
bile pretjerane, jer je ne samo grahu, već i ljudima bilo teško uzdržati 
se na sedlima. No bilo je u tim pohvalama i istine. Deve su doista 
bile "hegin", tj. jahaće, a kako su bile hranjene durrom'*, imale su 
debele grbe i bile su voljne za trku, te ih je trebalo zaustavljati. 
Sudanci Idris i Gebhr stekoše uza sav divlji sjaj svojih očiju 
povjerenje i naklonost društva, i to velikom uslužnošću i neobičnom 
brižljivošću oko Nelle. Gebhr je uvijek imao okrutan i pomalo zvjerski 
izraz lica, ali Idris, opazivši brzo da je ta mala osoba oko u glavi 
cijelog društva, izajvljivaše svakom zgodom da mu je do nje više 
stalo nego do vlastite duše. Gospodin se Rawlison domišljao da Idris 
nastoji preko Nelle doprijeti do njegova džepa, ali znajući 
istovremeno da na svijetu nema čovjeka koji ne bi morao zavoljeti 
njegovu jedinicu, bio mu je ipak zahvalan i nije žalio napojnica. 

Za pet je dana društvo posjetilo ruševine starodrevnog 
Krokodilopolisa, koje se nalaze nedaleko od grada. Tu su nekoć 
Egipćani štovali boga zvanoga Sebak, koji je imao ljudski lik, a 
krokodilsku glavu. Naredni je izlet bio do piramida Hanara i ostataka 
labirinta, a najduži na devama do Karounskog jezera. Sjeverna je 
njegova obala prava pravcata pustinja na kojoj, osim ruševina 
nekadašnjih egipatskih gradova, nema ni traga životu. No zato se 
prema jugu pruža plodan kraj, a obale, obrasle crnicom i trskom, 
vrve pelikanima, plamencima, čapljama, divljim guskama i patkama. 
Tek je ondje Stasio dočekao priliku da se iskaže preciznošću svojih 
hitaca. Hici su bili takvi da se iza svakoga činilo kao da se čuje 
začuđeno mljaskanje Idrisa i arapskih veslača, a ptice, što su padale 
U Vodu, pratili su stalno poklici; bismillah i mašallah! 

Arapi su vjerovali da na suprotnoj, pustinjskoj obali ima mnogo 
vukova i hijena i da se sigurno mogu loviti ako se među pješčane 


gomile podmetne mrtva ovca. Zbog toga provedoše gospodin 
Tarkowski i Stasio dvije noći u pustinji uz ruševine Dime. Ali čim su 
lovci otišli, prvu ovcu ukradoše beduini, a druga je primamila samo 
jednog šepavog šakala, kojega je oborio Stasio. Lov se morao 
odgoditi jer je obojici inženjera dospjelo vrijeme da pođu na 
pregledavanje vodenih radova, što su se provodili uz Bahr-Jussef 
kod El-Lahuma, jugoistočno od Medineta. 

Rawlison je samo čekao na dolazak gospođe Olivier. Na 
nesreću prispije mjesto nje pismo od liječnika, koji je javljao da se iza 
ugriza povratio stari vrbanac i da bolesnica neće duže vremena moći 
krenuti iz Port Saida. Položaj je bio doista zabrinjavajući. Voziti sa 
sobom djecu, staru Dinah, šatore i svu služinčad bijaše nemoguće, 
ako ne zbog drugog razloga, a to već i zato, što su inženjeri morali 
danas biti ovdje, a sutra ondje, a moglo im se naložiti da pođu čak 
do velikog Ibrahimovog kanala. Zato gospodin Rawlison odluči 
ostaviti Nellu pod paskom stare Dinah, Stasija i konzularnog 
talijanskog agenta i mjesnog guvernera s kojim se bio već prije 
upoznao. Nelli obeća, jer joj je bilo žao rastati se s ocem, da će s 
gospodinom Tarkowskim iz svakoga obližnjeg mjesta skoknuti u 
Medinet ili - ako bude štogod što je vrijedno vidjeti — da će pozvati 
djecu k sebi. 

— Povest ćemo Kamisa — reče — kojega ćemo u tom slučaju 
poslati po vas. Dinah nek bude uvijek uz Nellu, a budući da Nella 
radi s njom što joj se svidi, zato ti, Stasio, pazi na obje. 

— Možete se pouzdati, gospodine — odgovori Stasio — da ću 
paziti na Nellu kao na rođenu sestru. Ona ima Sabu a ja pušku, pa 
neka tkogod pokuša učiniti joj išta nažao!... 

— Ne radi se o tome — reče gospodin Rawlison. — Saba i puška 
jamačno vam neće trebati. Ti budi tako dobar i pripazi samo da se ne 
premori, a istodobno pripazi da se ne prehladi. Molio sam konzula da 
odmah zovne iz Kaira liječnika ako se bude osjetila nezdravom. 
Kamisa ćemo što je moguće češće slati ovamo s porukama. 
Guverner će vas također obilaziti. Uostalom, nadam se da naša 
odsutnost neće dugo potrajati. 

Ni gospodin Tarkowski nije škrtario s opomenama Stasiju. 
Rekao mu je da Nella ne treba njegove obrane, jer u Medinetu, kao 
uopće u cijeloj provinciji EI-Fajum, nema ni divljaka ni divlje zvjeradi. 


Misliti o nečem takvom bilo bi smiješno i nedostojno dječaka koji će 
doskora navršiti čettnaestu godinu. Neka zato samo vodi brigu i 
neka pazi, a na svoju ruku neka ne poduzima ništa, a najmanje s 
Nellom, pogotovu ne na devama na kojima putovanje ipak umara. 

Ali Nella, čuvši to, tako se rastuži da ju je gospodin Tarkowski 
morao utišavati. 

— Što više! — reče milujući joj kosicu. — Jahat ćete na devama, ali 
s nama ili k nama kad po vas pošaljemo Kamisa. 

— Ami sami zar ne smijemo na izlete baš nikakve, baš ni 
ovolicke? — zapita djevojčica. 

| poče na prstiću pokazivati kako malene izlete želi. Napokon 
tatice pristadoše pod uvjetom da ti izleti budu na magarcima a ne na 
devama, i ne do ruševina gdje čovjek lako može pasti u kakvu jamu, 
već putovima do obližnjih polja i do vrtova, što se nalaze iza grada. 
Djecu je bio dužan uvijek pratiti dragoman s drugom Cookovom 
čeljadi. 

Nato otputovaše oba starija gospodina, ali nisu išli daleko, tek u 
Hamaret-el-Maktu, pa su se poslije deset sati vratili na noćenje u 
Medinet. To se ponavljalo nekoliko dana uzastopce dok ne 
pregledaše najbliže radove. Zatim, kad ih je posao vodio u udaljenija 
mjesta, ali ne i u predaleke krajeve, dolazio je noću Kamis i ranim bi 
jutrom vodio Stasija i Nellu u ona mjestanca u kojima im roditelji 
htjedoše pokazati kakvu zanimljivost. Djeca su veći dio dana 
provodila s očevima, a predvečer bi se vraćala u Medinet pod šatore. 
No bilo je dana kad Kamis uopće nije dolazio. Tada bi Nella sa 
čežnjom očekivala glasnika pored svega drugovanja sa Stasiom i 
Sabom, u kojem je otkrivala sve novije odlike. Iza nekog vremena 
očevi se vratiše u Medinet. 

Nakon dva dana otputovaše ponovo, upozorivši da ovaj put 
odlaze na dulje vrijeme i da će po svoj prilici doprijeti do Beni-Suefa, 
a onda da će u EIl-Fahen, gdje počinje istoimeni kanal i pruža se 
daleko uzduž Nila prema jugu. 

Zato se djeca iznenadiše kad je trećega dana oko jedanaest sati 
izjutra došao Kamis u Medinet. Prvo ga je susreo Stasio, koji je 
pošao na pašnjak gledati deve. Kamis je razgovarao s Idrisom i 
samo je Stasiju usput rekao da je došao po njega i po Nellu, pa da 
će začas doći k šatorima, da im javi kamo će prema odredbama 


starijih krenuti. Dječak potrči odmah s tim dobrim glasom k Nelli, koju 
je našao kako se pred šatorom igra sa Sabom. 

— Slušaj! Došao je Kamis! — vikne još izdaleka. A Nella poče 
smjesta skakutati držeći nožice jednu do druge, kako to čine 
djevojčice preskakujući uže. 

— Idemo! Idemo! 

— Da, idemo i to daleko! 

— A kuda? — zapita razgrćući ručicama kosu, što joj padaše na 
lice. 

— Ne znam. Kamis je rekao da će začas doći ovamo i kazati 
nam. 

— A kako znaš da je daleko? 

— Čuo sam kad je Idris govorio da će on s Gebhrom odmah 
krenuti s devama. To znači da ćemo se voziti željeznicom i da ćemo 
tamo, gdje su tvoj i moj tata, naći deve a odande ćemo ići na 
nekakve izlete. 

Kosa je zbog neprekidnog poskakivanja pokrila i opet ne samo 
oči, već i cijelo Nellino lice, a noge joj odskakivahu od zemlje kao da 
su od kaučuka. Četvrt sata iza toga dođe Kamis i pokloni im se. 

— Khagane'" — reče Stasiju — krenut ćemo za tri sata, prvim 
vlakom. 

— Kamo? 

— U EI-Gharak-el-Sultani, a odande skupa sa starijom 
gospodom na devama u Vadi-Rajan. 

Stasiju zakuca srce od radosti, ali ga u isti čas iznenadiše 
Kamisove riječi. Znao je da je Vadi-Rajan prostrani kraj pješčanih 
brežuljaka, što se dižu u Libijskoj pustinji južno i jugozapadno od 
Medineta, ali su gospodin Tarkowski i gospodin Rawlison odlazeći 
rekli da idu baš na suprotnu stranu, prema Nilu. 

— Što se to dogodilo? — zapita Stasio. — Zar moj otac i gospodin 
Rawlison nisu u Beni Suefu, već u El-Gharaku? 

— Tako se dogodilo — odvrati Kamis. 

— Ali oni rekoše da im pišemo u El-Fahen. 

— U ovom pismu piše stariji efendija zašto su u El-Gharaku. | 
časak je tražio pismo, a zatim uzvikne: 

— Oh, Nabi'", ostavio sam pismo u torbi kraj vodiča deva. 
Odmah ću potrčati, dok ne odu Idris i Gebhr. 


I potrči k vodičima deva, a djeca se počeše s Dinah spremati na 
put. Budući da je to trebao biti dalji izlet, spremila je Dinah nekoliko 
haljinica, malko rubenine i toplije odijelo za Nellu. Stasio se sam 
pobrinuo za sebe, a osobito nije zaboravio na englesku pušku i na 
naboj, u nadi da će u pijesku Vadi-Rajana nabasati na vukove i na 
hijene. Kamis se vratio tek za jedan sat, sav u znoju, zadihan, pa u 
prvi čas nije mogao progovoriti. 

— Nisam više zatekao vodiče deva — reče — trčao sam za njima, 
ali uzalud. No to ne smeta ništa, jer ćemo i pismo i starije efendije 
zateći u El-Gharaku. Zar će i Dinah putovati s nama? 

— Nego što? 

— Možda je bolje da ostane. Starija gospoda nisu je spomenuli. 

— Ali na odlasku rekoše da Dinah uvijek mora pratiti gospođicu 
pa će i sada poći s nama. 

Kamis se nakloni položivši ruku na srce i reče: 

— Požurimo se, jer će inače otići vlak. 

Stvari su bile spremne, pa na vrijeme stigoše na postaju. 
Udaljenost od Medineta do Gharaka ne iznosi više od trideset 
kilometara, ali željeznica koja spaja ta mjesta ide polagano i vrlo 
često staje. Da je Stasio bio sam, bez sumnje bi više volio putovati 
na devama, negoli željeznicom, jer je izračunao da će Idris i Gebhr, 
budući da su krenuli dva sata prije vlaka, prije njih stići u EI-Gharak. 
Ali za Nellu bi to bio predalek put pa mali zaštitnik, shvaćajući vrlo 
ozbiljno opomene obojice roditelja, nije htio djevojčicu izložiti 
prevelikom umoru. Uostalom vrijeme im je prošlo brzo, pa se i ne 
obazreše pravo, a već su stigli u Gharak. 

Mala postaja, s koje Englezi obično prave izlete u Vadi-Rajan, 
bijaše potpuno pusta. Zatekoše samo nekoliko prekrivenih žena s 
košarama mandarina, dva nepoznata beduina s devama, pa Idrisa i 
Gebhra sa sedam deva, od kojih jedna bijaše jako natovarena. Ali 
gospodinu Tarkowskom i gospodinu Rawlisonu ne bijaše ni traga. 
Idris im ovako razjasni njihovo odsustvo: 

— Starija gospoda pođoše u pustinju podići šatore, što su ih 
dovezli iz Etsaha, a nama naložiše da krenemo za njima. 

— A kako ćemo ih naći među brežuljcima? — zapita Stasio. 

— Poslali su vodiče koji će nas povesti. Rekavši to, pokaže na 
beduine. Stariji se od njih nakloni, protare prstom jedino oko što ga 


je imao, i reče: 

— Naše deve nisu tako debele, ali nisu sporije od vaših. Za jedan 
ćemo sat biti tamo. 

Stasio se obraduje što će noć provesti u pustinji, ali Nella osjeti 
neko razočaranje, jer je bila uvjerena da će u Gharaku naći oca. Šef 
postaje, pospani Egipćanin u crvenom fesu i s tamnim naočarima, 
približi se i ne imajući drugoga posla poče promatrati evropsku 
djecu. 

— To su djeca onih "inglezi", koji su jutros pošli s puškama u 
pustinju — reče Idris smještajući Nellu na sedlo. 

Budući da je sedlo bilo prostrano te imalo oblik nosiljke, samo 
bez krova, Stasio sjedne uz Nellu predavši pušku Kamisu. Dinah se 
posadi iza Kamisa, a drugi uzjahaše na svoje deve i krenuše. 

Da je šef postaje malo dulje za njima gledao, možda bi se 
začudio što su oni Englezi, koje je spomenuo Idris, pošli ravno 
prema ruševinama na jug, a ovi pak namjeriše odmah prema Talei, 
na suprotnu stranu. Ali šef se još prije toga vratio kući, jer toga dana 
nije više ni jedan vlak dolazio u Gharak. 

Bilo je pet sati poslije podne. Vrijeme krasno. Sunce je već 
prešlo na ovu stranu Nila i spustilo se nad pustinju tonući u zlatnom i 
purpurnom crvenilu, što je plamtjelo na zapadnoj strani neba. Zrak je 
bio tako zasićen ružičastim sjajem da su se oči stiskale od njegova 
obilja. Polja poprimiše ljubičasti odsjaj, a zato su udaljeniji brežuljci, 
odbijajući se oštro o pozadinu zapadnog rumenila, bili kao čisti 
ametist. Svijet više nije izgledao stvarao, činio se kao da je igra 
nadzemaljskih svjetala. 

Dok su putovali zelenim i obrađenim krajem, vodio je beduin 
karavanu umjerenim korakom, ali kad je pod nogama deva zaškripao 
tvrdi pijesak, sve se odjednom promijenilo. 

— Jalla! Jalla! — vrisnuše odjednom divlji glasovi. 

Istovremeno začuje se zamah udarca i deve, prešavši iz kasa u 
trk, pojuriše kao vjetar, bacajući nogama pijesak i pustinjski šljunak. 

— Jalla! Jalla!... 

Kas deva truska jače; trk, kojim te životinje rijetko kada jure, 
jače ljulja pa se djeca najprije zabavljahu tim mahnitim tempom. Ali 
je poznato da prejako ljuljanje prouzrokuje vrtoglavicu. Ubrzo, kako 
brzina nije prestajala, poče se maloj Nelli vrtjeti u glavi i magliti pred 


očima. 

— Stasio, zašto jurimo tako? — poviče, obrativši se svome 
prijatelju. 

— Mislim da su devama dopustili da se suviše zalete, pa ih sada 
ne mogu zustaviti — odvrati Stasio. 

Ali opazivši da je lice djevojčice već malko problijedjelo, poče 
vikati na beduine da uspore trk. Njegovo je vikanje imalo samo tu 
posljedicu da su se opet začuli poklici "Jalla!" — i da su životinje još 
povećale svoju brzinu. 

Dječak je u prvi mah mislio da ga beduini nisu čuli, ali kad na 
ponovni povik nije bilo nikakva odgovora i kad Gebhr, koji je iza njih 
jahao, nije prestao šibati devu, na kojoj je on s Nellom sjedio, pomisli 
da se nisu deve zahuktale već da se ljudi, iz nekog njemu 
nepoznatog razloga, tako žure. 

Padne mu na pamet da su možda pošli krivim putem pa da 
sada, nadoknađujući izgubljeno vrijeme, jure od straha da ih ne grde 
starija gospoda što su stigli prekasno. Ali malo kasnije razabere da 
to ne može biti, jer bi se gospodin Rawlison više razljutio zbog 
nepotrebnog Nellina umora. Što to dakle znači i zašto ne slušaju 
njegove zapovijedi? U dječakovu se srcu poče skupljati gnjev i 
bojazan za Nellu. 

— Stoj! — krikne iz sve snage okrenuvši se prema Gebhru. 

— Šuti! — urlikne mjesto odgovora Sudanac. 

| jurili su dalje. 

Noć pada u Egiptu oko šest sati pa se večernje rumenilo brzo 
ugasi. Uskoro uspne se na nebo veliki, crven od odraza zapadnog 
rumenila, mjesec i rasvijetli pustinju blagim svjetlom. 

U tišini se čulo samo zadihano soptanje deva i muklo, brzo 
udaranje njihovih nogu po pijesku, a kadšto udaranje štapova. Nella 
je bila već tako umorna da ju je Stasio morao podržavati na sedlu. 
Svaki je čas zapitkivala hoće li uskoro stići i jamačno ju je samo 
krijepila nada da će doskora ugledati oca. No uzalud se oboje 
ogledavahu naokolo. Prošao je sat, pa drugi: ni šatora ni ognjišta nije 
bilo nigdje na vidiku. Tada Stasio razabra da su ih oteli... 


6. Poglavlje 


A gospoda Rawlison i Tarkowski doista očekivahu djecu, ali ne 
među pješčanim brežuljcima Vadi-Rajana, kamo nisu ni trebali ni 
htjeli putovati, već na posve drugoj strani, u gradu El-Fahenu, kraj 
istoimenog kanala gdje su pregledavali radove dovršene potkraj 
godine. Udaljenost između El-Fahena i Medineta iznosi oko 
četrdeset pet kilometara. A kako nema direktne veze i jer treba 
putovati preko El-Vaste, što skoro podvostručava put, gospodin 
Rawlison, pregledavajući red vožnje je ovako proračunavao: 

— Kamis je preksinoć krenuo — govorio je Tarkowskome — i 
stigao u El-Vastu na vlak koji polazi iz Kaira: u Medinetu je dakle bio 
jutros. Djeca su se spremila na put za jedan sat. Da su krenuli oko 
podneva, morali bi čekati na noćni vlak koji ide uzduž Nila, a kako 
nisam dopustio da Nella putuje noću, krenut će danas ujutro i stići će 
ovamo čim zađe sunce. 

— Da! — reče gospodin Tarkowski. — Kamis mora malko 
otpočinuti, a Stasio uvijek koješta kombinira, no kad se radi o Nelli, 
možemo se u nj pouzdati. Uostalom, ja sam poslao i kartu da se ne 
krene noću na put. 

— Valjan je on dječak i potpuno se pouzdajem u njega — 
odgovori gospodin Rawlison. 

— Doduše, moram priznati da se i ja pouzdajem. Stasio uza sve 
svoje različite mane ima valjan značaj i nikada ne laže, jer je 
odvažan, a samo kukavice lažu. Ne može se reći da mu nedostaje 
energije, a ako s vremenom stekne mirno rasuđivanje, mislim da će 
se znati snaći u svijetu. 

— Zacijelo. A što se tiče rasuđivanja, jesi li ti bio drukčiji u 
njegovim godinama? 


— Moram priznati da nisam — odgovori smijući se gospodin 
Tarkowski — ali možda nisam bio tako pun samopouzdanja kao on. 

— To će već proći. Međutim, budi sretan što imaš takvog 
dječaka. 

— Ati što imaš tako slatko i milo stvorenje kao što je Nella. 

— Neka je Bog blagoslovi! — odgovori ganut gospodin Rawlison. 

Dva prijatelja stisnuše ruke jedan drugome, a zatim sjedoše da 
pregledaju nacrte i proračune radova. U tom im je poslu prošlo 
vrijeme do večeri. Oko šest sati, kad je već pala noć, dođoše na 
postaju i idući po peronu nastaviše razgovor o djeci. 

— Krasno je vrijeme, ali je hladno — oglasi se gospodin Rawlison. 
— Jeli Nella ponijela toplo odijelo? 

— Stasio će se već sjetiti na to, a i Dinah također. 

— Ipak mi je žao što nismo sami pošli u Medinet mjesto što smo 
ih dali ovamo dopremiti. 

— Sjeti se da sam baš to predlagao. 

— Znam, i da ne moramo odavde putovati dalje na jug, ja bih bio 
pristao. No izračunao sam da bi nam put mnogo vremena oduzeo, 
pa bismo kraće vrijeme bili s djecom. Uostalom, moram ti priznati da 
mi je Kamis predložio da ih ovamo dopremimo. Rekao je da jako 
čezne za njima i da bi bio sretan kad bih ga poslao po njih dvoje. Ne 
čudim se što ih je zavolio... 

Dalji im razgovor prekinuše signali najavljujući dolazak vlaka. 
Ubrzo se pojaviše vatrene oči lokomotive, a u isti čas se začuje 
zadihana sapa i zvižduk. Niz rasvijetljenih vagona prođe uzduž 
perona, zadršće i stane. 

— Nisam ih vidio ni na jednom prozoru — reče gospodin 
Rawlison. 

— Možda sjede unutra i zacijelo će odmah izići. 

Putnici počeše izlaziti, ali ponajviše Arapi, jer EI-Fahen nema 
osim lijepih palminih i bagremovih gajeva ništa što bi bilo vrijedno 
Vidjeti. Djeca nisu doputovala. 

— Kamis ili nije stigao na vlak u El-Vasti — oglasi se prizvukom 
zlovolje gospodin Tarkowski — ili je nakon noćnoga puta zaspao, pa 
će doći tek sutra. 

— Može biti - odgovori uznemiren gospodin Rawlison — ali 
moguće je da je jedno od njih oboljelo. 


— U tom bi slučaju Stasio brzojavio. 

— Tko zna, možda ćemo u hotelu naći brzojav. 

— Hajdemo! 

Ali u hotelu nije čekao na njih nikakav glas. Gospodin se 
Rawlison sve više uznemirivao. 

— Znaš što se još moglo dogoditi? — reče gospodin Tarkowski. — 
Ako je Kamis vrijeme prespavao, nije to priznao djeci pa je tek danas 
došao k njima i rekao im da tek sutra krenu na put. Pred nama će se 
izgovarati da nije razumio naše odredbe. No svakako ću brzojaviti 
Stasiju. 

— A ja fajumskom guverneru. 

| začas su dva brzojava odaslana. Nije doduše još bilo razloga 
da se čovjek uznemiruje, ali su ipak inženjeri loše proveli noć 
očekujući odgovor i rano ih je jutro zateklo već na nogama. 

Odgovor je guvernerov došao tek oko deset sati i glasio ovako: 
"Ispitao na postaji. Djeca otputovala jučer u Gharek-el-Sultani." 

Lako je pogoditi kakvo je zaprepaštenje i gnjev spopao oba oca 
na tu nenadanu vijest. Neko su vrijeme gledali jedan u drugoga kao 
da ne razumiju riječi brzojava, a zatim gospodin Tarkowski, kako je 
bio nagao čovjek, udari šakom po stolu i reče: 

— To je Stasiova ideja, ali ja ću ga odučiti od takvih iznenađenja. 

— Nisam to očekivao od njega — odgovori Nellin otac. Ali začas 
zapita: 

— No, ašto je s Kamisom? 

— Ili ih nije zatekao pa ne zna gdje su, ili je otputovao s njima. 

— | ja tako mislim. 

Za jedan sat krenuše u Medinet. U šatorima saznadoše da 
nema ni vodiča deva, a na postaji im potvrdiše da je Kamis 
otputovao s djecom u El-Gharak. Stvar je bivala sve nejasnija i 
mogla se razbistriti tek u EI-Gharaku. Tek se na postaji počela 
otkrivati grozna istina. 

Šef postaje, onaj pospani Egipćanin s tamnim naočarima i 
crvenim fesom, ispripovjedi im da je vidio dječaka od oko četrnaest 
godina i osmogodišnju djevojčicu sa starom crnkinjom kako su 
odjahali u pustinju. Ne sjeća se je li deva bilo osam ili devet, ali je 
primijetio da je jedna bila natovarena kao za vrlo dalek put, a dva su 
beduina također imala velike tovare uz sedla — a sjeća se još, da mu 


je jedan od vodiča deva, neki Sudanac, dok je gledao karavanu, 
rekao da su to djeca Engleza koji su malo prije otputovali u Vadi- 
Rajan. 

— Jesu li se ti Englezi vratili? — zapita gospodin Tarkowski. 

— Jesu. Još su se jučer vratili s dva ubijena vuka — odgovori 
glavar — i začudio sam se što se ne vraćaju s djecom. Ali ih nisam 
pitao za razlog jer to nije moja briga. 

Rekavši to, pođe na svoje mjesto. Dok je pripovijedao, lice je 
gospodina Rawlisona postalo bijelo kao papir. Gledajući odsutnim 
pogledom u prijatelja skine šešir, digne ruku na oznojeno čelo i 
zaljulja se kao da će pasti: 

— Rawlisone, budi muškarac! — poviče gospodin Tarkowski. — 
Oteli su nam djecu. Treba ih spasiti. 

— Nella! Nella! — ponavljao je nesretni Englez. 

— Nella i Stasio! Stasio nije kriv. Domamiše ih oboje podmuklo 
ovamo i ugrabiše ih. Tko bi znao zašto. Možda radi otkupnine. Kamis 
je bez sumnje u zavjeri. | Idris i Gebhr također. 

Sjetio se što je kazivala Fatima, da oba Sudanca pripadaju 
plemenu Dangala, iz kojega potječe i Mahdi, a da je iz istoga 
plemena i Kadigi, Kamisov otac. Sjetivši se toga, zamre mu na časak 
srce u prsima, jer shvati da su djeca možda ugrabljena, ne zbog 
otkupnine, već poradi zamjene za Smainovu porodicu. 

Ali što će učiniti od njih pripadnici kobnoga proroka? Ne mogu 
se sakriti u pustinji ili gdjegod na obali Nila, jer bi u pustinji svi 
poumirali od gladi i žeđi, a na obali bi ih bez sumnje uhvatili. Jedino 
mogu poći s djecom čak do Mahdija. I ta misao ispuni gospodina 
Tarkowskoga zaprepaštenjem. Ali energični bivši vojnik brzo dođe k 
sebi i poče mišlju prebirati sve što se dogodilo, a u isti je čas tražio 
način za spas. 

— Fatima — razmišljao je — nije imala razloga da se osvećuje ni 
nama ni našoj djeci, pa ako su ugrabljena, učinjeno je to jamačno 
zato da ih mogu izručiti Smainu. Nikako im dakle ne prijeti smrt. | to 
je još sreća u nesreći, no zato ih čeka strašan put koji će možda biti 
za njih poguban. | odmah saopći te misli prijatelju, pa doda: 

— Idris i Gebhr, kako su ljudi divlji i glupi, misle da su mahdijevci 
već blizu, a međutim je Kartum, dokle je Mahdi dopro, dvije tisuće 
kilometara daleko odavde. Taj put moraju prevaliti uz Nil i ne smiju 


se udaljavati od rijeke, jer će inače popadati i deve i ljudi od žeđi. 
Pođi odmah u Kako i zatraži od ministra da se pošalju brzojavi na 
sve vojničke posade i da se odašalje potjera lijevo i desno uz rijeku. 
Obećaj šeicima, koji se nalaze uz obalu, veliku nagradu ako uhvate 
bjegunce. Po selima neka zaustave svakoga tko se približi po vodu. 
Na taj način moraju Idris i Gebhr pasti u ruke vlasti, a mi ćemo doći 
do svoje djece. Gospodin je Rawlison već postao hladnokrvan. 

— Putujem — reče. — Hulje su zaboravile da je Wolseleyeva 
engleska vojska, koja hrli u pomoć Gordonu, već na putu i da će im 
presjeći put do Mahdija. Neće umaći. Ne mogu umaći! Ovaj čas 
šaljem brzojav našem ministru, a onda smjesta putujem. Što ti 
kaniš? 

— Brzojavit ću da mi daju dopust i ne čekajući odgovor, krenut ću 
za njihovim tragom, uz Nil u Nubiju. 

— Tada se moramo sastati, jer ću i ja učiniti isto to iz Kaira. 

— Dobro, a sada na posao! 


7. Poglavlje 


U to su vrijeme deve jurile kao vihor po pijesku sjajnom od 
mjesečine. Spustila se duboka noć. Mjesec, spočetka velik i crven, 
problijedi i digne se visoko. Udaljeni pustinjski brežuljci pokriše se 
srebrnom parom, koja se, ne zastirući ih, prometnula u svijetle 
oblike. Pokadšto bi iza pećina, razasutih tu i tamo, dopirao žalobni 
lavež šakala. Opet prođe jedan sat. Stasio obuhvati rukom Nellu, 
nastojeći joj ublažiti neprijatno truskanje zbog mahnitoga jurenja. 
Djevojčica je sve češće zapitkivala zašto tako žure i zašto se ne vide 
ni šatori ni tatice. Stasio napokon odluči reći joj istinu, koju je ionako 
prije ili kasnije morala saznati. 

— Nella — reče — svuci rukavicu i spusti je neopazice na zemlju. 

— Zašto, Stasio? 

A on je stisne uza se i odgovori joj nekim za nj neobičnim 
ganućem: 

— Učini što ti kazujem! 

Nella se jednom rukom držala Stasija, bojeći ga se pustiti, ali je 
sada pomogla sebi na taj način da je počela zubima svlačiti rukavicu 
— sa svakoga prsta posebno — a napokon je, skinuvši je posve, 
spusti na zemlju. 

— Za koji tren baci i drugu! — oglasi se Stasio ponovo. — Ja sam 
svoje bacio, ali tvoje će se lakše vidjeti jer su svijetle. 

| videći da ga djevojčica gleda upitnim pogledom, reče: 

— Nemoj se uplašiti, Nella!... Ali vidiš... možda, uopće nećemo 
sresti ni tvog ni mog oca... i da su nas ovi gadni ljudi ugrabili. Ali se 
ne boj... jer ako je tako, poći će za nama potjera. Stići će i jamačno 
će nas oteti. Zato sam ti rekao da baciš rukavice, kako bi nam 
potjera ušla u trag. Mi međutim ne možemo ništa drugo učiniti, ali ću 


ja već poslije nešto smisliti. Zacijelo ću nešto smisliti, samo se ne boj 
i pouzdaj se u mene... 

Ali Nella saznavši da neće vidjeti taticu i da hrle nekamo daleko 
u pustinju, poče drhtati od straha i plakati, stišćući se uz Stasija i 
jecajući ispitivati zašto su ih ugrabili i kamo ih vode. On ju je tješio 
kako je znao i to gotovo istim riječima kojima je njegov otac tješio 
gospodina Rawlisona. Kazivao je da će i roditelji sami poći za njima 
u potjeru i da će obavijestiti sve posade uzduž Nila. Napokon je 
uvjeri da je on neće nikada ostaviti, dogodilo se što mu drago i da će 
je uvijek braniti. 

Ali tuga i čežnja za ocem bijahu veće od samoga straha pa 
djevojčica dugo nije prestajala s plačem. Tako su jurili, oboje duboko 
nesretni, sred jasne noći po blijedom 

pustinjskom pijesku. Stasiju se ipak stezalo srce, ne samo od 
tuge i bojazni, već i od stida. Za ovo što se dogodilo nije doduše on 
bio kriv, ali se zato sjetio svoje hvalisavosti koju je otac tako često 
korio. Prije bijaše uvjeren da nema položaja u kojem on ne bi znao 
sebi pomoći; smatrao se nekim nepobjedivim junakom i spremnim 
da izazove cijeli svijet. A evo sada je shvatio da je samo malen 
dječak s kojim svatko može učiniti što mu se prohtije — i da evo sada 
juri protiv svoje volje na devi, a to samo zato što tu devu straga tjera 
poludivlji Sudanac. 

To ga je jako tištilo, a nije vidio nikakvog načina kako da se tomu 
opre. Morao je sam sebi priznati da se naprosto boji i ovih ljudi, i ove 
pustinje, i onoga što se još može dogoditi njemu i Nelli. 

NO ipak je obećavao iskreno, ne samo njoj, već i sebi, da će 
bdjeti nad njom i da će je braniti, pa makar to bilo i uz žrtvu svoga 
vlastitog života. Nella, umorna od plača i mahnite trke, koja je već 
šest sati trajala, napokon zadrijema, a na časove je i potpuno tonula 
u san. Stasio, znajući da se čovjek može na mjestu ubiti ako padne s 
deve koja neprekidno juri, priveže je uza se uzicom koju je našao na 
sedlu. No nakon nekog mu se vremena pričinilo da trk deva pomalo 
malakše, mada su sada jurile preko glatkoga i mekog pijeska. U 
daljini su se nazirali sablasni brežuljci, a po ravnici se počele javljati, 
u pustinji uobičajene, noćne prikaze. Mjesec je na nebu sjao sve 
bljeđe, a pred njima se javljahu čudni ružičasti oblaci, pužući nisko, 
potpuno prozračni, satkani samo od mjesečine. Stvarali su se — ne 


zna se zašto — i pomicali se naprijed, kao da ih goni laki vjetar. 
Stasio vidje kako su najprije glave beduina i deve poprimile ružičasti 
sjaj, a zatim taj sjaj obuhvati cijelu karavanu. Oblaci su kadšto 
poprimali plavkastu boju i tako je to bilo sve do brežuljaka. 

Uz brežuljak se brzina deva usporila. Sada su se naokolo vidjele 
pećine, koje su stršale iz pješčanih gomila ili su bile porazbacane po 
pijesku u divljem neredu. Tlo je postajalo kamenito. Prevališe 
nekoliko udubina posutih kamenjem, nalik na isušena korita rijeka. 
Na mahove bi im zagrađivale put provalije, koje su morali obilaziti. 
Životinje počeše oprezno koračati, prebirati nogama kao da plešu po 
suhim i tvrdim džbunovima, od jerihonskih ruža. Njima bijahu obilno 
pokriti pješčani brežuljci i pećine. Pokadšto bi se spotakla koja deva. 
Bilo je krajnje vrijeme da im se dade odmor. Beduini se zaustaviše u 
dubokoj provaliji i sišavši sa sedla latiše se razvezivanja tereta. 

Idris i Gebhr povedoše se za njihovim primjerom. Počeše 
pokrivati deve, popuštati zaprege, skidati zalihu hrane i tražiti ravni 
kamen da zapale vatru. Drva ni suhoga gnoja, što ga upotrebljavaju 
Arapi, nije bilo pri ruci, ali Kamis, Kadigijev sin, natrga jerihonskih 
ruža i složi veliku hrpu od njih, pa je potpali. Neko vrijeme, dok su 
Sudanci bili zabavljeni devama, nađoše se nasamo Stasio, Nella i 
dadilja, stara Dinah. No Dinah je bila zastrašenija od djece i nije 
mogla izgovoriti ni riječi. Samo zamota Nellu u topli šal, sjedne uz 
nju na zemlju te jecajući počne cjelivati njene ručice. Stasio zapita 
odmah Kamisa što to sve znači i što se dogodilo, ali on, smijući se, 
samo mu pokaže svoje bijele zube i ode dalje tražiti jerihonske ruže. 
Idris, kad ga je isto to zapitao, odgovori jednom riječju: "Vidjet ćeš" — 
i zaprijeti mu se prstom. Kad je napokon usplamtjela vatra od ruža, 
koje su se više žarile negoli gorjele, okružiše je svi osim Gebhra, koji 
se zadržao još uz deve, i počnu jesti kukuruznu lepinju te sušeno 
ovnujsko i kozje meso. Djeca, izgladnjela dugim putem, jela su 
također, premda su se Nelli sklapale oči od pospanosti. U mutnom 
svjetlu vatre pojavi se tamnoputi Gebhr i sijevajući očima digne uvis 
dvije male svijetle rukavice. 

— Čije je ovo? — zapita. 

— Moje — odgovori snenim i umornim glasom Nella. 

— Tvoje, mala zmijo? — sikne kroz stisnute zube Sudanac. — 
Označuješ put da tvoj otac zna kamo da pođe za nama u potjeru? 


I govoreći to udari je korbačem, strašnim arapskim bičem koji 
presijeca i devinu kožu. Nella, iako je bila umotana u debeli šal, 
cikne od boli i straha, ali Gebhr ne dospije da je drugi put udari, jer je 
u taj čas skočio Stasio kao divlja mačka, udario ga glavom u prsa i 
onda ga zgrabio za grkljan. 

To se tako neočekivano dogodilo da je Sudanac pao nauznak, a 
Stasio na njega i obojica se počela prevrtati po pijesku. Dječak je bio 
za svoje godine neobično jak, no ipak je Gebhr bio brzo s njime 
gotov. Najprije otrgne njegove ruke od svoga grla, a onda ga okrene 
licem prema zemlji i pritisnuvši mu pešću vrat uz zemlju, poče 
korbačem šibati njegova leđa. Vrisak i Nelline suze, koja je, hvatajući 
divljaka za ruke, molila da Stasiju oprosti, ne bi ništa pomogle da nije 
Idris neočekivano došao u pomoć dječaku. Bio je od Gebhra stariji, 
mnogo jači i od početka bijega iz Gharak-el-Sultanija svi su slušali 
njegove zapovijedi. On istrgne korbač iz bratovih ruku i bacivši ga 
daleko vikne: 

— Nosi se, glupane! 

— Na mrtvo ću ime isprebijati ovoga škorpiona! — odgovori Gebhr 
Škripeći zubima. 

Ali ga nato Idris uhvati za ogrtač na prsima i pogledavši ga u oči 
poče govoriti prijetećim, premda tihim glasom: 

— Plemenita'“ je Fatima zabranila, da se djeci nanosi ikakva 
nepravda, jer su se oni zauzeli za nju... 

— Išibat ću ga! — ponovi Gebhr. 

— Aja ti velim da nećeš ni na jedno od njih dignuti korbač. Ako 
to učiniš, odbrojat ću ti za svaki udarac deset udaraca. 

| poče drmati njime kao palminom granom, a onda doda još ovo: 

— Ova su djeca vlasništvo Smainovo pa ako koje od njih ne 
prispije živo, sam će te Mahdi (nek mu Bog produži dane u vječnost) 
dati objesiti. Razumiješ li, glupane? 

Mahdijevo je ime proizvodilo na sve njegove sljedbenike tako 
velik dojam da je Gebhr odmah spustio glavu i uzeo ponavljati kao u 
bojazni: 

— Alah akbar!... Alah akbar!i 

Stasio se pretučen digne, znajući da bi njegov otac, kad bi ga u 
taj čas mogao vidjeti i čuti, bio na nj ponosan, jer ne samo što je bez 
promišljanja skočio u obranu Nelle, već i sada, mada su ga udarci 


korbača pekli kao vatra, nije mislio na svoju bol, već je naprotiv 
počeo tješiti djevojčicu i ispitivati je jesu li je zaboljeli udarci. A zatim 
reče: 

— Što sam dobio, dobio sam, ali više te neće napasti. Ah, da 
sam imao kakvo oružje. Mala ga djevojčica obujmi objema rukama 
oko vrata i, vlažeći mu obraze suzama, počne ga uvjeravati da je nije 
jako boljelo i da ne plače od bola, već samo od tuge zbog njega. No 
Stasio primakne usta k njenom uhu i reče šapćući: 

— Nella, ne zato što me je istukao, već zato što je tebe udario, 
kunem se da mu neću oprostiti. 

Tako se svršio ovaj događaj. Nakon nekog vremena 
rasprostriješe već izmireni Gebhr i Idris ogrtače po zemlji i legoše na 
njih, a Kamis se doskora povede za njihovim primjerom, beduini 
prosuše devama durre, a zatim uzjahaše na dvije slobodne deve i 
otiđoše prema Nilu. Nella nasloni glavicu na koljena stare Dinah i 
usne. Vatra se ugasila i doskora se čulo samo drobljenje durre među 
devinim zubima. Na nebu se uspeše mali oblačići, koji su na časove 
skrivali mjesec, ali noć bijaše svijetla. Iza pećina se čulo neprestano, 
tužno cviljenje šakala. 

Nakon dva sata vratiše se beduini s devama, koje su nosile 
kožnate vreće pune vode. Potaknuvši vatru, sjedoše i oni na pijesak i 
latiše se jela. Njihov dolazak probudi Stasija, koji je prije bio 
zadrijemao, a probudi i dva Sudanca i Kamisa, Kadigijeva sina. Tada 
se uz ognjište povede ovaj razgovor: 

— Možemo li krenuti? — zapita Idris. 

— Ne, jer se moramo odmoriti i mi i naše deve. 

— Nije li vas netko vidio? 

— Nitko. Došli smo do rijeke između dva sela. Samo su izdaleka 
zalajali psi. 

— Po vodu će trebati uvijek ići oko ponoći i grabiti je na pustim 
mjestima. Samo da prođemo prvi "challal"#, dalje su već rjeđa sela i 
sklonija proroku. Za nama će zacijelo poći potjera. Nato se Kamis 
osovi i poduprijevši rukama lice reče: 

— Mehendije će najprije čekati djecu u El-Fahenu, cijelu noć i do 
sljedećeg vlaka, onda će poći u Fajum, a odande u Gharak. Tamo će 
tek razabrati što se dogodilo i onda se moraju vratiti u Medinet da 
pošalju riječi, koje lete po bakrenoj žici u gradove nad Nilom i da 


odašalju jahače na devama, koji će za nama poći u potjeru. Sve će 
to potrajati barem tri dana. Prije toga ne trebamo mučiti deve i 
možemo mirno "piti dim" iz naših čibuka. 

Rekavši to, izvuče iz vatre gorući prutić jerihonske ruže i zapali 
njime lulu, a Idris poče od zadovoljstva mljaskati prema arapskom 
običaju. 

— Dobro si to udesio, Kadigijev sine — reče — ali se moramo 
poslužiti vremenom i otputovati za tri dana i tri noći što dalje prema 
jugu. Tek ću onda mirnije disati, kad prijeđemo pustinju između Nila i 
Kharge'!". Dao Bog, da deve izdrže! 

— Izdržat će — oglasi se jedan beduin. 

— A govore ljudi - dometne Kamis — da se vojska Mahdijeva 
(Bog ga poživio) približuje i Asuanu. 

Tada Stasio, koji nije ni jedne riječi od toga razgovora prečuo, a 
zapamtio je i ono što je prije toga govorio Idris Gebhru, ustane i reče: 

— Mahdijeva je vojska pred Kartumom. 

— La! La!" — zaniječe Kamis. 

— Ne slušajte njegove riječi - odgovori Stasio — jer on nema 
samo tamnu kožu, već mu je i mozak takav. U Kartum ćete, makar 
svaka tri dana kupovali nove deve i jurili kao danas, stići za mjesec 
dana. A ne znate još ni to, neće li vam presjeći put vojska, i to ne 
egipatska, već engleska... Te riječi izazvaše jak dojam pa Stasio, 
videći to, nastavi: 

— Prije nego što stignete između Nila i velike oaze, svi će 
pustinjski putovi biti zakrčeni nizom vojničkih straža. Ha! Riječi po 
bakrenoj žici trče brže od deva. Kako ćete se provući? 

— Široka je pustinja — odgovori jedan beduin. 

— Ali se vi morate držati Nila. 

— Možemo prijeći na drugu stranu. I dok nas budu tražili s ove 
strane, bit ćemo s one. 

— Riječi koje lete po bakrenoj žici doći će u gradove i sela s obje 
strane rijeke. 

— Mahdi će nam poslati meleka'1ž, koji će zatvoriti oči Englezima 
i Turcima (Egipćanima), a nas će zastrti krilima. 

— Idrise — reče Stasio — ne obraćam se Kamisu, čija je glava kao 
prazna tikva, ni Gebhru, koji je podmukli šakal, već tebi. Znam da 
nas hoćete odvesti Mahdiju i izručiti nas Smainu. Ali ako to radite 


radi novca, onda znaj da je otac ove male djevojčice bogatiji od svih 
Sudanaca zajedno. 

— Pa šta onda? — prekine ga Idris. 

— Šta onda? Vratite se, veliki mehendija neće žaliti novaca, a ni 
moj otac. 

— Ili će nas predati vladi, koja će nas dati objesiti. 

— Neće, Idrise. Visjet ćete samo onda ako vas uhvate u bijegu. 
A do toga će pouzdano doći. No ako se sami vratite, neće vas 
nikakva kazna stići, a osmi toga ćete se obogatiti za čitav život. Ti 
znaš da bijelci iz Evrope uvijek drže riječ. Dajem ti dakle riječ u ime 
oba mehendije da će biti ovako kako kažem. 

| Stasio doista bijaše siguran da će njegov otac i gospodin 
Rawlison sto puta radije održati obećanje što ga je on sada dao, 
negoli da ih izvrgavaju oboje, a osobito Nellu, strašnom putu i još 
strašnijem životu među divljim i bijesnim Mahdijevim hordama. 
Zakucalo mu je srce očekujući odgovor Idrisa, koji se zadubio u 
misli, pa nakon duge stanke reče: 

— Veliš da će nam otac male djevojčice i tvoj dati mnogo 
novaca? 

— Tako je. 

— A hoće li nam sav njihov novac moći otvoriti rajska vrata, koja 
će otvoriti jedan Mahdijev blagoslov? 

— Bismillah! — viknuše nato oba beduina u jedan glas s Kamisom 
i Gebhrom. 

Stasio izgubi svaku nadu, jer je znao, iako su ljudi na istoku 
lakomi i potkupljivi, kad pravi musliman gleda očima vjere, onda 
nema na svijetu blaga koje bi ga dovelo u kušnju. Idris pak, ponukan 
poklikom, nastavi — i jamačno ne više zato da odgovori Stasiju, već s 
namjerom da stekne još veće priznanje i pohvalu drugova: 

— Mi smo sretni da pripadamo onome plemenu koje je rodilo 
svetoga proroka, ali plemenita Fatima i njezina djeca njegov su rod i 
veliki ih Mahdi ljubi. Kad damo dakle tebe i malu djevojčicu njemu, 
on će vas zamijeniti za Fatimu i njene sinove, a nas će blagosloviti. 
Znaj da i ona voda, kojom se on svako jutro prema propisima Kurana 
umiva, liječi bolesti i briše grijehe, a koliko vrijedi tek njegov 
blagoslov! 

— Bismillah! — ponoviše Sudanci i beduini. 


Ali Stasio, hvatajući se posljednje slamke spasa, reče: 

— Uzmite mene, a beduini nek se vrate s malom djevojčicom. Za 
mene će dati Fatimu i njene sinove. 

— Još će sigurnije dati za vas dvoje. 

Nato se dječak obrati opet Kamisu: 

— Tvoj će otac odgovarati za tvoja nedjela. 

— Moj je otac već u pustinji, na putu k proroku — odvrati Kamis. 

— Uhvatit će ga i objesiti. 

Idrisu se učini zgodnim da u taj čas ohrabri svoje drugove: 

— Oni jastrebi — reče — koji će iskljuvati meso s naših kostiju, 
možda se još ne izlegoše. Znamo što nam prijeti, ali mi nismo djeca i 
odavna poznajemo pustinju. Ovi ljudi (i pokaže na beduine) bili su 
mnogo puta u Berberiji i znadu za takve putove kojima prolaze samo 
gazele. Tamo nas neće nitko naći i nitko nas neće progoniti. Moramo 
doduše skretati po vodu do Bahr-el-Jussefa, a kasnije do Nila, ali to 
ćemo činiti noću. Zar mislite možda da uz rijeku nema Mahdijevih 
prijatelja? Ali ja ti velim da ih ima, što dalje na jug tim više, da se late 
mača u obrani prave vjere. Oni će nam sami dopremati vodu, jelo, 
deve i zavest će potjeru. Zaista, mi znamo da je do Mahdija još dalek 
put, ali znamo i da će nas svaki dan približiti ovčjoj koži, na koju 
kleca sveti prorok u molitvi. 

— Bismillah! — poviču drugovi po treći put. 

| vidjelo se da je ugled Idrisov među njima znatno porastao. 
Stasio razabra da je sve izgubljeno, pa da barem Nellu sačuva od 
srdžbe Sudanaca reče: 

— Poslije šest sati dosadašnje vožnje mala je gospođica ostala 
jedva živa. Kako možete misliti da će izdržati ovoliki put? A ako 
umre, umrijet ću i ja. S kime ćete onda doći pred Mahdija? 

Sada Idris nije našao odgovora. Opazivši to, Stasio nastavi: 

— Fatima i njezina djeca moraju vašu glupost platiti životom? 

No Sudanac se već bio sabrao pa odgovori: 

— Vidio sam kako si spopao Gebhra za grlo. Alaha mi, ti si lavlje 
štene i nećeš umrijeti, a ona... | pogleda u Nellu koja je spavala 
naslonjena na koljena stare Dinah, pa dovrši nekim čudno blagim 
glasom: 

— Njoj ćemo saviti gnijezdo na devinoj grbi kao ptičici, da ne 
osjeti nikakva umora i da uzmogne putem spavati ovako mirno, kako 


sada spava. 

Rekavši to, priđe k devi i skupa s beduinima poče sterati sjedalo 
za djevojčicu. Mnogo su kod toga posla govorili, malo se prepirali, ali 
napokon načinili s pomoću užeta i pokrivača iz bambusovih štapova 
nešto kao duboku, nepomičnu košaru, u kojoj je mogla Nella sjediti ili 
ležati, a iz koje nije mogla ispasti. Iznad toga sjedala, tako 
prostranog da se i Dinah mogla na njemu smjestiti, razapeše 
platneni krov. 

— Eto vidiš — reče Idris Stasiju — ni prepeličja se jaja ne bi razbila 
na ovome. Stara će žena putovati s gospođicom, da je služi danju i 
noću... Ti ćeš sjesti sa mnom, ali ako hoćeš možeš jahati i uz nju, i 
paziti na nju. 

Stasio se obradovao što je postigao barem toliko. Razmišljajući 
o položaju, uvjerio se da će ih po svoj prilici uhvatiti još prije nego što 
stignu do prvog katarakta, i ta ga misao ohrabri. Međutim, prije 
svega je bio pospan, pa odluči da se jakim užetom sveže uz sedlo, a 
kako neće morati držati Nellu, spavat će nekoliko sati. 

Noć je bivala sve bljeđa i šakali prestadoše zavijati po 
provalijama. Karavana je trebala odmah krenuti, ali Sudanci, videći 
zoru, pođoše iza pećine udaljene nekoliko koraka i tu prema 
propisima Kurana počeše jutarnje umivanje, služeći se pijeskom 
umjesto vode, koju su odlučili čuvati. Zatim započeše izgovarati prvu 
jutarnju molitvu. Sred duboke su se tišine izrazito čule njihove riječi: 
"U ime milosrdnoga i milostivog Boga, hvala budi Gospodu, vladaru 
svijeta, milosrdnim i milostivim na dan suda. Tebe poštujemo i 
priznajemo. Tebe molimo za pomoć. Povedi nas putem onih kojima 
ne odričeš dobročinstva i milosti, a ne stazama grešnika, koji 
navukoše na sebe tvoj gnjev i koji lutaju. Amen." 


sashanDevness 


8. Poglavlje 


Noć je blijeda. Već ljudi htjedoše uzjahati deve, kad odjednom 
ugledaše pustinjskog vuka, kako podvita repa protrča provalijom sto 
koraka od karavane i dokopavši se suprotne visoravni potrči uz sve 
znakove straha, kao da bježi pred nekim neprijateljem. U egipatskim 
pustinjama nema zvijeri koje bi se vuci bojali, pa je zato ovaj prizor 
jako uznemirio Arape. Što bi to moglo biti? Zar već dolazi potjera? 
Jedan se beduin uspne brzo na pećinu, ali tek što je virnuo, spusti se 
još brže: 

— Proroka mi! — vikne smeten i preplašen. — To mora da juri 
prema nama lav i već je na domaku! 

Uto se iza pećina oglasi duboki: "Vau!", a Stasio i Nella povikaše 
u jedan glas: 

— Saba! Saba! 

Budući da to arapski znači lav, beduini se još više prestrašiše, 
ali Kamis se nasmije i reče: 

— Poznajem toga lava. 

Rekavši to, zazviždi otegnuto i u taj čas dohrli ogromni pas 
među deve. Ugledavši djecu, skoči k njima, prevali od radosti Nellu 
koja mu je ispružila ruke, uspne se na Stasija, a zatim cvileći i lajući 
optrči ih oboje nekoliko puta, ponovo prevali Nellu, opet se uspne na 
Stasija, a napokon legne do njihovih nogu i počne dahtali. Bokovi mu 
upali, s isplaženog mu jezika padale čitave krpe od pjene, a ipak je 
mahao repom i dizao oči pune ljubavi prema Nelli, kao da joj je želio 
reći: "Tvoj mi je otac zapovjedio da te čuvam, pa sam evo dotrčao!" 
Djeca sjedoše uz njega s jedne i druge strane i počeše ga milovati. 
Dvojica beduina, koji još nikada ne vidješe sličnoga bića, gledahu ga 
začuđeno ponavljajući: "Alah! O kelb kebir!"1% — a on je ležao neko 


vrijeme mirno, a onda ipak podigne glavu, udahne zrak u svoj crni, 
ogromnoj gljivi sličan nos, ponjuši i skoči k ugaslom žarištu uz koje 
su ležali ogrisci jela. Počeše hrskati kozje i ovnujske kosti i krhati se 
kao slamke pod njegovim čvrstim zubima. Iza osam ljudi, brojeći 
ovamo staru Dinah i Nellu, bilo je dosta čak i za ovakvoga "kelb 
kebira". 

Ali Sudanci se zabrinuše zbog njegova dolaska, i ona dva 
vodiča deva pozvaše Kamisa na stranu te počeše s njime 
razgovarati uzbuđeno, upravo ogorčeno: 

— Sam pakao je doveo ovamo toga psa! - klikne Gebhr. — | kako 
je pogodio ovamo za djecom kad su se u Gharak dovezla 
željeznicom? 

— Jamačno po tragu za devama — odvrati Kamis. 

— Zlo je to. Tko god ga ugleda s nama, zapamtit će našu 
karavanu i pokazat će put kojim smo pošli. Svakako ga se treba 
riješiti. 

— A kako? — zapita Kamis. 

— Imamo pušku. Uzmi je i opali mu u glavu. 

— Imamo pušku, ali ja ne umijem iz nje pucati. Jedino ako vi 
umijete?... 

Kamis bi možda za nuždu pogodio, jer je Stasio nekoliko puta 
pred njima otvarao i zatvarao pušku, ali mu je bilo žao psa kojega je 
zavolio baveći se njime još prije dolaska djece u Medinet. A pri tome 
je pouzdano znao da ona dva Sudanca nemaju ni pojma kako se 
barata najmodernijim oružjem i da neće moći ništa učiniti. 

— Ako vi ne umijete — reče lukavo se smiješeći — onda bi psa 
mogao ustrijeliti samo ovaj mali kršćanin, ali ova puška može opaliti 
nekoliko puta uzastopce, pa ne bih savjetovao da mu je damo u 
ruke. 

— Sačuvaj Bože! — odgovori Idris. — Postrijeljao bi nas kao 
prepelice. Imamo noževe — primijeti Gebhr. 

— Pokušaj, ali zapamti da imaš i grlo koje će ti pas razderati prije 
nego ga zakolješ. 

— Što ćemo dakle? 

Kamis slegne ramenima. 

— Zašto hoćete ubiti psa? Pa sve da ga i zaspete pijeskom, 
iskopat će ga hijena, potjera će naći njegove kosti i znat će da nismo 


prebrodili Nil, već da smo bježali s ove strane. Nek ide s nama! Kad 
budu beduini polazili na vodu, a mi ostali budemo skriveni u kakvoj 
jaruzi, možete biti sigurni da će pas ostati uz djecu. Alah! 

— Bolje da je sada stigao, jer bi inače vodio potjeru našim 
tragom sve do Berberije. Hraniti ga ne treba. Ponestane li mu naših 
otpadaka, neće mu biti težak posao s hijenom ili sa šakalom. Pustite 
ga na miru, kažem vam, i ne gubimo vrijeme brbljanjem! 

— Možda imaš pravo — reče Idris. 

— Ako imam pravo, dat ću mu i vode, da ne trči do Nila i da se 
ne pojavljuje po selima. 

Tako je bila riješena sudbina Sabe, koji je, odmorivši se malo i 
najevši se kako valja, polaptao u trenutak zdjelu vode i s novom 
snagom pošao za karavanom. Uspeše se sada na visoravan na kojoj 
je vjetar nabrao pijesak i s koje se na obje strane razabirao ogroman 
prostor pustinje. Nebo je poprimilo boju biserne školjke. Laki oblačići, 
skupljeni na istoku, prelijevahu se kao opali, a onda se odjednom 
preliše zlatom. Sinula je jedna zraka, pa druga — i sunce, kao obično 
u južnim zemljama, gdje gotovo nema sutona i zore, nije izašlo, već 
planulo iz oblaka kao vatreni stup i oblilo jasnim svjetlom cijelo 
obzorje. Razdanilo se nebo, razdanila se zemlja i beskrajni se 
prostori ukazaše ljudskim očima. 

— Moramo pobrzati — reče Idris — jer nas ovdje mogu izdaleka 
Vidjeti. 

Odmorene i napojene deve pojuriše brzo kao gazele. Saba 
zaostade iza njih, ali nije bilo razloga bojazni da će zalutati i da neće 
doći na prvi obrok. Dromedar, na kojemu je jahao Idris sa Stasiom, 
trčao je tik uz Nellinu devu, pa su se djeca mogla mirno razgovarati. 
Sjedalo, što ga načiniše Sudanci, bijaše doista izvrsno pa je 
djevojčica u njemu bila kao kakva ptičica u gnjezdašcu. Nije mogla 
pasti ni spavajući, a put ju je mnogo manje umarao nego prošle noći. 
Jasno dnevno svjetlo ulilo je u oboje djece novu snagu. U Stasiovo 
srce ušla je nada da će ih potjera moći stići, kad je mogao Saba. Tu 
nadu saopći odmah Nelli, koja mu se sada prvi put nasmiješi otkako 
su bili ugrabljeni. 

— A kad će nas stići? — zapita francuski, jer bi inače mogao 
razumjeti Idris. 

— Ne znam. Možda još danas, možda sutra, a možda za dva ili 


tri dana. 

— Ali natrag nećemo ići na devama? 

— Nećemo. Odjahat ćemo samo do Nila, a Nilom u El-Vastu. 

— To je lijepo... ah, lijepo! 

Jadna Nella, koja je prije tako voljela ovakvo jahanje, jamačno 
se sada već zasitila. 

— Nilom... u El-Vastu i k tatici! - poče ponavljati pospanim 
glasom. 

Budući da se na prijašnjem počivalištu nije valjano ispavala, 
usnula je sada opet dubokim snom, onakvim kakvim se iza velikog 
umora spava pred zoru. Beduini su tjerali deve bez daha i Stasio 
opazi da namjeriše u unutrašnjost pustinje. Želeći pokolebati Idrisa 
da će moći uteći pred potjerom, a ujedno mu pokazati da s tim 
sigurno računa, reče: 

— Udaljujete se od Nila i od Bahr-Jussefa, ali to vam neće 
pomoći, jer vas ionako neće tražiti uz obalu gdje leži selo do sela, 
već u unutrašnjosti. 

A Idris zapita: 

— Kako znaš da se udaljujemo od Nila kad odavde ne možeš 
vidjeti obale? 

— Jer nas sunce, koje je na istočnoj strani, grije u leđa, a to 
znači da smo krenuli prema zapadu. 

— Mudar si ti dječak — reče Idris s priznanjem. A malo zatim 
doda: 

— Ali nas neće ni potjera stići niti ćeš ti uteći. 

— Ne — odvrati Stasio — ja neću uteći osim s njom. 

| pokaže na Nellu koja je spavala. Do podneva su gotovo bez 
odmora jurili, ali kad se sunce diglo visoko na nebo i počelo peći, 
obliše se deve, koje se po svojoj prirodi slabo znoje, ipak znojem i 
brzina im postane znatno slabija. Karavanu okružiše opet pećine i 
brežuljci. Jaruge, koje se u kišno doba pretvaraju u korita potoka, ili 
takozvani "khori", javljahu se sve češće. Beduini se napokon 
zaustaviše u jednom takvom "khoru", koji je bio posve zaklonjen 
pećinama. Ali tek što sjahaše s deva, digoše viku i pohrliše naprijed, 
sagibajući se svaki čas i bacajući pred sebe kamenje. Stasio, koji još 
nije bio sišao sa sedla, ugleda čudan prizor. Ispod suhog grmlja, 
kojim je bilo obraslo dno "khora", ispuzala je velika zmija i savijajući 


se brzo kao munja između razdrobljenih pećina, bježala je u svoje 
skrovište. Beduini je proganjahu bijesno, a priteče im u pomoć i 
Gebhr s nožem u rukama. Ali radi neravnog tla bilo je isto tako teško 
pogoditi zmiju kamenom kao i prikovati je nožem, pa se ubrzo sva 
trojica vratiše s vidljivim izrazom straha na licima. | začuše se u 
Arapa uobičajeni poklici: 

— Alah! 

— Bismillah! 

— Mašallah! 

Zatim počeše oba Sudanca gledati nekim čudnim i ispitujućim 
pogledom u Stasija, koji nije shvatio o čemu se radi. Nella siđe s 
deve i mada je bila manje umorna negoli u noći, Stasio joj prostre 
gunj u hladovini na ravnom mjestu i naredi joj da legne, da, kako 
reče, ispruži nožice. Arapi se prihvatiše podnevne okrepe, koja se 
sastojala samo od dvopeka, datulja i gutljaja vode, deve nisu 
napajali jer su sinoć pile. Lica Idrisa i Gebhra i beduina bijahu 
zabrinuta pa je odmor prolazio u šutnji. Napokon zovne Idris Stasija 
na stranu i uze ga ispitivati, licem u isto doba tajanstvenim i 
uznesenim. 

— Jesi li vidio zmiju? 

— Jesam. 

— Nisi li ti vračao da nam se javi? 

— Nisam. 

— Snaći će nas neka nesreća, jer ovi glupani nisu mogli ubiti 
zmiju. 

— Snaći će vas vješala. 

— Šuti. Zar nije tvoj otac vještac? 

— Jest — odgovori bez oklijevanja Stasio, shvativši u tren da ovi 
divlji i praznovjerni ljudi smatraju pojavu gmaza zlim znakom. 

— Tvoj nam ju je dakle otac poslao — odgovori Idris — ali bi on 
trebao znati da se za njegove vradžbine možemo na tebi osvetiti. 

— Meni nećete učiniti ništa, jer bi za nepravdu meni nanesenu 
platili Fatimini sinovi. 

— Ito si već razabrao? Ali zapamti, da nije mene ti bi bio krvlju 
obliven pod Gebhrovim korbačem - ti, a i mala djevojčica. 

— Zauzet ću se samo zbog toga za tebe, ali Gebhr će na vješala. 

Nato ga Idris pogleda začuđeno, a onda reče: 


— Još naš život nije u tvojim rukama, a ti nam već govoriš kao da 
si naš gospodar... A potom dometne: 

— Čudan si ti dječak; takvog još nisam vidio. Dosad sam vam bio 
dobar, ali ti se pazi i ne prijeti. 

Jasno se vidjelo da je sigurnost s kojom je dječak govorio o 
znakovitosti zmije, veoma uznemirila Idrisa. Uzjahavši devu ponovi 
po nekoliko puta: "Da! Bio sam vam dobar!", kao da je za svaki 
slučaj to htio utuviti Stasiju u glavu. 

Oko dva sata poslije podne postade žega, mada je bilo Zimsko 
doba, neobična. Na nebu nijednog oblaka, ali rubovi obzorja 
posivješe. Nad karavanom je lebdjelo nekoliko strvinara čija su 
Široko raširena krila bacala nemirnu crnu sjenu na žuti pijesak. U 
ražarenom se zraku osjećalo nešto slično paljevini. Deve počeše 
čudno soptati. Jedan se beduin približi Idrisu: 

— Dolazi neko zlo — reče. 

— Na što misliš? — zapita Sudanac. 

— Zli su dusi probudili vjetar koji spava na zapadu pustinje, i 
sada on razjaren leti prema nama. 

Idris se uzdigne malko na sedlu, pogleda u daljinu i odgovori: — 
Tako je. Dolazi i sa zapada i s juga, ali on nije tako bijesan kao 
khamsin'1*, 

— Pred tri je godine ipak zasuo cijelu karavanu kod Abu- 
Hameda, a odgurnuo ju je tek prošle zime. Ualla! Kadar je začepiti 
nozdrve devama i osušiti vodu u vrećama. 

— Treba se požuriti, da nas samo jednim krilom takne. 

— Letimo mu ususret i nećemo ga moći mimoići. 

— Ako prije dođe, prije će i proći. 

Rekavši to, Idris udari devu korbačem, a za njegovim se 
primjerom i drugi povedoše. Neko su se vrijeme čuli samo tupi udarci 
debelih čavala, kao pljeskanje dlanova, i poklici vodiča... Na 
jugozapadu potamni dotad bjelkasto obzorje. Žega je neprestano 
trajala i sunce je pržilo glave jahača. Strvinari se jamačno visoko 
podigoše, jer su sjene njihovih krila bivale sve manje, a napokon 
posvema iščeznuše. Nasta zapara. 

Arapi su vikali na deve dok im se ne osušiše grla. Zatim 
zašutješe i nastupi samrtna tišina prekidana samo stenjanjem 
životinja. Dvije male pješčane lisice! s ogromnim ušima munuše 


kraj karavane, bježeći prema suprotnoj strani. Onaj se isti beduin, 
koji je malo prije razgovarao s Idrisom, ponovo oglasi nekim čudnim, 
kao tuđim glasom: 

— Neće biti običan vjetar. Progone nas zle ćudi. Svemu je kriva 
zmija... 

— Znam — odgovori Idris. 

— Gledaj, zrak dršće. To se zimi ne događa. 

I doista užareni zrak započne drhtati, a zbog optičke varke činilo 
se jahačima da dršće i pijesak, beduin skinu s glave proznojenu 
kapu i reče: 

— Srce pustinje kuca prestrašeno. 

Drugi beduin, koji je jahao na čelu karavane kao vodič, osvrne 
se i udari u viku: 

— Dolazi već... dolazi! 

| doista je dolazio vjetar. U daljini se pojavilo nešto kao tamni 
oblak, koji se njihovim očima prikazivao sve višim i koji se približavao 
karavani. Odjednom se počeo vrtjeti pijesak. Gdjegdje se stvoriše 
vrtlozi, kao da netko štapom vrti po površini pustinje. Mjestimice se 
dizahu žustri virovi slični odozdo tankim stupčićima, a odozgo 
širokim perjanicama. Ali sve je to trajalo samo jedan trenutak. Oblak, 
što ga je prvi ugledao vodič deva, naleti s neiskazanom brzinom. 
Udari u ljude i u životinje kao ogromno ptičje krilo. 

Oči i usta putnika napuniše se prašinom. Oblaci prašine pokriše 
nebo, zastriješe sunce i nastade mrak. Ljudi se počeše gubiti iz vida, 
pa se i najbliže deve stadoše gubiti kao u magli. Nije šum — jer u 
pustinji nema drveća — već je huka vihora zaglušivala dozivanje 
Vodiča i riku životinja. U Zraku se osjećao zadah sličan dimu ugljena. 
Deve zastadoše i okrenuše se od vjetra. Zatim ispruže duge vratove 
prema tlu, tako da su im nozdrve gotovo doticale pijesak. 

No Sudanci ipak ne htjedoše čekati, jer vjetar često zatrpa 
karavane koje se zaustave za vrijeme oluje. Najbolje je u takvom 
slučaju juriti s vjetrom, ali Idris i Gebhr ne mogaše to učiniti, jer bi se 
na taj način vraćali u Fajum, odakle su očekivali potjeru. Pa zato, 
kad je prošao prvi udarac, potjeraše opet deve. 

Nastade časak tišina, ali prijeteći mrak se raspršavao veoma 
polagano, jer sunce nije moglo prodrijeti kroz tišinu što je visjela u 


zraku. Ipak počeše padati deblje i teže čestice pijeska. Zatrpaše sve 
pukotine i nabore po sedlima i zaustaviše se u naborima odijela. 
Ljudi i životinje udisali su sa svakim dahom prašinu, koja im je 
dražila pluća i škripala pod zubima. Usto se vjetar mogao nanovo 
dići i posvema zamračiti kraj. Stasiju padne na pamet misao da bi, 
kad bi bio u takvoj tmini s Nellom na istoj devi, mogao zakrenuti i s 
vjetrom uteći na sjever. Tko zna bi li ih vidjeli u mraku i uzvitlanom 
pijesku? A ako bi mogli dospjeti do ma kojega seoceta na Bahr- 
Jussefom uz Nil, bili bi spašeni, a Idris i Gebhr se ne bi ni usudili 
progoniti ih, jer bi odmah pali u ruke mjesnih redarstvenika. 
Promislivši sve to, gurne mladić Idrisa u rame i reče: 

— Daj mi mješinu s vodom! 

Idris ga ne odbije jer su imali vode dosta, a mada su jutros 
skrenuli dublje u pustinju, deve su se za noćnoga odmora obilno 
napile. Osim toga je — poznavajući život u pustinji, znao da nakon 
Vihora dolazi obično kiša, koja isušene jaruge učas pretvara u 
potoke. Stasio je bio doista žedan pa dobro potegne vode, a onda, 
ne vraćajući vreću, opet gurne Idrisa u rame: 

— Zaustavi karavanu. 

— Zašto? — zapita Sudanac. 

— Zato što se hoću premjestiti na devu male djevojčice i dati joj 
vode. 

— Dinah ima veću vreću od moje. 

— Ali ona je pohlepna i zacijelo ju je ispila. Mora da je mnogo 
pijeska napadalo u sedlo, koje ste načinili kao kakvu košaru. Dinah 
neće znati što da učini. 

— Začas će se dići vjetar i sve će opet zasuti. 

— Tim će više trebati pomoći maloj djevojčici. Idris udari devu 
bičem pa su jedan čas jahali šuteći. 

— Zašto ne odgovaraš? — zapita Stasio. 

— Razmišljam je li bolje da te privežem uz sedlo ili da ti s leđa 
svežem ruke. 

— Ti si poludio! 

— Nisam. Ali sam pogodio što si htio. 

— Potjera će nas ionako stići pa nije potrebno da to učinim. 

— Pustinja je u božjoj ruci. 

Opet zašutješe. Krupni je pijesak posvema prestao padati; u 


zraku ostade samo fina crvena prašina, nešto kao mraz, kroz koji je 
sunce prodirale kao bakrena ploča. Postalo je vidljivije. Pred 
karavanom se sada sterala plosnata ravnica, na rubu koje bistre oči 
Arapa spaziše opet jedan oblak. Bio je viši od prijašnjega, a osim 
toga su iz njega izbijali stupovi, slični ogromnim, odozgo raširenim 
dimnjacima. Na taj pogled zadrhtaše Arapima i beduinima srca, jer 
razabraše velike pješčane virove. Idris podiže ruke i, položivši 
dlanove na uši, počne se klanjati vihoru koji se kovitlao. Njegova mu 
vjera u jedinoga Boga jamačno nije branila da poštuje i da se boji i 
drugih bogova, jer je Stasio jasno čuo kako je govorio: 

— Gospode! Mi smo tvoja djeca, pa nas nećeš proždrijeti! 

A "gospod" je baš naletio i zadrmao devama s tako groznom 
snagom da su gotovo popadale na zemlju. Životinje se sada stisnuše 
U hrpu, okrenuvši glave u sredinu. Pokrenuše se cijele gomile 
pijeska. Karavanu okruži mrak, tamniji nego što je bio prije, a u toj 
tmini prelijetahu uz jahače neki još tamniji, nejasni predmeti, poput 
ogromnih ptica i razularenih deva. Arape spopade strah, jer im se 
činilo da su to pod pijeskom dusi poginulih životinja i ljudi... Sred 
buke i urlika vihora čuli su se čudni glasovi slični čas jecanju, čas 
smijehu, čas zazivanju u pomoć. Ali to bijaše varka. Karavani je 
prijetila sto puta groznija, prava pravcata opasnost. Sudanci su 
dobro znali ako ih veliki vir, kakvi se neprestano stvaraju u 
unutrašnjosti vihora, uhvati u svoje vrtloge, da će pobacati jahače i 
raspršiti deve, a ako se slomi i sruši na njih, da će u trenutku nad 
njima nasuti ogromnu pješčanu gomilu, pod kojom će ostati sve dok 
sljedeći vihor ne odgrne njihove kosture. 

Stasiju se vrtjelo u glavi, ponestalo mu daha u prsima, zaslijepio 
ga pijesak. Pored svega mu se činilo da čuje plač i zazivanje Nelle, 
pa je samo mislio na nju. Iskoristivši priliku, dok su deve stajale 
stisnute u gomili i dok Idris nije mogao na njega paziti, odluči polako 
prijeći na devu djevojčice, ne zato da uteknu, već da joj pomogne i 
da je ohrabri. Tek što je ispružio noge i izvukao ruke, želeći se 
prihvatiti kraja Nellinog sedla, udari ga ogromna Idrisova pesnica. 
Sudanac ga dohvati kao perce, metne pred sebe i poče ga vezati 
palminim užetom, a kad mu je vezao ruke, prevjesi ga preko sedla. 
Stasio stisne zube i stane se opirati kako je mogao, no uzalud. Zbog 
suhog grla i usta punih pijeska nije mogao, a ni htio, uvjeravati Idrisa 


da je želio samo pomoći djevojčici, a ne pobjeći. Nakon nekog 
vremena, osjećajući da se guši, poče vikati: 

— Spašavajte malu djevojčicu!... Spašavajte malu djevojčicu! 

Ali Arapi su mislili na vlastiti život. Vijavica postade tako grozna 
da nisu mogli sjediti na devama, a ni deve nisu mogle ostati na 
svome mjestu. Dva beduina, a i Kamis i Gebhr, skočiše na zemlju da 
drže životinje za ulare, privezane uz žvale pod donjom čeljusti. Idris 
gurnuvši Stasija nakraj sedla, učini isto to. Životinje, da se opru 
bijesnoj vjetrini raskoračiše noge što su mogle šire, ali im ponestane 
snage, i karavana, šibana šljunkom koji udaraše kao stotinu bičeva, i 
pijeskom, koji je pikao poput iglica, počela se, čas brže čas 
polaganije, okretati i izmicati pred pritiskom. Na trenutke bi vihor 
iskopao jame pod njihovim nogama, a onda bi opet pijesak i šljunak, 
odbijajući se od bokova deva, stvarao u trenutku hrpe što su im 
sezale do koljena i još više. Tako je prolazio sat za satom. Pogibelj 
bijaše sve strašnija. Idris napokon razabere da će jedini spas biti ako 
sjednu na deve i pojure s vihorom. Ali to bi značilo vraćati se u 
Fajum gdje su ih čekali egipatski sudovi i vješala. 

— Ha, što ćemo? — pomisli Idris. — Vihor je zadržao i potjeru, a 
kad prestane, krenut ćemo opet na jug. 

| poče vikati da posjedaju na deve. 

Uto se dogodi nešto što je položaj posve izmijenilo. 
Neočekivano kroz tamne, gotovo crne oblake pijeska probila se 
plavičasta svjetlost. Tmina postade još mračnija, ali u isti se tren javi 
u visini uspravna, a sada vihorom probuđena grmljavina, pa se poče 
rušiti između Arapske i Libijske pustinje moćna, puna prijetnje, rekao 
bi: srdita. Činilo se kao da se s nebesa survaše gore i pećine. 
Zaglušljivo je treskanje raslo, bivalo sve jače, treslo svijetom, 
optrčalo cijelo obzorje, a mjestimice provalilo s tako strašnom 
snagom, kao da se provaljeni svod nebeski rušio na zemlju; — a 
onda se opet kotrljalo gluhim, trajnim drndanjem; opet buknulo, opet 
se lomilo, zasljepljivalo munjom, prijetilo, spuštalo se, dizalo, bučalo i 
trajalo gromovima'1%. Vjetar prestade kao uplašen, a kada nakon 
dugog vremena negdje u neizmjernoj daljini gromovi potresoše 
nebesa, nastade mrtva tišina. Ali začas se u toj tišini ozva glas 
vodiča: 

— Bog je jači od vihora i bure! Spašeni smo! 


Krenuše. Okruživala ih je tako mračna noć, da se ljudi nisu 
mogli vidjeti mada su deve trčale nedaleko jedna od druge — i svaki 
se čas moradoše oglašavati, da se ne izgube. Od vremena do 
vremena jarke sinje ili crvene munje rasvjetljavale su pješčani 
prostor, ali nakon toga bi nastajala tako gusta tmina da se gotovo 
mogla napipati. Pored svega hrabrenja, što ga je izazvao glas vodiča 
u srcima Sudanaca, nije ih još uvijek ostavljao nemir, a naročito zato 
što su se pomicali nasumce, ne znajući zapravo na koju stranu idu — 
vrte li se uokrug ili se vraćaju na sjever. Životinje su se svaki čas 
spoticale i nisu mogle brzo odmicati, a usto su disale nekako čudno i 
tako glasno da se jahačima činilo kao da cijela pustinja od straha 
diše. Napokon padoše prve velike kaplje dažda, koji dolazi gotovo 
uvijek poslije vihora, a u isto vrijeme se kroz tminu oglasi vodičev 
poklik: 

— Khor!... 

Bili su nad jarugom. Deve se zaustaviše nad rubom, a zatim 
počeše oprezno stupati nizbrdice. 


9. Poglavlje 


Khor je bio širok, po dnu zasut kamenjem, između kojega je 
raslo zakržljalo trnovo grmlje. Južna mu strana bijaše stijena od 
visokih pećina, puna pukotina i razvalina. Sve su to razabrali Arapi 
pri svjetlu tihih, ali sve češćih munja. Ubrzo otkriše na pećinastoj 
stijeni plitku spilju, zapravo prostranu udubinu, u koju su ljudi mogli 
lako stati i u slučaju jakog pljuska naći tu sklonište. 

Deve se udobno smjestiše na maloj uzvisini, tik pred udubinom, 
beduini i dva Sudanca poskidaše s njih terete i sedla, da dobro 
otpočinu, a Kamis, Kadigijev sin, počne sjeći trnovo grmlje za 
ognjište. Velike kaplje kiše neprestano padahu jedna po jedna i 
pljusak udari tek onda kad su ljudi već bili legli na počinak. Na 
početku su to bili tanki mlazovi vode, zatim sve deblji, a napokon se 
činilo da cijele rijeke padaju iz nevidljivih oblaka na zemlju. Takve 
kiše, koje padaju jedanput u više godina, uzdižu čak i zimi vodu po 
kanalima i u Nilu, a u Adenu pune ogromne cisterne, bez kojih ne bi 
grad mogao uopće postojati. Stasio nije još nikada u životu vidio 
takvo što. Na dnu khora poče žuboriti potok, ulaz u udubinu kao da 
su zastirali vodeni zastori, a naokolo se čuo samo pljusak i bućkanje 
vode. Deve su bile na uzvisini, pa im je pljusak mogao jedino prirediti 
kupelj, no ipak Arapi svaki čas izvirivahu da vide ne prijeti li 
životinjama kakva opasnost. 

Ljudima bijaše prijatno sjediti u suhoj i sigurnoj spilji, uz jasni 
plamen suvaraka koji se ne promočiše. Na licima im se razabirala 
radost. Idris, koji je čim su stigli oslobodio Stasiju ruke, da može 
jesti, obrati se sada njemu i reče smiješeći se podrugljivo: 

— Mahdi je veći od svih bijelih vještaca. On je stišao vihor i 
poslao kišu. 


Stasio ne odgovori ništa, jer je bio zaokupljen Nellom koja je 
jedva disala. Najprije joj istrese pijesak iz kose, a zatim, zapovjedivši 
staroj Dinah da raspremi stvari koje je bila ponijela iz Fajuma u 
uvjerenju da djeca idu k roditeljima, uzme ručnik, namoči ga u vodi i 
protare njime oči i lice djevojčici. Dinah to nije mogla učiniti jer je 
Vidjela, i to slabo, samo na jedno oko, a sada je gotovo posve 
oslijepila i u prvi joj mah nije umivanje upaljenih vjeđa nimalo 
koristilo. Nella se prepustila svim Stasiovim mjerama, samo ga je 
gledala kao umorna ptičica — i tek kad joj je skinuo cipelice, da iz njih 
istrese pijesak, a onda joj prostro gunj, ogrli ga ručicama oko vrata. 

A u njegovu se srcu rodi velika samilost. Osjeti da je 
istovremeno pazitelj, stariji brat i jedini Nellin branitelj i oćuti isti čas 
da tu malu sestricu jako ljubi, mnogo više negoli ikada prije toga. 
Volio ju je i u Port Saidu, ali ju je smatrao curicom, pa mu tako, na 
primjer, nije nikada padalo na pamet da joj za laku noć poljubi ruku. 
Da mu je tkogod spomenuo to, smatrao bi da mladić koji je navršio 
trinaest godina ne može bez štete za svoje dostojanstvo i godine 
ništa slično učiniti. Ali sada je zajednička nesreća u njemu probudila 
uspavanu nježnost, pa poljubi djevojčicu, ne u jednu već u obadvije 
ruke. Legavši razmišljao je i dalje o njoj i odluči da će izvršiti neki 
neobični čin i osloboditi je iz ropstva. Bio je spreman na sve — na 
rane i na smrt, ipak u duši s pritajenom nadom da rane ne bi previše 
boljele, a smrt da baš ne bude prava smrt, jer u takvom slučaju ne bi 
mogao vidjeti sreću oslobođene Nelle... Zatim stade razmišljati kako 
da postupi najhrabrije, ali mu se misli počeše mutiti. Časak mu se 
činilo da ih zatrpavaju veliki oblaci pijeska, zatim da mu se sve deve 
uvlače u glavu. Konačno on zaspi. Arapi, svršivši posao oko deva, 
umorni od borbe s vihorom, zaspaše također tvrdim snom. Vatra se 
ugasila, u dubini zavlada mrak. Začas se oglasi hrkanje ljudi, a 
izvana je dopirao pljusak kiše i šum vode, koja je prskala po kamenju 
na dnu khora. Tako je prolazila noć. 

Ali pred svanuće probudi Stasija iz tvrdoga sna hladnoća. Voda 
je, skupljena u pukotinama na vrhu pećine, polagano prodirući kap 
po kap, počela kroz neku pukotinu na stropu spilje padati njemu na 
glavu. Dječak sjedne na gunj i neko se vrijeme stane boriti sa snom, 
ne mogavši shvatiti gdje je i što se s njim događa. No brzo dođe k 
svijesti. 


— Aha! — pomisli. — Jučer je bio vihor, a mi smo ugrabljeni i ovo 
je spilja u koju smo se sklonili pred kišom. 

I pogleda unaokolo. Najprije sa čuđenjem opazi da je kiša 
prestala i da nije u spilji mrak, jer je rasvjetljava mjesec, koji je već 
bio blizu zalaza, pa je virio nisko nad obzorjem. Uz blijedu se 
mjesečinu vidjela cijela unutrašnjost široke, no plitke udubine. Stasio 
ugleda sasvim jasno Arape, što su ležali uz njega, a uz drugu stijenu 
spilje bijelu suknjicu Nelle, koja je spavala uz Dinah. | opet mu velika 
nježnost obuze srce. 

— Spava Nella... spava — govoraše u sebi — a ja ne spavam i... 
moram je spasiti. 

Zatim, pogledavši Arape, doda još u sebi: — Ah, htio bih sve te 
lupeže... Odjednom zadršće. Pogled mu padne na kožnu kutiju, u 
kojoj je bila puška poklonjena mu na Božić, i na kutiju s nabojima, 
što je ležala između njega i Kamisa, tako blizu da je bilo dovoljno 
ispružiti ruku. Srce mu počne lupati kao čekić. Kad bi se mogao 
dokopati puške i naboja, odmah bi postao gospodar situacije... 
Trebao bi se samo tiho iskrasti iz dubine, sakriti se među desetak 
koraka razvaljene kamenje i odande paziti na izlaz. 

— Sudanci i beduini, mislio je, kad se probude i opaze da me 
nema, izletjet će svi skupa iz spilje, a onda ću sa dva hica oboriti 
prvu dvojicu, a dok stignu drugi, bit će puška opet nabita. Ostaje još 
samo Kamis, no s njim ću lako obračunati. 

Zamisli četiri trupa kako leže u krvi, a strah i groza spopadoše 
ga u prsima. Ubiti četiri čovjeka! To su doduše lupeži, ali u svakom je 
slučaju to strašna stvar. Sjeti se kako je jednom u Port Saidu vidio 
radnika kojega je ubila ruka parnoga stroja za dubljenje kanala, i 
kako je grozan dojam izazvao u njemu taj, u crvenoj kaljuži dršćući, 
ljudski ostatak. | strese se na samu uspomenu. A sada treba 
četvoricu!... | grijeh je i strahota!... Ne, ne, to neće moći nikada 
učiniti. 

Poče se boriti s mislima. Radi sebe to ne bi učinio — to je istina. 
Ali se radi o Nelli, radi se o njezinoj obrani, o njenom životu, jer ona 
to sve neće moči izdržati i zacijelo će umrijeti, ili putem ili među 
divljim i poživinčenim hordama derviša. Što znači krv ovakvih 
bijednika prema životu Nelle i je li dozvoljeno kolebati se u ovakvom 
položaju? 


— Radi Nelle! Radi Nelle!... 

No odjednom proleti Stasiovom glavom misao kao vihor, a od 
nje mu se naježi kosa na glavi. Što će biti, ako koji od ovih 
razbojnika položi nož Nelli na prsa i rekne da će je ubiti, ako se on — 
Stasio — ne preda i ako im ne vrati pušku. Što onda? 

— Onda... — odgovori dječak sam sebi — onda ću se odmah 
predati. 

| osjećajući svoju slabosti, baci se nemoćno na gunj. Mjesec je 
virio samo postrance kroz otvor spilje i u njoj postade mračnije. Arapi 
su još uvijek hrkali. Stasio je mirovao neko vrijeme, a onda mu poče 
sijevati u glavi nova misao. A kad bi se provukao s oružjem i sakrio 
se među pećinama pa poubijao, ne ljude već deve? Šteta je i žao mu 
je nedužnih životinja — istina je, ali što se može drugo? Ljudi ubijaju 
Životinje, ne samo da spase svoj život, već i za juhu i za pečenje. 
Kad bi mogao ubiti četiri, ili možda pet deva, dalji put bi bio 
nemoguć. 

Nitko se od karavane ne bi smio uputiti do sela uz obalu, da kupi 
nove deve. A u tom bi slučaju Stasio obećao u ime roditelja ljudima 
da neće biti kažnjeni, obećao bi im čak novčane nagrade — i... ne bi 
im drugo preostalo nego vratiti se. 

Da. A ako mu ne daju vremena da im to obeća, već ga u prvom 
naletu srdžbe ubiju? Moraju mu dati vremena i saslušati ga, jer će ih 
on, imajući pušku, moći držati na pristojnoj udaljenosti, dok im sve 
ne kaže. Kad to učini, shvatit će oni da im je predaja jedini spas. 
Onda će stati na čelo karavane i povest će je ravno do Bahr-Jussefa 
i do Nila. Oni su odande sada još daleko, možda jedan ili dva dana 
puta, jer su Arapi iz opreza skrenuli znatno u unutrašnjost pustinje. 
Ali to ništa ne smeta; dobit će nekoliko deva, a na jednoj će od njih 
jahati Nella. Stasio poče pažljivo promatrati Arape. Svi su čvrsto 
spavali, kako spavaju jako izmoreni ljudi, ali budući da se noć 
približavala svome kraju, mogli bi se skoro probuditi. Trebalo je raditi 
odmah. Uzeti kutiju s nabojima nije bilo teško, jer je ležala tik uz 
njega. Teže je bilo s puškom, koju je Kamis položio sa svoje druge 
strane. Stasio se nadao da će mu uspjeti ukrasti je, ali odluči da je 
izvadi iz kutije i da na kundak metne cijevi tek onda kad bude 
nekoliko desetaka koraka daleko od spilje, jer se bojao da bi škripa 
željeza o željezo mogla probuditi uspavane ljude. 


Došao je čas. Dječak se nagne kao stremen iznad Kamisa i 
uhvativši kutiju, digne je i poče vući k sebi. Srce mu je teško tuklo, 
pred očima mu se smračilo, dah mu se ubrzao, ali on stisne zube 
nastojeći svladati uzrujanost. Ipak kad je remenje oko kutije lako 
zaškripalo, pojaviše mu se na čelu kapljice hladnog znoja. Taj mu se 
trenutak učinio vječnim. Ali Kamis se nije ni pokrenuo. Kutija opiše 
iznad njega luk i legne mirno uz kutiju s nabojima. 

Stasio odahne. Polovica posla je bila gotova. Sada se trebalo 
bez buke izvući iz pećine, potrčati nekoliko desetaka koraka, zatim 
se sakriti među krhotinama pećina, otvoriti kutiju, sastaviti pušku, 
nabiti je i istresti nekoliko naboja u džep. Karavana bi doista tada bila 
ovisna o njegovoj milosti. 

Crna se Stasiova sjena ukaže na svjetlijoj pozadini uz otvor 
pećine. Još sekundu i bit će napolju. Još čas i sakrit će se među 
krhotine pećina... A onda, ma koji se razbojnik probudio, dok spazi 
što se dogodilo, dok probudi druge — bit će već kasno. Dječak, u 
strahu da ne sruši koji kamen — kojih je na ulazu u spilju bilo mnogo 
— ispruži jednu nogu i poče tražiti sigurno tlo. | već je ispružio glavu 
iz otvora kad se dogodi nešto od čega mu se sledila krv u žilama. 
Usred duboke tišine zabruji kao grom veseli pseći lavež, napuni svu 
jarugu i probudi uspavanu čeljad. Arapi se trgoše svi kao jedan, i 
prvo što im pade u oči bijaše Stasio s kutijom u jednoj i kutijom s 
nabojima u drugoj ruci. 

— Ah, Saba, što si učinio! 

Svi se u isti čas baciše sa strašnom vikom na Stasija. U tren 
oka oteše mu pušku i naboje, i srušivši ga na zemlju, svezaše mu 
ruke i noge užetima, bijući ga i udarajući, dok ih nije napokon 
rastjerao Idris, bojeći se za dječakov život. Zatim se počeše 
razgovarati isprekidanim riječima, kao što to čine ljudi kojima je 
zaprijetila strašna opasnost, a spasio ih samo slučaj. 

— To je utjelovljeni đavo! — poviče Idris, blijeda lica od straha i 
uzrujanosti. 

— Postrijeljao bi nas kao divlje guske za ručak! — doda Gebhr. 

— Ah, da nije bilo psa! 

— Bog ga je poslao. 

— A htjeli su ga ubiti! — reče Kamis. - Odsad ga neće nitko ni 
taknuti. Dobivat će uvijek kosti i vode! 

— Alah! Alah! — ponavljaše Idris, ne mogavši se umiriti. — Smrt je 
lebdjela nad nama. Uf! | počeše gledati s mržnjom na Stasija, koji je 
ležao čudeći se kako bi takav mali dječak mogao biti povodom 
njihova poraza i pogibije. 

— Tako mi proroka — oglasi se jedan beduin — treba se osigurati 
protiv toga, da nam taj Iblisov sin ne pozakreće vratovima. Zmiju 
vodimo Mahdiju. Što mislite učiniti sada s njime? 

— Treba mu odsjeći desnu šaku! — viknu Gebhr. 

Beduini ne odgovoriše ništa, ali Idris ne htjede na to pristati. 
Sjetio se da bi, ako ih stigne potjera, kazna zbog sakaćenja dječaka 
bila još stroža. Napokon, tko može jamčiti da Stasio neće iza takve 
operacije umrijeti? A u tom bi slučaju samo Nella ostala kao zamjena 
za Fatimu i za njenu djecu. Kad je Gebhr izvadio nož u namjeri da 
izvrši svoju prijetnju, uhvati ga Idris za lakat i zadrži ga: 


— Ne! — reče. — Sramota bi bila za petoricu Mahdijevih boraca da 
se boje ovakvog jednog kršćanskog šteneta, pa da mu čak sijeku 
šaku. Preko noći ćemo ga vezati, a za ovo što je sada htio učiniti, 
dobit će deset udaraca korbačem. 

Gebhr bijaše spreman da odmah izvrši osudu, ali ga Idris opet 
gurne i naloži jednom beduinu da šiba dječaka, ali mu šapne na uho 
da ne udara prejako. Budući da se Kamis, možda iz obzira na svoju 
bivšu službu kod inženjera, a možda i zbog kojeg drugog razloga, 
nije ni u šta htio miješati, drugi je beduin prevrnuo Stasija na trbuh. 
Baš je trebalo započeti s bičevanjem, kad je naišla nenadana 
zapreka. Na otvoru se udubine pojavila Nella sa Sabom. 
Zaokupljena svojim miljenikom, koji se, uletjevši u spilju, bacio do 
njenih nogu, čula je viku Arapa, ali kako u Egiptu Arapi i beduini 
vrište svakom prilikom kao da će se taj čas poubijati, nije obraćala 
na to pozornost. Tek kad je zovnula Stasija i nije od njega dobila 
odgovor, izađe da vidi ne sjedi li već na devi i s grozom ugleda 
Stasija kako leži na zemlji, a nad njim stoji beduin s korbačem u ruci. 
Vidjevši to udari u vrisak do neba i poče udarati nožicama, a kad 
beduin ne obazirući se na to namjeri prvi udarac, poleti ona naprijed i 
svojim tijelom pokrije dječaka. Beduin se uskoleba, jer mu nije bilo 
naloženo da tuče djevojčicu. Nella zaviče glasom punim očaja i 
preneraženja: 

— Saba! Saba! 

A Saba shvati o čemu se radi — i u jednom se skoku nađe uz 
djecu. Na vratu i na leđima mu se naježila dlaka, oči mu se 
zacrvenješe, a u prsima i u jakom grkljanu nešto zabruji kao 
grmljavina. 

A zatim se laloke stisnute gubice polagano digoše uvis, a zubi i 
kao palac dugački bijeli očnjaci pokazaše se sve do krvavih desni. 
Ogromni pas stražar poče okretati glavu nadesno i nalijevo kao da je 
htio dobro pokazati Sudancima i beduinima svoju strašnu opremu i 
govoriti im: Eto, čime ću braniti djecu. 

A oni se hitro povukoše, jer su znali da im je Saba spasio život. 
Pored toga bilo im je jasno da će razbješnjeli pas smjesta utisnuti 
svoje zube u grlo onome tko se u taj čas usudi približiti Nelli. 
Stadoše, ne znajući što bi učinili, gledajući jedan u drugoga upitnim 
pogledom. 


Kolebali su se sve dok Nella nije dospjela dozvati staru Dinah i 
zapovjediti joj da rasiječe užad Stasiju. Tada dječak ustane i držeći 
ruku Sabi na glavi obrati se napadačima: 

— Nisam htio poubijati vas, već samo deve — reče kroz stisnute 
zube. 

Ali i ta vijest tako prenerazi Arape da bi se bez sumnje opet 
bacili na Stasija da nije bilo žarkih očiju i još uvijek naježene dlake 
Sabine. Gebhr htjede čak skočiti prema njemu, ali ga muklo režanje 
prikuje na mjestu. Nastade časak šutnje, a zatim se oglasi Idrisov 
povik: 

— Na put! Na put! 

jug, zadržavajući se samo kratko vrijeme u khorima, da previše ne 
izmore deve, da ih napoje, nahrane, a usto da razdijele hranu i vodu 
između sebe. Od straha pred potjerom skrenuše još više na zapad, 
jer se neko vrijeme nisu trebali brinuti za vodu. Pljusak doduše nije 
trajao više od sedam sati, ali bio je tako jak kao da se nebo otvorilo, 
pa su i Idris i Gebhr, kao i beduini, znali da će na dnu khora i tamo 
gdje pećine čine prirodne udubine i rupčage biti još nekoliko dana za 
njih toliko vode da će ne samo dostajati njima i devama, već da će je 
moći ponijeti i sa sobom. Iza velike kiše nastade, kao što to obično 
biva, prekrasno vrijeme. 

Nebo bez ijednoga oblačka, zrak tako proziran da je pogled 
sezao u beskrajnu daljinu. Noću se nebo, puno zvijezda, iskrilo i 
treperilo kao tisuću dijamanata. S pustinjskoga pijeska dopiraše 
oštra hladnoća. 

Grbe već postadoše devama manje, ali dobro hranjene životinje 
bijahu još uvijek, kako kažu Arapi, "gorde", to jest nije im klonula 
snaga i trčale su tako voljko da se karavana nije pomicala mnogo 
sporije nego prvoga dana kad su krenuli iz Gharak-el-Sultanija. 
Stasio se začudi kad vidje da u nekim khorima, u pećinskim 
pukotinama sigurnima od kiše, beduini nailaze na zalihe durre i 
datulja. Sjeti se da su prije njihove otmice bile udešene neke 
pripreme i da je sve bilo ugovoreno između Fatime, Idrisa i Gebhra s 
jedne, a beduina s druge strane. Lako se moglo odgonetnuti da su 
ova dvojica bili pristaše i sljedbenici Mahdijevi, koji su htjeli do njega 
doći, i zato su se lako upustili u zavjeru sa Sudancima. U okolici 
Fajuma i oko Gharak-el-Sultanija bilo je mnogo beduina koji su s 


djecom i devama, kao nomadi pustinjom, dolazili u Medinet ili na 
željezničke postaje da štogod zarade. Tu dvojicu nije Stasio ipak 
nikada prije vidio i oni mora da također nikada nisu bili u Medinetu, 
jer, kako se vidjelo, nisu poznavali Sabu. 

Dječak je dolazio na misao da ih pokuša potkupiti, ali sjetivši se 
njihovih oduševljenih poklika, kadgod se pred njima spomenulo 
Mahdijevo ime, shvati da je to nemoguće. Ipak se nije pasivno 
predao događajima, jer je u toj dječačkoj duši bila skrivena doista 
čudna energija, koju su još više pobudili dosadašnji neuspjesi. 

— Sve što sam poduzimao — govorio je sam sebi — svršilo se 
tako da su me istukli. Ali sve da me cijeli dan tuku korbačem, pa da 
me i ubiju, neću prestati misliti kako bih oslobodio 

Nellu i sebe iz ruku ovih lupeža. Ako ih stigne potjera, tim, bolje, 
ali ja ću postupati kao da joj se uopće ne nadam. I sjetivši se svega 
što je doživio, pomislivši na te izdajničke i okrutne ljude, koji su ga 
otevši mu pušku udarali šakama, burkalo se u njemu srce i rasla je u 
njemu želja za osvetom. Prije svega je osjećao nepravdu nanesenu 
Nelli i taj se osjećaj, povezan s boli što ga je zapekla nakon 
zadnjega neuspjeha, promijenio u neumoljivu mržnju prema obojici 
Sudanaca. Slušao je, doduše, više puta od oca da mržnja 
zasljepljuje i da joj se podaju samo duše, nesposobne za nešto 
bolje, no ovaj je čas nije mogao u sebi svaladati i nije ju znao sakriti. 

To je bilo tako očigledno da je i Idris opazio i počeo se 
uznemirivati, jer je shvatio da u slučaju ako ih potjera stigne, neće 
više moći računati na dječakov zagovor. Idris je bio uvijek spreman 
na najdrskije pothvate, ali kao čovjek, koji nije bio lišen razbora, 
mislio je da sve valja predvidjeti i u slučaju nesreće ostaviti sebi 
kakva, otvorena vratašca spasenja. Zato se htio pomiriti sa Stasiom, 
i na prvom odmoru započe s njim ovakav razgovor: 

— Za ono što si bio nakanio učiniti - reče — morao sam te kazniti, 
jer bi te inače oni ubili, ali sam beduinima zabranio da te prejako 
tuku. 

A kad nije dobio nikakva odgovora, nastavi: 

— Slušaj, sam si rekao da bijelci uvijek drže prisegu, pa ako mi 
prisegneš na tvoga Boga i na glavu male djevojčice da nećeš ništa 
učiniti protiv nas, neću te dati noću vezati. 

Stasio i na to ne odgovori ni riječi, a Idris je samo po sjaju 


njegovih očiju znao da zalud govori. Uza sve nagovore Gebhra i 
beduina nije ga ipak dao preko noći vezati, a kad Gebhr nije prestao 
to zahtijevati, odgovori mu srdito: 

— Mjesto da ideš spavati, stražarit ćeš noćas. Određujem 
odsada da jedan od nas uvijek stražari dok drugi budu spavali. | 
doista su se od toga dana straže stalno izmjenjivale. To je otežavalo 
i onemogućivalo sve Stasiove planove, jer je na nj čuvar budno 
pazio. 

No zato su dali djeci veću slobodu, pa su se mogli jedno 
drugome približiti i bez zapreka razgovarati. Na prvoj postaji sjedne 
Stasio odmah uz Nellu, jer je htio zahvaliti joj za pomoć. Tako je 
prema njoj osjećao veliku zahvalnost, ipak se nije Znao uzvišeno 
izraziti, a ni nježno, pa je samo uhvati za ručice. 

— Nella! — reče. — Ti si jako dobra i zahvaljujem ti, a osim toga ti 
otvoreno velim da si se vladala kao djevojka od trinaest godina. 

U ustima Stasija bile su ovakve riječi najveća hvala, pa srce 
male djevojčice uzdrhta od radosti i ponosa. Taj joj se čas činilo da bi 
sve mogla učiniti. 

— Samo da potpuno odrastem, onda će oni vidjeti! — odvrati 
gledajući ratoborno prema Sudancima. No, kako još nije shvaćala o 
čemu se radilo i zašto su se svi Arapi bacili na Stasija, dječak joj 
poče pripovijedati da je odlučio ukrasti pušku, poubijati deve i svu 
pratnju prisiliti na povratak. 

— Da mi je to pošlo za rukom — reče — već bismo bili slobodni. 

— Ali su se oni probudili? — zapita djevojčica, a srce joj stane 
lupati. 

— Probudili su se. Skrivio je to Saba, koji je dotrčao i tako počeo 
lajati da bi i mrtve probudio. 

Tada se njezina srdžba okrene prema Sabi. 

— Gadni Saba, gadni! Zato mu kad dođe, neću reći ni riječi, nego 
samo da je gadan. 

Nato se Stasio, mada mu inače nije bilo do smijeha, ipak 
nasmiješi i zapita: 

— Kako mu nećeš reći ni riječi, a istovremeno ćeš mu kazati da 
je gadan? 

Nelli se digoše obrvice uvis i na licu joj se pojavi neprilika, a 
onda odvrati: 


— Vidjet će mi to s lica. 

— Ali on nije kriv, jer nije mogao znati što se događa. I zapamti 
da nam je poslije toga pohrlio u pomoć. 

Ta je opaska ublažila malko Nellinu srdžbu, no ipak mu nije 
htjela odmah oprostiti. 

— Dobro — reče — ali pravi gentleman za pozdrav ne laje. 

Stasio se opet nasmiješi: 

— Pravi gentleman ne laje ni na rastanku, jedino ako je pas, ato 
Saba i jest. 

No začas zamagli tuga dječakove oči... on uzdahne jedanput, 
drugi put, zatim ustane s kamena na kojemu su sjedili i reče: 

— Najgore je što tebe nisam mogao osloboditi. 

A Nella se izdigne na prste i baci mu se oko vrata. Htjela ga je 
utješiti, htjela je da mu 

izbliza, s nosićem uz njegovo lice, prošapće hvalu, ali budući da 
nije mogla naći zgodne riječi, ogrli ga još čvršće oko vrata i poljubi 
ga u uho. Međutim Saba, koji je uvijek kasnio — ne toliko zato što ne 
bi mogao stizati deve, već zato što je putem lovio šakale ili lajao na 
orlove strvinare, koji su sjedili na krhotinama pećina — dojuri s većom 
bukom nego obično. Djeca vidjevši ga zaboraviše na sve i uza sav 
njihov očajni položaj, počeše ga, kao i obično, milovati i igrati se s 
njime, dok ih ne preknuše Arapi. Kamis dade psu hranu i vodu, a 
zatim posjedaše svi na deve i najvećom brzinom krenuše na jug. 

Bila je to najduža etapa, jer su putovali punih osamnaest sati 
samo s jednim malim prekidom. Takav put mogu izdržati samo prave 
jahaće deve, koje usto imaju dosta vode u želucima. Idris ih nije 
štedio, jer se ozbiljno bojao potjere. Znao je da je već odavno morala 
krenuti na put, a slutio je da su joj na čelu oba inženjera i da ne gube 
vrijeme. Opasnost je prijetila s riječne strane, jer je bilo sigurno da su 
odmah nakon nestanka djece razaslani brzojavi u sva naselja uz 
obalu, s uputama da šeici pošalju ekspedicije u unutrašnjost 
pustinje, s obje strane Nila, i da zaustave svakoga tko putuje na jug. 
Kamis je tvrdio da su vlada i inženjeri zacijelo raspisali velike 
nagrade onom tko ih uhvati i da je zato pustinja puna tragača. Jedino 
je sredstvo protiv toga bilo da skrenu što je više moguće na zapad. 
Ali na zapadu je ležala velika oaza Kharge, do koje su također mogli 
doprijeti brzojavi, a osim toga, ponestalo bi im vode kad bi se odviše 
udaljili od rijeke i prijetila bi im smrt od žeđi. 

A bilo je brige i s hranom. Beduini su, doduše, za dvije nedjelje, 
prije nego što su bila djeca ugrabljena, spremili u poznatim 
skrovištima zalihu durre, dvopeka i datulja, ali to je dostajalo samo 
za četiri dana. Idris je sa strahom pomišljao, da će svakako morati 
slati jude da kupe zalihe hrane u selima uz obalu, a onda bi ti ljudi, 
uz pooštrenu pozornost i obećane nagrade, mogli lako pasti u šake 
mjesnih šeika i izdati čitavu karavanu. Njihov položaj bijaše odista 
težak, gotovo očajan, i Idris je svakim danom sve jasnije uviđao u 
kakav se mahniti pothvat upustio. 

— Samo da prođemo Asuan! Samo da prođemo Asuan! — 
govorio je u sebi sa strahom i očajem. Nije vjerovao Kamisu, koji je 
tvrdio da se Mahdijevi pristaše približuju već i Asuanu, jer je to 


porekao Stasio, a Idris je već odavna zamijetio da ovaj bijeli "uled" 
znade više od svih njih skupa. No mislio je da će iza prvoga 
egipatske vlade, biti više potajnih prorokovih pristaša, koji će mu u 
nuždi pomoći dobaviti hrane i deva. Ali i do Asuana je bilo još, kako 
su računali beduini, oko pet dana puta, sve više kroz pustinju, a 
svaka je postaja na očigled umanjivala zalihu i za životinje i za ljude. 

Na sreću su mogli požurivati deve i tjerati ih u najbržem trku, jer 
žega još nije bila iscrpla njihovu snagu. Danju je, za podnevnih sati, 
sunce peklo jako, ali zrak bijaše još uvijek svjež, a noći tako hladne 
da je Stasio uz Idrisovu privolu sjedao na Nellinu devu, u želji da 
pazi na njezino zdravlje i da je štiti od prehlade. 

On nije trebao brinuti, jer je na svoju gospođicu s velikom 
brigom pazila Dinah, kojoj se znatno popravilo stanje očiju, ili bolje 
reći stanje jedinog oka. Dječak se pak začudio što zdravlje male nije 
dosada pretrpjelo nikakve promjene i što je taj put, sa sve manje 
odmora, snosila baš isto tako lako kao i on. Tuga, strah i suze, što ih 
je prolijevala od čežnje za taticom, jamačno joj ne naškodiše. Možda 
je malko omršavjela i svijetlo joj lice pocrnjelo od vjetra, ali je 
narednih dana mnogo manje osjećala umor negoli spočetka. 

Istina, Idris joj je dao devu koja je najlakše nosila i udesio joj 
divno sedlo, pa je u njemu mogla spavati ležećki, ali najviše joj je 
snage ulijevao svježi zrak pustinje, što ga je udisala i danju i noću, te 
je mogla podnositi napore i besanicu. Stasio ne samo da je na nju 
pazio, već ju je, kao hotimice, okruživao poštovanjem, koje prije nije 
osjećao prema njoj. Ipak je opazio da to djeluje na Arape i da oni, 
protiv svoje volje, shvaćanja kako vode nešto izuzetno skupocjeno, 
neki važan plijen s kojim treba najopreznije postupati. Idris se na to 
privikao još u Medinetu, pa su svi s njom dobro postupali. Nisu 
šrktarili ni s vodom ni s datuljama. Okrutni Gebhr ne bi sada više 
smio podići na nju ruku. Možda je tome pripomogla neobična Nellina 
ljepota i to što je u njoj bilo nešto od osobine cvijeta i ptičice, a tome 
se čaru ne mogoše oprijeti ni divlje i nerazvijene duše Arapa. Više se 
puta događalo, kad bi na postajama stajala uz vatru sva ružičasta od 
plamena i srebrna od mjesečine, da ni Sudanci, ni beduini nisu mogli 
skinuti očiju s nje, već bi prema svome običaju mljaskajući gunđali: 
"Alah mašallah", ili "Bismillah". 


Drugoga dana u podne doživješe Stasio i Nella, koji su ovaj put 
zajedno jahali na jednoj. devi, časak radosnoga ganuća. Čim se 
diglo sunce, zalebdi nad pustinjom svijetla i prozračna magla, koja je 
odmah pala. A kad je sunce više odskočilo, nastade žega, jača nego 
prošlih dana. Kad bi se deve zaustavile, nije se osjećao ni najslabiji 
lahor, pa se činilo da i zrak i pijesak spavaju u toplini, u svjetlu i tišini. 
Karavana se baš uspela na veliku jednoličnu ravnicu, koju ne 
prekidahu khori, kad se odjednom pred očima djece pojavi divan 
pogled. Grupe vitkih palmi i biberova drveća, nasadi mandarina, 
bijele kuće, mali mečet sa šiljastom džamijom, a pod njom zidovi što 
okružuju vrtove, sve se to pojavilo tako izrazito i tako nedaleko od 
njih da bi čovjek pomislio da će za pola sata karavana stići sred 
drveća oaze. 

— Što je to? — uzvikne Stasio. — Nella! Nella! Gledaj. 

Nella se digne i na tren zanijemi od divljenja, a zatim odmah 
počne klicati od radosti. 

— Medinet! Tatici! Tatici! Stasio problijedi od ganuća. 

— Zaista... Možda je to Kharge... Ali ne! To je valjda Medinet... 
Poznam džamiju i vidim čak vjetrenjače na bunarima. 

Zaista su se u daljini bljeskale visoko uzdignute vjetrenjače 
bunara, slične velikim bijelim Zvijezdama. Na zelenoj pozadini drveća 
vidjele su se tako jasno da je bistri Stasiov pogled mogao razabrati 
crveno oličene rubove krila. — To je Medinet!... 

Stasio je znao, i iz knjiga i po pripovijedanju, da u pustinji ima 
prikaza koje se nazivaju fatamorgana i da se često događa da 
putnici vide oaze, gradove, drveće i jezera, koja nisu drugo do varka, 
igra svjetla, odraz stvarnih dalekih predmeta. Ali ovaj je put bila 
pojava tako izrazita da bi je čovjek mogao gotovo opipati, a ipak nije 
mogao sumnjati da pred sobom gleda pravi Medinet. Evo tornjić na 
mudirovoj kući, eno okrugli hodnik tik pod vrhom džamije, s koje 
mujezin zove na molitvu, eno poznatog drveća — i naročito ove 
vjetrenjače! 

Ne, to mora da je uistinu tako. Dječak pomisli da su se možda 
Sudanci, razmišljajući o položaju, uvjerili da neće pobjeći i ne rekavši 
mu ništa, skrenuše prema Fajumu. Ali njihov mu mir pobudi prve 
sumnje. Da je doista bio Fajum, zar bi tako ravnodušno gledali? 
Vidjeli su pojavu i pokazivali su je jedan drugom prstima, ali na 


njihovim licima nije bilo traga kakvoj nesigurnosti ili ganuću. Stasio 
pogleda još jednom i možda je ta ravnodušnost Arapa učinila da mu 
se slika pričinila bljeđa. A pomisli i to, da bi se, ako se doista vraćaju, 
karavana skupila i ljudi bi, ako ne zbog drugog razloga, to od straha, 
jahali svi zajedno. A međutim se beduini, koji su na Idrisov nalog već 
nekoliko dana išli znatno naprijed, uopće nisu vidjeli, a Kamis, koji je 
jahao kao straža straga, činio se izdaleka kao da nije nimalo veći od 
strvinara što lete uz zemlju. 

— Fatamorgana! — reče Stasio u sebi. 

Idris se približi k njemu i poviče: — Hej! Potjeraj devu! Vidiš li 
Medinet? 

Jamačno se šalio, ali mu je u glasu bilo toliko prkosa da je u 
duši dječakovoj nestalo i zadnje nade da je pred njim pravi Medinet. | 
s tugom se u srcu obrati Nelli u namjeri da joj razbije varku, kad se 
iznenada dogodi nešto što je skrenulo pozornost svih na drugu 
stranu. Najprije se pojavi beduin jureći iz sve snage prema njima i 
mašući izdaleka dugačkom arapskom puškom, koju prije nije nitko u 
karavani imao. Dospjevši do Idrisa, izmijeni s njim nekoliko riječi na 
brzu ruku, a zatim karavana hitro skrene u unutrašnjost pustinje. 
Nakon nekog vremena javi se i drugi beduin vodeći za sobom na 
užetu debelu devu sa sedlom na grbi i s kožnatim vrećama, 
obješenim uz bokove. Opet se započeo kratak razgovor, od kojega 
Stasio nije mogao ništa razabrati. 

Karavana je u jakom kasu hrlila sveudilj na zapad i tek se onda 
zadržala, kad su naišli na uski khor, pun u divljem neredu 
porazbacanih pećina, krhotina i spilja. Jedna bijaše tako prostrana, 
da su Sudanci u nju sakrili i deve i ljude. Stasio, mada je 
pretpostavljao što se dogodilo, legne uz Idrisa pretvarajući se da 
spava, u nadi da će Arapi, koji su međutim tek nekoliko riječi 
izmijenili o događaju, povesti o tome razgovor. Nada ga nije prevarila 
jer su odmah, čim su devama istresli obrok, beduini i Sudanci skupa 
s Kamisom sjeli da vijećaju. 

— Odsad možemo samo noću putovati, jer se danju moramo 
pritajiti... — oglasi se jednooki beduin. — Khora će sada biti mnogo i u 
svakom će biti zgodno skrovište. 

— Jeste li sigurni da je to bio stražar? — zapita Idris. 

— Alah! Razgovarali smo s njim. Sreća da je bio samo jedan. 


Stajao je zakriven pećinom tako da ga nismo mogli vidjeti, ali smo 
izdaleka čuli devin glas. Onda smo jahali polaganije i dojahasmo 
tako tiho da nas je vidio tek onda kad smo bili od njega nekoliko 
koraka udaljeni. Vrlo se prestrašio i htio na nas uperiti pušku. Da je 
opalio, pa ma nijednoga od nas ne ubio, mogli su hitac čuti drugi 
stražari. Zato mu brže-bolje rekoh: "Stoj! Progonimo ljude koji su 
ugrabili dvoje djece i doskora će za nama stići cijela potjera." Dječak 
bijaše mlad i glup, pa je povjerovao. Samo nam naloži da 
prisegnemo na Kuran. Siđosmo s deva i prisegosmo... Mahdi će nas 
odriješiti od grijeha... 

— | blagosloviti — reče Idris. — Govori, što ste onda učinili! 

— Dakle — nastavi beduin — kad smo mu se zakleli, rekoh ja 
dječaku ovako: "Ali tko nam jamči da ti nisi jedan od onih razbojnika 
što bježe s bijelom djecom i da te nisu ovdje postavili da zaustaviš 
potjeru?" I naložim mu da se zakune, a on na to pristane i time nas 
još više uvjeri. Počesmo ga ispitivati da li su došli kakvi nalozi od 
šeika po bakrenoj žici i da li je već potjera u pustinji. Reče da je 
potjera u pustinji, da su im obećane velike nagrade i da su u svim 
khorima, dva dana udaljenim od rijeke, nalaze straže, a po rijeci 
plove neprestano veliki parobrodi s Englezima i vojskom... 

— Neće pomoći parobrodi, a ni vojska, protiv moći Allaha i 
proroka... 

— Neka bude kako veliš! 

— Atireci, kako ste svršili s dječakom? — Jednooki beduin 
pokaza na svoga druga. 

— Abu-Anga — reče — zapitao ga je još nije li u blizini drugi 
stražar, pa kad mu je odgovorio da nije, zabode mu nož pod vrat 
tako brzo, da onaj nije ni glaska pustio. Bacismo ga u duboku 
pukotinu i pokrismo kamenjem i trnjem. U selu će misliti da je 
pobjegao k Mahdiju, jer nam je kazivao da se to događa. 

— Blagoslovio Bog one koji bježe, kao što je blagoslovio nas! — 
odgovori Idris. 

— Da! Blagoslovio je — odvrati Abu-Anga — jer sada znamo da se 
moramo držati tri dana puta od rijeke, a osim toga domogli smo se 
puške, koju nismo imali i deve, koju ćemo musti. 

— Mješine su — primijeti jednooki — pune vode i u bisagama ima 
mnogo prosa, samo smo baruta našli malo. 


— Kamis nosi nekoliko stotina naboja za ovu pušku bijeloga 
dječaka, iz koje ne znamo pucati. Barut je uvijek isti i valjat će za 
našu. 

Rekavši to ipak se Idris zamisli i teška mu se briga odrazi na 
njegovom tamnom licu, jer je shvatio da sada, kad je iza njih ubijen 
čovjek, dospije li u šake egipatske vlade, ne bi ih od suda i od kazne 
sačuvalo ni Stasiovo posredovanje. Stasiju je lupalo srce dok je 
slušao s napetom pozornošću. U tom razgovoru bijaše stvari kojima 
se radovao, a osobito da je potjera već bila odaslana, nagrade 
obećane i da su šeici plemena uz obalu primili naloge da zadrže 
karavane koje kreću prema jugu. 

Obradovao je dječaka i glas o parobrodima koji plove uz rijeku 
puni engleske vojske. Mahdijevi su se derviši mogli mjeriti s 
egipatskom vojskom i čak je pobijediti, ali s Englezima je bio malo 
drukčiji posao i Stasio nije ni načas sumnjao da će se prva bitka 
završiti s posvemašnjim uništenjem divljaka. Zato je s veseljem u 
duši govorio sam sebi: "Ako nas i dopreme do Mahdija, može se 
dogoditi da, prije nego što nas dovedu, neće biti ni Mahdija ni 
njegovih derviša." Ali tu mu je radost pomutila misao da ih u tom 
slučaju čekaju još tjedni putovanja, koja će ipak iscrpsti Nellinu 
snagu — i cijelo ih to vrijeme čeka društvo lupeža i ubojica. Sjetivši se 
onoga mladog Arapina, što ga beduini zaklaše kao ovna, spopade 
Stasija strah i tuga. Odluči da o tome ništa ne kaže Nelli, da je ne 
uplaši i da joj ne poveća tugu, pošto je nestalo varave slike oaze 
Fajum i grada Medineta. Vidio je, prije nego što su ušli u provaliju, 
kako su joj protiv volje navirale suze na oči. Zato, kad je iz pričanja 
beduina saznao sve što je htio, pričini se da se probudio i priđe joj. A 
ona je sjedila uz Dinah u kutu i jedući datulje kvasila ih je pomalo 
suzama. Ali ugledavši Stasija sjeti se da je njezin postupak nazvao 
dostojnim barem trinaestogodišnje osobe, pa ne želeći se pokazati 
opet djetetom, stisne iz sve snage zubićima košticu datulje da 
suzdrži jecanje. 

— Nella — reče dječak — Medinet je bio varka, ali pouzdano znam 
da nas stižu... ne žalosti se zato i ne plači! 

Nato digne djevojčica prema njemu suzne zjenice i odgovori mu 
ispretrganim glasom: 

— Ne, Stasio... ja neću plakati... samo mi se tako... oči znoje... — 


Ali tada joj se zatrese bradica, ispod stisnutih vjeđa izmiliše krupne 
suze i ona zajeca u sav glas. 

A kako se stidjela tih suza i očekivala ukor zbog njih, nasloni od 
stida, a malko i od straha glavicu na Stasiova prsa, obilno mu vlažeći 
odijelo. Ali on je odmah uze umirivati: 

— Nella, ne budi vodoskok. Vidjela si da su oteli nekom Arapinu 
pušku i devu? A znaš li što to znači? To znači da u pustinji ima puno 
stražara. Jednom je ovim nevrijednicima uspjelo uhvatiti stražara, a 
drugi će put njih same uhvatiti. Po Nilu plove mnoge lađe... Nego! 
Vratit ćemo se Nella, vratit ćemo se — i to parobrodom. Ne boj se!... 

| dulje bi je još tako tješio, da nije njegovu pažnju privukao 
čudan zvuk, što je dolazio izvana od pješčanih gomila, koje je zadnji 
Vihor nanio na dno provalije. Bilo je to nešto nalik na tanak kovni glas 
pištalice od trske. Stasio prekine razgovor i poče prisluškivati. Nakon 
stanke oglasiše se ti tanahni i tužni glasovi s mnogo strana 
odjedanput. Dječaku proleti misao da to možda, arapske straže 
opkoljuju provaliju i dozivlju se zviždalicama. Srce mu zalupa. 
Pogleda jedanput i drugi put u Sudance, u nadi da će na njihovim 
licima ugledati strah, ali ne! Idris, Gebhr i dva beduina mirno su grizli 
dvopek, samo Kamis kao da je bio malko začuđen. A glasovi su još 
uvijek trajali. Nakon nekog vremena ustane Idris i izviri iz spilje, a 
onda se, vraćajući, zaustavi kraj djece i reče: 

— Pijesak počinje pjevati. 

Stasija je to tako zainteresiralo da je u taj čas zaboravio kako ne 
treba razgovarati s Idrisom. 

— Pijesak? Što to znači? 

— To znači da dugo neće biti kiše. No žega nam neće smetati, 
jer ćemo od Asuana putovati samo noću. 

| ništa više nije mogao od njega saznati. Stasio i Nella slušahu 
dugo te neobične zvukove, koji su sve dotle trajali, dok se nije sunce 
spustilo k zapadu. Zatim pade noć i karavana krene dalje na put. 


13. Poglavlje 


Danju su se skrivali po skrovitim i teško pristupačnim mjestima, 
među pećinama i krhotinama, a noću su jurili bez počinka, sve dok 
ne prođoše prvi katarakt. A napokon, kad su beduini po položaju i 
obliku khora ustanovili da im je Asuan već za leđima, pade Idrisu sa 
srca težak teret. Budući da su već trpjeli od nestašice vode, približiše 
se rijeci. 

Sljedeće noći Idris, sakrivši karavanu, pošalje s beduinima sve 
deve do Nila, da se dobro napoje za dulje vremenai. Plodni pojas 
uzduž rijeke Nila bio je iznad Asuana sve uži. Na nekim se mjestima 
pustinja približavala k rijeci. Sela su ležala u znatnoj udaljenosti 
jedno od drugoga. Beduini se stoga sretno vratiše, ni od koga 
opaženi, sa većom količinom vode. Trebalo je samo misliti na hranu, 
jer su životinje, oskudno hranjene prošle sedmice, vrlo omršavjele. 
Durre i zaliha moglo je teškom mukom dostajati još za dva dana. 
Idris je mislio da će se ipak nakon dva dana, ako ne danju, a ono 
noću, moći približiti pašnjacima uz vodu, a i kupiti u kojem selu 
dvopeka i datulja. 

Sabi nisu već davno davali ni jesti ni piti, i samo su djeca čuvala 
za njega ostatke hrane, ali on je sebi na neki način pomogao i na 
postaji je često dotrčavao krvave gubice i s tragovima ugriza na 
vratu i prsima. Nitko nije znao tko su bile žrtve tih borbi; šakali, 
hijene, ili možda pustinjske lisice ili gazele. Bili su zadovoljni što nije 
jako gladovao. Kadšto mu je crna njuška bila vlažna, kao da je pio. 
Beduini se domišljahu da je zacijelo kopao duboke jame na dnu 
provalija i tako se dokopao vode, koju je osjećao njuhom. Tako više 
puta kopaju na dnu jaruge zabludjeli putnici, a ako i ne naiđu na 
Vodu, ipak gotovo uvijek dopru do vlažnoga pijeska i sišući ga, 


zavaravaju tako žeđ. 

Kod Sabe se ipak dogodiše znatne promjene. Imao je još uvijek 
jaka prsa i vrat, ali su mu omršavjela stegna, pa je zato izgledao još 
viši. U očima mu bijaše sada nešto divlje i strašno. Bio je privržen 
Nelli i Stasiju kao i prije i puštao je da rade s njime što im drago. 
Kamisu je još kadgod mahao repom, ali je na beduine i Sudance 
režao ili prijeteći škljocao svojim strašnim zubima, koji su odjekivali 
udarajući jedni o druge kao čelični čavli. Idris i Gebhr počeše ga se 
bojati i pored svih usluga što im je učinio, zamrziše ga do te mjere da 
bi ga po svoj prilici ubili iz one zaplijenjene puške, da ih nije 
suzdržala želja da tu neobičnu životinju dovedu Smainu, i da nisu 
već prošli Asuan. 

Prošli su Asuan! Stasio je neprestano razmišljao o tome i 
polagano mu se počela u dušu uvlačiti sumnja hoće li ih doista stići 
potjera. Znao, je doduše, da se ne samo pravi Egipat, koji prestaje 
iza Vadi-Halfe, to jest iza drugoga katarakta, već i cijela Nubija 
dosada nalazi u rukama egipatske vlade, ali je shvaćao da će iza 
Asuana, a naročito iza Vadi-Halfe, potjera biti teža, a nalozi vlade da 
će biti nemarnije izvršavani. Samo se još uzdao da mu se otac s 
gospodinom Rawlisonom nakon organizirane potjere iz Fajuma 
uputio lično u Vadi-Halfu parobrodom i da će tamo, dobivši od vlade 
vojnike na devama, nastojati s južne strane presjeći put karavani. 
Dječak izračuna da bi na njihovu mjestu isto tako učinio i zato je 
smatrao svoju pretpostavku vrlo vjerojatnom. 

Nije ipak prestao misliti kako bi sam organizirao bijeg. Sudanci 
su htjeli imati baruta za zaplijenjenu pušku, i zato su odlučili otvoriti 
nekoliko naboja njegove engleske puške, pa im on reče da je samo 
on vrstan to učiniti, i ako se tko drugi od njih lati nespretno toga 
posla, onda će se naboj rasprsnuti medu prstima i otkinut će 
dotičnome ruke. Idris, koji se bojao nepoznatih stvari i engleskih 
pronalazaka, odluči napokon da dječaku povjeri taj posao. Stasio se 
rado lati toga, ponajprije u nadi da će jaki engleski barut kod prvog 
hica razvaliti staru arapsku pušku, a drugo da će moći sakriti malko 
naboja. To mu je lakše pošlo za rukom nego što se nadao. Pazili su 
tobože na njega za vrijeme posla, ali se Arapi počeše odmah 
razgovarati jedan s drugim i ubrzo u razgovoru zaboraviše na 
nadzor. 


Napokon ta brbljavost i prirođeni nehaj dopustiše Stasiju da u 
njedra sakrije sedam naboja. Sada je samo trebalo da se domogne 
svoje puške. Dječak je mislio kako to iza Vadi-Halfe, to jest iza 
drugoga katarakta, neće biti odviše teško, jer je predviđao da će 
opreznost Arapa bivati sve manja, čim budu bliže cilju. Misao da će 
morati poubijati Sudance i beduine, pa i samoga Kamisa, spopala ga 
sa srsima, ali poslije onog umorstva, što ga počiniše beduini, nije 
više imao nikakve grižnje savjesti. Govorio je u sebi da se radi o 
obrani, o slobodi i o životu Nelle, i da se u tom položaju ne mora 
osvrtati na život protivnika, naročito ako se ne predaju i ako dođe do 
borbe. 

No glavna mu je briga bila puška. Stasio je naumio da se nje 
domogne lukavošću i, ako se pruži prilika, da ne čeka do Vadi-Halfe, 
već da to učini što prije. Zaista nije čekao. Prođoše dva dana otkako 
su prošli Asuan — i Idris je napokon morao u osvit trećega dana 
otpremiti beduine po hranu, koje je posvema ponestalo. Sada, kad 
se smanjio broj protivnika, Stasio shvati da je došao pravi trenutak. 
Smjesta se obrati Sudancu s ovim pitanjem: 

— Idrise, znaš li ti da je kraj, koji počinje nedaleko iza Vadi-Halfe, 
već Nubija. 

— Znam. Bilo mi je petnaest godina, a Gebhru osam, kad nas je 
otac dopremio iz Sudana u Fajum i sjećam se da smo onda prešli na 
devama cijelu Nubiju. Ali ovaj kraj još pripada Turcima (Egipćanima). 

— Da, Mahdi je tek kod Kartuma. Vidiš kako je Kamis glupo 
govorio kad vam je kazivao da se vojska derviša već primakla 
Asuanu. Ali ja ću te drugo nešto zapitati. Čitao sam u knjigama da u 
Nubiji ima mnogo divlje zvjeradi i mnogo razbojnika, koji nikome ne 
služe, a napadaju isto tako Egipćane kao i Mahdijeve vjernike. Čime 
ćete se braniti, ako vas napadnu divlje zvijeri ili razbojnici. 

Stasio je namjerno pretjerivao govoreći o divljoj zvjeradi, no 
razbojstva su se u ovo ratno doba događala dosta često u Nubiji, 
osobito u južnoj, koja graniči s jednim dijelom Sudana. Idris se časak 
zamisli nad pitanjem, koje ga je iznenada zateklo, jer dosada nije još 
mislio na tu novu opasnost, a potom odgovori: 

— Imamo noževe i pušku. 

— Ta puška ne vrijedi ništa. 

— Znam. Tvoja je bolja, a mi ne znamo iz nje pucati, a tebi je ne 


damo u ruke. 

— Ni onda kad nije nabita? 

— Ni onda, jer je možda začarana. 

Stasio slegne ramenima. 

— Idrise, da to rekne Gebhr ne bih se čudio, ali za tebe sam 
mislio da imaš više pameti. Iz nenabite puške neće opaliti ni vaš 
Mahdi. 

— Šuti! — prekine ga strogo Idris. - Mahdi može opaliti i iz prsta. 

— Pucaj i ti onda tako! 

Sudanac pogleda naglo u oči dječaku. — A zašto hoćeš da ti 
dam pušku? 

— Hoću da te naučim kako se puca. 

— Zašto ti je stalo do toga? 

— Ima više razloga, jer ako na nas napadnu razbojnici, mogu 
nas sve poubijati. Ali ako se bojiš i puške i mene, onda je to druga 
stvar. 

Idris zašuti. Doista se bojao, ali nije htio to priznati. Zapravo mu 
je bilo stalo do toga da se uputi u englesko oružje, jer bi ta vještina i 
način kako se s njime postupa, podigli njegovu važnost u taboru 
mahdijevaca. A u slučaju kakvog napada mogao bi se lakše braniti. 
Zato reče nakon kratkoga promišljanja: — Dobro. Nek ti Kamis dade 
pušku. 

Kamis ispuni ravnodušno nalog, kojemu se Gebhr nije mogao 
protiviti, jer je podalje bio zaposlen oko deva. Stasio izvadi malko 
drhtavim rukama kundak, onda cijevi — i pruži ih Idrisu. 

— Vidiš da su prazne — reče. Idris uzme cijevi i pogleda kroz njih 
uvis. — Istina je, nema u njima ništa. 

— Sada pazi — reče Stasio — ovako se sastavlja puška (i govoreći 
to složi cijevi uz kundak) — a ovako se otvara. Vidiš li? Opet je 
rastavljam, a sada je sastavi ti... Sudanac, koji je vrlo pažljivo 
promatrao Stasiove kretnje, pokuša. Nije mu smjesta išlo od ruke, ali 
kako se Arapi odlikuju velikom spretnošću, nakon nekog je vremena 
puška bila složena. 

— Otvori! — zapovijedaše Stasio. Idris lako rastavi pušku. 

— Zatvori! 

Još lakše mu to pođe za rukom. 

— A sada mi daj dva prazna fišeka. Naučit ću te kako se puni 


puška. 

Arapi sačuvaše ispražnjene čahure, jer su im vrijedile radi mjedi, 
pa Idris dade dvije čahure Stasiju. Poučavanje nanovo započe. 
Sudanac se u prvi čas malko uplaši eksplozije kapsule, koja je još 
dotle bila cijela, ali napokon se uvjeri da iz praznih cijevi, kao ni iz 
praznih čahura, nitko ne može pucati. Njegovo povjerenje prema 
Stasiju vratilo se i zato što mu je dječak svaki čas davao pušku u 
ruke. 

— Tako! — reče Stasio. — Sada već znaš složiti pušku, znaš 
otvarati, zatvarati i držati je na oku, a i povući okidač. Ali treba još 
naučiti nišaniti. To je najteže. Uzmi praznu vreću za vodu i postavi je 
sto koraka daleko, eno na ono, kamenje, a onda se vrati k meni, pa 
ću ti pokazati kako se nišani. 

Idris uzme vreću i bez ikakvog kolebanja pođe je namjestiti na 
pokazanom kamenju. Ali dok je načinio prvu stotinu koraka, Stasio 
izvadi prazne fišeke i metne na njihovo mjesto pune patrone. Ne 
samo srce, već i bilo na sljepoočnicama poče mu takvom snagom 
udarati te je mislio da će mu pući glava. Nastupio je odlučan čas... 
čas Nelline i njegove slobode... čas pobjede... u isti mah i grozan i 
poželjan! 

Evo, sad je u njegovim rukama Idrisov život. Jedan pokret 
okidačem i ovaj će izdajnik, koji je ugrabio Nellu, pasti mrtav. Ali 
Stasio, u čijim je žilama tekla poljska i francuska krv, odjednom osjeti 
da ni za što na svijetu neće moći ubiti čovjeka koji mu je okrenut 
leđima. Neka se barem okrene i neka pogleda smrti u oči!.. A što 
onda? Onda će pritrčati Gebhr i, prije nego što dotrči na deset 
koraka, zagrist će zubima prašinu. Ostat će Kamis. 

Ali Kamis će izgubiti glavu, a sve da je i ne izgubi, bit će 
vremena da metne nove naboje u cijevi. Kad dođu beduini, naći će 
tri leša i dočekati ono što su zaslužili. A onda će trebati samo upraviti 
deve k rijeci. Sve te misli i slike proletješe kao vihor Stasiovom 
glavom. Osjećao je da je ono što se ima za nekoliko trenutaka 
dogoditi, u isto vrijeme i grozno i potrebno. U prsima mu se nadme 
ponos pobjednika spojen s osjećanjem groznog gnušanja prema 
pobjedi. Načas se pokoleba, ali sjetivši se muka što su ih trpjeli bijeli 
sužnji, pa oca, gospodina Rawlisona, Nelle, Gebhra, koji je 
korbačem ošinuo djevojčicu — mržnja bukne u njemu s novom 


snagom. "Treba! treba!", govorio je u sebi stisnutih zuba i 
nepokolebiva se odluka odrazi na njegovom licu, koje kao da je bilo 
od kamena isklesano. 

Dotad smjesti Idris vreću na kamen udaljen sto koraka i okrene 
se. Stasio je vidio njegovo nasmiješeno lice i čitav visoki lik na 
pješčanoj ravnici. Posljednji mu put bljesne misao da će ovaj živi 
čovjek začas pasti na zemlju i gnječiti prstima pijesak u zadnjim 
grčevima umiranja. Ali dječakovo je kolebanje prestalo i, kad je Idris 
prešao pedeset koraka, poče polako dizati pušku k oku. 

No prije nego što je taknuo prstom okidač, začuje se iza 
pješčanih brežuljaka, udaljenih nekoliko stotina koraka, gromki krik, 
a u isti se čas oko dvadeset jahača na konjima i devama prospe po 
ravnici. Idris se okameni ugledavši ih. Stasio se isto tako začudi no 
odmah mu se čuđenje obrati u mahnitu radost. Evo napokon 
očekivane potjere! Jest! To ne može biti ništa drugo! U selu su 
jamačno uhvatili beduine i oni im rekoše gdje je sakrivena ostala 
karavana! Shvatio je to i Idris koji, došavši k sebi, potrči k Stasiju 
blijed kao krpa, te klekne uz njegove noge i poče ponavljati 
zadihanim glasom: 

— Gospodaru, bio sam dobar prema vama! Bio sam dobar 
prema maloj djevojčici, sjeti se toga!... 

Stasio mehanički izvadi naboje iz cijevi i zagleda se. Jahači su 
jurili bez daha na konjima i devama, vičući od radosti i bacajući uvis 
dugačke arapske puške, koje su u trku hvatali s neobičnom 
spretnošću. U jasnom su se i prozračnom uzduhu savršeno vidjeli. 
Na čelu su im letjela dva beduina mašući kao mahniti rukama i 
ogrtačima. 

Nakon nekoliko časaka cijela je rulja stigla do karavane. Neki su 
jahači skakali s konja i deva; neki ostadoše na sedlima vrišteći do 
neba. Među tim povicima mogla su se razabrati samo dva izraza: 

— Kartum! Gordon! Gordon! Kartum!... 

Napokon jedan beduin, onaj kojega je drug zvao Abu-Angom, 
skoči do Idrisa, koji je bio zguren uz Stasiove noge, i poče vikati: 

— Kartum je zauzet! Gordon ubijen. Mahdi pobjednik. Idris se 
ispravi, ali još nije vjerovao svojim ušima. 

— A ovi ljudi? — zapita drhtavim usnama. 

— Ovi su nas ljudi trebali uhvatiti, ali sada idu skupa s nama k 


proroku! 
Stasiju se smrkne pred očima. 

14. Poglavlje 


| doista se ugasila posljednja nada da je bijeg moguć za vrijeme 
puta. Stasio je sada već znao da neće ništa koristiti ni njegove 
kombinacije, niti će ih stići potjera, i ako izdrže napore puta, doći će 
do Mahdija i bit će izručeni u Smainove ruke. Jedina mu je još utjeha 
bila misao da su zato ugrabljeni da ih Smain dade u zamjenu za 
svoju djecu. Ali kad će se to dogoditi i što ih može još prije toga 
snaći? Kako ih grozna sudbina čeka s ovom divljom ruljom? Hoće li 
Nella podnijeti sve te napore — to nije mogao nitko odgovoriti. 
Naprotiv, bilo je poznato da Mahdi i njegovi derviši mrze kršćane i 
Evropljane; stoga se u dječakovoj duši rodi bojazan hoće li Smainov 
utjecaj dostajati da ih oboje zaštiti od poruga, okrutnosti i bijesa 
Mahdijevih sljedbenika, koji su ubijali čak i vladi vjerne muslimane? 
Prvi put otkako su bili ugrabljeni, spopadne Stasija duboki očaj, a 
istovremeno i praznovjerje da ih zla sudbina progoni. Sama pomisao 
da ih ugrabe iz Fajuma i da ih dopreme do Kartuma, bijaše naprosto 
ludost, koju su mogli počiniti samo ovako divlji i glupi ljudi kao što su 
Idris i Gebhr, koji ne shvaćaju da moraju prevaliti tisuće kilometara 
kroz zemlju, podvrgnutu egipatskoj vladi, zapravo Englezima. Da je 
sve bilo u redu, morali bi biti uhvaćeni drugoga dana, a ipak se tako 
dogodilo da su već nedaleko od drugoga katarakta — i da ih ne 
stigoše prijašnje potjere, već zadnja, koja ih je mogla zadržati, 
Sjedinila se s njima i bit će im odsada na pomoći. Stasiovom se 
očaju, njegovoj bojazni za sudbu male Nelle, pridružio još osjećaj da 
je svladan, da neće moći ništa učiniti i, štoviše, da neće moći ništa 
izmisliti, jer, sve da mu sada dadu pušku i naboje, ne može ipak 
postrijeljati sve Arape u karavani. 

| te su ga misli izjedale tim jače što je spas bio već tako blizu. 


Da nije pao Kartum, ili da je pao nekoliko dana kasnije, ovi bi isti 
ljudi, koji su sada prešli na Mahdijevu stranu, njih pohvatali i izručili 
vladi. Stasio, sjedeći na devi iza Idrisa i slušajući njihov razgovor, 
uvjeri se da bi bez sumnje tako bilo. Jer čim su krenuli dalje na put, 
vođa potjere poče pripovijedati Idrisu što ih je potaklo da iznevjere 
kediva. Otprije su znali da je velika vojska — ne više egipatska, nego 
engleska — krenula na jug protiv derviša pod vodstvom generala 
Wolesleya. Vidjeli su mnoštvo lađa, koje su vozile strašne engleske 
vojnike iz Asuana u Vadi-Halfu, odakle se za njih gradila željeznica 
do Abu-Hammeda. Dugo su vremena svi šeici uz obalu i oni, koji 
ostadoše vjerni vladi, i oni, koji su u duši bili skloni Mahdiju, bili 
sigurni da je propast derviša i njihovog proroka neminovna, jer 
Engleze nije još nitko pobijedio. 

— Akbar Alah! — prekine dignuvši uvis ruke Idris. 

— A ipak su, eto, pobijeđeni! 

— Nisu — odgovori vođa potjere. — Mahdi je protiv njih poslao 
plemena Džallno, Barbara i Dadžim, ukupno skoro trideset tisuća 
najboljih svojih vojnika, koje je vodio Musa, Heluov sin. Kod Abu- 
Klea došlo je do grozne bitke, u kojoj je Bog dao pobjedu 
nevjernicima. 

— Da, pade Musa, Heluov sin, a od njegovih se vojnika samo 
šaka ljudi vratila Mahdiju. Duše drugih su u raju, a tjela leže u pijesku 
čekajući na dan uskrsnuća. Glas se o tome brzo raznio Nilom. Tada 
smo mislili da će Englezi poći dalje na jug i da će osloboditi Kartum. 
Ljudi ponavljahu: "Kraj, kraj!" A međutim je Bog drukčije odredio. 

— Kako? Što se dogodilo? — zapita grozničavo Idris. 

— Što se dogodilo? — nastavljao je svijetla lica vođa. 

— Mahdi je zauzeo Kartum, a Gordonu za vrijeme juriša 
odsjekoše glavu. A budući da je Englezima stalo samo do Gordona, 
oni se, saznavši za njegovu smrt, vratiše natrag na sjever. Alah! 
Opet smo vidjeli lađe s vojnicima kako plove niz rijeku, ali nismo 
shvaćali što to znači. Englezi raznose brzo samo dobre glasove, ali 
zle taje. Neki su od naših govorili da je Mahdi već poginuo. Ali 
napokon je istina došla na vidjelo. Ova zemlja još pripada vladi. U 
Vadi-Halfi i dalje, sve do trećega, a možda i do četvrtoga katarakta, 
još se nalaze kedivovi vojnici, a sada, nakon povratka Engleza, već 
vjerujemo da će Mahdi osvojiti ne samo Nubiju i Egipat, ne samo 


Meku i Medinu, već i cijeli svijet. Zato, mjesto da vas uhvatimo i 
predamo u ruke vladi, idemo skupa s vama proroku. 

— Stigle su dakle zapovijedi da nas uhvatite? 

— Stigoše u sva sela, svim šeicima i vojničkim posadama. Kamo 
ne stiže bakrena žica, po kojoj dolaze zapovijedi iz Kaira, tamo su 
dolazili redarstvenici s viješću da će onaj tko vas uhvati, dobiti 
nagradu od tisuću funta. Mašallah... to je veliko bogatstvo!... 
Veliko!... 

Idris pogleda sumnjičavo govornika: — Ali vi volite Mahdijev 
blagoslov? 

— Tako je. A on je zaplijenio tako ogroman plijen i toliko novaca 
u Kartumu da egipatske funte mjeri vrećama i dijeli ih svojim 
vjernicima... 

— Ipak, ako su egipatski vojnici još u Vadi-Halfi i dalje, mogu nas 
putem uhvatiti. 

— Ne. Treba se samo žuriti dok ne dođu k sebi. Oni su sada 
nakon odlaska Engleza posve izgubili glave, kako vladi vjerni šeici, 
tako i vojnici i redarstvenici. Svi misle da će svaki čas stići Mahdi, pa 
zato oni naši, koji su mu u duši bili skloni, smiono bježe k njemu, i 
nitko ih ne progoni, jer nitko ne izdaje zapovijedi i nitko ne zna koga 
valja slušati. 

— Da — odgovori Idris — rekao si istinu. — Treba se žuriti dok se 
ne saberu, jer je Kartum još daleko... 

Stasiju, koji je saslušao sav taj razgovor, bljesne opet tračak 
nade. Ako egipatski vojnici zapremaju dosad različita obalna mjesta 
u Nubiji, onda se moraju, jer su Englezi pokupili sve lađe, pomicati 
natrag pred Mahdijevim četama kopnenim putem. U tom se slučaju 
može dogoditi da će karavana bilo kada nabasati na neki dio vojske 
koja se povlači, i biti opkoljena. Stasio izračuna da je, dok je glas o 
padu Kartuma stigao do arapskih plemena, što stanuju sjeverno od 
Vadi-Halfe, bez sumnje prošlo mnogo vremena, tim više, što je to 
tajila egipatska vlada i Englezi. Pretpostavljao je zato da je već 
prošla zabuna, koja je u prvi mah morala zavladati među 
Egipćanima. Neiskusnom dječaku ipak nije palo na pamet da pad 
Kartuma i smrt Gordona učiniše da su ljudi na sve drugo zaboravili i 
da su vladi vjerni šeici, kao i mjesne oblasti egipatske, imale drugoga 
posla, negoli da misle na spas dvoje djece. 


I doista Arapi, koji se priključiše karavani, nisu se suviše bojali 
potjere. Jahali su, doduše, vrlo žurno, nisu žalili deve, ali su se držali 
blizu Nila i često su noću skretali do rijeke da napoje životinje i da 
uzmu vode u kožnate vreće. Kadšto su čak i danju zalazili u sela. 
Radi sigurnosti uvijek su slali naprijed nekoliko izviđača, koji su, pod 
izlikom da kupuju hranu, ispitivali što ima novo u kraju, nije li blizu 
egipatska vojska i nisu li žitelji vjerni "Turcima". Kad bi naišli na 
žitelje potajno sklone Mahdiju, tada bi cijela karavana skrenula u 
selo — i često se događalo da je odlazila povećana za nekoliko, ili 
čak za desetak mladih Arapa, koji su također htjeli prići Mahdiju. Idris 
također sazna, da skoro sve egipatske čete stoje sa strane NuDijske 
pustinje, dakle s desne, istočne strane Nila. Da izbjegnu sastanak s 
njima, trebali su se držati samo lijeve obale i obilaziti znatnije gradiće 
i naselja. Nametalo je to, doduše, mnogo putovanja, jer rijeka, 
počevši od Vadi-Halfe, čini ogroman luk, koji se spušta daleko prema 
jugu, a onda opet zakreće na sjeverozapad, sve do Abu-Hammeda, 
gdje udara već posve južnim smjerom, ali zato ova lijeva obala, 
osobito počevši od Selimove oaze, nije bila skoro nimalo čuvana, a 
put je Sudancima prolazio veselo u povećanom društvu, uz obilje 
vode i zaliha. 

Prošavši treći katarakt, prestadoše se žuriti: jahali su samo 
noću, skrivajući se danju među pješčane brežuljke i jaruge, kojima 
bijaše ispresijecana čitava pustinja. Rasteglo se sada nad njima 
nebo bez ijednoga oblačka, na rubovima horizonta sivo, u sredini 
naduto kao kakva ogromna kupola; tiho i mirno. Svakim je danom 
žega, kako su se micali prema jugu, bivala sve jača i čak je u 
jarugama, u dubokoj hladovini, smetala ljudima i životinjama. Noći, 
naprotiv, bijahu vrlo hladne, rasvijetljene iskričavim drhtavim 
zvijezdama, okupljenim u manja ili veća jata. 

Stasio opazi da to nisu ona ista zviježđa koja su sjala noću nad 
Port Saidom. Sanjario je više puta da kadgod u životu ugleda južni 
križ — i napokon ga ugleda iza El-Orde. No sada mu je njegov sjaj 
naviještao samo nesreću. Već im je nekoliko dana sjalo blijedo, 
raspršeno i tužno svjetlo, koje je, kad se ugasilo večernje rumenilo, 
do kasno doba noći srebrilo zapadnu stranu neba. 


15. Poglavlje 


Dva tjedna, otkako su krenuli iz kraja oko Vadi-Halfe, uđe 
karavana u zemlju koju je osvojio Mahdi. U trku prođoše bregovitu 
pustinju Gezire i blizu Kendi, gdje su prije toga Englezi do nogu 
potukli Musu uled Helu, uđoše u kraj nimalo sličan pustinji. Pijeska i 
pješčanih brežuljaka tu nije bilo. Dokle je oko sezalo, pružala se 
stepa, obrasla djelomice zelenom travom, a djelomice džunglom, 
posred koje su u hrpama rasli bodljikavi bagremi, koji daju poznatu 
sudansku gumu, a gdjegdje je raslo nasamo golemo drveće nakaba, 
tako krošnjato da se pod njihovim granjem moglo stotinu ljudi sakriti 
od sunca. Pokadšto je karavana prolazila kraj visokih, stupovima 
sličnih termitnjaka, nazvanih termitijerama, kojima je posijana čitava 
tropska Afrika. Zelenilo pašnjaka i bagrema prijatno je blažilo oči 
nakon jednolične boje pustinjskoga pijeska. 

Na mjestima gdje je stepa prelazila u livadu, pasla su stada 
deva, koja su čuvali Mahdijevi vojnici. Vidjevši karavanu, skočili bi 
kao ptice grabljivice, potrčali bi k njoj, opkolili je sa svih strana i 
tresući kopljima i vrišteći do neba ispitivahu ih, odakle su, zašto 
dolaze sa sjevera i kamo idu? Kadšto im je bilo držanje puno 
prijetnje, te je Idris morao s najvećom žurbom odgovarati na njihova 
pitanja, da se što prije uklone napadima. 

Stasio je mislio da se žitelji Sudana razlikuju od svih drugih 
Arapa koji naseljavaju Egipat samo u tome što vjeruju u Mahdija i što 
neće priznati kedivovu vlast, ali sada opazi da se potpuno varao. 
Oni, što su sada svaki čas zaustavljali karavanu, imali su ponajviše 
kožu tamniju čak i od Idrisa i Gebhra, a u usporedbi s ona dva 
beduina, skoro crnu. U njih je crnačka krv bila jača od arapske. 
Tetovirana su im bila lica i prsa, a ubodi prikazivahu ili različite slike 


ili citate iz Kurana. Neki su bili skoro goli, drugi su nosili "džiube" ili 
ogrtače od bijele pamučne tkanine prošivene raznobojnim zakrpama. 
Mnogi su imali grančice od koralja ili komadiće slonove kosti 
provučene kroz nos, usnice i uši. 

Vođe su pokrivali glave bijelim kapama, a obični su vojnici bili 
gologlavi, ali nisu brijali glavu kao Arapi u Egiptu, već im je glava bila 
obrasla ogromnim zakovrčanim čupercima, opaljenim vapnom, kojim 
su mazali kosu protiv gamadi, pa im je često bila crvena. Od oružja 
su najviše imali koplja, grozna u njihovim rukama, ali nije im 
nedostajalo ni Remingtonovih karabinki, kojih su se domogli u 
pobjedonosnim borbama s egipatskom vojskom i nakon pada 
Kartuma. Pogled na njih prenerazio bi čovjeka, a držali su se prema 
karavani neprijateljski, jer su sumnjali da je složena od egipatskih 
trgovaca, kojima je Mahdi nakon svoje pobjede zabranio pristup u 
Sudan. 

Obično bi opkolivši karavanu naperili uz vrisak i prijetnje koplja 
na prsa ljudima ili bi nišanili na njih iz karabinki, a Idris bi vičući 
odgovarao da on i njegov brat pripadaju plemenu Dangala, onom 
istom iz kojega je Mahdi i da vode proroku bijelu djecu kao robove. 
To je jedino zadržavalo divljake od nasilja. U Stasiju je, kad se 
napokon sukobio s tom groznom stvarnošću, zamirala duša na 
misao što ih sve tek čeka sljedećih dana, a Idris, koji je dugo godina 
prije toga proboravio u civiliziranom kraju, nije mislio da će ovako 
biti. Obradovao se zato kad ih je jedne večeri opkolio oružani odio 
emira Nur-el- Tadhila i otpratio ih do Kartuma. 

Nur-el-Tadhil bijaše, prije nego što je utekao k Mahdiju, egipatski 
časnik u crnačkoj kedivovoj pukovniji, pa nije zato bio tako divlji kao 
drugi mahdijevci, i Idris se mogao s njime lakše sporazumjeti. Ali i tu 
ga je čekalo razočaranje. On je mislio da će njegov dolazak s bijelom 
djecom u Mahdijev tabor izazvati divljenje, ako ni zbog čega drugog, 
a ono zbog silnih napora i opasnosti na putu. Nadao se da će ga 
mahdijevci primiti oduševljeno, raširenih ruku, i da će ga sa slavljem 
odvesti proroku, a on da će ga obasuti zlatom i hvalom, jer se nije 
kolebao izvrgnuti glavu opasnosti samo da učini uslugu njegovoj 
rođakinji Fatimi. No mahdijevci su prijetili kopljem pripadnicima 
karavane, a Nur-el-Tadhil je dosta ravnodušno slušao pripovijedanje 
o putu, a napokon, upitan pozna li Smaina, Fatiminog muža, 


odgovori: 

— Ne, u Omdurmanu i u Kartumu nalazi se preko sto tisuća 
vojnika, pa se lako dogodi da se čovjek s čovjekom ne sastane i ne 
poznaju se svi časnici međusobno. Prorokova je država ogromna, pa 
mnogo emira upravlja dalekim gradovima: u Sennaru, u Kordofanu, 
u Darfuru i oko Fašode. Moguće je da taj Smain za kojega pitaš 
uopće više nije uz proroka. 

Idrisa uvrijedi prezirni ton kojim je Nur govorio o "tom Smainu", 
pa mu odgovori pomalo nestrpljivo: 

— Smain je oženjen kćerkom Mahdijeve tetke, pa su Smainova 
djeca prorokovi rođaci. Nur-el-Tadhil slegne ramenima. 

— Mahdi ima mnogo rođaka i ne može se svih sjećati. 

Neko su vrijeme jahali šuteći, a onda Idris ponovo zapita: — 
Hoćemo li brzo doći u Kartum? 

— Prije ponoći — odgovori Tadhil, gledajući u zvijezde koje se 
počeše javljati na istočnoj strani neba. 

— Hoćemo li tako kasno dobiti hranu i obroke? Od podneva 
nismo ništa jeli. 

— Danas ću vam dati noćište i hranu ja u svojoj kući, ali sutra 
ćeš se u Omdurmanu morati sam pobrinuti za jelo, ali te unaprijed 
upozoravam da to baš neće biti lako. 

— Zašto? 

— Jer je rat. Ljudi nisu nekoliko godina sijali polja i hranili su se 
samo mesom, pa kad je napokon ponestalo i goveda, došla je glad. 
Glad je u cijelom Sudanu i vreća durre skuplja je od roba. 

— Alah Akbar! — povikne začuđeno Idris. — Ali vidio sam u stepi 
stada deva i goveda. To pripada proroku, plemenitima'17 i kalifima... 
Da... Dangali, od kojih je potekao Mahdi i Baggari, kojima je 
poglavica glavni kalif Abdullahi, imaju još dosta brojna stada, ali 
druga plemena sve teže žive. 

Pri tome se Nur-el-Tadhil potapša po želucu i reče: 
sam u kedivovoj službi imao veći trbuh... 

No opazivši da je možda previše rekao, dometne odmah: — Ali 
sve će to proći, kad pobijedi prava vjera. Idris, slušajući te riječi, 
protiv volje pomisli da ipak nije nikada u Fajumu, u službi Engleza, 
znao za glad i lako mu je bilo raditi, pa se jako zamisli. Zatim nastavi 


ispitivati: 

— Sutra ćeš nas prevesti u Omdurman? 

— Da. Kartum se prema zapovijedi proroka mora napustiti i malo 
tko tamo još stanuje. 

Sada ruše veće kuće i izvoze opeke s ostalim plijenom u 
Omdurman. Prorok neće stanovati u gradu osramoćenom od 
nevjernika. 

— Sutra ću mu se pokloniti i on će zapovjediti da me opskrbe 
hranom i obrocima. 

— Ha! Ako si doista iz plemena Dangala, možda će te pustiti 
pred njegovo lice. Ali znaj da njegovu kuću danju i noću čuva sto 
ljudi, koji imaju korbače i koji ne štede udarcima one koji bi htjeli ući 
k Mahdiju bez dopuštenja. Inače ne bi svjetina dala svetome mužu ni 
časka počinka... Allah! Vidio sam i Dangale s krvavim masnicama na 
plećima. Idrisa obuzimaše svaki čas sve veće razočaranje. 

— Dakle vjernici — zapita — ne viđaju proroka? 

— Vjernici ga viđaju svaki dan na mjestu molitve, kad klečeći na 
ovčjoj koži diže ruku k Bogu, ili kad uči svjetinu i učvršćuje je u 
pravoj vjeri. Ali doći do njega i s njime govoriti, teško je i tko se 
domogne te sreće, tome svi zavide, jer na njega se spušta božja 
milost, koja briše njegove prijašnje grijehe. 

Pade duboka noć, a s njome nastupi i hladnoća. Među redovima 
se oglasi dahtanje konja, a prijelaz iz dnevne žege u zimu bijaše 
tako jak da se koža na konjima počela isparavati. Stasio se nagne 
prema Nelli i zapita: 

— Jeli ti hladno? 

— Nije — odgovori djevojčica — ali... sada nas neće više nitko 
braniti... 

| suze joj zagušiše dalje riječi. 

Stasio nije ovaj put našao za nju utjehe, jer je sam bio uvjeren 
da im više nema pomoći. Ušli su u zemlju bijede, gladi, zvjerske 
okrutnosti i krvi. Bijahu kao dva lista u buri, koja je nosila smrt i 
uništenje, ne samo ljudima, već i cijelim gradovima i čitavim 
plemenima. Koja bi ih ruka mogla istrgnuti iz nje? 

Mjesec se uzdigao visoko na nebo i obasuo srebrom grančice 
mimoza i bagrema. U gustim se džunglama tu i tamo razlijegao 
grozan, a u isti mah i radostan smijeh hijena, koje su u tom krvavom 


kraju nalazile i suviše ljudskih ostataka. Kadšto bi predvodnici 
karavane nailazili na druge patrole i izmjenjivali bi s njima ugovorenu 
lozinku. Dospješe napokon do brežuljka uz obalu, odakle dugačkim 
klancem dopriješe do Nila. Ljudi, konji i deve uđoše na široke i ravne 
splavi i doskora počeše teška vesla odmjerenim ritmom razbijati 
glatku površinu rijeke, posutu dijamantnim zvijezdama. Nakon pola 
sata, s južne strane, prema kojoj su niz vodu plovile splavi, bljesnuše 
svjetla, koja se, kako su im se skele približavale, pretvoriše u 
snopove crvenoga sjaja. Nur-el-Tadhil gurne Idrisa u rame, pa 
ispruživši pred sebe ruke reče: 

— Kartum! 


16. Poglavlje 


Stadoše na kraju grada, u kući koja je prije pripadala nekom 
bogatom talijanskom trgovcu, a kad je ovaj za vrijeme juriša na grad 
ubijen, pripala je kod diobe plijena Tadhilu. Emirove se žene zauzeše 
za Nellu, koja je od umora jedva disala. Mada se u cijelom Kartumu 
osjećala nestašica namirnica, nađoše za malu džanem'š nešto 
sušenih datulja i malo riže s medom, a zatim je odvedoše na kati 
položiše je u postelji. Stasio, koji je noćio napolju među devama i 
konjima, morao se zadovoljiti s jednim dvopekom, ali mu nije 
nedostajalo vode, jer čudnim slučajem nije bio razoren vodoskok u 
vrtu. Pored svega strašnoga umora dugo nije mogao zaspati, 
ponajprije zbog škorpiona, koji su neprestano plazili po gunju na 
kojem je ležao, a zatim i zbog smrtnoga nemira da će ga rastaviti od 
Nelle, pa da neće moći na nju osobno paziti. Taj je nemir jamačno 
osjećao i Saba, koji je naokolo trčkao, a kadšto i zavijao, zbog čega 
su se ljutili vojnici. Stasio ga je umirivao, kako je znao, u strahu da 
mu ne učine štogod nažao. Na sreću je ogromni pas izazivao takvo 
divljenje samoga emira i svih derviša, da nitko nije na nj dignuo ruku. 

Idris također nije spavao. Od jučerašnjega je dana osjećao da 
nije zdrav, a nakon razgovora s Nur-el-Tadhilom prestao je sanjati i 
gledao je u budućnost kao da gleda kroz debeli zastor. Radovao se 
da će se sutra prevesti u Omdurman, što ga je od njih dijelio samo 
Bijeli Nil; nadao se da će tamo naći Smaina, ali što će biti dalje? Za 
vrijeme puta sve mu se činilo nekako jasnije i mnogo uzvišenije. 
Iskreno je vjerovao u proroka i srce ga tim više vuklo k njemu što su 
obojica potjecala iz istoga plemena. Ali je usto bio, kao svaki Arapin, 
lakom i slavohlepan. Sanjario je da će ga obasuti zlatom i da će ga 
načiniti barem emirom; sanjario je o vojnim pohodima protiv 


"Turaka", o osvojenim gradovima i o plijenu. Međutim se sada, 
poslije onoga što je čuo od Tadhila, počeo pobojavati da će sva 
njegova djela iščeznuti kao što kaplja kiše nestaje u moru. Možda — 
pomisli grozničavo — neće nitko obratiti pozornost na ono što sam 
učinio, a Smain se možda neće ni obradovati što sam mu doveo tu 
djecu. I ta ga je misao grizla. Sutrašnji je dan morao raspršiti ili 
učvrstiti njegov strah, pa ga je nestrpljivo očekivao. 

Oko šest sati izjutra izađe sunce i nastane komešanje među 
dervišima. Ubrzo se javi Tadhil i naloži im da se spreme na put. 
Navijesti tom prilikom da će do prijelaza poći pješke, uz njegovog 
konja. Na veliku Stasiovu radost doprati Dinah s gornjega kata Nellu, 
zatim krenuše nasipom uzduž cijeloga grada, sve do mjesta gdje su 
stajali čamci za prijevoz. Tadhil je jahao naprijed na konju, Stasio 
vodio Nellu za ruku, a za njima su išli Idris, Gebhr i Kamis sa starom 
Dinah i sa Sabom, kao i trideset emirovih vojnika. Ostala je karavana 
ostala u Kartumu. 

Stasio, osvrćući se naokolo, nije mogao shvatiti kako je pao tako 
jako učvršćeni grad, položen među rukavima Bijeloga i Modroga 
Nila, s tri strane opkoljen vodom, a pristupačan samo s juga. Tek je 
kasnije doznao od kršćanskih zarobljenika da je tada rijeka pala i 
otkrila prostrane pješčane bare, koje olakšaše pristup nasipu. 
Posada, izgubivši nadu, izgladnjela, nije se mogla opirati jurišu 
razbješnjele rulje i grad je bio osvojen, nakon čega je došlo do klanja 
žitelja. Tragovi borbe, mada je od juriša prošlo već mjesec dana, 
vidjeli su se svuda uzduž nasipa. Iznutra su stršile ruševine 
razorenih kuća, na koje se oborila prva navala osvajača, a u 
unutrašnjoj jami bilo je puno leševa, koje nije nitko mislio pokapati. 
Prije nego su stigli do prijevoza, Stasio ih nabroji preko četiri stotine. 
Nisu okuživali zrak, jer ih je sudansko sunce isušilo kao mumije; sva 
su trupla imala boju sivoga pergamenta, tako jednoličnu da se nisu 
mogla razlikovati ona Evropljana, od onih Egipćana i crnaca. Među 
truplima su bili u hrpice skupljeni mali sivi gušteri, koji su se brzo 
skrivali pred ljudima što su prolazili, pod ljudske ostatke, često u usta 
truplima ili među isušena rebra. 

Stasio je vodio Nellu tako da joj zastre taj strašni pogled i 
kazivao joj da gleda na drugu stranu, prema gradu. Ali i s te strane 
grada događale su se stvari koje su punile oči i dušu grozom. Pogled 


na "englesku" zarobljenu djecu i na Sabu, kojega je na uzici vodio 
Kamis, privlačio je svjetinu koja se, kako su se približavali prijelazu, 
svakim časom povećavala. Nakon nekog vremena nastade tako 
velika stiska da su se morali zaustaviti. Sa svih se strana oglašavahu 
opasni povici. Grozno tetovirana lica nagibahu se nad Stasiom i 
Nellom. Neki su divljaci, videći ih, praskali u smijeh i Udarali se od 
radosti po bedrima, drugi su ih grdili, neki su rikali kao divlja zvjerad, 
cereći bijele zube i prevrćući očima; napokon im počeše prijetiti i 
pružati prema njima noževe. Nella, napola u nesvijesti, stiskala se u 
strahu uz Stasija, a on ju je zaklanjao kako je znao, uvjeren da im se 
približava posljednji čas. Na sreću je nastrljivost razbješnjele svjetine 
napokon dozlogrdila i samom Tadhilu. Na njegovu zapovijed opkoli 
nekoliko vojnika djecu, ostali pak počeše bez milosrđa šibati 
korbačima rulju, koja je urlikala. Svjetina se sprijeda raspršila, ali se 
zato hrpe počeše skupljati iza njih i uZ divlji ih vrisak pratiti sve do 
čamaca. 

Djeca odahnuše za vrijeme prijevoza. Stasio je tješio Nellu da 
će im se derviši prestati prijetiti, kad se na njih priviknu i uvjeravaše 
kakvo zlo dogodilo, ne bi imao koga zamijeniti za svoju djecu. To je 
bila istina, ali djevojčicu su tako prenerazili prijašnji napadi, te nije 
htjela ni načas ispustiti Stasiovu ruku, ponavljajući neprestance kao 
u groznici: "Bojim se! Bojim se!" On je doista želio da što prije 
dospiju u ruke Smainu, koji ih je odavna poznavao i koji im je bio u 
Port Saidu veoma sklon, ili se barem tako pretvarao. 

Svakako to nije bio tako divlji čovjek kao drugi Sudanci Dangali i 
ropstvo je u njegovoj kući moglo biti snošljivije. 

No, hoće li ga naći u Omdurmanu? O tome je razgovarao i Idris 
s Nur-el-Tadhilom, dok se ovaj napokon nije sjetio da je pred godinu 
dana, boraveći po nalogu kalifa Abdullahija daleko od Kartuma, u 
Kordofanu, slušao za nekoga Smaina, koji je učio derviše pucati iz 
topova, otetih Egipćanima, a zatim je postao veliki lovac robova. Nur 
uputi Idrisa da ovako potraži emira: 

— Kad budeš poslije podne čuo glas umbaje'!", budi s djecom 
na mjestu molitve, kamo prorok dolazi svaki dan, da djeluje na 
vjernike primjerom pobožnosti i da ih učvršćuje u vjeri. Tamo ćeš 
osim svete Mahdijeve osobe vidjeti sve "plemenite", a i tri kalifa, 


paše i emire, a među emirima ćeš naći Smaina. 

— A što da radim do podnevne molitve? 

— Ostat ćeš među mojim vojnicima. 

— Ati, Nur-el-Tadhile, zar ćeš nas ostaviti? 

— Ja ću poći po zapovijedi kalifu Abdullahiju. 

— Jeli to najveći kalif? Dolazim izdaleka i mada sam slušao o 
velikim vođama, ipak me tek ti možeš poučiti više o njima. 

— Abdullahi, moj vođa, Mahdijev je mač. 

— Učinio ga Allah sinom pobjede! 

Neko su vrijeme čamci plovili u tišini. Samo se čulo udaranje 
vesala, a kadšto pljusak vode, po kojoj je udario krokodilov rep. 
Mnogo je ovih strašnih gmazova doplivalo s juga sve do Kartuma, 
gdje su nalazili obilje hrane, jer je rijeka vrvjela truplima, ne samo 
ubijenih ljudi već i umrlih od bolesti, koje su harale među 
mahdijevcima, a osobito među robovima. Doduše, kalifi su branili 
"kvariti vodu" — ali narod se toga nije pridržavao, i tjelesa, koja nisu 
požderali krokodili, plivala su potrbuške do šestoga katarakta, a i 
dalje, sve do Berberije. Ali Idris je sada mislio na nešto drugo. 

— Jutros nismo dobili ništa za jelo. Hoćemo li izdržati do molitve 
— i tko će nas poslije nahraniti? 

— Nisi rob — odgovori Tadhil — i možeš poći na trg, gdje trgovci 
prodaju namirnice. Tamo ćeš dobiti sušenoga mesa i kadšto prosa, 
ali za teške novce, jer, kako ti rekoh, u Omdurmanu vlada glad. 

— A što ako mi zli ljudi ugrabe ili ubiju djecu? 

— Vojnici će ih obraniti, a ako dadeš kojemu novaca, rado će 
poći po namirnice. 

Idrisu, koji je više volio primiti negoli kome davati novac, nije se 
jako svidio taj savjet, ali prije nego što je mogao odgovoriti, doploviše 
čamci do obale. 

Omdurman bijaše drukčiji negoli Kartum. Tamo su bile kuće na 
katove, bila je "mudirija", to jest upraviteljeva palača, u kojoj je 
junački poginuo Gordon. Tu se nalazila i crkva, bolnica, misionarske 
zgrade, skladište oružja, velike vojarne za vojsku i mnogo velikih i 
malih vrtova s divnim raslinjem, što uspijeva ispod obratnica. 
Omdurman je pak izgledao prije kao nekakav divljački šator. Utvrda, 
koja se dizala na sjevernoj strani naselja, bila je prema Gordonovom 
nalogu razorena. Uostalom, dokle je oko sezalo, grad se sastojao od 


okruglih čunjolikih koliba, slijepljenih od dohnuove slame. Uski su 
trnovi plotići dijelili te Zgrade jednu od druge i od ulice. Gdjegdje su 
se vidjeli i šatori, zacijelo od Egipćana zaplijenjeni. Na drugim je 
mjestima nekoliko palminih hasura pod komadićem prljavog platna 
razapetim na bambusima, opremalo čitav stan. Pučanstvo se 
sklanjalo pod krovove samo za vrijeme kiše ili osobito jake žege, a 
inače je sjedilo, palilo vatre, priređivalo jela, živjelo i umiralo vani. 
Zato je po ulicama bilo sve puno, pa je karavana mjestimice s 
teškom mukom prodirala kroz svjetinu. Omdurman je prije bio jedno 
seoce, ali sada, uključujući robove, skupilo se u njemu preko dvjesto 
tisuća ljudi. | sam Mahdi i njegovi kalifi uznemirivali su se radi te 
strke svjetine, kojoj je prijetila glad i bolesti. Slali su zato stalno nove 
ekspedicije na sjever da osvajaju krajeve i gradove još uvijek 
egipatskoj vladi vjernih podanika. 

Kad se pojaviše bijela djeca, razlijegali su se također i tu 
neprijateljski povici, ali im rulja nije barem prijetila smrću. Možda se 
to nije usudila učiniti tik uz Mahdija, a možda je bila više navikla na 
zarobljenike, koje su sve prevezli nakon osvajanja Kartuma u 
Omdurman. Stasio i Nella ipak vidješe pakao na zemlji. Vidješe 
Europljane i Egipćane do krvi išibane korbačima, gladne, žedne, 
pogurene pod teretima, koje im naložiše da nose, ili pod vedrima s 
vodom. Vidješe žene i djecu, nekoć u obilju odgojenu, kako sada 
prose šaku prosa ili komadić suhoga mesa — pokritu traljama, 
mršavu, sličnu sablastima s licima pocrnjelim od bijede i zabludjelim 
pogledom, u kojem se ukočio očaj. Vidješe kako ih je divlja rulja 
gurala i tukla. Ni na jednoj ulici i uličici nije nedostajalo prizora, koji 
su izazivali grozu i gnušanje U Omdurmanu je tada strahovito harala 
dizenterija i tifus, a nadasve kozice. Bolesnici, pokriti čirovima, ležali 
su na ulazima u kolibe i širili zarazu. Zarobljenici su odnosili u platno 
zamotana trupla netom umrlih, da ih sahrane u pijesku iza grada, 
gdje su se kasnije njima zabavile hijene. Nad gradom se dizalo jato 
strvinara, a od njihovih su krila padale tužne sjene na svjetlom 
obasjani pijesak. Stasio, videći sve to, pomisli da bi najbolje bilo i za 
njega i za Nellu da što prije umru. 

Ipak je i u tome moru bijede i ljudske zlobe kadšto procvjetalo 
ljudsko milosrđe, kao blijedi cvijetak što cvjeta na gnjiloj kaljuži. U 
Omdurmanu bijaše šaka Grka i Kopta, koje je Mahdi poštedio, jer ih 


je trebao. Oni su se slobodno kretali, bavili se trgovinom i različitim 
poslovima, a neki, osobito oni koji su hinili da su promijenili vjeru, 
bijahu čak prorokovi činovnici, i to im je davalo neki ugled među 
divljim dervišima. Jedan je takav Grk zaustavio karavanu i počeo 
ispitivati djecu kako dođoše ovamo. Saznavši da su tek došli, a da 
su ugrabljeni čak iz Fajuma, obeća, da će o njima govoriti Mahdiju i 
zanimati se za njih ubuduće. Međutim je samilosno kimao glavom 
nad Nellom i djeci dao po punu puncatu šaku sušenih divljih 
smokava i po jedan srebrni talir s likom Marije Terezije. Zatim 
zapovjedi vojnicima da se ne usude nanijeti kakvu nepravdu 
djevojčici i ode ponavljajući engleski: "Poor little bird!"2%, 


17. Poglavlje 


Zavojitim ulicama stigoše napokon do trga, koji se nalazio u 
sredini grada. Putem su vidjeli mnogo ljudi s odsječenom po jednom 
rukom ili nogom. To su bili prijestupnici, koji zatajiše plijen, ili Zločinci. 
Prema kaznama, što su ih izricali kalifi i emiri za neposlušnost ili za 
prekoračenje zakona, oglašenih od proroka, kao na primjer za 
pušenje duhana, krivci su šibani do krvi korbačima. No sami su se 
kalifi držali propisa samo naoko, a kod kuće su sebi priuštili sve, pa 
su kazne padale samo na sirotinju, kojoj su jednim udarcem 
oduzimali svu imovinu. Nije im preostajalo ništa drugo do 
prosjačenja, a budući da je Omdurmanu ponestalo namirnica, umirali 
su od gladi. 

Sve je vrvjelo od prosjaka oko šatora s namirnicama. Prvi 
predmet, koji je na sebe svratio pozornost djece, bijaše ljudska 
glava, nataknuta na velikom bambusu, ukopanom usred trga. Lice te 
glave bijaše isušeno i gotovo crno, a vlasi na lubanji i na bradi bijele 
kao mlijeko. Jedan vojnik rastumači Idrisu da je to Gordonova glava. 
Stasija, kad je to čuo, obuze neiskazana tuga, ogorčenje i žarka 
želja za osvetom, a u isti mah mu strah sledi krv u žilama. Tako je 
dakle završio onaj junak, onaj vitez bez mane i straha, čovjek 
pravedan i dobar, omilio čak u Sudanu. Englezi mu ne dođoše na 
vrijeme u pomoć, a onda se povukoše ostavljajući njegovo tijelo bez 
kršćanskoga pogreba, na sramotu! Vidjevši to, Stasio izgubi vjeru u 
Engleze. Do sada je naivno mislio da će Engleska za nepravdu 
počinjenu kojemu od njezinih građana, biti spremna uvijek na rat s 
cijelim svijetom. Na dnu se njegove duše skrivala nada da će i u 
obranu Rawlisonove kćerke krenuti, nakon neuspjele potjere, 
strašne engleske čete, pa makar bilo do Kartuma i još dalje. Sada se 


uvjerio da je Kartum i cijeli kraj u Mahdijevim rukama i da egipatska 
vlada kao i engleska prije misli na to kako da obrane Egipat od 
daljnjih osvajanja, negoli da oslobode evropske zarobljenike iz 
ropstva. 

Shvatio je da je on s Nellom pao u propast iz koje nema izlaska 
— i te misli, zajedno s grozotama, što ih je vidio u Omdurmanu, 
konačno su ga dotukle. Njegovu energiju načas je zamijenila pasivna 
predanost sudbini i strah pred budućnošću. Gotovo bez misli počeo 
se osvrtati po trgu i šatorima, gdje se Idris cjenkao za hranu. Trgovci, 
ponajviše sudanske žene i crnkinje, prodavale su džiube, to jest 
bijele platnene ogrtače išivene raznobojnim krpama, bagremovu 
gumu i šuplje tikve, staklene brojanice, sumpor i svakovrsne hasure. 

Šatora s hranom bilo je malo i oko svih je vrvjela svjetina. 
Mahdijevci su kupovali za povišenu cijenu ponajviše odreske mesa 
od domaćeg goveda i od bivola, antilopa i žirafa. Datulja, smokava, 
manioka i durre nije bilo uopće. Samo su gdjegdje prodavali vodu s 
medom divljih pčela i Zrna prosa, razmočena u soku tamarindina 
ploda. Idrisa spopade očaj, jer se vidjelo da će uz ove tržne cijene 
ubrzo potrošiti sav novac što ga je dobio od Smainove Fatime za 
život, a onda će valjda morati prositi. Samo se još uzdao u Smaina, 
a neobično je da je i Stasio sada računao jedino na Smainovu 
pomoć. 

Nakon jednoga sata vrati se Nur-el-Tadhil od kalifa Abdullahija. 
Jamačno mu se tamo dogodilo nešto neugodno, jer se vratio zle 
volje. | kad ga je Idris zapitao je li štogod saznao o Smainu, odgovori 
mu nabusito: 

— Zar misliš, glupane, da kalif i ja nemamo drugoga posla već da 
za tebe tražimo Smaina? 

— Što ćeš, dakle, učiniti sada sa mnom? 

— Radi što ti drago! Dao sam ti noćište u mojoj kući i nekoliko 
dobrih savjeta, a sada me više nije briga za tebe. 

— Lijepo je to, ali gdje ću biti preko noći? 

— Meni je svejedno. 

| rekavši to, pokupi svoje vojnike i pođe. Idris ga jedva namoli da 
mu pošalje na trg deve i ostalu karavanu zajedno s onim Arapima, 
što su im se priključili između Asuana i Vadi-Halfe. Ti su ljudi stigli 
tek u podne i sada se vidjelo da nitko od svih njih ne zna što bi 


započeli. Dva se beduina počeše svađati s Idrisom i Gebhrom, 
tvrdeći da su im oni obećavali posve drukčiji doček i da su ih 
prevarili. Nakon dugotrajnoga prepiranja i vijećanja, odlučiše 
napokon sagraditi na kraju grada kolibe od granja i dohnuove trske. 
Tu će se skloniti preko noći, a ostalo će prepustiti providnosti. 

Podizanje koliba nije Sudancima i crncima oduzelo mnogo 
vremena. Zatim pođoše, svi osim Kamisa koji je trebao prirediti 
večeru, na mjesto javne molitve. Lako su našli mjesto, jer su onamo 
kretale gomile svjetine iz cijeloga Omdurmana. Trg bijaše prostran, 
ograđen trnovim plotom, a djelomice i glinenom ogradom, koju su 
nedavno počeli lijepiti. U sredini se dizala drvena uzvisina. Kad je 
htio poučavati narod, prorok se uspinjao na nju. Pred uzvisinom 
rasprostriješe na zemlji ovčje kože za Mahdija, kalife i odlične šeike. 
Postrance su bile zabodene zastave emira, koje su šuštale u zraku 
prelijevajući se i dršćući u svim bojama kao veliki cvjetovi. Četiri su 
strane trga okruživali gusti redovi derviša. Okolo je stršila bezbrojna 
šuma kopalja, kojima su bili oružani gotovo svi vojnici. 

Prava je sreća bila za Idrisa i Gebhra, kao i za druge sudionike 
karavane, da su mogli doprijeti do prvih redova skupljene svjetine, 
jer su ih smatrali svitom nekoga emira. Dolazak Mahdijev navijeste 
najprije lijepi i svečani zvuci umbaje, ali kad se pojavio na trgu, 
oglasiše se strahoviti glasovi pištalica, bubnjanje bubnjeva, 
šobonjanje kamenja tresenog u šupljim tikvama, i zviždanje na 
slonovskim prednjim zubima, što je sve skupa stvaralo paklensku 
galamu. Svjetinu obuze neopisivo ushićenje. Jedni su padali na 
koljena, a drugi iz sve snage vrištali: "O, poslanice božji! O, 
pobjedonosni! O, milosrdni! O, milostivi!" To je trajalo sve dok nije 
Mahdi stupio na propovjedaonicu. Tada nastade grobna tišina, a on 
podigne ruke, stavi palčeve na uši i počne se moliti. 

Djeca nisu daleko stajala, pa su ga mogla dobro vidjeti. Bio je to 
čovjek srednjih godina, čudne debljine, kao da je naduven, i gotovo 
crn. Stasio, koji je imao neobično bistro oko, opazi da mu je lice 
tetovirano. U jednom je uhu nosio veliku, okruglu naušnicu od 
slonove kosti. Odjeven je bio u bijelu džiubu i s bijelom kapom na 
glavi, a noge su mu bile bose, jer je ulazeći na uzvisinu skinuo 
crvene čizme i ostavio ih uz ovčje kože, na kojima se kasnije trebao 
moliti. U odijelu nije bilo ni najmanje raskoši. Samo je na časove 


donosio vjetar od njega jaki miris sandalovine, što su ga vjernici 
požudno udisali, prevrćući usto očima od slasti. Uopće je Stasio 
drukčije zamišljao strašnoga proroka, otimača i ubojicu tolikih tisuća 
ljudi, i gledajući sada u to masno lice s blagim pogledom, suznim 
očima i sa smiješkom, koji kao da je prirastao uz usta, nije naprosto 
mogao doći k sebi od čuđenja. Mislio je da takav čovjek treba na 
ramenima nositi glavu hijene ili krokodila, a umjesto toga je pred 
sobom vidio debelu bundevu, nalik na slike koje prikazuju puni 
mjesec. 

Prorok poče s učenjem. Duboki mu se i zvučni glas jasno čuo 
po čitavom trgu. Govorio je ponajprije o kaznama, koje Bog određuje 
za one koji ne slušaju Mahdijeve zapovijedi, već zatajuju plijen, 
opijaju se mirisom, kradu, štede u bitkama neprijatelje i puše duhan. 
Zbog tih grijeha šalje Alah na grešnike glad i onu bolest, koja 
pretvara lice u "saće meda"ž!, Ovaj je život kao polupani vrč za 
vodu. Bogatstvo i slasti upija pijesak, koji zasipava mrtve. Samo je 
vjera poput krave koja daje slatko mlijeko. Ali raj će se samo 
pobjednicima otvoriti. Tko pobjedi neprijatelje, iskupljuje svoje 
spasenje. Tko umire za vjeru, uskrsnut će za vječnost. Sretni, sto 
puta sretni oni koji već padoše!... 

— Hoćemo umrijeti za vjeru! —- odgovori svjetina jednim gromkim 
usklikom. 

| začas se podiže opet paklena graja. Oglasiše se umbaje i 
bubnjevi. Vojnici udarahu mačevima o mačeve i kopljima o koplja. 
Ratno se oduševljenje širilo kao plamen. Neki su vikali: "Vjera je 
pobjednica!", a drugi: "Kroz smrt u raj!" — Stasio je sada shvatio 
zašto se tim divljim četama nije mogla oduprijeti egipatska vojska. 

Kad se galama malo slegla, progovori prorok opet. Govorio je o 
predviđanjima koja mu se javljaju i o poslanstvu, što ga je primio od 
Boga. Alah mu je naložio da vjeru pročisti i da je raširi po cijelom 
svijetu. Tko ga ne prizna za Mahdija, otkupitelja, osuđen je na 
propast. Blizu je već kraj svijeta, ali prije toga je dužnost vjernika da 
osvoje Egipat, Meku i sve one zemlje preko mora, u kojima žive 
pogani. To je božja volja i ništa je neće promijeniti. Mnogo se ratnika 
neće vratiti ženama i djeci pod svoje šatore, nego će još krvi proteći, 
ali sreću onih koji padnu nije moćan ni jedan ljudski jezik iskazati. 
Zatim ispruži ruke prema prisutnima i ovako dovrši: 


— Zato ja, otkupitelj i sluga božji, blagosiljem sveti rat i vas, 
ratnici. Blagosiljem vaše napore, rane, smrt, blagosiljem pobjedu i 
plačem nad vama kao otac koji vas je zavolio... 

| rasplače se. Rika i vreva se podigoše, kad je silazio s 
propovjedaonice. Nastade opći plač. Dolje uzeše dva kalifa, 
Abdullahi i Ali-Uled-Helu, proroka pod ruku i povedoše ga na ovčje 
kože, na koje on klekne. Za vrijeme te kratke stanke ispitivao je Idris 
grozničavo Stasija nije li među emirima Smain. 

— Nije! — odgovori dječak, koji je uzalud tražio očima poznato 
lice. — Nigdje ga ne vidim. Možda je pao kod osvajanja Kartuma. 

Molitve su dugo trajale. Mahdi je za vrijeme molitve lamatao 
rukama i nogama kao klaun, ili je u ushitu dizao oči ponavljajući: "To 
je on! To je on!" Sunce se već počelo spuštati prema zapadu kad se 
digao i pošao kući. Sada se djeca uvjeriše s kakvim poštovanjem 
okružuju derviši svoga proroka, jer se cijele grupe ljudi baciše na 
njegove tragove i raskopaše zemlju na onim mjestima kojih se 
dotaknuše njegova stopala. Dolazilo je tom prilikom do svađe i 
tučnjave, a vjerovali su da ta zemlja pomaže zdravima i liječi 
bolesne. 

Molitveni se trg pomalo praznio. Idris nije ni sam znao što bi 
učinio i već je htio da se s djecom i svom čeljadi vrati na noćište u 
šatore Kamisu, kad odjednom stane pred njim onaj isti Grk, koji je 
jutros dao po talir i po jednu šaku datulja Stasiju i Nelli. 

— Govorio sam o vama Mahdiju — reče arapski — i prorok vas 
hoće vidjeti. 

— Hvala Alahu i tebi, gospodine! — klikne Idris. - Hoćemo li uz 
Mahdija naći i Smaina? 

— Smain je u Fašodi — odgovori Grk. 

A zatim se na engleskom jeziku obrati Stasiju. 

— Moguće je da će vas prorok uzeti pod svoju zaštitu, ja sam ga 
nastojao na to nagovoriti. 

Rekao sam mu da će se onda proširiti slava njegova milosrđa 
među svim bijelim narodima. Ovdje se zbivaju strašne stvari i bez 
njegove ćete zaštite zacijelo umrijeti od gladi, neudobnosti, bolesti ili 
od ruke divljaka. Ali vi ga morate osvojili, a to o tebi ovisi. 

— Što da učinim, gospodine? — zapita Stasio. 

— Ponajprije, kad budeš pred njim, baci se na koljena, a ako ti 


pruži ruku, poljubi je s poštovanjem i zamoli ga da vas dvoje uzme 
pod svoje okrilje. 

Grk se prekine i zapita: 

— Razumije li tkogod od ovih ljudi engleski? 

— Ne. Kamis je ostao pod šatorom, Idris i Gebhr razumiju samo 
nekoliko riječi, a drugi ni toliko. 

— To je dobro. Slušaj dalje, jer treba sve predvidjeti. Mahdi će te 
po svoj prilici zapitati jesi li voljan primiti njegovu vjeru. Odgovori mu 
na to odmah da jesi i da je čim si ga vidio, od prvoga pogleda, 
poteklo na tebe nepoznato svjetlo milosti. Zapamti dobro: 
"nepoznato svjetlo milosti!..." To će mu polaskati i možda će te 
uvrstiti među mulazeme, to jest među svoje osobne sluge. Onda 
ćete uživati obilje i sve udobnosti koje će vas zaštititi od bolesti... 
Ako učiniš drukčije izvrći ćeš sebe opasnosti, čak i mene, koji vam 
želim dobro. Razumiješ li? 

Stasio stisne zube i ne odgovori ništa. Samo mu se steglo lice i 
oči mu mračno zasvijetliše, a Grk, vidjevši to, nastavi: 

— Znam ja, dječače moj, da je to neprijatna stvar, ali druge 
pomoći nema! Oni koji su ostali živi poslije pokolja u Kartumu, svi su 
primili Mahdijevu vjeru. Nije pristalo samo nekoliko katoličkih 
misionara i nekoliko milosrdnih sestara, ali to je nešto drugo. Kuran 
zabranjuje ubijati svećenike, pa mada je njihova sudbina strašna, ne 
prijeti im barem smrt. No za svjetovnjake nije bilo drugoga spasa. 
Ponavljam ti da su svi primili islam: Nijemci, Talijani, Kopti, Englezi, 
Grci... ija... 

| tu, mada ga je Stasio uvjeravao da u povorci nitko ne razumije 
engleski, ipak spusti glas: 

— Ne moram ti tom prilikom kazivati da to nije nikakvo zatajenje 
vjere, nikakvo izdajstvo, nikakvo odstupanje od vjere. U duši je svaki 
ostao ono što je bio, i Bog to vidi... Pred silom se treba sagnuti, 
makar samo naoko... Dužnost je čovjekova braniti život — i bilo bi 
ludo, pa i grijeh, izvrgavati ga — zašto? Radi vanjštine, radi nekoliko 
riječi, koje možeš u isti mah u duši zanijekati? Zapamti da imaš u 
rukama život, ne samo svoj, već i život tvoje male prijateljice, s kojim 
ti nije slobodno po volji raspolagati. Mogu ti zajamčiti, ako te Bog 
izbavi kadgod iz ovih ruku, nećeš moći sebi ništa prigovoriti i nitko ti 
neće ništa zamjeriti - baš ništa, kao ni svima nama. 


Govoreći tako, Grk je možda varao svoju vlastitu savjest, ali ga 
je prevarila i Stasiova šutnja, jer ju je smatrao strahom. Odluči zato 
da dječaka ohrabri. 

— Evo, ovo su Mahdijeve kuće — reče. — On više voli prebivati u 
ovim drvenim čatrljama u Omdurmanu negoli u Kartumu, mada bi 
tamo mogao zapremiti Gordonovu palaču. Samo smiono! Ne gubi 
glavu! Na pitanja odgovaraj odlučno. Ovdje cijene odvažnost. | ne 
misli da će Mahdi odmah riknuti na tebe kao lav. Ne! On se uvijek 
smiješi, čak i onda kad nema na umu ništa dobro. 

| rekavši to, poče vikati na svjetinu što je stajala pred kućom da 
propusti "goste" prorokove. 


18. Poglavlje 


Kad uđoše u sobu, zatekoše Mahdija gdje počiva na mekom 
ležaju, okružen ženama, od kojih su ga dvije hladile nojevim perjem, 
a druge mu dvije lako greble tabane. Osim žena bili su prisutni 
samo: kalif Abdullahi i kalif Šerif, jer je treći, Ali-Uled-Helu, otpremao 
vojsku na sjever, naročito u Berberiju i u Abu-Hammed, koje su već 
prije osvojili derviši. 

Vidjevši njih kako ulaze, Mahdi otisne žene od sebe i sjedne na 
ležaj. Idris, Gebhr i dva beduina padoše licem, a zatim klekoše 
prekriženih ruku na prsima. Grk dade Stasiju znak da učini to isto, ali 
dječak praveći se da ne vidi te znakove, samo se nakloni i ostade 
stojećki uspravno. Lice mu problijedi, ali mu oči jako zasjaše i po 
čitavom mu se liku, po ponosno uvis uzdignutoj glavi i po stisnutim 
ustima, moglo lako vidjeti, da se u njemu nešto slomilo, da je nestalo 
nesigurnosti i straha, da je stvorio čvrstu odluku, od koje neće ni za 
što odstupiti. Grk je jamačno to shvatio, jer mu se na licu pojavi veliki 
nemir. Mahdi pogleda djecu letimičnim pogledom, razvedri svoje 
debelo lice običnim smiješkom, a onda se obrati najprije Idrisu i 
Gebhru. 

— Došli ste s dalekog sjevera? — upita. 

Idris udari čelom o zemlju. 

— Tako je, o Mahdi! Pripadamo plemenu Dangala, pa smo 
napustili naše kuće u Fajumu, da kleknemo uz tvoje blagoslovljene 
stope. 

— Vidio sam vas u pustinji. Strašan je to put, ali poslao sam 
anđela, koji vas je čuvao i branio od smrti, iz ruku nevjernika. Vi ga 
niste vidjeli, ali on je bdio nad vama. 

— Hvala ti, otkupitelju. 


— | doveli ste ovu djecu Smainu, da ih zamijeni za svoju djecu, 
što ih zarobiše Turci s Fatimom u Port Saidu. 

— Tebi smo htjeli služiti. 

— Tko meni služi, služi svom vlastitom spasenju, pa vi otvoriste 
sebi put u raj. Fatima je moja rođakinja... A zaista vam velim, kad 
osvojim cijeli Egipat, bit će ionako slobodna moja rođakinja i njezini 
potomci. 

— Učini dakle s ovom djecom što ti se prohtije, blagoslovljeni!... 

Mahdi spusti vjeđe, onda ih podigne, dobrodušno se nasmiješi i 
mahne Stasiju: 

— Pridi bliže, dječače! 

Stasio korakne nekoliko koraka odlučno, nakloni se po drugi put, 
a onda se uspravi kao svijeća, gledajući ravno u oči Mahdiju. 

— Radujete li se što ste došli k meni? — zapita Mahdi. 

— Ne, proroče. Oteli su nas protiv naše volje od naših otaca. 
Ovaj jednostavan odgovor izazove jak dojam — i na vladara, 
naviklog na laskanje, i na prisutne. Kalif Abdullahi se namršti, Grk se 

zagrize u brk i poče lomiti prste, ali se Mahdi ne presta smiješiti. 

— No, zato ste — reče — na vrelu istine. Želiš li se napiti iz toga 
vrela? 

Nastade časak šutnje, pa Mahdi, misleći, da dječak nije razumio 
pitanje, ponovi ga jasnije: 

— Hoćeš li prihvatit moje učenje? 

Stasio načini neopazice znak svetoga križa rukom, koju je držao 
na prsima kao da će skočiti u vodenu dubinu s broda koji tone. 

— Proroče — reče — tvoj nauk ne poznam, pa da ga prihvatim, 
učinio bih to samo od straha kao kukavica i podlac. A zar ti je stalo 
do toga da tvoju vjeru priznaju kukavice i podlaci? 

I govoreći to neprekidno je gledao ravno u oči Mahdiju. Nastade 
takva tišina da se čulo zujanje muha... Ali se tada dogodi neobična 
stvar. Mahdi se smete. Smiješak mu se izgubi s lica, na kojemu se 
pojavi neprilika i zlovolja. Ispruživši ruku uzme tikvu punu medovine i 
poče piti, ali zacijelo samo zato da dobije vremena i da sakrije 
nelagodu. 

A odvažni dječak, prava krv pobjednika kod Chocima i Beča, 
stajao je uzdignute glave čekajući osudu. Na omršavjelim, od 
pustinjskog vihora pocrnjelim obrazima, procvjetalo mu je jasno 


rumenilo, oči se zasjaše, a tijelom mu prođe jeza oduševljenja. "Evo, 
govorio je u sebi, svi dragi primiše njegov nauk, ali ja nisam zatajio 
vjeru ni dušu." | strah od onoga što bi sve moglo i trebalo doći pritajio 
mu se taj čas u srcu. Ispuni ga radost i ponos. Dotle je Mahdi ostavio 
tikvu i zapitao: 

— Dakle, odbijaš moj nauk? 

— Kršćanin sam kao i moj otac. 

— Tko zatvara uši pred božjim glasom — reče polako 
promijenjenim glasom Mahdi — nije drugo do gorivo za oganj. 

Nato Kalif Abdullahi, poznat po svojoj krvoločnosti i okrutnosti, 
zasvijetli bijelim Zubima kao divlja zvijer i oglasi se: 

— Drzak je govor toga dječaka, kazni ga zato gospodaru, ili 
dopusti da ga ja kaznim. 

— Svršeno je! — pomisli Stasio. 

Ali Mahdi je uvijek želio da se slava njegova milosrđa raznese 
na samo među dervišima, već i po cijelom svijetu, pa pomisli da bi 
previše stroga osuda, pogotovu prema malenom dječaku, mogla 
štetiti toj slavi. 

Časak je premetao zrna krunice i mislio, a tada reče: 

— Ne, djeca su ugrabljena za Smaina, pa ih, mada neću 
pregovarati s nevjernicima, treba poslati Smainu. To je moja volja. 

— Bit će prema tvojoj volji - odgovori kalif. 

Ali Mahdi mu pokaže na Idrisa, Gebhra i beduine: 

— Ove ljude nagradi s moje strane, jer su prošli velik i opasan 
put, da služe Bogu i meni. 

Zatim kimne glavom dajući znak da je saslušanje svršeno, a 
zatim zapovjedi Grku da također iziđe. Ovaj, našavši se opet u 
mraku na molitvenom trgu, uhvati Stasija za rame i poče ga drmati u 
gnjevu i očaju. 

— Prokletniče! Upropastio si ovo nedužno dijete — reče 
pokazujući na Nellu — upropastio si sebe, a možda i mene. 

— Nisam mogao drugačije — odgovori Stasio. 

— Nisi mogao! Znaj da ste osuđeni na dugi put, sto puta gori od 
prvoga. I to je smrt razumiješ li? U Fašodi će vas ubiti groznica za 
nedjelju dana. Mahdi Zna zašto vas šalje k Smainu. 

— U Omdurmanu bismo također umrli. 

— Nije istina! U Mahdijevoj kući ne biste umrli, u obilju i 


udobnosti. A on je bio voljan da vas uzme pod svoje okrilje. Znam da 
je bio voljan. Odužio si mi se lijepo što sam se za vas zauzimao. A 
sada radite što vam drago! Abdullahi šalje poštu s devama za 
nedjelju dana u Fašodu, a za to vrijeme radite što vam drago! 
Nećete me više vidjeti!... 

| rekavši to ode, ali se vrati začas. Bio je razgovoran kao svi 
Grci i osjećao je potrebu da se izbrblja. Htio je izliti Žuč što se 
nakupila u njemu Stasiju na glavu. Nije bio okrutan niti zla srca, ali je 
ipak htio da dječak još bolje shvati groznu odgovornost koju je primio 
na sebe ne poslušavši njegove savjete i opomene. 

— Tko bi ti branio da ne ostaneš u duši kršćanin? — zapita. — 
Misliš da ja to nisam? Ali nisam glupan. Ti si volio da se istakneš 
svojim lažnim junaštvom. Do sada sam činio velike usluge bijelim 
sužnjima, ali sada ih više neću moći činiti, jer se Mahdi i na mene 
razljutio. Svi će poginuti. A tvoja mala prijateljica među prvima! Ubio 
si je! U Fašodi i odrasli Evropljani umiru od groznice kao muhe, a 
kako ne bi ovakvo dijete. Ako vam narede, da idete pješice uz konje i 
deve, ona će pasti prvoga dana. To si ti iskrivio. Raduj se sada... ti 
kršćanine!... 

| udalji se, a oni skrenuše s molitvenoga trga kroz tamne uličice 
prema šatorima. Dugo su išli jer je grad bio rastegnut na ogromnom 
prostoru. Nella, klonula od napora, gladi, straha i od groznih dojmova 
cijeloga dana poče zastajati. Idris i Gebhr tjerali su je, da se požuri. 
Ali noge joj posve klonuše. Tada je uze, bez ramišljanja, na ruke 
Stasio i stade je nositi. Putem joj je htio govoriti, htio se opravdati 
pred njom, da nije mogao učiniti drukčije, ali misli mu se ukočiše i 
kao da su mu obamrle u glavi, pa je samo ponavljao: "Nella! Nella! 
Nella!" — i stiskao ju je uza se ne mogavši joj ništa više reći. Nakon 
nekoliko koraka zaspi mu Nella od umora na rukama, pa je išao 
šuteći kroz tišinu usnulih uličica, prekidanu samo razgovorom Idrisa i 
Gebhra. 

A njihova srca ispunjala je radost, što je bilo povoljno za Stasija, 
jer bi inače možda opet htjeli da ga kazne za drske odgovore 
Mahdiju. Ipak su bili tako zaokupljeni time što se dogodilo, pa nisu 
mogli misliti ni na što drugo. 

— Bio sam bolestan — govoraše Idris — ali pogled na proroka 
iscijelio me je. 


— On je kao palma u pustinji i kao hladna voda u žarkom danu, a 
riječi su mu kao dozrele datulje — odgovori Gebhr. 

— Lagao je Nur-el-Tadhil govoreći da nas neće pustiti pred svoje 
lice. Pustio je, blagoslovio i naložio Abdullahiju da nas nagradi. 

— On će nas obilno nagraditi, jer je Mahdijeva volja sveta. — 
Bismillah! Neka bude, kako veliš! — oglasi se jedan beduin. 

A Gebhr poče sanjariti o čitavim stadama deva, tovarima blaga, 
konja i vrećama punim pijastera. Iz toga sanjarenja probudi ga Idris, 
koji pokazujući na Stasija kako nosi usnulu Nellu, reče: 

— A što ćemo učiniti s ovim stršenom i s ovom muhom? 

— Ha! Smain će nas morati posebno nagraditi za njih. 

— Kad prorok kaže da ne dopušta nikakve pregovore s 
nevjernicima, onda Smainu nije do njih stalo. 

— Onda žalim što nisu došli u kalifove šake, da on nauči ono 
štene što znači lajati na istinu i na božjeg izabranika. 

— Mahdi je milostiv — odgovori Idris. Zatim se časak zamisli i 
reče: 

— Ipak će Smain, imajući ih u svojim šakama, biti siguran da ni 
Turci ni Englezi neće ubiti njegovu djecu ni Fatimu. 

— Onda će nas možda nagraditi? 

— Da. Nek ih Abdullahijeva pošta poveze u Fašodu. Nama će 
pasti teret s ramena. A kad se Smain vrati ovamo, podsjetit ćemo ga 
da nas plati. 

— Misliš da ostanemo u Omdurmanu? 

— Alah! Nije li ti dosta puta od Fajuma do Kartuma? Dospjelo je 
vrijeme za odmor! 

Kolibe su već bile blizu. Stasio ipak uspori korak, jer je i on već 
klonuo. Nella, mada je bila laka, bivala mu je sve teža. Sudanci, 
željni sna, vikali su na njega da se požuri, a onda ga potjeraju 
udarajući ga šakama po glavi. Gebhr ga čak bolno ubode nožem u 
lopaticu. Dječak je sve to šuteći podnosio, štiteći prije svega svoju 
malu sestricu i tek kad ga je jedan beduin gurnuo tako da je skoro 
pao, reče im kroz stisnute zube: 

— Živi moramo doći u Fašodu. 

| te riječi suzdržaše Arape, jer su se bojali da prekorače 
zapovijed Mahdijevu. Još ih je uspješnije suzdržalo to što je Idrisa 
odjednom spopala vrtoglavica, tako jaka da se morao naslonizi na 


Gebhrovo rame. Začas je vrtoglavica prošla, ali Sudanac se uplaši i 
reče: 

— Alah! Sa mnom nije dobro! Ne spopade li me kakva bolest? 

— Vidio si Mahdija pa nećeš oboljeti - odgovori Gebhr. 

Stigoše napokon do koliba. Stasio, napevši ostatak snage, 
preda usnulu Nellu na ruke staroj Dinah, koja je, premda također 
nezdrava, prostrla za svoju gospođicu dosta udoban ležaj. Sudanci i 
beduini, progutavši nekoliko komada sirovoga mesa, baciše se kao 
panjevi na gunjeve. Stasiju ne dadoše za jelo ništa, samo mu je 
stara Dinah stisnula u ruku šaku razmočene durre, koju je ukrala 
devama. Ali njemu nije bilo ni do sna ni do jela. 

Breme što mu je tištilo pleća, bijaše zaista suviše teško. 
Osjećao je da je odbivši Mahdijevu milost postupao kako mu je bila 
dužnost; osjećao je da bi otac bio radi njegova držanja ponosan i 
sretan, a ujedno je mislio da je upropastio Nellu, malu milu sestricu 
za koju bi rado dao i posljednju kaplju krvi. Pa kad su svi zaspali, 
obuze ga veliki plač — ležeći na komadiću gunja, plakao je dugo kao 
dijete. Napokon, i bio je još dijete... 


19. Poglavlje 


Posjet Mahdiju i razgovor s njime jamačno nisu izliječili Idrisa, 
jer je još te noći teško obolio, a ujutro nije više bio pri svijesti. Kamis, 
Gebhr i dva beduina bijahu pozvani kalifu, koji ih zadrža nekoliko sati 
hvaleći njihovu odvažnost. Ali se vratiše zlovoljni i srditi u duši, jer su 
se nadali bog zna kakvim nagradama, a Abdullahi dade svakom po 
jednu egipatsku funtu i po jednog konja. 

Beduini se posvadiše s Gebhrom, pa su se skoro potukli, a 
napokon izjaviše da će krenuti skupa s poštom na devama u 
Fašodu, da zatraže od Smaina plaću. Njima se priključi Kamis, koji 
se uzdao da će mu Smainova protekcija više koristiti od boravka u 
Omdurmanu. 

Za djecu započe tjedan gladi i bijede, jer Gebhru nije ni na kraj 
pameti bilo da ih hrani. Na sreću je Stasio imao dva talira Marije 
Terezije, što ih je dobio od Grka, pa je pošao u grad da kupi datulja i 
riže. Sudanci se nimalo nisu protivili tom izletu, znajući da se iz 
Omdurmana više ne može pobjeći i da ni u kom slučaju neće ostaviti 
malu djevojčicu. 

Nije ni to prošlo bez doživljaja, jer je pojava dječaka u 
evropskom odijelu, koji je kupovao na trgu hranu, privukla opet 
gomilu poludivljih derviša, koji ga pozdraviše smijehom i tulenjem. 
Na sreću mnogi vidješe da je jučer bio kod Mahdija i suzdržaše one 
koji su se htjeli na njega okomiti. Samo su se djeca nabacivala 
pijeskom i kamenjem, no on se nije na to osvrtao. 

Na trgu su bile povišene cijene. Datulja nije Stasio uopće mogao 
dobiti, a znatan mu je dio riže oduzeo Gebhr "za bolesnoga brata". 
Dječak se iz sve snage tome opirao, zbog čega se ovo kupovanje 
svršilo natezanjem i tučnjavom, kojom je prilikom slabiji otišao s 


modricama i čvorugama. Tom se prilikom očitovala i Kamisova 
okrutnost. On je pokazivao sklonost samo prema Sabi i hranio ga 
sirovim mesom. A bijedu djece, koju je ipak odavna poznavao i koja 
su uvijek prema njemu bila dobra, gledao je s najvećom 
ravnodušnošću. Kad mu se Stasio obratio s molbom da barem Nelli 
da malko hrane, odgovorio je smijući se: 

— Idi prositi! 

I napokon je došlo dotle da je Stasio sljedećih nekoliko dana, 
želeći spasiti Nellu od smrti, prosio. Kadšto bi mu kakav stari vojnik i 
časnik egipatskoga kediva dao nekoliko pijastra ili nekoliko sušenih 
smokava i obećao mu da će mu pomoči i sutradan. Jednom je 
naišao na misionara i na milosrdnu sestru, koji, saslušavši njegovu 
povijest, zaplakaše nad sudbinom ovo dvoje djece. | mada su sami 
bili oslabili od gladi, podijeliše s njima sve što su imali. Obećaše mu 
da će ih posjetiti pod šatorima i sutradan uistinu dođoše u nadi da će 
možda uspjeti uzeti djecu k sebi, dok ne pođe pošta. Ali Gebhr i 
Kamis otjeraše ih korbačima. Sutradan ih je Stasio i opet susreo i 
dobio od njih mjericu riže i dva praška kinina, za koje mu savjetova 
misionar da čuva najbrižljivije, jer je predviđao da ih u Fašodi 
neminovno oboje čeka groznica. 

— Sada ćete poći — rekao je — uzduž vode Bijeloga Nila ili posred 
takozvanih sudova. 

Budući da rijeka ne može teći slobodno kroz brane od bilja i 
lišća, što ga struja nanosi i ustavlja na plićim mjestima, ona stvara 
tamo prostrana i zarazna blata. Groznica ne štedi ni crnce. Čuvajte 
se osobito noćenja bez vatre, na goloj zemlji. 

— Voljeli bismo već umrijeti - odgovori gotovo jecajući Stasio. 

Nato podigne misionar svoje izmršavjelo lice uvis i časak se 
stade moliti, a onda prekriži dječaka i reče: 

— Uzdaj se u boga! Nisi ga se odrekao i njegovo će milosrđe i 
zaštita biti nad tobom. 

Stasio nije samo pokušavao prositi, već i raditi. Vidjevši jednoga 
dana gomile ljudi, kako rade na molitvenom trgu, priključi se k njima i 
uze nositi glinu za ogradu, kojom je trg trebao biti opasan. Smijali su 
mu se i gurali su ga, ali podveče mu stari šeik, koji je nadzirao 
radnje, dade dvanaest datulja. Stasio se neizmjerno obradovao toj 
plaći, jer su datulje uz rižu bile jedina zdrava hrana za Nellu, a sa 


zdravom hranom bijaše sve gore u Omdurmanu. 

Donio ih je s ponosom maloj sestrici, kojoj je davao sve što je 
mogao dobiti, a sam se nedjelju dana hranio isključivo durrom, 
ukradenom devama. Nella se jako obradovala ugledavši milo voće, 
ali htjede da on s njom podijeli hranu. Pa uspevši se na prste, položi 
mu ruke na ramena i zabacivši glavu unatrag, poče mu gledati u oči i 
moliti: 

— Stasio! Pojedi polovicu, pojedi! 

A on joj nato odvrati: 

— Jeo sam već, jeo! O, tako sam sit! 

I smiješio se, ali je odmah počeo gristi svoje usnice da ne udari 
u plač, jer je bio jako gladan. Odluči u sebi da će i sutradan raditi. Ali 
dogodilo se drukčije. Ujutro dođe mulazem od Abdullahija s viješću 
da će u noći pošta s devama krenuti u Fašodu, i sa zapoviješću 
kalifa da se Gebhr, Kamis i dva beduina spreme na put s djecom. 
Gebhr se začudi i ogorči na tu zapovijed, pa izjavi da neće poći na 
put, jer mu je brat bolestan, a nema ga tko njegovati, a sve da je i 
zdrav, obojica su ionako odlučila ostati u Omdurmanu. 

Ali mulazem odgovori: 

— Mahdi ima samo jednu volju, a Abdullahi, njegov kalif, a moj 
gospodar, nikada ne mijenja svoje zapovijedi. Tvog će brata 
njegovati rob, a ti ćeš poći u Fašodu. 

— Onda idem k njemu, pa ću mu reći da ne idem na put. 

— Kalifu pristupaju samo oni koje on sam hoće vidjeti. A ako 
silom i bez dopuštenja prodreš k njemu, izvest će te na vješala. 

— Alah Akbar! Reci mi bar jasno da sam rob. 

— Šuti i slušaj zapovijedi! - odgovori mulazem. 

Sudanac je gledao u Omdurmanu vješala kako pucaju od tereta 
obješenih, a svaki su ih dan po osudi okrutnoga Abdullahija opremali 
novim tjelesima — i preplaši se. To što mu reče mulazem, da Mahdi 
ima samo jednu volju, a Abdullahi da samo jedanput zapovijeda — 
ponavljahu svi derviši. Nije bilo dakle pomoći, moralo se poći na put. 

— Nikada više neću vidjeti Idrisa! — pomisli Gebhr. 

U tigrovskom se njegovu srcu skrivala privrženost starijem 
bratu, jer ga je na misao da ga mora bolesnoga ostaviti spopao očaj. 
Zalud su mu Kamis i beduini tumačili da će u Fašodi možda biti bolje 
nego u Omdurmanu, i da će ih po svoj prilici Smain obilnije nagraditi 


od kalifa. Ali nikakve riječi nisu mogle ublažiti tugu i ljutitost 
Gebhrovu, koja se naročito očitovala na Stasiju. 

Bio je to za dječaka pravi mučenički dan. Nije mu bilo dopušteno 
da pođe na trg, pa nije mogao ništa ni zaslužiti ni isprositi, a morao 
je raditi kao rob oko prtljage što su je spremali za put. To mu bijaše 
tim teže što je veoma oslabio od gladi i umora. Bio je već posve 
siguran da će putem umrijeti, ako ne od Gebhrova korbača, a ono od 
napora. Na sreću je predveče došao Grk, koji je imao dobro srce, da 
posjeti djecu i da se s njima oprosti, a u isto vrijeme da ih opskrbi za 
put. Donio im je također nekoliko prašaka kinina, a osim toga 
nekoliko staklenih nizova i malko namirnica. Prije svega, saznavši za 
Idrisovu bolest, obrati se Gebhru, a i Kamisu i beduinima. 

— Znajte — reče im — da dolazim ovamo prema Manhdijevoj 
zapovijedi. 

A kad se ovi, čuvši to, pokloniše, nastavi on ovako: — Putem 
morate hraniti djecu i s njima dobro postupati. Oni moraju izvijestiti 
Smaina o vašem držanju, a Smain će o tome pisati proroku. Ako 
dođe ikakva pritužba protiv vas, sljedeća će vam pošta donijeti 
smrtnu osudu. Ponovni poklon bijaše jedini odgovor na te riječi, a 
Gebhr i Kamis napraviše pri tome izraz lica kao psi kojima meću 
brnjicu. Tada im Grk naloži da odu, a onda se obrati djeci engleskim 
jezikom. 

— Sve sam to izmislio. Mahdi nije o vama izdao nikakve nove 
naloge. No budući da je rekao da morate putovati u Fašodu, 
potrebno je da donde doputujete živi. Računam i s time da ni jedan 
od ovih ljudi neće prije odlaska vidjeti ni Mahdija ni kalifa. Zatim reče 
Stasiju: 

— Zamjerio si mi se, dječače, i još ti nisam oprostio. Znaš li da si 
me gotovo upropastio? Mahdi se i na mene rasrdio — i da postignem 
njegovo oproštenje, morao sam znatan dio imetka dati Abdullahiju, a 
pored toga još ni sada ne znam da li sam se za dugo vremena 
spasio. Svakako neću više moći zarobljenicima pomagati onako 
kako sam dosad pomagao. Ali žao mi je vas, osobito (i tu pokaže na 
Nellu) nje... Imam kćerku baš istih godina... koju ljubim više od ičega, 
više od svoga života... Radi nje sam sve to učinio. Sve dosad ona 
nosi pod haljinom na prsima srebrni križić... A zove se kao i ti, mala 
moja. Da nije nje, i ja bih volio umrijeti negoli živjeti u ovom paklu. 


Bijaše ganut. Začas zašuti, a napokon otare rukom čelo i poče 
govoriti onečem drugom 

— Mahdi vas šalje u Fašodu s mišlju da ćete tamo umrijeti. Tako 
će vam se osvetiti za tvoj, dječače, otpor, koji ga se duboko kosnuo, 
a ipak neće izgubiti slavu "milosrdnoga". Takav je on uvijek... No tko 
zna, komu je prije suđena smrt! Abdullahi mu je nametnuo misao da 
naloži ovim psima, koji su vas ugrabili, da s vama putuju. Kukavno ih 
je nagradio, a sada se boji da se to ne pročuje. A i on i prorok vole 
da ti ljudi ne pripovijedaju da u Egiptu ima još vojske, topova, novaca 
i Engleza.... Težak će to biti put i dalek. Putovat ćete pustim i 
nezdravim krajem, pa pazite na one praške, što sam vam ih dao. 
Čuvajte ih kao oko u glavi. 

— Zapovjedite, gospodine, još jedanput Gebhru da se ne usudi 
mučiti glađu i tući Nellu reče Stasio. 

— Ne bojte se. Preporučio sam vas starom šeiku koji vozi poštu. 
To je moj stari znanac. Dao sam mu sat i time sam osigurao njegovu 
pažnju. 

Rekavši to, poče se opraštati. Uzevši Nellu na ruke pritisne je na 
prsa i ponovi: 

— Bog te blagoslovio, dijete moje... 

Uto je već zašlo sunce i nastala zvjezdana noć. U mraku se 
oglasi rzanje konja i stenjanje natovarenih deva. 


sashanDeuvness 


20. Poglavlje 


Stari je šeik Hatim pošteno održao obećanje dano Grku i 
brižljivo se starao za djecu. Put uz Bijeli Nil bijaše težak. Išli su kroz 
Ketainu, El-Ducim i Kanu, zatim prođoše Abbu, šumoviti Nilov otok, 
na kojemu je prije rata prebivao u trulom drvetu Mahdi kao 
dervišpustinjak. 

Karavana je često morala obilaziti prostrane, papirusom obrasle 
rukave, ili takozvane sudove, s kojih je vjetrić nosio otrovni zadah 
truloga lišća, što ga je nanijela struja. Engleski su inženjeri 
svojevremeno ispresijecali te brane'2#. Parobrodi su tada mogli 
ploviti iz Kartuma u Fašodu i dalje. Ali sada se opet rijeka zaglavila i 
ne mogavši slobodno teći, razlijevala se na obje strane. Kraj je uz 
desnu i lijevu obalu bio pokrit visokom džunglom, posred koje su se 
dizali termitnjaci i ogromno drveće; gdjegdje je šuma dopirala do 
rijeke. Na sušnim su mjestima rasli gajevi bagremova. Prvih su 
tjedana nailazili na naselja i na arapske gradiće, koji su se sastojali 
od kuća s čudnim trbušastim krovovima, izgrađenim od dohnove 
slame, ali iza Abbe, od sela Goz-Abu-Guma uđoše u zemlju crnaca. 
Taj je kraj bio potpuno prazan, jer su derviši zarobili skoro sve 
tamošnje crnačko pučanstvo i prodavali ga po sajmovima u Kartumu, 
Omdurmanu, Dari, Fašeru, El-Obeidu i po drugim sudanskim, 
darfuskim i kordofanskim gradovima. One žitelje, koji su se uspjeli 
sakriti pred ropstvom po guštarama i šumama, uništila je glad i 
boginje, koje su harale uz Bijeli i Modri Nil. Sami su derviši govorili 
da su od bolesti poumirali "cijeli narodi". Nekadašnje nasade 
sorguma, manioka i banana sada je osvojila džungla. Samo se divlja 
zvjerad, ni od koga progonjena, veoma razmnožila. Često su 
podvečer djeca vidjela iz daleka čopore slonova, sličnih pomičnim 


pećinama, kako polaganim korakom kreću prema svojim pojilištima. 
Vidjevši ih Hatim, stari trgovac slonove kosti, cmokne jezikom, 
uzdahne i povjerljivo reče Stasiju: 

— Mašallah! Koliko tu ima bogatstva! Ali sada ne vrijedi loviti, jer 
je Mahdi zabranio engleskim trgovcima da dolaze u Kartum i 
nemamo kome prodavati kljove. 

Osim slonova nailazile su i žirafe, koje su, ugledavši karavanu, 
bježale teškim kasom, klimajući dugim vratovima kao da su hrome. 
Iza Goz-Abu-Guma javljahu se sve češće bivoli i čitava stada 
antilopa. Ljudi bi iz karavana, kad bi im ponestalo mesa, polazili na 
njih u lov — ali skoro uvijek bez uspjeha, jer te oprezne i brze 
životinje nisu dale ni da im se čovjek približi, ni da ih opkoli. 
Namirnica je bilo malo, jer se zbog opustošenoga kraja nije moglo 
dobiti ni prosa, ni banana, ni riba, koje su ranije dobavljali 
karavanama crnci iz plemena Šilluk i Dika, dajući to rado u zamjenu 
za ogrlice i mjedene žice. Hatim ipak nije dao da djeca pomru od 
gladi, već je štoviše oštro pazio na Gebhra i kad je ovaj jednom na 
noćištu udario Stasija skidajući sedla s deva, zapovjedi da ga 
polegnu na zemlju i da mu bambusom odbroje trideset udaraca na 
svaki taban. Okrutni je Sudanac mogao dva dana hodati samo na 
prstima, pa je proklinjao čas kad je ostavio Fajum i osvećivao se na 
malom, njemu darovanom robu, koji se zvao Kali. 

Stasio se na početku gotovo radovao što su ostavili okuženi 
Omdurman i što sada gleda zemlje o kojima je uvijek sanjario. 
Njegov je jaki organizam izdržao dosad odlično putne napore, a 
obilnija mu je hrana povratila energiju. I u više je navrata za vrijeme 
puta i na postajama šaptao sestrici u uho da je s Bijeloga Nila 
moguće pobjeći i da nije napustio taj plan. Ali ga je uznemirivalo 
njezino zdravlje. Poslije tri tjedna, otkako su krenuli iz Omdurmana, 
nije doduše Nella još oboljela od groznice, ali joj je omršavjelo lice i 
umjesto da je pocrnjelo postajalo je sve prozračnije, a male su joj 
ručice izgledale kao da su slijepljene od voska. Nije joj nedostajalo 
njege, čak ni udobnosti, što su joj mogli pružiti Stasio i Dinah uz 
Hatimovu pomoć, ali joj je nedostajao zdrav pustinjski zrak. 

Vlažna i žarka klima i naporni put potkopavali su sve više snagu 
slabunjavog djeteta. Stasio, počevši od Goz-Abu-Guma, davao joj je 
svaki dan po pola kininovog praška i jako se zabrinjavao pri pomisli 


da mu neće dugo dostajati taj lijek, što ga nigdje nema i koji neće 
moći kasnije dobiti. Ali tu nije bilo pomoći, jer je prije svega trebalo 
spriječiti groznicu. Na časove ga je spopadao očaj. Varao se samo 
nadom da će Smain, ako ih bude htio zamijeniti za svoju djecu, 
morati potražiti za njih kakav zdraviji kraj, nego što je Fašoda. 

Ali kao da je nesreća bez prekida progonila svoje žrtve. Uoči 
dolaska u Fašodu pri razvezivanju Nelline prtljage Dinah se 
odjednom onesvijesti i pade s deve. Ona se još u Omdurmanu 
osjećala slabo. Stasio i Kamis dozvaše je s najvećim naporom k 
svijesti. No ipak nije posve došla k sebi, ili bolje reći osvijestila se tek 
podvečer, i to samo da se oprosti sa suzama od svoje ljubljene 
gospođice i da umre. Gebhr je na svaki način htio da joj nakon smrti 
odsiječe uši i pokaže ih Smainu kao dokaz da je umrla putem i da 
zatraži posebnu nagradu i zato što je i nju ugrabio. Tako se naime 
uvijek radilo s robovima koji su umrli za vrijeme puta. Ali na Stasiovu 
i Nellinu molbu ne pristade na to Hatim, pa je pokopaše kako treba, 
a grob joj osiguraše od hijena pomoću kamenja i trnja. Djeca su 
sada bila još usamljenija, jer su s njom izgubila jedinu blisku i 
privrženu dušu. Za Nellu je to bio osobito bolan udarac, pa ga je 
Stasio uzalud nastojao ublažiti tu cijelu noć i sljedeći dan. 

Došao je šesti tjedan puta. Sutradan u podne stigne karavana u 
Fašodu, ali našla je samo zgarište. Mahdijevci su živjeli pod vedrim 
nebom ili pod šatorima skrpanim na brzu ruku od trave i granja. Prije 
tri dana naselje je potpuno izgorjelo. Ostadoše jedino od dima 
pocrnjele stijene glinenih okruglih koliba i velika drvena pojata tik uz 
rijeku, gdje je za egipatske vlade bilo skladište slonovače, a u kojoj 
je sada prebivao vođa derviša, emir Seki-Tamala. Bio je to među 
mahdijevcima odličan čovjek, potajni neprijatelj kalifa Abdullahija, ali 
zato osobni prijatelj Hatimov. On je gostoljubivo primio starog šeika 
skupa s djecom, ali im je odmah na prvom koraku dojavio nepovoljnu 
vijest. 

Smaina neće zateći u Fašodi. Pred dva je dana krenuo na istok i 
južno od Nila na ekspediciju po robove, pa se ne zna kad će se 
vratiti. Najbliži krajevi su opustjeli, pa je robove valjalo tražiti vrlo 
daleko. Doduše, Abesinija je ležala blizu Fašode, a s njom su 
također ratovali derviši. Ali Smain, imajući samo tristo ljudi, nije se 
mogao odvažiti da prijeđe njene granice, koje su sada budno čuvali 


ratoborni žitelji i vojnici kralja Ivana. Ovdje počeše Seki-Tamala i 
Hatim razmišljati što da učine s djecom. Vijećanje je trajalo naročito 
za večerom, na koju je emir pozvao također i Stasija i Nellu. 

— Ja — reče Hatimu — moram doskora poći sa svim ljudima 
daleko na jug protiv Emin-paše'*%, koji boravi u Lađu i ima tamo 
parobrode i vojsku. Tu si mi zapovijed donio ti, Hatime... Ti se moraš 
vratiti u Omdurman, pa zato neće u Fašodi ostati ni živa duša. Ovdje 
se nema gdje stanovati, nema ništa za jelo i haraju bolesti. Znam, 
doduše, da bijelci ne dobivaju ove boginje, ali groznica će ubiti djecu 
za mjesec dana. 

— Zapovjeđeno mi je da ih otpremim u Fašodu — odgovori Hatim 
— pa sam ih doveo i mogao bih sada da se više za njih ne brinem. Ali 
mi ih je moj prijatelj, Grk Kaliopuli, preporučio i zato ne bih htio da 
umru. 

— A svakako će umrijeti. 

— Što da učinimo, dakle? 

— Mjesto da ih ostavimo u napuštenoj Fašodi, pošalji ih Smainu, 
skupa s ovim ljudima koji ih dovedoše iz Omdurmana. Smain je 
pošao prema gorama u suh i visok kraj, gdje groznica ne kosi ljude 
kao uz rijeku. 

— Kako će naći Smaina? 

— Tragom vatre. On će paliti dŽunglu ponajprije zbog toga da 
natjera zvjerad u pećinaste jaruge, u kojima ju je lako opkoliti i 
poubijati, a drugo i zato da u guštarama poplaši pogane, koji su se 
onamo sakrili pred potjerom... Smaina nije teško nači. 

— Hoće li ga samo stići? 

— On će kadšto i po nedjelju dana provesti u istom kraju jer mora 
sušiti meso. Pa sve da krenu tek nakon dva ili tri dana, zacijelo će ga 
stići. 

— A zašto da ga stižu? On će se ionako vratiti u Fašodu. 

— Ne. Ako mu uspije lov na robove, povest će ih u gradove na 
prodaju... 

— Što ćemo, dakle? 

— Zapamti, ako obojica pođemo iz Fašode, djeca će, ako ih ne 
ubije groznica, poumirali od gladi. 

— Tako mi proroka, istina je. 

I doista nije bilo drugog načina, već da pošalju djecu na novo 


lutanje. Hatim, koji je kako se vidjelo bio dobar čovjek, brinuo se 
samo za to neće li se Gebhr, čiju je okrutnost upoznao za vrijeme 
puta, na djeci osvećivati. Ali strogi Seki-Tamala, koji je izazivao strah 
čak i kod svojih vlastitih vojnika, zapovjedi da mu dozovu Sudanca i 
navijesti mu da mora djecu dovesti živu i zdravu Smainu, te da mora 
s njima postupati dobro, jer će inače biti obješen. Dobri je Hatim još 
izmolio od emira da maloj Nelli daruje robinju, koja će je služiti i 
paziti na nju putem i u Smainovu taboru. Nella se vrlo obradovala 
tom daru, osobito kad je vidjela da je robinja mala djevojčica iz 
plemena Dinka, milih crta i slatkoga izraza lica. 

Stasio je znao da je Fašoda smrt, pa nije molio Hatima da ih ne 
pošalju na novo putovanje. U duši je još mislio, da se putujući na 
istok i jug moraju približiti južnim abesinskim granicama, što im pruža 
priliku za bijeg. Nadao se da će se na suhim uzvisinama Nella 
možda sačuvati od groznice i zbog toga se rado i gorljivo latio 
spremanja na put. 

Gebhr, Kamis i dva beduina također se nisu protivili ekspediciji, 
jer su računali da će im uz Smaina uspjeti uhvatiti velik broj robova, 
a onda će ih na sajmovima dobro prodati. Znali su da trgovci robljem 
stječu kadšto velike imetke, pa su radije voljeli poći na put negoli 
ostati ovdje pod vlašću Hatima i Seki-Tamale. 

Pripreme su ipak uzele mnogo vremena, naročito zbog toga što 
su se djeca morala nakon puta odmoriti. Deve se nisu više mogle 
upotrijebiti za taj put, pa su Arapi, a s njima Stasio i Nella, trebali 
putovati konjima, a Kali, Gebhrov rob, i Mea, kako je Stasio nazvao 
Nellinu služavku, imali su ići uz konje pješice. Hatim se još pobrinuo 
za magarca koji će nositi šator, određen za djevojčicu i namirnice za 
djecu za tri dana. Više im Seki-Tamala nije mogao dati. Za Nellu 
načiniše nešto kao žensko sedlo od gunja, palminih hasura i 
bambusa. 

Tri su se dana djeca odmarala u Fašodi, ali je nebrojena 
množina komaraca uz rijeku učinila ovdašnji boravak potpuno 
nemogućim. Danju su se javljali rojevi velikih plavih muha. lako nisu 
ujedale, one su ulazile u uši, oči i usta. Stasio je još u Port Saidu 
slušao da komarci i muhe raznose groznicu i zarazu upale očiju, pa 
zato napokon i sam zamoli Seki-Tamalu da ih što prije otpremi, tim 
više što se približavalo vrijeme proljetnih kiša. 


21. Poglavlje 


— Stasio, zašto mi putujemo i putujemo, a Smaina nema pa 
nema? 

— Ne znam. Jamačno brzo odmiče da što prije stigne u krajeve 
gdje će moći nahvatati mnogo crnaca. Zar bi ti željela da smo već 
stigli do njegovih četa? 

Djevojčica kimne potvrdno svojom plavom glavicom. 

— Zašto ti je stalo do toga? — zapita Stasio. 

— Jer Gebhr možda više neće smjeti pred Smainom tako strašno 
tući jadnoga Kalija. 

— Smain zacijelo nije bolji. Nitko od njih nema milosrđa prema 
robovima. 

— Doista? 

| dvije se suzice skotrljaše niz njene omršavjele obraze. 

Bio je deveti dan puta. Gebhr, koji je sada bio vođa karavane, 
lako je spočetka nailzaio na tragove Smainove ekspedicije. Put su 
mu pokazivali tragovi spaljene džungle i taborišta puna ogriženih 
kostiju i različitih ostataka. Ali poslije pet dana naiđoše na veliku 
površinu spaljene stepe, na kojoj je vjetar raznosio požar na sve 
strane. Tragovi postadoše nejasni i nerazgovijetni, jer je Smain 
zacijelo razdijelio svoju grupu na nekoliko manjih, da lakše opkole 
zvjerad i nabave hranu. Gebhr nije znao kojim bi smjerom pošao, pa 
se često dešavalo da se karavana nakon dugotrajnoga obilaženja 
vraćala na ono isto mjesto s kojega je pošla. Zatim naiđoše na 
šume, a kad su prošli kroz njih, dođoše u pećinasti kraj gdje su tlo 
pokrivale ravne ploče ili sitno kamenje, razbacano posvuda tako 
gusto da se djeca sjetiše na gradski tarac. 

Bilja je bilo malo. Samo su gdjegdje po prodorima pećina rasle 


euforbije, krstače, mimoze, a još rjeđe vitko svijetlozeleno drveće, 
koje je Kali zvao u ki-svahili jeziku "m'ti" i čijim su lišćem hranili 
konje. U tom kraju uopće nije bilo rječica ni potoka, pa je nasreću 
već počela od vremena do vremena padati kiša, te se voda nalazila 
u udubinama i ulekninama pećina. 

Smainove su čete rastjerale životinje i karavana bi pomrla od 
gladi da nije bilo mnogo biserka, koje su svaki čas zalepršale ispod 
konjskih nogu, a predvečer su tako gusto sjedale na drveće, da je 
dovoljno bilo opaliti u odgovarajućem pravcu, i nekoliko bi ih 
popadalo na zemlju. Osim toga nisu bile nimalo plašljive, pa su 
dopuštale da im se čovjek približi, a uzlijetale su tako teško i mlitavo, 
da ih je Saba, koji je trčao pred karavanom, hvatao i gušio. 

Kamis bi ih svakodnevno po nekoliko poubijao iz stare puške, 
koju je izmolio od jednoga Hatimu pokornoga derviša za vrijeme 
putovanja od Omdurmana do Fašode. Sačme nije imao više nego za 
dvadeset naboja i uznemirivao se na misao što će biti kad sva zaliha 
nestane. Doduše javljala su se, uza sve to što je zvjerad bila 
rastjerana, kadšto među pećinama mala stada arijela, lijepih antilopa 
koje žive po cijeloj srednjoj Africi, ali na arijele je trebalo pucati iz 
engleske puške, a oni se nisu znali služiti Stasiovom puškom, koju 
Gebhr nije htio davati dječaku u ruke. 

Sudanac se također počeo uznemirivati radi dugoga puta. Na 
časove mu je padala na pamet misao da se vrati u Fašodu, jer bi u 
slučaju da su mimoišli Smaina, mogli zalutati u divlje krajeve, gdje su 
im, ne govoreći o gladi, prijetili napadi divlje Zvjeradi i još više divljih 
crnaca, koji su puni mržnje zbog lova na njih. Ali budući da nije Znao 
da se Seki-Tamala sprema protiv Emina, i jer se taj razgovor nije 
vodio pred njim, spopadao ga je strah na pomisao da će morati stati 
pred lice moćnoga emira, koji mu je naložio da djecu otpremi k 
Smainu i dao mu pismo za nj, navijestivši mu povrh toga da će, ako 
ne izvrši dužnost kako valja, poći na uže. Sve to skupa ispunjavalo 
mu je dušu gorčinom i srdžbom. Ipak se nije smio osvećivati za svoja 
razočaranja na Stasiju i na Nelli, ali su zato pleća jadnoga Kalija 
svaki dan krvarila pod korbačem. Mladi se rob približavao k svome 
gospodaru uvijek dršćući i u strahu. Ali uzalud je grlio njegove noge i 
cjelivao ruke, zalud je pred njim padao ničice. Kameno srce nije 
ganula ni pokornost, ni jauk, i korbač je zbog i najmanjeg razloga, a 


kadšto i bez razloga, razdirao tijelo nesretnoga dječaka. Preko noći 
su mu stavljali noge u drvenu dasku s otvorima, da ne utekne. Danju 
je išao na užetu uz Gebhrova konja, što je neobično zabavljalo 
Kamisa. Nella je suzama oblijevala Kalijevu nesreću, a Stasio se 
bunio u srcu i nekoliko se puta žestoko za nj zauzimao, no kad je 
opazio da to još više draži Gebhra, samo je stiskao zube i šutio. 

No Kali je shvatio da se djeca zauzimaju za nj i zavolio ih 
duboko svojim bolnim i jadnim srcem. 

Već su dva dana jahali jarugom i visokim strmim pećinama. Po 
nanesenom i porazbacanom se kamenju lako moglo prepoznati da 
se jaruga u kišno doba punila vodom, ali sada joj je dno bilo suho. 
Uz stijene je s obje strane raslo malko trave, mnogo trnja, a gdjegdje 
i drveće. Gebhr se uputio kamenitim prodorom zato što se 
neprestano uzdizao uvis, pa je mislio da će ga dovesti na kakvu 
uzvisinu, s koje će moći danju lakše ugledati dim, a noću vatru 
Smainova logorišta. Mjestimice je provalija bila tako tijesna da su 
samo dva konja mogla ići uporedo, a gdjegdje se širila u male 
okrugle doline, koje su bile okružene visokim kamenitim Zidovima, na 
kojima su sjedili veliki pavijani igrajući se, lajući i pokazujući zube. 

Bilo je pet sati popodne. Sunce se već spuštalo prema zapadu. 
Gebhr je mislio o noćištu; htio je samo da dopre do kakve dolinice u 
kojoj bi se mogla načiniti zeriba, to jest okružiti karavanu s plotom od 
bodljikavih mimoza i bagrema, koji brani od napada divlje zvjeradi. 
Saba je trčao naprijed lajući na majmune, koji su se ugledavši ga 
nemirno bacali, a pokadšto bi iščeznuo u zavojima jaruge. Jeka je 
glasno ponavljala njegovo lajanje. 

Ali najednom zašuti, a začas doleti trkom do konja, naježene 
dlake na leđima i podvita repa. Beduini i Gebhr shvatiše, da ga je 
nešto moralo prestrašiti, ali samo pogledše iza sebe, želeći se 
uvjeriti što bi to moglo biti, pa pođoše dalje. 

Kad su prošli mali zavoj konji se trgoše i stadoše kao ukopani. 

Na nevelikoj pećini, koja se smjestila baš posred široke 
provalije, ležao je lav. Bili su od njega daleko najviše sto koraka. 
Silna zvijer, ugledavši jahače i konje, digne se na prednje šape i 
poče ih gledati. Sunce je rasvjetljavalo njegovu golemu glavu, 
kudrava prsa — i u tom crvenkastom odrazu bijaše sličan kakvoj 
sfingi, jednoj od onih što resi ulaze u starovjeke egipatske hramove. 


Konji se počeše propinjati, vrtjeti i uzmicati. Zadivljeni i 
prestrašeni jahači nisu znali što bi, a iz usta im izletahu samo 
bojažljive i nemoćne riječi: "Alah! Bismillah! Alah Akbar!" A kralj 
pustinje gledaše na njih odozgo, nepomičan, kao od mjedi saliven. 
Gebhr i Kamis slušali su od trgovaca, što su dolazili sa slonovačom i 
s gumom iz Sudana u Egipat, da lavovi kadšto izlete na put 
karavanama, koje radi toga moraju skretati u stranu. Ali tu se nije 
moglo nikamo skrenuti. Moglo se samo okrenuti i pobjeći! Da, ali 
onda je bilo gotovo sigurno da će se strašna zvijer baciti za njima u 
potjeru. | opet se oglasiše grozničava pitanja: — Što ćemo? 


— Sto ćemo? 
— Alah!... Možda će uzmaknuti. 
— Neće. 


| opet zavlada tišina. Čulo se dahtanje konja i ubrzano disanje 
ljudi. 

— Pusti Kalija s užeta! — obrati se odjednom Kamis Gebhru — a 
mi bježimo na konjima! 

Lav će se najprije kod njega zadržati i samo njega zaklati. 

— Učini tako! — ponoviše beduini. 

Ali Gebhr se dosjeti da će se u tom slučaju Kali u tren oka uspeti 
na pećinastu stijenu, a lav će pojuriti za konjima pa mu stoga dođe 
na um druga, grozna misao. Zaklat će dječaka i bacit će ga pred 
sebe, a onda će zvijer skočiti za njima, ugledati na zemlji krvavo 
tijelo i zaustavit će se da ga proždere. Privuče Kalija užetom k sedlu 
i već podiže nož, kad ga Stasio uhvati za široki rukav džiube. 

— Što radiš, huljo! 

Gebhr se poče otimati i da ga je dječak uhvatio za ruku, odmah 
bi se istrgnuo, ali s rukavom nije bilo tako lako, pa trzajući se poče 
hroptati prigušenim glasom: 

— Pseto, ako ne bude dostajao on, zaklat ću i vas! Alah, zaklat 
ću, zaklat ću! 

Stasio problijedi na smrt, jer mu je kao munja sinula misao da bi 
lav stižući ponajprije konje doista mogao u trku mimoići Kalijevo 
truplo, a u tom bi slučaju Gebhr s najvećom sigurnošću zaklao i njih 
dvoje. 

Zato vukući ga podvostručenom snagom za rukav vikne: — Daj 
Mi pušku!... Ubit ću lava! Beduine zapanjiše te riječi, ali Kamis, koji je 


još u Port Saidu vidio kako Stasio puca, poče odmah vikati: 

— Daj mu pušku! On će ubiti lava! 

Gebhr se odmah sjeti hitaca na Karounskom jezeru i pred 
strašnom opasnošću brzo napusti svoje opiranje. S velikom žurbom 
preda dječaku pušku, a Kamis hitro otvori kutiju s nabojima, iz koje 
Stasio zagrabi punom šakom. Zatim skoči s konja, utisne naboje u 
cijev i krene naprijed. Nekoliko je prvih koraka bio kao omamljen i 
gledao u duhu samo sebe i Nellu s prerezanim vratovima. Ali mu 
bliža i groznija opasnost smjesta naloži da zaboravi sve drugo. Pred 
sobom je imao lava! Na pogled zvijeri smrači mu pred u očima. 
Osjeti Zimu na obrazima i u nosu, osjeti da su mu noge kao od olova 
i da mu nedostaje daha. Jednostavno, bojao se. U Port Saidu je 
čitao i slušao o lovovima na lavove, ali drugo je nešto bilo gledati 
slike u knjigama, a drugo opet stati okom u oko sa strahotom, koja 
evo sad gleda u njega začuđena, mršteći svoje kao štit široko čelo. 

Arapi suzdržaše dah u prsima, jer nikada još u životu nisu takvo 
što vidjeli. S jedne strane mali dječak, koji je među visokim pećinama 
izgledao još manji, a s druge strane silna zvijer, obasjana suncem, 
uzvišena, strašna — "gospodar s velikom glavom", kako vele 
Sudanci. 

Stasio je svom sangom svladao nemoć svojih nogu i maknuo se 
dalje. Još mu se časak činilo da mu se srce diže sve do grla —ito je 
trajalo sve dotle, dok nije podigao pušku do lica. Tada je valjalo 
misliti na nešto drugo. Treba li se još većma približiti ii odmah 
pucati? Kamo da nacilja? Čim je manja udaljenost, tim je sigurniji 
hitac... a onda dalje! Dalje! Četrdeset koraka još je predaleko... 
trideset! - Dvadeset! Već mu vjetrić donosi oštri zadah zvijeri... 
Dječak stane. 

— Opali među oči ili je sa svima svršeno! — pomisli... 

Ali lav se digne, protegne leđa i spusti glavu. Njuška mu se poče 
otvarati, a obrve navlačiti na oči. Mali mu se stvor usudio doći 
previše blizu — pa se sprema na skok sjednuvši na stražnje šape... 
No Stasio za trenutak oka ocijeni da mu je mušica na pušci uperena 
u čelo zvijeri — i povuče okidač. 

Hitac prasne... Lav se propne tako da se načas uspravi u svoj 
svojoj visini, a onda se strovali nauznak istegnuvši sve četiri šape 
uvis. | u zadnjem se trzaju sruši s pećine na zemlju. 


Stasio ga je još nekoliko minuta držao na oku, ali videći da je 
trzanje sve slabije i da se Žuto tijelo nemoćno ispružilo, otvori pušku i 
metne novi naboj. 

Stijene su još odzvanjale gromkom jekom. Gebhr, Kamis i 
beduini ne mogoše odmah razaznati što se dogodilo, jer je prošle 
noći padala kiša i zbog vlažnoga zraka dim je prekrio sve u tijesnoj 
jaruzi. Tek kad se spustio dim, počeše vikati od radosti i htjedoše 
priskočiti k dječaku, ali uzalud, jer ništa nije moglo prisiliti konje da se 
maknu. A Stasio se okrene, zaokruži okom četiri Arapa i upilji oči u 
Gebhra. 

— Ah, dosta je! — reče stišćući zube. — Prevršio si mjeru... Nećeš 
ubiti ni Nellu ni ikoga više. 

I odjednom osjeti da mu opet blijedi nos i obrazi, ali to je bila 
drugačija groznica, koja nije dolazila od straha, već od strašne i 
neumoljive odluke, od koje srce u prsima postaje željezno. 

— Da... to su hulje, krvnici, ubojice, a Nella je u njihovim 
šakama!... 

— Nećeš je ubiti! — ponovi. 

Približi im se... opet stane... i munjevitom brzinom podigne 
pušku k licu. Dva hica, jedan za drugim, odjeknuše provalijom. 
Gebhr se stropošta na zemlju kao vreća pijeska, a Kamis se nagne 
na sedlu i krvavim čelom udari u konjski vrat. 

Obadva beduina grozno kriknuše od straha i skočivši s konja 
pohitaše prema Stasiju. Da su bježali natrag, što je Stasio i želio u 
duši, mogli su se spasiti pred smrću. Ali njima se, zaslijepljenima 
strahom i bijesom, činilo da će se dokopati dječaka prije nego što on 
dospije napuniti pušku i da će ga noževima zaklati. Glupani! Jedva 
što potrčaše nekoliko koraka, opali opet kobna puška, provalija 
odjekne jekom novih hitaca i obojica padoše licem na zemlju, 
prevrćući se i praćakajući kao ribe kad se izvade iz vode. Jedan — 
lošije pogođen — digao se još i podupro na ruke, ali u taj mu čas 
zabode Saba zube u zatiljak. Nastupi smrtna tišina. 

Prekinuo ju je tek jauk Kalijev, koji se bacio na koljena i 
ispruživši ruke ispred sebe, stao vikati isprekidanom ki-svahili 
jezikom: 

— Bvana Kubva!'2# Ubiti lava, ubiti zle ljude, ali ne ubiti Kalija! 

No Stasio se nije obazirao na njegovo vikanje. Neko je vrijeme 


stajao kao omamljen, a onda, opazivši blijedo Nellino lice i njezine 
napola nesvjesne, široko od groze otvorene oči, priskoči k njoj: 

— Nella! Ne boj se!... Nella! Slobodni smo! Bili su doista 
slobodni, ali i zalutali u divljoj prašumi, u ždrijelu crnoga kontinenta. 


22. Poglavlje 


Do je Stasio s mladim crncem maknuo na stranu provalije 
ubijene Arape i tešku tjelesinu lava, sunce je još više palo i skoro je 
imala nastupiti noć. Ali nije se moglo noćiti uz trupla, pa mada se 
Kali pokazujući ubitu zvijer gladio po prsima i ponavljao mljaskajući 
jezikom: "Msuri nyama"25, Stasio mu ne dopusti da se zabavi 
"nyamom", već mu naloži da pohvata konje, koji su nakon hitaca 
utekli. Crni je dječak to učinio neobično spretno, pa umjesto da je 
trčao provalijom i tako rastjerao konje, on se uzvere na goru, pa 
pritrči preplašenim konjima u susret sprijeda. Tako je lako uhvatio 
dva konja, a druga je dva nagnao na Stasija. Samo Gebhrovog i 
Kamisovog konja ne mogoše uhvatiti, ali i ovako im ostadoše četiri 
ne brojeći ovamo šatorom i stvarima natovarenog dugoušca, koji je 
uza sve tragične događaje zadržao pravi filozofski mir. Nađoše ga 
iza zaokreta, gdje pase bez žurbe travu koja je rasla na dnu 
provalije. 

Sudanski su konji općenito privikli na divlju zvjerad, samo što se 
boje lavova, pa je bilo mnogo muke dok su ih proveli uz pećinu do 
koje se crnjela kaljuža krvi. Konji su dahtali šireći nozdrve i pružajući 
vratove prema okrvavljenom kamenju, ali kad je magarac strignuvši 
samo malko ušima mirno prošao, prođoše i oni. Noć se već spuštala, 
no oni ipak pojahaše oko jedan kilometar i zaustaviše se tek na 
mjestu gdje se provalija raširila opet u malu kružnu dolinicu, gusto 
obraslu trnjem i grmljem bodljikave mimoze. 

— Gospodaru — reče mladi crnac — Kali zapaliti vatru, veliku 
vatru! 

| uzevši sudanski široki mač, koji je skinuo s Gebhrova trupla, 
poče njime sjeći trnje i poveće drveće. Kad je potpalio vatru, sjekao 


je dalje, dok nije nakupio tako veliku zalihu da je mogla dostajati za 
cijelu noć. 

Zatim podigne sa Stasiom šatorić za Nellu pod visokom 
okomitom stijenom doline, a onda ga okružiše u polukrugu širokim i 
visokim bodljikavim plotom, ili takozvanom zeribom, Stasio je znao iz 
putopisa da se putnici na taj način osiguravaju od napada divlje 
zvjeradi. Konji se ipak ne mogoše smjestiti za plotom, pa dječaci 
skinuše s njih sedla, limeno posuđe i vreće, i pustiše ih, pazeći da se 
ne udalje odviše daleko tražeći travu ili vodu. Mea je uostalom u 
blizini našla vodu, u pećinastoj udubini, koja se nalazila uz stijenu s 
druge strane doline. Vode je bilo mnogo, toliko da je dostajalo i 
konjima i za kuhanje biserki, što ih je jutros postrijeljao Kamis. U 
bisagama, što ih je nosio magarac, nađoše tri mjerice durre, nekoliko 
šaka soli i stručak sušenog korijenja manioka. 

Dostajalo im je dakle za obilnu večeru. No jeli su samo Kali i 
Mea. Mladi crnac, kojega je Gebhr na grozan način patio glađu, 
pojeo je veliku količinu hrane, koja bi dostajala za dvojicu. Ali je zato 
bio od sveg srca zahvalan svojim novim gospodarima i odmah je 
poslije večere pao ničice pred Stasiom i Nellom govoreći, da želi do 
kraja svoga života ostati njihovim robom, a zatim se isto tako 
pokorno pokloni Stasiovoj puški, misleći zacijelo da je sigurnije 
ishoditi sebi milost tako opasnoga oružja. Zatim izjavi da će za 
vrijeme spavanja "velikoga gospodara" i "bibi" bdjeti naizmjence s 
Meom da se ne ugasi vatra... | sjedne uz njih čučećki gunđajući tiho 
pjesmu, u kojoj se svaki čas opetovahu riječi: "Simba kufa! Simba 
kufa!", što znači u jeziku ki-svahili: lav je ubijen. 

No "veliki gospodar" i mala "bibi" nisu ni mislili na san. Nella je 
na usrdno moljenje Stasiovo progutala jedva nekoliko komadića 
biserke i nekoliko zrna kuhane durre. Govorila je da joj se ni ne jede 
ni ne spava, samo da je žedna. Stasija spopadne strah da nije dobila 
groznicu, ali se uvjeri, da su joj ruke hladne, čak i odviše mrzle. Ipak 
ju nagovori da uđe pod šator, gdje je za nju spremio ležaj pretraživši 
brižljivo prije toga nema li u travi škorpiona. A onda sjedne s puškom 
u rukama na kamen, da je brani od divlje zvjeradi za slučaj ako vatra 
ne bi bila dovoljna obrana. Spopao ga strašan umor i iscrpljenost. U 
duši je ponavljao: "Ubio sam Gebhra i Kamisa, ubio sam beduine, 
ubio lava i sada smo slobodni." Ali je to bilo kao da mu je te riječi 


netko drugi šaptao i kao da on sam nije dobro razumio što znače. 
Samo je osjećao da su slobodni, ali da se istovremeno dogodilo i 
nešto grozno, što ga je istovremeno ispunilo nemirom i tištalo mu 
prsa kao teški kamen. Dugo je gledao u velike leptirice što su kružile 
nad plamenom, a onda poče drijemati. Kali je također drijemao, ali 
se svaki čas budio i dometao granja u vatru. 

Nastade duboka noć i, što se rijetko događa pod obratnicama, 
veoma tiha. Samo se čulo pucketanje upaljenoga trnja i siktanje 
plamena, koji je rasvjetljavao polukrugom ograđene strmine pećina. 
Mjesec nije rasvjetljavao dubinu klanca, ali gore su treptali rojevi 
nepoznatih zvijezda. Zrak je postao tako hladan da se Stasio 
probudio. Prošla ga je snena ukočenost i počeo se brinuti neće li 
maloj Nelli naškoditi Zima. 

No umirio se sjetivši se da joj je pod šatorom na gunjevima 
ostavio pled, koji je Dinah ponijela još iz Fajuma. Dosjeti se da su se 
idući od Nila neprestano uspinjali, pa da su za toliko dana morali stići 
već dosta visoko, dakle u krajeve gdje groznica nije tako opasna kao 
uz niske rukave rijeke. Osjetljiva noćna zima kao da mu je 
potvrđivala to nagađanje. I ta ga misao ohrabri. Načas ode pod šator 
da čuje spava li Nella mirno, a onda se vrati, sjedne bliže uz vatru, 
počne opet drijemati, pa i duboko usne. 

Odjednom ga probudi režanje Sabe, koji se prije toga premjestio 
tik uz njegove noge. Kali se također prene i obojica počeše nemirno 
gledati psa, koji je naćulio uši istegnut kao struna i glasno dišući 
stade njuškati na onu stranu odakle su došli, uprvši pogled u tminu. 
Na leđima i na vratu naježila mu se dlaka, a prsa mu se nadimahu 
od zraka, koji je režeći uvlačio u pluća. 

Mladi rob brže bolje baci suhoga granja na vatru. 

— Gospodaru — prošapta — uzeti pušku! Uzeti pušku! 

Stasio uzme pušku i makne se pred vatru da bolje vidi mračnu 
dubinu klanca. Režanje Sabino pretvori se u isprekidano lajanje. 
Dugo se nije čulo ništa, a onda ipak dopre do Kalijevih i Stasiovih 
ušiju izdaleka gluhi topot, kao da su neke velike životinje trčale brzo 
prema njima. Taj je topot odjekivao usred tišine o pećinaste stijene i 
postajao sve glasniji. 

Stasio osjeti da dolazi smrtna opasnost. Ali što bi to moglo biti? 
Možda su bivoli, možda kakav par nosoroga, koji traže izlaz iz 


provalije? U tom slučaju, ako ih ne preplaši i ne potjera prasak hica, 
neće ništa moći spasiti karavanu, jer su te životinje isto tako zle ćudi 
i spremne na napad kao i grabežljive Zvijeri, ne boje se vatre — i sve 
pogaze putem... 

A što ako su ljudi Smainovi, koji su, naišli na trupla u provaliji i 
sada progone ubojice? Stasio ni sam nije znao što bi bilo bolje — 
brza smrt ili novo ropstvo. Sinulo mu je kroz glavu da će ih, ako je 
Smain s njima, možda poštedjeti ili će ih, što je još gore, prije smrti 
mučiti na okrutan način. "Ah!", pomisli, "daj Bože, da su zvijeri, a ne 
ljudi!" 

Topot je bio sve jači i pretvori se u grmljavinu kopita, dok se 
napokon ne javiše iz tmine sjajne oči, široke njuške, i od trčanja 
raščupane grive. 

— Konji! — poviče Kali. 

Bili su Gebhrovi i Kamisovi konji. Dojuriše divljom brzinom 
jamačno gonjeni strahom, ali dospjevši u krug svjetla i ugledavši 
svoje sputane drugove propeše se na stražnje noge, pa dašćući 
zarovaše kopitima u zemlju i ostadoše tako neko vrijeme mirni. 
Stasio ne skide pušku s lica. Bio je siguran da se može svaki čas iza 
konja pojaviti kudrava glava lava ili plosnata glava pantere. No 
ulazud je čekao. Konji se polako umiriše, a i Saba nakon nekog 
vremena prestade njuškati, pa je, okrenuvši se nekoliko puta na 
mjestu, kako to obično rade psi, legao, smotao se u klupko i zaklopio 
oči. Zacijelo, ako je kakva grabežljiva zvijer progonila konje, uzmakla 
je izdaleka osjetivši dim ili opazivši odsjaj vatre na pećinama. 

— Mora da ih je nešto jako preplašilo — reče Stasio Kaliju — jer se 
nisu bojali potrčati kraj trupla ljudi i lava. 

— Gospodaru — odvrati dječak — Kali domišljati se, što se 
dogodilo... Mnogo, mnogo hijena i šakala unišlo u provaliju i ići k 
truplima... Konji pred njima bježati, ali hijene njih ne goniti, jer one 
jesti Gebhra i one druge... 

— Može biti, ali ti sada pođi, skini sedla s konja, uzmi posuđe i 
vreće i donesi ih ovamo. Ne boj se ništa, jer će te puška obraniti. 

— Kali ne bojati se — odgovori dječak. 

| razmaknuvši nešto trnja uz pećinu, izvuče se iz zeribe, a dotle 
izađe iz šatora i Nella. Saba se odmah digne i gurajući je nosom 
poče se maziti. Ali ona ispruživši najprije ruku, trgne je odmah kao 


da se gnuša. 

— Stasio, što se dogodilo? — zapita. 

— Ništa. Ona dva konja su dobježala. Je li te njihov topot 
probudio? 

— Probudila sam se još prije toga i htjela sam već izaći ispod 
šatora, ali... 

— Ali što? 

— Mislila sam da ćeš se možda razljutiti. 

— Ja? Na tebe? 

A Nella podigne oči i poče ga gledati nekim posebnim 
pogledom, kakvim ga nije nikada prije gledala. Stasio se začudi, jer 
je u njezinim riječima i pogledu jasno pročitao strah. 

— Ona me se boji! — pomisli. 

U prvi čas kao da je osjetio zadovoljstvo. Laskala mu je misao 
da ga poslije onoga što je napravio čak i Nella smatra ne samo 
čovjekom potpuno odraslim, već ga drži i za strašnoga ratnika, koji 
oko sebe širi grozu. No to je trajalo samo časak, jer je nesretan 
položaj razvio u njemu domišljatost i dar opažanja, pa je opazio da 
se u uznemirenim očima djevojčice vidi osim straha i gnušanje od 
onoga što se dogodilo: — od prolivene krvi i od one strahote, kojoj je 
danas bila svjedok; sjetio se, da je malo prije trgnula ruku ne želeći 
pomilovati Sabu, koji je zagušio jednoga beduina. Da! — i sam je 
Stasio osjećao moru na prsima. Drugo je nešto bilo čitati u Port 
Saidu o američkim traperima, koji na dalekom Zapadu ubijaju 
desetke crvenokožnih Indijanaca, a drugo opet osobno to izvršiti i 
gledati maločas žive ljude, kako hropću dršćući u lokvama krvi. Da! 
Nellino je srce zacijelo puno straha, ali i gnušanja, koje će u njoj 
ostati zauvijek. "Bojat će me se", pomisli Stasio, "i u dnu srca, neće 
prestati zamjerati mi, i to će biti moja plaća za sve što sam zbog nje 
učinio." 

Na tu mu se misao skupi u prsima velika gorčina, jer je posve 
jasno znao da bi on, da nije Nelle, već davno bio ili ubijen ili bi 
utekao. Zbog nje je pretrpio sve, što se dogodilo, a te su muke bile 
samo zato da evo sada pred njim stoji preplašena kao da to nije ona 
ista mala sestrica, i da prema njemu diže oči ne više sa starim 
pouzdanjem, već sa strahom. Stasio postade odjednom veoma 
nesretan. Prvi je put u životu shvatio što je žalost. Suze mu 


nahrupiše protiv volje na oči i da nije bilo onoga, što je "strašnom 
ratniku" branilo da se nipošto ne rasplače, možda bi to i učinio. Ipak 
se suzdrži i obrativši se djevojčici zapita: 

— Bojiš li se, Nella?... 

A ona odgovori tiho: 

— Tako mi je... nekako strašno! 

Nato Stasio zapovjedi Kaliju da donese gunjeve ispod sjedala i 
pokrije jednim gunjem kamen, na kojem je prije drijemao, a drugi da 
prostre na zemlju. Zatim reče: 

— Sjedi ovdje do mene uz vatru... Zar ne, kako je hladna noć? 
Ako te svlada san, naslonit ćeš glavu na mene i usnut ćeš. Nella 
ponovi: 

— Tako je nekako strašno!... 

Stasio je brižljivo zamota u pled i neko su vrijeme šuteći sjedili 
naslonjeni jedno na drugo, obasjani ružičastim sjajem, koji se dizao 
po pećinama i iskrio se trepetljivo na sjajnim česticama kamenitih 
krhotina. Iza zeribe se čulo dahtanje konja i šuštanje trave pod 
njihovim zubima. 

— Slušaj, Nella — oglasi se Stasio — ja sam morao ono učiniti... 
Gebhr se zaprijetio da će nas zaklati ako se lav ne zaustavi kod 
Kalija i ako ih bude dalje progonio. Jesi li čula?... Pomisli da se time 
zaprijetio ne samo meni, već i tebi. I on bi to učinio! Iskreno ću ti reći 
da nije bilo te prijetnje, ne bih u njih pucao, mada sam već prije na to 
mislio. Mislim, da ne bih mogao... Ali on je prevršio mjeru. Jesi li 
vidjela kako je strašno mučio Kalija prije toga? A Kamis? Kako nas je 
podlo prodao! Osim toga, znaš li što bi se dogodilo u slučaju da ne 
nađu Smaina? Gebhr bi isto tako i nas počeo mučiti... tebe mučiti. 
Strašno je i pomisliti da bi te tukao korbačem i da bi nas izmučio do 
smrti, a nakon naše bi se smrti vratio u Fašodu i rekao bi da smo 
pomrli od groznice... Ja, Nella, nisam to ni iz kakve okrutnosti učinio, 
ali sam morao misliti kako tebe spasiti... samo sam se za tebe 
brinuo... 

| u glasu mu je jasno odjeknula žalost, što mu je bila u srcu. 
Nella je zacijelo to shvatila, jer se jače uza nj stisnula, a on, 
svladavši trenutačno ganuće, nastavi ovako: 

— Ja se neću promijeniti, nego ću te čuvati i njegovati kao i 
dosad. Dok su oni bili živi, nisam imao nikakve nade u spas. Sada 


možemo uteći u Abesiniju. Abesinci su crnci i divlji, ali su kršćani i 
neprijatelji derviša. Samo da ostaneš zdrava, pa će nam to poći za 
rukom, jer do Abesinije nije jako daleko. A sve da nam i ne pođe za 
rukom, pa sve da i padnemo u Smainove šake, ne misli da će se on 
na nama osvećivati. On nije nikada u životu vidio ni Gebhra ni one 
beduine; poznavao je samo Kamisa, ali što mari on za Kamisa! A 
možemo i ne reći Smainu da je Kamis bio s nama. Ako nam uspije 
doći do Abesinije, onda ćemo biti spašeni, a ako ne uspijemo, ni 
onda neće biti gore, nego samo bolje — jer takvih okrutnika kao što 
su oni valjda više nema na svijetu... Ne boj se ti mene, Nella!... 

| želeći da u njoj probudi povjerenje i da joj u isto vrijeme ulije 
smionosti, uze je milovati po glavici. Djevojčica je slušala dižući 
bojažljivo oči prema njemu. Vidjelo se da želi nešto reći, ali se 
skanjuje i boji. Napokon nagne glavu tako da joj je kosa posvema 
pokrila lice i zapita još tiše nego prije i malko drhtavim glasom. 

— Stasio... 

— Što je, milo moje? 

— A oni neće doći ovamo? 

— Tko? — zapita začuđeno Stasio. 

— Oni... Ubijeni? 

— Što to govoriš, Nella? 

— Bojim se! Bojim se! 

| blijeda joj usta počeše drhtati. Nastade šutnja. Stasio nije 
vjerovao da bi ubijeni mogli uskrsnuli, ali kako je bila noć i njihova 
tjelesa nedaleko ležala, spopadne ga nekakva tjeskoba: — jeza mu 
prođe leđima. 

— Što to govoriš, Nella? — ponovi. — To te je Dinah naučila, da se 
bojiš duhova... Mrtvi ne... 

I nije dovršio jer se u taj čas dogodilo nešto grozno. Sred noćne 
tišine, u dubini provalije, s one strane gdje su ležala trupla, oglasi se 
neki neljudski grozoviti smijeh, istovremeno očajan i veseo, okrutan i 
bolan, podmukao, prodoran i smijeh luđaka i prokletnika. Nella krikne 
i svom snagom obuhvati rukama Stasija. A njemu se sva kosa 
naježi. Saba skoči i poče režati. Ali Kali, koji je nedaleko sjedio, 
digne mirno glavu i reče gotovo veselo: 

— To hijene smijati se Gebhru i lavu... 


23. Poglavlje 


Događaji prošloga dana i noćni dojmovi tako izmučiše Stasija i 
Nellu, da su, kad ih je napokon svladao san, oboje usnuli kamenim 
snom i djevojčica se tek oko podne pojavila pred šatorom. Stasio je 
nešto prije ustao s gunja prostrtog uz ognjište i čekajući Nellu, 
zapovjedi Kaliju da se pobrine oko doručka, koji je s obzirom na 
kasne sate imao biti u isto doba i objed. 

Jasno je dnevno svjetlo raspršilo noćašnji strah; oboje se 
probudilo ne samo odmoreno već su bili i duhom svježi. Nella je 
bolje izgledala i osjećala se jačom, a kako su oboje željeli da što 
dalje odu od mjesta gdje su ležali postrijeljani Sudanci, sjedoše 
odmah nakon jela na konje i krenuše. 

U to se doba dana svi putnici po Africi zaustavljaju na podnevni 
odmor, pa se i crnačke karavane zaklanjaju pod sjenu velikog 
drveća, jer su to takozvani "bijeli sati" — sati žege i šutnje, za vrijeme 
kojih sunce nemilosrdno prži i gledajući s visine kao da traži koga bi 
ubilo. Svaka se životinja tada zavlači u najveću guštaru, zamukne 
pjevanje ptica, utihne zujanje kukaca i sva priroda tone u tišinu, 
pritaji se, kao da se želi obraniti pred okom zlog božanstva. Ali oni su 
jahali klancem u kojemu je jedna stijena bacala duboku sjenu, pa su 
se mogli kretati naprijed bez straha od žege. Stasio nije htio skrenuti 
iz klanca najprije zato što su ih gore mogle iz daljine vidjeti 
Smainove čete, a drugo zato što su u pećinastim pukotinama mogli 
lakše naći vode, koja je na otkrivenim mjestima prodirala u zemlju ili 
se pod utjecajem sunčanih zraka pretvarala u paru. 

Put se stalno, premda neznatno, uspinjao. Na stijenama su se 
mjestimice viđevale žute naslage sumpora. Voda u pukotinama 
također bijaše zasićena mirisom sumpora, što je djecu neugodno 


podsjećalo na Omdurman i mahdijevce, koji su mazali glave mašću 
smiješanom sa sumporovim praškom. Na drugim su se mjestima 
osjećali mošutari, a tamo gdje su s visokih kolaca padali čak do 
zemlje prekrasni slapovi lijana, širio se opojni miris vanilije. Mali su 
se putnici rado zadržavali u hladovini tih zastora, izvezenih cvijećem 
purpurnim i ljubičastim, koje je kao i lišće dostajalo konjima za hranu. 

Zvjerad nisu vidjeli, samo bi gdjegdje na rubovima pećina čučali 
majmuni, slični - na nebeskoj pozadini — onim fantastičnim 
poganskim idolima što u Indiji rese uglove hramova. Veliki su grivasti 
mužjaci pokazivali Sabi zube ili su skupljali njušku u znak čuđenja i 
srdžbe poskakujući, trepćući očima i češući se po bokovima. Ali 
Saba, priviknut već na njih, nije posvećivao mnogo pažnje tim 
prijetnjama. 

Putovali su brzo. Radost zbog postignute slobode odagnala je 
sa Stasiovih prsiju onu moru što ga je noću davila. Glava mu je sada 
bila zaokupljena samo mišlju što će ubuduće raditi, kako će izvesti 
Nellu i sebe iz krajeva u kojima im je prijetilo ponovno ropstvo kod 
derviša; kako si pomoći za vrijeme dugotrajnog puta kroz prašumu, 
da ne umru od gladi i žeđi i napokon: kojim smjerom krenuti? Od 
Hatima je još znao da od Fašode do abesinske granice nema više 
od pet dana puta, pa izračuna da će to iznositi oko sto engleskih 
milja. Otkako su krenuli iz Fašode, prošlo je gotovo dva tjedna, jasno 
je, dakle, bilo da nisu išli onim najkraćim putem, već da su tražeći 
Smaina morali znatno skrenuti prema jugu. Sjeti se da su šestoga 
dana prešli rijeku koja nije bila Nil, a zatim da su, prije nego što se 
kraj počeo uzdizati, prošli kraj nekih velikih bara. U školi u Port Saidu 
učili su vrlo točno zemljopis Afrike. Stasiju je ostalo u pameti ime 
Ballor, koje označuje razvođe slabo poznate rijeke Sobat, koja utječe 
u Nil. Nije doduše bio siguran jesu li prošli baš to porječje, ali je slutio 
da je bilo tako. Padne mu na pamet da i Smain, želeći nahvatati 
crnaca, nije ih mogao tražiti istočno od Fašode, jer je taj kraj bio već 
posve istrijebljen od derviša i boginja, pa je zato morao poći na jug, u 
krajeve koje dotada nisu posjećivale ekspedicije. Stasio po tom 
zaključi da idu tragom Smaina — i ta ga misao u prvi čas preplaši. 

Poče zato razmišljati ne bi li bilo bolje da se ostavi klanca, koji je 
sve jače skretao prema jugu, i da pođe ravno na istok. Ali nakon 
kratkoga ocjenjivanja napusti taj plan. Štoviše, činilo mu se sigurnije 


ići tragom Smaina, u udaljenosti od dva ili tri dana, jer je bilo skoro 
nevjerojatno da će se Smain s robljem vraćati istim vijugavim putem 
mjesto da skrene ravno prema Nilu. Stasio i to shvati da se u 
Abesiniju može doprijeti samo s južne strane, gdje ta zemlja graniči s 
divljom prašumom, a ne sa zapadne, koju budno čuvaju derviši. 

I Zbog toga odluči krenuti što je moguće dalje na jug. Tamo bi 
doduše mogli naići na crnce, koji su ili utekli s obala Bijeloga Nila, ili 
na domaće urođenike. Ali od dva zla radije je izabrao sukob s 
crncima nego s mahdijevcima. Računao je i na to da će mu u slučaju 
— ako naiđu na bjegunce ili na urođenička naselja — biti od koristi Kali 
i Mea. 

Dosta je bilo pogledati mladu crnkinju pa da čovjek pogodi da 
pripada plemenu Dinka ili Šilluk, jer je imala veoma dugačke i tanke 
noge, koje su značajne za ta dva plemena, što prebivaju uz obalu 
Nila i gaze poput ždralova ili roda po njegovim vodama. A Kali, mada 
je pod Gebhrovom rukom postao sličan kosturu, imao je posve 
drukčiji lik. Bio je čvrst i dobro građen; ramena je imao jaka, a noge u 
usporedbi s Meinima malene. Budući da nije znao gotovo ništa 
arapski, a loše je govorio jezikom ki-svahili, kojim se čovjek mogao 
sporazumijevati skoro u cijeloj Africi i koji je kako-tako naučio Stasio 
od Zanzibaraca, što su radili na kanalu, slijedilo je iz toga da je 
potjecao iz nekih dalekih strana. Stasio odluči da ga ispita otkuda 
dolazi. 

— Kali, kako se zove tvoj narod? — zapita. 

— Wa-hima — odgovori mladi crnac. 

— Jeli to velik narod? 

— Velik, koji ratuje sa zlim Samburu i otima im goveda. 

— A gdje leži tvoje selo? 

— Daleko! Daleko!... Kali ne zna, gdje. 

— Zar u ovakvom kraju kao što je ovaj? 

— Ne. Tamo je velika voda i gore. 

— Kako zovete tu vodu? 

— Zovemo je: Tamna Voda. 

Stasio pomisli da bi dječak mogao potjecati iz krajeva uz Albert- 
Nyanzu, koji su dosad bili u vlasti Emin-paše, pa želeći se u to 
uvjeriti zapita dalje: 

— Ne stanuje li tamo bijeli poglavica koji ima crne čamce što se 


puše, i vojsku? 

— Ne. Stari ljudi kod nas govoriti da su vidjeli bijele ljude (tu Kali 
rastavi prste) jedan, dva, tri!... Da. Bila su trojica u dugom bijelom 
odijelu. Tražili su kljove... Kali ih nije vidio, jer još nije bio na svijetu, 
ali Kalijev otac primati ih i dati im mnogo kljova. 

— Što je tvoj otac? 

— Kralj Wa-hima. 

Stasiju malko polaska što mu je kraljević sluga. 

— Bili ti htio vidjeti oca? 

— Kali htjeti vidjeti majku. 

— A što bi ti učinio da naiđemo na Wa-hime i što bi oni učinili? 

— Wa-hima pasti na lice pred Kalijem. 

— Povedi nas dakle k njima, pa ćeš ti ostati s njima i vladat ćeš 
nakon oca, a mi ćemo poći dalje, čak do mora. 

— Kali onamo ne pogoditi i ne ostati, jer Kali ljubi velikoga 
gospodara i kćerku mjeseca. Stasio se obrati veselo Nelli i reče: 

— Nella, postala si kćerka mjeseca! 

Ali pogledavši je, naglo se rastuži, jer se sjetio da jadna 
djevojčica izgleda sa svojim blijedim i prozračnim licem doista više 
kao mjesečevo negoli kao zemaljsko dijete. Mladi crnac načas 
zašuti, a onda ponovi: 

— Kali ljubiti Bvana Kubva, jer Bvana Kubva ne ubiti Kalija, samo 
Gebhra, a Kaliju dati mnogo jesti. 

| poče se gladiti po prsima ponavljajući s izrazitim uživanjem: 

— Mnogo mesa, mnogo mesa! 

Stasio je htio još saznati, kako je dječak pao u ropstvo 
dervišima, ali pokazalo se da je od onog vremena kad je bio 
uhvaćen uz jame iskopane za zebre, išao kroz toliko ruku, da se iz 
njegovih odgovora nije nikako moglo zaključiti kroz koje zemlje i 
kojim su ga putem vodili sve do Fašode. 

Stasija je samo to zanimalo što je govorio o "tamnoj vodi", jer da 
je potjecao iz kraja uz Albert-Nyanzu, Albert-Eduard-Nyanzu ili uz 
Viktoriju-Nyanzu, uz koje su se prostirale države Unyoro i Uganda, 
bez sumnje bi znao štogod o Emin-paši, o njegovoj vojsci i 
parobrodima, koji su kod crnaca izazvali divljenje i strah. Tanganyka 
bijaše suviše daleko, preostajala je samo pretpostavka da Kalijev 
narod boravi negdje bliže. Zato susret s ljudima Wa-hima nije bio 


posve isključen. 

Nakon nekoliko sati putovanja počelo se sunce spuštati. Žega je 
znatno popustila. Naiđoše na široku dolinu u kojoj je bilo vode i raslo 
nekoliko divljih smokava, pa se zaustaviše da odmore konje i da se 
okrijepe hranom. Budući da su pećinaste stijene bile na tom mjestu 
niže, zapovjedi Stasio Kaliju da se uspne gore i da vidi nema li u 
okolici kakvog dima. 

Kali izvrši nalog i u tren oka nađe se na rubu pećine. 
Razgledavši dobro unaokolo na sve strane, spusti se po debeloj 
vriježi lijana i izjavi da nema dima, ali da ima "nyama". Lako je bilo 
domisliti se da ne misli na biserke, već na neku krupniju divljač; 
pokazavši na Stasiovu pušku, položi prste na glavi u znak da je to 
rogata životinja. 

Zatim se uzvere i Stasio gore i ispruživši oprezno glavu preko 
ruba, poče gledati preda se. Ništa mu nije zastiralo pogled u daljinu, 
jer je bivša visoka džungla bila spaljena, a nova, koja se već javila iz 
pocrnjele zemlje, bila je jedva nekoliko pedalja visoka. Dokle je oko 
sezalo vidjelo se rijetko visoko drveće s deblima oprženima od vatre. 
U hladovini jednog takvog drveta pasao je mali čopor antilopa gnu, 
tijelom nalik na konje, a glavama na bivole. Sunce je prodirući kroz 
lišće baobaba bacalo drhtave sjajne pjege na smeđa im leđa. Bilo ih 
je devet. Udaljenost nije bila veća od kakvih sto koraka, ali vjetar je 
dolazio od životinja prema klancu, pa su zato mirno pasle ne sluteći 
opasnost. Stasio, u želji da opskrbi karavanu mesom, opali na 
najbližu mu antilopu, koja pade kao gromom pogođena na zemlju. 
Ostalo se stado razbježi; a skupa s njima i veliki bivol, kojega nisu 
prije vidjeli, jer je bio sakriven za hridinom. Dječak — ne zbog potrebe 
već zbog lovačke krvi — ugledavši čas kad mu je životinja bila malko 
postrance, opali i za njom. Bivol jako zatetura, potegne stražnji dio 
tijela, ali potrči dalje i prije negoli je Stasio dospio izmijeniti metke, 
iščezne na neravnom tlu. 

Prije nego što se razišao dim, već je Kali sjedio na antilopi i 
parao joj trbuh Gebhrovim nožem. Stasio pristupi k njemu da izbliza 
pogleda životinju — i jako se začudi kad mu je malo zatim mladi crnac 
krvavim rukama pružio antilopina jetra, koja su se još pušila. 

— Zašto mi to daješ? — zapita. 

— Msuri, msuri! Bvana Kubva odmah jesti. 


— Pojedi sam! — odgovori Stasio razljućen tom ponudom. Kali 
nije čekao da mu to dvaput rekne, već uze odmah zubima kidati jetra 
i lakomo gutati sirove komade, a videći kako ga Stasio s gnušanjem 
gleda, nije prestao ponavljati između jednog i drugog zalogaja: 

—Msuri! Msuri! 

Tako je više od polovice jetara pojeo, a onda se lati paranja 
antilope. Radio je to neobično brzo i vješto, pa je doskora bila 
oderana sva koža i uda odsječena od trupa. Tada Stasio malo 
začuđen, što se Saba nije našao kod toga posla, zazviždi na nj, da 
ga pozove na svečanu gozbu. 

No Saba se uopće ne pojavi, pa Kali, nagnut nad antilopom, 
digne glavu i reče: 

— Veliki pas potrčati za bivolom. 

— Jesi li vidio? — zapita Stasio. 

— Kali vidjeti. 

Rekavši to metne antilopine bubrege na glavu, a dva stegna na 
ramena i krene prema klancu. Stasio fićukne još nekoliko puta i 
počeka, ali videći da je sve uzalud, pođe za njim. U klancu je Mea 
već bila zaposlena siječom trnja za zeribu, a Nella, čupajući svojim 
malim prstićima posljednju biserku, zapita: 

— Jesili ti to na Sabu zviždao? Pojurio je za vama. 

— Pojurio je za bivolom, kojega sam ustrijelio, i vrlo sam 
uznemiren — odgovori Stasio. 

To su vrlo bijesne životinje, a tako su jake da se i lav boji 
napadati ih. Za Saba bi moglo biti zlo ako se upusti u borbu s takvim 
protivnikom. Čuvši to Nella se jako uznemiri i izjavi da neće prije poći 
spavati dok se Saba ne vrati. Stasio videći njezinu zabrinutost, 
razljuti se sam na sebe što nije pred njom zatajio opasnost i uze je 
tješiti. 

— Pošao bih s puškom za njima, ali mora da su već jako daleko, 
a skoro će doći noć i neće se vidjeti tragovi. Bivol je dobro pogođen, 
pa se nadam da će pasti. Na svaki će ga način oslabiti gubitak krvi, 
pa ako navali na Sabu, moći će Saba pobjeći... Da! Vratit će se 
možda tek po noći, ali vratit će se pouzdano. 

I govoreći to, nije ni sam baš vjerovao svojim vlastitim riječima, 
jer je znao što je čitao o nečuvenoj osjetljivosti afričkog bivola, koji i 
teško ranjen još naokolo trči i čeka u zasjedi uz stazu kojom prolazi 


lovac, a onda ga iznenada napadne, digne na rogove i baci uvis. 
Sabi bi se moglo nešto slično dogoditi, i ne govoreći o drugim 
opasnostima koje su mu prijetile noću na povratku. 

Doskora se spusti noć. Kali i Mea urediše zeribu, zapališe vatru 
i latiše se posla oko večere. Saba se još uvijek nije vraćao. Nella je 
bila sve zabrinutija i napokon poče plakati. Stasio je domalo prisili da 
legne, obećavajući joj da će čekati Sabu, a čim se razdani, da će 
sam poći i potražiti ga. Nella je doduše pošla pod šator, ali je svaki 
čas pružala glavicu ispod njega, pitajući je li se pas vratio. San ju je 
tek nakon ponoći svladao, kad je izašla Mea da zamijeni Kalija, koji 
je bdio nad vatrom. 

— Zašto kćerka mjeseca plakati? — zapita Stasija mladi crnac, 
kad su oba legla spavati. Kali to neće. 

— Žao joj je Sabe, kojega je bivol jamačno ubio. 

— A možda i nije — odvrati crni dječak. 

Nato zašutješe i Stasio tvrdo usne. Bio je još mrak kad se 
probudio, jer mu je počela smetati hladnoća. Vatra se utišala. Mea, 
koja je trebala na nju paziti, zadrijemala je i prestala bacati granje na 
Žeravicu. 

Gunj, na kojemu je spavao Kali, bijaše prazan. Stasio dometne 
granja, pa gurne crnkinju i zapita: — Gdje je Kali? 

Časak ga gledaše rastreseno, a onda razbudivši se reče: 

— Kali je uzeo Gebhrov mač i pošao preko zeribe. Mislila sam da 
želi još više nasjeći trnja, ali se nije vratio. 

— Je li davno otišao? 

— Davno. 

Stasio je čekao neko vrijeme, ali kad dugo nije bilo crnca, 
nehotice se zapita: 

— Da nije pobjegao? 

| srce mu se stegne od neprijatnog osjećaja koji uvijek izaziva 
ljudska nezahvalnost. On se zauzimao za toga Kalija i branio ga 
onda kad ga je Gebhr mučio cijele dane, a kasnije mu je spasio 
život. Nella je uvijek bila prema njemu dobra i oplakivala je njegovu 
nesreću, a obadvoje su s njime najbolje postupali. A on eto 
pobjegao! Sam je govorio da ne zna na kojoj su strani naselja Wa- 
hima i da ne bi znao onamo doči, pa ipak je utekao! Stasio se opet 
sjeti afričkih putopisa iz Port Saida i pripovijedanja putnika o gluposti 


crnaca koji bacaju streljivo i bježe baš onda kad im bijeg prijeti 
sigurnom smrću. 

Zacijelo će i Kali, imajući samo sudanski Gebhrov mač kao 
jedino oružje, umrijeti od gladi, ili, ako ne padne opet u ropstvo 
dervišima, postat će plijenom divlje zvjeradi. 

— Ah! Nezahvalnik i glupan! 

Zatim uze Stasio razmišljati i o tome koliko će putovanje bez 
Kalija biti napornije i teže, a rad još veći. Napajati konje i sputavati ih 
preko noći, razapinjali šator, graditi zeribu, paziti na putu da se ne 
izgubi hrana i bisage sa stvarima, parati i sjeći ubijene životinje — sve 
je to u pomanjkanju mladoga crnca imalo pasti na njegova leđa, a u 
duhu je priznavao da o nekim poslovima, na primjer o guljenju kože 
sa zvijeri, nema ni pojma. 

— Ha! Što ćemo — reče u sebi — mora se! 

Međutim se pomolilo sunce iza obzorja i — kako to biva uvijek 
pod obratnicama — u jednom času nastade dan. Malo kasnije poče 
pljuskati voda za umivanje, što ju je Mea priredila preko noći za 
gospođicu, a to je bio znak da je Nella ustala i da se oblači. Ubrzo se 
pojavi već odjevena, ali sa češljem u ruci i još raščupane kose. 

— A Saba? - zapita. 

— Nema ga sve dosada. 

Usta djevojčice počeše odmah drhtati. 

— Možda će se još vratiti - reče Stasio. — Sjećaš li se da je u 
pustinji izostajao kadšto po dva dana, a onda nas je uvijek stizao 

— Rekao si da ćeš ga potražiti?... 

— Ne mogu. 

— Zašto, Stasio? 

— Jerte ne mogu ostaviti samu s Meom u klancu. 

— A Kali? 

— Kalija nema. 

Tu zašuti ne znajući ni sam bi li joj rekao cijelu istinu, ali budući 
da se stvar nije mogla zatajiti, pomisli da je bolje ako joj kaže odmah. 

— Kali je uzeo Gebhrov mač — reče — i po noći nekamo pošao. 
Tko zna nije li i utekao. Crnci rade često tako, čak i na svoju vlastitu 
propast. Žao mi ga je... A možda će još shvatiti da je počinio glupost 
LE 

Dalje mu riječi prekine radosno lajanje Sabe, koje ispuni cijeli 


klanac. Nella spusti češalj na zemlju i htjede mu potrčati u susret, ali 
je zadrži trnje zeribe. Stasio ga poče brže bolje trgati, ali prije nego 
što je otvorio prolaz, pojavi se najprije Saba, a za njim Kali, tako 
svijetao i mokar od rose kao iza najveće kiše. Velika radost obuzme 
djecu i kad se Kali našao iza plota zeribe ne mogavši doći do daha 
od umora, baci mu Nella svoje bijele ručice oko crnoga vrata i iz sve 
ga snage zagrli. A on reče: 

— Kali neće gledati "Bibi" plakati, zato Kali naći psa. 

— Dobro Kali! — odgovori Stasio tapšući ga po ramenu. — A zar 
se nisi bojao da ćeš u noči naići na lava ili na panteru? 

— Kali bojati se, ali Kali poći - odgovori dječak. 

Tim je riječima još više osvojio dječja srca. Stasio izvadi na 
Nellinu molbu iz jednog zavežljaja ogrlicu sa staklenim zrncima, koju 
je odlazeći iz Omdurmana dobio od Grka Kaliopulija, i svečano nakiti 
njime Kalijev vrat, a on sav sretan zbog dara pogleda vrlo ponosno 
Meu i reče: 

— Mea ne imati ogrlicu, a Kali imati, jer Kali je "veliki svijet". 

Tako je bila nagrađena požrtvovnost crnoga dječaka. Saba, pak, 
dobije oštar ukor, u kojem je po drugi put otkako služi Nellu saznao 
da je vrlo ružan i da će ako još jednom učini takvo što, biti vođen na 
uzici kao kakvo malo štene. On je to slušao mašući na dosta 
dvoznačan način repom, a Nella je tvrdila da mu se po očima 
poznalo da se stidi i da se zacijelo zarumenio, što se samo zato nije 
moglo vidjeti, jer mu je njuška pokrita dlakom. Zatim dođe doručak, 
koji se sastojao od izvrsnih divljih smokava i komada antilope. Za 
vrijeme doručka pripovijedao je Kali svoje doživljaje, a Stasio ih 
stane prevoditi na engleski Nelli, koja nije razumijevala jezik ki- 
svahili. Bivol je, kako se vidjelo, utekao daleko. Kali je teško našao 
trag, jer je bila noć bez mjesečine. Na sreću je prije dva dana padala 
kiša, a zemlja nije bila suviše tvrda, pa su stoga papci teške zvijeri 
ostavljali u njoj tragove. Kali ih je tražio pomoću prstiju na nogama i 
dugo je išao. Bivol je napokon pao i mora da je odmah uginuo, jer 
nije bilo nikakvih tragova borbe između njega i Sabe. Kad ih je Kali 
našao, već je Saba bio proždro veći dio bivolje prednje lopatice, ali 
mada više nije mogao jesti, ipak nije dopuštao da dođu do mesa 
dvije hijene i nekoliko šakala, što su stajali naokolo čekajući dok jači 
grabežljivac dovrši gozbu i ode. 


Dječak se tužio da je pas režao i na njega, ali mu se on 
zaprijetio srdžbom velikog gospodara i "Bibi", a zatim ga uhvatio za 
ogrlicu i odvukao od bivola, pustivši ga tek u klancu. 

S time se završilo pripovijedanje o Kalijevim noćnim 
doživljajima, a zatim svi posjedaše u dobrom raspoloženju na konje i 
pojahaše dalje. Jedino je dugonoga Mea, premda tiha i pokorna, 
pogledavala sa zavišću ogrlicu mladoga crnca i Sabinu ogrlicu, te 
pomisli tužno u duši: 

— Oni su obojica "veliki svijet", a ja imam samo mjedeni obruč na 
jednoj nozi. 


24. Poglavlje 


Naredna su tri dana putovali neprestano klancem i uzbrdo. 
Dani su bili osobito žarki, noći naizmjence hladne ili zaparne. 
Približivalo se kišovito doba. Iza obzorja se gdjegdje dizahu oblaci, 
bijeli kao mlijeko, ali nagomilani i teški. Postrance su se već vidjele 
pruge kiše i daleke duge. Pred zoru trećega dana otvorio se jedan 
takav oblak nad njihovim glavama kao bure s kojega je pao obruč i 
oblije ih toplom i obilnom, no na sreću, kratkotrajnom kišom. Zatim 
se nebo razvedri, pa krenuše dalje. Biserke se javljahu opet u 
tolikom broju, da je Stasio pucao u njih ne silazeći s konja i tako ubio 
pet komada, što je — računajući ovamo i Sabu — bilo suviše za jedan 
obrok. Put na svježem zraku nije bio nimalo mučan, a obilje životinja 
i vode oduzimalo im je strah da bi mogli pomrijeti od gladi i žeđi. 
Prolazili su lakše nego što su se nadali, pa zato Stasio nije gubio 
dobru volju. Jašući uz djevojčicu, brbljao s njom veselo, a kadšto se i 
našalio: 

— Znaš što, Nella — reče kad su načas zaustavili konje pod 
velikim hljebovcem, s kojega je Kali s Meom odsijecao plodove 
slične velikim lubenicama — kadšto mi se pričinja da sam vitez 
lutalica. 

— A što je to vitez lutalica? — zapita Nella okrenuvši prema 
njemu svoju lijepu glavicu. 

— Davno, davno, još u srednjem vijeku, živjeli su vitezovi, koji su 
obilazili svijet u potrazi za doživljajima. Borili su se s divovima i 
zmajevima — i znaš — svaki je imao svoju damu za koju se brinuo i 
koju je branio. 

— Da li sam ja takva dama? 

Stasio se časak zamisli, a onda odvrati: 


— Ne, ti si još premalena. One su sve bile odrasle. 

Nije mu palo ni na pamet da možda ni jedan lutajući vitez nije 
toliko učinio za svoju damu, koliko on za tu malu sestricu — naprosto 
mu se činilo da se ono što je učinio samo po sebi razumijevalo. 

Ali Nella se osjeti uvrijeđenom zbog njegovih riječi, pa naprćivši 
usta reče: 

— A jednom si u pustinji rekao da sam se ponašala kao osoba 
od trinaest godina? Aha! 

— To je bilo jedanput... No tebi je tek osam godina. 

— Ali za deset ću imati osamnaest! 

— Čudna čuda! A ja dvadeset i četiri... U tim godinama ne misli 
čovjek više ni na kakve dame, jer ima drugog posla. To se zna! 

— A što ćeš ti raditi? 

— Bit ću inženjer ili pomorac ili, ako u Poljskoj bude rat, onda ću 
poći u borbu kao moj otac. 

A ona uznemireno zapita: 

— No svakako ćeš se vratiti u Port Said? 

— Najprije se moramo oboje onamo vratiti. 

— Tatici! - odgovori djevojčica. 

| oči joj se zamagliše od tuge i čežnje. Na sreću naleti u taj čas 
jato prekrasnih papiga, sivih s ružičastim glavama i s ružičastom 
podstavom pod krilima. Djeca smjesta zaboraviše na prijašnji 
razgovor i počeše pratiti očima ptičji let. 

Jato zaokruži nad grupom eutorbija i spusti se na sikombru, što 
je nedaleko rasla, i među njenim se lišćem smjesta javiše glasovi 
kao da živahno vijećaju ili da se svađaju. 

— To su papige, koje najlakše nauče govoriti - reče Stasio. Kad 
se gdjegod duže zadržimo, nastojat ću da jednu za tebe uhvatim. 

— O Stasio! Hvala! — odgovori radosno Nella. Zvat će se Daisy... 

Mea i Kali, nasjekavši plodova s hljebovca, natovariše njima 
konje i mala karavana krene dalje. Poslije podne počelo se opet 
oblačiti i časomice preletavahu kratke kiše puneći vodom sve 
pukotine i udubine tla. Kali je naviještao veliki pljusak, pa se Stasio 
dosjeti da bi se klanac, koji se sve više sužavao, mogao preko noći 
pretvoriti u potok. Stoga odluči da prenoće na uzvišici, a ta odluka 
obraduje i Nellu osobito kad se Kali vratio s izviđanja i izjavio da se 
nedaleko nalazi šumica raznovrsnog drveća, a u njoj mnogo malih 


majmunčića, ne tako gadnih i zlih kao što su pavijani na koje su do 
sada nailazili. 

Naišavši zatim na mjesto gdje su klisure bile niske i blago se 
rastavljale, izvedoše konje i prije nego što se smračilo, spremiše se 
na noćište. Nellin je šator stajao na visokom i suhom mjestu pod 
velikim termitnjakom, koji je s jedne strane posve zatvarao prilaz i 
time olakšavao posao oko zeribe. 

U blizini se dizalo snažno stablo sa širokim razgranatim 
granama, koje su, pokrite gustim lišćem, mogle biti dobro sklonište 
pred kišom. Pred zeribom su rasle pojedine grupe drveća, a dalje je 
bila gusta i povijušama isprevezana šuma, iznad koje su se visoko 
dizale krošnje nekih čudnovatih palmi, sličnih ogromnim lepezama ili 
raširenom paunovom repu. 

Stasio sazna od Kalija da je u vrijeme dugoga kišnog razdoblja, 
dakle u jesen, opasno noćiti pod tim palmama, jer se onda dozreli 
ogromni plodovi nenadano kidaju i sa znatne visine padaju takvom 
snagom da mogu ubiti čovjeka, pa i konja. Sada je voće bilo tek u 
zametku i izdaleka su se, prije nego što je zašlo sunce, vidjela mala 
majmunčad, kako se igraju pod krošnjama natjeravajući se u veselim 
skokovima. 

Stasio i Kalijo spremiše veliku zalihu drva, koje je dostajalo za 
cijelu noć, a budući da su se na časove dizali zamasi vrućeg vjetra, 
utvrdiše zeribu kolcima, koje je mladi crnac zaoštrio Gebhrovim 
nožem i pozabadao u zemlju. Ta opreznost nije bila nimalo suvišna, 
jer je jaki vjetar mogao porazbacati trnovo granje, od kojega je bila 
zeriba načinjena, i tako omogućiti napad grabežljivaca. 

Ali čim je zapalo sunce, vjetar utihne, a zrak postane zaparan i 
težak. Po nekoliko puta sinuše gdjegdje među oblacima zvijezde, ali 
onda se spusti posve crna noć te se nije mogao ni prst pred okom 
vidjeti. Mali se putnici skupiše uz vatru slušajući vrisak i vrištanje 
majmuna, koji su u obližnjoj šumi priredili pravi sajam. Pratilo ih je 
cviljenje šakala i različiti drugi nepoznati glasovi, po kojima se 
mogao razabrati nemir i strah od onoga što iz mraka u prašumi prijeti 
svakom živom biću. 

Odjednom nastade potpuna tišina, jer je u mračnoj dubini 
odjeknulo zavijanje lava. Konji, koji su nedaleko pasli sred mlade 
džungle, počeše se približavati k svjetlu poskakujući sputanim 


prednjim nogama, a obično hrabri Saba naježi dlake i stisnutoga se 
repa priljubi uz ljude, naočigled tražeći njihovu zaštitu. 

Zavijanje se opet oglasi — kao da dolazi ispod zemlje — duboko, 
teško, napeto, kao da ga je zvijer s naporom tiskala iz svojih snažnih 
pluća. Razlijegalo se nisko nad zemljom, naizmjence bivalo jače i 
slabije prelazeći pokadšto u gluhi, veoma tužni jauk. 

— Kali! Podstakni vatru! — oglasi se Stasio. 

Crnac baci tako hitro naramak granja na žar, da su najprije 
buknuli cijeli snopovi iskara, a onda tek zaplamsa visoki plamen. 

— Stasio, lav nas neće napasti?... Zar ne? — šaptaše Nella 
vukući dječaka za rukav. — Ne. Neće nas napasti. Gledaj, kako je 
visoka zeriba... 

I govoreći tako doista je i vjerovao, da im ne prijeti opasnost, ali 
se pobojavao za konje, koji su se sve bliže stiskali uz plot, te su ga 
svaki čas mogli svaliti. Zavijanje se pretvori u otegnutu gromovitu 
riku, od koje preza svaki živi stvor, a ljudima, čak i onima koji ne 
poznaju strah, živci dršću kao okna od dalekih topovskih hitaca. 
Stasio baci letimičan pogled na Nellu i videći da joj se trese bradica i 
da ima vlažne oči, reče: 

— Ne boj se! Ne plači! 

A ona odgovori isto onako kao nekoć u pustinji. 

— Neću plakati... samo mi se... oči znoje! Joj! 

Potonji joj se usklik oteo iz usta samo zato što je u taj čas od 
šume zagrmjela druga rika, još jača i bliža od prve. Konji se počeše 
tiskati na zeribu i da nije bilo dugačkih i tvrdih kolaca od bagremova 
granja, slomila bi se. Saba je režao i u isto vrijeme drhtao kao list, a 
Kali uze ponavljati isprekidanim glasom: 

— Gospodaru! Dva, dva!... Dva!... 

A lavovi, ohrabreni zajedništvom, ne prestadoše više rikati i 
strašni je koncert trajao u tmini neprekidno, jer kad je jedan zašutio, 
počeo je drugi. Stasio nije mogao odmah razabrati odakle dopiru 
njihovi glasovi, jer ih je jeka ponavljala u klancu, klisura ih slala 
klisuri, prolazili su gorom i dolom, ispunjali šumu, džunglu, natopili 
tminu grmljavinom i strahom. Samo se jedna stvar činila dječaku 
pouzdanom — to da su se sve više približavali. Kali također opazi da 
lavovi optrkuju logorište u sve užim krugovima. I samo zbog plamena 
još ih uvijek nisu napali, pa su svoje nezadovoljstvo pokazivali 


strašnom rikom. Ali očito je i on mislio da opasnost prijeti samo 
konjima, jer je raširivši prste rekao: 

— Lavovi ubiti jedan, dva — ne sve! Ne sve!... 

— Nabaci još na vatru! — ponovi Stasio. 

Ponovo bukne življi plamen i rika odjednom utihne. Ali Kali 
podigne glavu i gledajući uvis poče prisluškivati. 

— Što je? — zapita Stasio. 

— Kiša! — odgovori crnac. 

Stasio naćuli uši. Krošnje su zaklanjale šator i cijelu zeribu pa 
zato nije na zemlju pala još ni jedna kap, ali gore se čuo šum kišnih 
kapi. Budući da ni najmanji lahor nije pomicao zaparni zrak, lako se 
čovjek mogao domisliti da to počinje kiša rominjati u gustišu. Šum je 
svakim časom bivao sve jači, pa nakon nekog vremena ugledaše 
djeca kaplje što cure s lišća, nalik u sjaju vatre na velike ružičaste 
bisere. Počeo je pljusak. Šum se pretvori u žamor. Sve je više kapi 
padalo, a napokon kroz gustiš počeše prodirati mlazovi niti vode. 
Vatra se počne gasiti. Zalud je Kali bacao cijele naramke. Mokro 
granje samo se dimilo, a odozdo je cvrčao žar i gasio se. 

— Branit će nas još zeriba — reče Stasio da umiri Nellu. 

Zatim povede djevojčicu pod šator i ogrne je pledom, ali sam 
izađe što je brže mogao, jer se isprekidana rika nanovo oglasila. 
Ovaj se put razlijegala znatno bliže i kao da je u njoj odzvanjalo 
veselje. 

Pljusak se sve više pojačavao. Kiša je tutnjila po tvrdom lišću 
nabaka i prštala na sve strane. Da nije ognjište bilo zaštićeno 
granama, odmah bi se ugaslo, ali i ovako se nad njim ponajviše 
dizao dim, iz kojega su bljeskali uski plavi plamičci. Kali odustane od 
vatre. Nije više metao suharke. Opasavši oko drveta uže, penjao se 
pomoću njega sve više po deblu. 

— Što radiš? — zapita Stasio. 

— Kali uspeti se na drvo. 

— Zašto? — krikne dječak ogorčen samoljubljem crnca. Svijetla 
grozna munja razdere tamu, a Kalijev odgovor zagluši nagli grom, 
koji je potresao nebom i prašumom. U isti mah se diže vihor, 
prodrma granje drveta, razmete u tren oka ognjište, ponese još pod 
pepelom svijetle žeravice i odnese ih skupa sa snopovima iskara u 
džunglu. 


Neprozirna tmina zagrne logorište. Strašna bura, kakve bivaju 
ispod obratnika, razbjesnjela se na zemlji i na nebu. Grom je slijedio 
za gromom, munja za munjom. Krvave munje razderaše crno nebo, 
koje sličilo na mrtvački pokrov. Na obližnjim se pećinama pojavi 
čudna plava kugla, koja se neko vrijeme kotrljala uz grmljavinu, a 
onda buknula zasljepljujućim praskom, te se činilo da se pećine 
pretvaraju u prah od potresa. 

Tada opet nastade mrak. Stasio se uplaši za Nellu i nasumce 
pođe do šatora. Šator, zaklonjen termitnjakom i ogromnim deblom, 
još je stajao, ali prvi jači udarac vihora mogao je potrgati užeta i 
ponijeti ga bog zna kamo. A vihor je čas popuštao, čas se dizao s 
bijesnom snagom noseći valove kiše i oblake lišća i granja 
izlomljenog u obližnjoj šumi. Stasija spopade očaj. Nije znao bi li 
ostavio Nellu pod šatorom ili je izveo iz njega. U prvom bi se slučaju 
mogla zaplesti u užeta i mogao bi je odnijeti vihor skupa sa zavojima 
platna, a u drugom joj je slučaju prijetila opasnost da će se promočiti 
i da će je odnijeti vihor, jer se i Stasio, koji je mnogo jači od nje, s 
najvećim naprezanjem držao na nogama. 

Konačno je stvar riješio vihor, koji je čas kasnije dignuo krov 
šatora. Platneni zidovi ne pružahu više nikakva zaklona. Nije 
preostajalo ništa drugo, već čekati dok prođe bura, čekati u mraku 
po kojem su obilazili lavovi. Stasio je pretpostavljao da su se 
grabežljivci možda sklonili pred olujom u obližnju šumu, ali je bio 
potpuno siguran da će se kad bura mine vratiti. Strahotu položaja 
povećavalo je i to što je vjetar posve razbacao zeribu. 

Propast je prijetila odasvud. Stasiova puška nije mogla koristiti. 
Isto tako ni njegova energija. Pred uraganom, gromovima, olujom, 
kišom, mrakom i pred lavovima, koji su se možda pritajili na nekoliko 
koraka, osjećao se nemoćan i slab. Vihorom trgana platna šatora 
polijevala su ih sa svih strana vodom, pa obuhvativši Nellu, izvede je 
Stasio iz šatora, zatim se oboje stisnuše uz nabakovo deblo čekajući 
smrt ili milost. 

A uto između jedne i druge navale vjetra začuše Kalijev glas, 
koji se jedva razabirao od kiše: 

— Veliki gospodaru, na drvo! Na drvo! | u isti se čas dotakne 
dječakova ramena odozgo spušteni mokri konopac. 

— Privezati Bibi, a Kali je vući! — vikaše crnac. 


Stasio nije ni časak oklijevao. Ogrnuvši Nellu gunjem, da joj uže 
ne stegne tijelo, priveže je s njime oko pojasa, zatim je podigne uvis 
ispruženih ruku i vikne: 

— Vuci! 

Prvo je granje drveta raslo dosta nisko, pa je zračni Nellin put 
kratko trajao. Kali je doskora uhvati svojim jakim rukama i smjesti je 
između debla i ogromne grane, gdje je bilo dosta mjesta i za petero 
ovako malenih bića. Nikakav je vjetar nije mogao odatle otpuhnuti, a 
osim toga, mada je uz cijelo drvo curila voda, ipak ju je nekoliko 
stopa debelo deblo branilo barem od novih valova kiše, što ih je 
nosio vihor. 

Osiguravši malu "Bibi", crnac nanovo spusti konopac za Stasija, 
ali on kao kapetan, koji silazi posljednji s broda kad tone, naloži da 
se prije njega uspne Mea. Kali je uopće nije trebao vući, jer se učas 
uzverala po užetu tako vješto i spretno, kao da je bila rođena sestra 
čimpanze. Stasiju je bilo mnogo teže, ali i on je bio dosta spretan i 
uspio je svladati težinu svoga tijela, puške i nekoliko naboja, kojima 
je napunio džepove. 

Tako se sve četvero nađoše na drvetu. Stasio se naviknuo da u 
svim prilikama misli na Nellu, pa i sada najprije stade provjeravati ne 
prijeti li njoj pad i ima li dosta mjesta da može udobno leći. Umiren, 
poče razbijati glavu kako bi je zaštitio od kiše. Ali tu nije bilo pomoći. 
Danju bi lako bilo načiniti kakav krović nad njezinom glavom, ali sada 
ih je okruživao takav mrak da se nikako nisu mogli vidjeti. Da je 
barem već prošla ta bura i da se može zapaliti vatra, onda bi se 
moglo osušiti Nellino odijelo! Stasio očajno pomisli da će do gole 
kože pokisla djevojčica bez sumnje sutradan dobiti groznicu. 

Bojao se da će pred zoru kad prođe bura, zahladnjeli kao prošlih 
noći. Međutim udarci vjetra bijahu dosad gotovo vrući, a kiša topla. 
Samo se Stasio čudio njenoj ustrajnosti, jer je znao da bure pod 
obratnicama čim jače bjesne, tim kraće traju. 

Prođe dosta vremena prije nego utihnuše gromovi i popustiše 
udarci vjetra, ali je kiša padala neprekidno, ne doduše više s 
onakvim pljuskom kao prije, ali teška i gusta, te nabakovo lišće nije 
nimalo od nje branilo. Odozdo je dopirao šum vode, kao da se cijela 
džungla pretvorila u jedno jezero. Stasio pomisli da bi ih u klancu 
dočekala sigurna smrt. Velikom ga je tugom prožimala misao što će 


biti sa Sabom — i nije se usudio da o njemu išta spomene pred 
Nellom. No ipak se nadao da će dosjetljivi pas naći sigurno sklonište 
među klisurama što strše nad klancem. Nije bilo moguće ni na koji 
način pružiti mu pomoć. 

Sjedili su jedno uz drugo na širokim granama prokišnjavajući i 
čekajući zoru. Kad je prošlo još nekoliko sati, počelo je zahlađivati i 
kiša napokon prestane. Voda je vjerojatno već odcurila strminom na 
niža mjesta, jer se nije čuo ni pljusak ni šum. Stasio je prošlih dana 
opazio da Kali zna zapaliti vatru i od mokroga granja, pa mu sine 
glavom da naloži crncu da to i sada pokuša učiniti. Ali u času kad mu 
se obratio, dogodi se nešto što im je svima smrznulo krv u žilama. 

Duboku noćnu tišinu razdere odjednom konjski vrisak, strahovit, 
grozan, pun boli, straha i smrtnoga zaprepaštenja: Nešto se 
strovalilo u mraku, oglasilo se kratko njištanje, zatim gluho stenjanje, 
hroptanje, drugi vrisak, još strašniji, a onda sve zanijemi. 

— Lavovi, veliki gospodaru! Lavovi ubijati konje! — šapne Kali. 

Bilo je nešto tako grozno u tom noćnom napadu, u tom ubijanju 
nemoćnih životinja da se Stasio u prvi čas zgrozio i zaboravio na 
pušku. Što bi mu uostalom koristilo pucati po ovakvom mraku? 
Možda, samo zato, da ovi noćni ubojice, ako ih prestraši svjetlo i 
prasak, ostave već ubijene konje i upute se za onima što su se 
razbježali i otišli od taborišta tako daleko, dokle su mogli otići 
svezanih nogu. 

Stasija prođe jeza na misao što bi se dogodilo da su ostali dolje. 
Uz njega priljubljena Nella tako je drhtala kao da ju je već spopao 
prvi napad groznice. Kali im je eto spasio život. 

Bila je to strašna noć — najstrašnija na cijelom putu. Sjedili su 
kao pokisle ptice na grani, prisluškujući što se dolje zbiva. A tamo je 
neko vrijeme trajala duboka šutnja, a doskora se oglasilo režanje, 
pa, mljaskanje oderanih komada mesa, hroptavo disanje i stenjanje 
zvjeradi. 

Vonj sirovoga mesa i krvi dopro je do drveta, jer su se lavovi 
gostili nekih dvadesetak koraka od zeribe. 

I gostili su se sve dok nije Stasija spopao bijes. Uhvati dakle 
pušku i opali prema glasovima. Ali mu odgovori samo isprekidana 
srdita rika, zatim se začuje hrskanje lomljenih kostiju. U dubokoj su 
tmini plavo i crveno sjale oči hijena i šakala, koji su čekali na svoj 


red. | tako su prolazili dugi noćni sati. 


25. Poglavlje 


Napokon izađe sunce i rasvijetli dŽunglu. Lavovi se izgubiše 
prije zore. Stasio naloži Kaliju da zapali vatru, a Mei da povadi 
Nelline stvari iz kožne torbe, u koju su bile spremljene, da ih osuši i 
preodjene što prije djevojčicu. A sam, uzevši pušku, pođe pregledati 
taborište i ujedno promotriti pustoš što ju je načinila bura i noćni 
ubojice. Tik uz zeribu, od koje ostadoše samo kolci, ležao je prvi konj 
skoro do polovice požderan, a za sto koraka dalje drugi jedva načet, 
a odmah za njim treći s razderanim trbuhom i zdrobljenom lubanjom. 
Svi su grozno izgledali, jer su imali iscerene zube i širom otvorene 
oči, pune ukočene groze. Zemlja je bila izgažena, a u udubinama 
velike lokve krvi, Stasija spopade takav bijes da je gotovo poželio da 
iz kojega grma proviri kudrava glava nakon noćne gozbe 
omlitavjeloga razbojnika i da uzmogne u nju smjestiti kuglu. Ali 
morao je za kasnije odgoditi osvetu, jer je sada imao drugoga posla. 
Trebalo je naći i uhvatiti ostale konje. Dječak je računao da su se 
jamačno sklonili u šumu baš kao i Saba, čije se truplo nije nigdje 
vidjelo. Nada da vjerni prijatelj nije pao kao žrtva grabežljivaca tako 
obraduje Stasija da se odmah ohrabrio, a još mu poveća radosti to 
što je našao magarca. Pretpostavio je da se mudri ušonja nije htio 
umarati suviše dalekim bijegom. Stisnuo se naprosto s vanjske 
strane zeribe u kut što ga je činio termitnjak i drvo, i tamo, zaštićene 
glave i tijela, čekao je što će biti dalje, spreman da u slučaju potrebe 
odbije napad junačkim ritanjem. Ali lavovi ga zacijelo i ne opaziše, 
pa je on, kad je izašlo sunce i opasnost prošla, smatrao umjesnim da 
legne i da se odmori nakon dramatičnih noćnih dojmova. 

Stasio, obilazeći oko taborišta, nađe napokon na razmekšanoj 
zemlji otiske kopita. Tragovi su vodili prema šumi, a onda skrenuše 


prema provaliji. To je bilo povoljno, jer u provaliji uhvatiti konje nije 
baš bilo jako teško. Nekoliko koraka dalje nađe u travi potkovu, koja 
je jednom konju ispala u bijegu. Taj je sigurno daleko pobjegao pa se 
zasada mogao smatrati izgubljenim. No zato druga dva ugleda iza 
niske klisure, ne baš u klancu, već na njegovu rubu. Jedan se bacao 
ležeći na travi, a drugi je pasao mladu svijetlozelenu travu. Obadva 
su izgledala strašno izmučena, kao poslije napornoga puta. 

Ali dnevno je svjetlo otjeralo strah iz njihovih srdaca, jer 
pozdraviše Stasija kratkim i prijateljskim rzanjem. Konj, koji se 
češao, skoči na noge, pri čemu Stasio opazi da se i on oslobodio 
potkove, ali je na sreću volio ipak ostati uz druga negoli bježati kud 
ga noge nose. 

Stasio izvede obadva konja uz pećinu i pođe nad rub provalije, 
da se uvjeri hoće li se moći onuda dalje putovati. Opazi da je zbog 
velikoga nagiba voda već otekla i da je dno skoro suho. Malo poslije 
svrati njegovu pozornost neki bjeličasti predmet zapleten među 
povijuše što su visjele s druge klisure. Opazi da je to krov šatora, koji 
je udarcem vjetra bio čak ovamo odnesen i tako u šikaru zapleten da 
ga nije mogla odnijeti voda. Šator je ipak pružao maloj Nelli bolje 
skrovište negoli na brzu ruku sklepana sjenica od granja, zato je ovaj 
nalaz jako obradovao Stasija. 

Ali radost mu se još poveća kad je iz pećinaste udubine, sakrite 
nešto poviše pod lijanama, iskočio Saba držeći u zubima neku 
životinju, kojoj su glava i rep visjeli s obje strane njegove njuške. 
Snažni se pas u tren oka uzvere uvis i položi Stasiju do nogu 
prugastu hijenu sa slomljenom hrptenjačom i odgrizenom nogom, 
zatim uze mahati repom i veselo štektati kao da je htio reći: 

— Uplašio sam se, priznajem, lavova, ali i to je istina da ste vi 
sjedili na drvetu kao biserke. Pogledaj, da mi nije noć ututanj prošla. 

I tako je bio ponosan sam na sebe da ga je Stasio jedva 
nagovorio da ostavi smrdljivu životinju i da je ne nosi Nelli kao dar. 

Kad se njih dvoje vratilo, u taboru je već gorjela velika vatra, a u 
posudama je voda vrela. Kuhalo se zrnje durre, dvije biserke i sušeni 
komadi gnuova bubrežnjaka. Nella je već bila presvučena u suho 
odijelo, ali je izgledala tako jadna i blijeda da se Stasio za nju 
prestrašio i prihvativši je za ruku da se uvjeri nema li groznicu, 
zapita: 


— Nella, što je tebi? 

— Ništa, Stasio, samo sam jako pospana. 

— Vjerujem! Poslije ovakve noći! Ruke su ti, hvala Bogu hladne! 
Ah! Kakva je to bila noć! Razumije se da si pospana. | ja sam. Boli li 
te što? 

— Boli me malko glava. 

Stasio joj položi ruku na čelo. Glavica je bila hladna kao i ruke, a 
to je bio dokaz jakoga umora i slabosti, pa zato dječak uzdahne i 
reče: 

— Pojest ćeš nešto toplo, a onda ćeš odmah leći da spavaš i 
spavat ćeš do večeri. Danas je barem lijepo vrijeme i neće biti onako 
kao jučer. 

A Nella ga prestrašeno pogleda: 

— Ali mi nećemo ovdje noćiti? 

— Ovdje nećemo, jer tu leže zaklani konji. Izabrat ćemo koje 
drugo drvo ili poći u klanac i tamo načiniti zeribu kakvu još nije svijet 
vidio. Spavat ćeš mirno kao u Port Saidu. 

Ali ona sklopi račice i uze ga moliti sa suzama u očima da krenu 
dalje, jer da na tom strašnom mjestu neće moći ni oka sklopiti i da će 
zacijelo oboljeti. | tako ga je molila, tako je ponavljala gledajući mu u 
oči: 

— Zar ne, Stasio? Zar ne? — da je pristao na sve. 

— Poći ćemo dakle klancem — reče — jer je tamo hladovina. 
Samo mi daj riječ da ćeš mi kazati ako ti ponestane snage ili ako ti 
pozli. 

— Neće ponestati, neće ponestati! Privezat ćeš me uz sedlo i 
čvrsto ću zaspati putem. 

— Ne. Uzjahat ću istoga konja i držat ću te. Kali i Mea poći će na 
drugom, a magarac će ponijeti šator. 

— Dobro! Dobro! 

— Odmah nakon doručka moraš malko prospavati. lonako ne 
možemo krenuti prije podneva, jer imamo mnogo posla. Treba 
pohvatati konje, složiti šator, drukčije razmjestiti bisage. Jedan ćemo 
dio stvari ostaviti, jer sada imamo samo dva konja. Time ćemo 
izgubiti nekoliko sati, a ti ćeš prodrijemati i okrijepiti se. Danas će biti 
žega, ali pod drvetom ti neće uzmanjkati hlada. 

— Ati,i Mea, i Kali? Meni je tako neugodno što ću samo ja 


spavati, a vi se morate truditi... 

— Naprotiv, i mi ćemo dospjeti. Za mene se ne brini! Ja u Port 
Saidu za vrijeme ispita često nisam po cijele noći spavao, a da moj 
otac nije ni znao... A ni prijatelji mi nisu spavali. No drugo je 
muškarac, a drugo je opet ovakva mala muha kao što si ti. Nemaš 
pojma kako danas izgledaš... Kao da si od stakla! Ostale su samo 
oči i kosa, a lica uopće nema. 

Govorio je to u šali, ali u duši se bojao, jer je pri jakom dnevnom 
osvjetljenju Nella imala upravo bolesno lice i prvi je put potpuno 
shvatio ako se tako nastavi, da bi ovo jadno dijete ne samo moglo 
već i moralo umrijeti. | na tu misao zadrhtaše noge pod njim, jer je 
odjednom osjetio da u slučaju njezine smrti ne bi ni on imao zbog 
čega živjeti niti bi se imao zbog čega vraćati u Port Said. 

— Jer što bih onda radio? — pomisli. Za tren se okrene da Nella 
ne opazi u njegovim očima tugu i strah, a zatim pođe do stvari što su 
bile pod drvetom, odbaci gunj, kojim je bila pokrivena kutija s 
nabojima, otvori je i počne nešto tražiti. 

Čuvao je tamo u maloj staklenoj bočici posljednji kininov prašak. 
Čuvao ga je kao oko u glavi za "crne dane", to jest za slučaj ako 
Nella dobije groznicu. Ali sada je bio gotovo uvjeren da će poslije 
ovakve noći prvi napad zacijelo doći, pa odluči da ga predusretne. 
Činio je to teška srca misleći na to što će biti kasnije, i da nije 
osjećao da muškarcu i poglavici karavane ne dolikuje plač, 
proplakao bi nad tim posljednjim praškom. Pa želeći sakriti ganuće, 
načini veoma strogo lice i vrativši se djevojčici reče: 

— Nella, uzmi prije jela ostatak kinina. 

A ona zapita: 

— A ako ti dobiješ groznicu? 

— Trest ću se. Uzmi, kažem ti. 

| ona ga uzme bez daljega opiranja, jer se — otkako je poubijao 
Sudance — Stasia bojala pored sve brižljivosti i dobrote kojom ju je 
okruživao. Sjedoše zatim doručkovati. Nakon noćnoga umora prijala 
im je izvrsno juha od biserki. Nella odmah iza jela zaspi, pa je 
spavala nekoliko sati. Stasio, Kali i Mea pripremiše za to vrijeme 
karavanu, donesoše iz klanca krov šatora, osedlaše konje, 
natovariše i magarca — i zakopaše pod nabakovim korijenjem stvari 
koje nisu mogli ponijeti. Mučio ih je jako san za vrijeme toga posla, 


ali Stasio, od straha da ne zaspi, dopusti i sebi i njima da malo 
prodrijemaju. 

Mogla su biti dva sata kad su krenuli dalje na put. Stasio je 
držao pred sobom Nellu, a Kali je jahao s Meom na drugom konju. 
Nisu odmah sišli u provaliju, već su jahali između njezinoga ruba i 
šume. Mlada je džungla dosta ponarasla za te jedne kišovite noći, ali 
je tlo pod njom bilo crno i pokazivalo je još tragove požara. Lako je 
bilo pogoditi da je tuda, ili prolazio sa svojim odjelom Smain, ili je 
požar, izdaleka potjeran vihorom, letio suhom džunglom i napokon 
naišavši na vlažnu šumu, sunuo, ne baš suviše širokim tragom 
između šume i klanca, i pošao dalje. Stasio se htio uvjeriti neće li se 
tim putem naći kakvi tragovi Smainova logorišta ili otisci kopita — i s 
olakšanjem se uvjeri da se nije ništa tomu slično moglo vidjeti. Kali, 
koji se dobro razumio u takve stvari, tvrdio je odlučno da je vatra 
morala biti prenesena vjetrom i da je odonda prošlo već nekoliko 
dana. 

— To dokazuje — primijeti Stasio — da je Smain sa svojim 
mahdijevcima već tko zna gdje i da nikako nećemo pasti u njegove 
šake. 

Zatim počeše on i Nella radoznalo promatrati bilje, jer dosad još 
nikada nisu tako blizu prolazili uz šumu ispod obratnika. Jahali su 
sada baš uz njezin rub, da im nad glavama bude hlad. Tu je bila 
zemlja vlažna i mekana, obrasla tamnozelenkastom travom, 
mahovinom i paprati. Gdjegdje su ležala stara istrula debla 
pokrivena sagom od prekrasnih orhideja, šarenoga, leptirima 
sličnoga cvijeća s isto tako šarenom, časkom posred latica. Gdje je 
dopiralo sunce, tamo se zlatila zemlja od drugih čudnih orhideja, 
sitnih i Žutih, na kojima su dvije latice cvijeta, dižući se uz rub treće 
latice, naličile na glavu životinjice s velikim zašiljenim ušima. Na 
nekim je mjestima šuma bila obrasla grmljem divljega jasmina, 
vezanoga u vijence od tankih vriježa, koje su cvjetale ružičasto. 
Plitke su jaruge i udubine bile obraštene papratima, stisnutima u 
neprolaznu guštaru, čas nisku i prostranu, čas visoku s deblima 
obavijenim povijušama kao kudjeljom. U unutrašnjosti nije bilo 
jednoličnoga drveća: palme datulja, rafije, lepezaste palme, 
sikomore, hljebovci, euforbije, ogromne vrste seneciona, bagrema, 
drveća s lišćem tamnoga i bljeskavog sjaja, jasnoga i crvenog kao 


krv, raslo je jedno uz drugo, deblo uz deblo, isprepleteno granjem, iz 
kojega je izbijalo žuto i grimizno cvijeće kao na svijećnjaku. U nekim 
se dijelovima uopće nije ni vidjelo drveće, jer je od zemlje pa do vrha 
bilo pokrito povijušama, što su se prebacile s debla na deblo 
stvarajući u neku ruku velika slova: W i M, viseći poput vijenaca, 
zastora i sagova. 

Kaučukove su vriježe naprosto gušile s tisuću zmijolikih zavoja 
drveće i pretvarale ga u piramide posute bijelim cvijećem kao 
snijegom. Oko većih su se vriježa savijale manje i stiska je bila tako 
neobična, da se sve to pretvaralo skoro u neku stijenu, kroz koju ne 
bi mogao prodrijeti ni čovjek ni životinja. Samo mjestimice, gdje su 
prodirali slonovi kojima se ne može ništa oduprijeti, bili su u guštari 
izdubljeni duboki i zavinuti hodnici. 

Pjevanje ptica, koje tako razblažuje evropske šume, uopće se 
nije čulo, ali su se zato s vrhova drveća razlijegali najčudnovatiji 
povici, slični čas glasu što ga daje pila, čas na udaranje u kotlove, 
čas na klopotanje roda, šas na škripanje starih vrata, čas na pljesak 
ruku, na mijaukanje mačaka ili čak na glasni i uzrujani ljudski 
razgovor. Katkada bi se na drveće diglo jato sivih, zelenih i bijelih 
papiga ili gomile jasnoperih tukaca s tihim, valovitim letom. Na 
snježnoj pozadini kaučukovih povijuša sunuli bi kadšto kao šumski 
duhovi mali žalobni majmunčići, posve crni osim bijeloga repa, bijelih 
pruga uz stegna i isto takvih zalizaka, koji su im okruživali kao ugljen 
crno lice. 

Djeca su začuđeno gledala tu djevičansku šumu, koju još 
možda nikada nisu gledale oči bijeloga čovjeka. Saba je zalazio 
svaki čas u guštaru, odakle se čulo njegovo veselo štektanje. Malu je 
Nellu kinin okrijepio, a isto tako i doručak i odmor. Lišce joj je oživjelo 
i poprimilo zdraviju boju, očice joj veselije gledahu. Svaki je čas 
zapitkivala Stasija za imena različitoga drveća i ptica, a on je 
odgovarao kako je znao. Napokon ona izjavi da želi sići s konja i 
nabrati mnogo cvijeća. Ali se dječak nasmiješi i odvrati: 

— Odmah bi te pojeli siafu. 

— Što su to siafu? Je li to gore od lava? 

— | gore i nije gore. To su mravi koji jako ujedaju. Pune su ih 
grane, s kojih padaju ljudima na leđa kao vatrena kiša. Ali idu i po 
zemlji. Pokušaj samo sići s konja i pođi malo u šumu, pa ćeš odmah 


početi poskakivati i cičati kao majmunče. | od lava se čovjek može 
lakše obraniti nego od njih. Kadšto idu u ogromnim redovima i sve im 
se uklanja s puta. 

— Abili se ti znao boriti protiv njih? 

— Ja? To se zna. 

— A kako? 

— Pomoću vatre ili kipuće vode. 

— Ti uvijek umiješ sebi pomoći — reče ona s dubokim uvjerenjem. 

Stasiju jako polaskaše te riječi, pa odgovori umišljeno, ali u isti 
čas i veselo: 

— Samo da si ti zdrava, ostalo prepusti meni. 

— Čak me i glava više ne boli. 

— Hvala Bogu! Hvala Bogu! 

Razgovarajući tako prođoše šumu, koja se samo s jedne strane 
približavala klancu. Sunce je još visoko na nebu stajalo i jako žeglo, 
jer je nastalo prekrasno vrijeme i na nebu nije bilo ni oblačka. Konji 
su se kupali u znoju, a Nella se poče tužiti na vrućinu. Zato Stasio, 
ugledavši zgodno mjesto, skrene u klanac u kojem je zapadna 
stijena bacala debeli hlad. Tu je bilo hladnije i voda, što je iza 
jučerašnjega pljuska ostala u udubinama, bila je također prilično 
hladna. Nad glavama malih putnika prelijetahu neprestano s jednoga 
ruba klanca na drugi tukci s purpurnim glavama, plavim prsima i 
žutim krilima, pa dječak poče pripovijedati Nelli što je iz knjiga o 
njima znao: 

— Znaš — reče — ima takvih tukaca, koji u doba leženja traže 
duplje u drvetu; tamo ženka snese jaja i sjedi na njima, a mužjak 
oblijepi otvor glinom da joj se vidi samo glava i tek kad se mladi 
izlegu, udara svojim velikim kljunom na glinu i pušta ženku na 
slobodu. 

— A što jede ona za to vrijeme? 

Mužjak je hrani. Neprestano lijeće okolo i donosi joj različite 
bobice. 

— A dopušta li joj spavati? — zapita ona pospanim glasom. Stasio 
se nasmiješi. 

— Ako gospođa Tukićka ima volju spavati, kao sada ti, onda joj 
to dopusti. 

U hladovitom klancu poče djevojčicu moriti nesavladivi san, jer 


joj je od jutra do ranoga podneva bilo premalo počinka. Stasio je 
iskreno želio i sam spavati, ali nije mogao jer ju je morao držati 
bojeći se da ne padne, a pored toga mu je bilo vrlo neudobno sjediti 
na ravnom i širokom sedlu, što ga je još u Fašodi za malu načinio 
Hatim i Seki Tamala. Nije se smio pomaknuti i tjerao je konja što je 
bilo moguće sporije, samo da je ne probudi. 

Ona je, međutim, nagnuvši se unatrag, naslonila glavicu na 
njegovo rame i duboko usnula. No disala je tako pravilno i mirno da 
je Stasio prestao žaliti za posljednjim praškom kinina. Osjećao je, 
slušajući njeno disanje, da je opasnost groznice bila zasada 
uklonjena pa uze ovako razmišljati: 

— Klanac se neprestano uspinje, a sada već i dosta strmo. Kraj 
je sve više suh. Trebat će samo naći kakvo povišeno mjesto, 
potpuno zaklonjeno, uz bistru vodu, tamo se udomaćiti, dati maloj 
nekoliko nedjelja počinka, a možda i počekati dok prođe cijela 
massika'2%. Ne bi svaka izdržala ni deseti dio ovih napora, ali je 
potrebno da se odmori! Poslije ovakve bi noći svaka druga odmah 
dobila groznicu, a ona — kako lijepo spava!!! | te ga misli potpuno 
udobrovoljiše, pa gledajući odozgor Nellinu glavicu, naslonjenu na 
njegova prsa, govorio je veselo u sebi, ali i s nekim čuđenjem: 

— Ipak je čudno koliko ja volim tu malu muhu! Istina je, uvijek 
sam je volio, ali sada sve više! 

| ne znajući kako da sebi razjasni tu neobičnu pojavu, dođe na 
ovu misao: 

— To je zacijelo zato što smo toliko toga zajedno preživjeli i što je 
ona pod mojom skrbi. 

Međutim je držao svoju "muhu" veoma oprezno desnom rukom 
za pojas, da mu ne spadne sa sedla i da ne razbije nosić. Kretali su 
se šuteći s noge na nogu, samo je Kali pjevuckao ispod nosa 
veličajući Stasia: 

— Veliki gospodar ubiti Gebhra, ubiti lava i bivola! Yah! Veliki 
gospodar ubiti još mnogo lavova! Yah! Mnogo mesa!. Mnogo mesa! 
Yah, yah... 

— Kali — zapita tiho Stasio — idu li Wa-hime u lov na lavove? 

— Wa-hima bojati se lavova, ali Wa-hima kopati duboke jame i 
ako lav noću upadne, onda Wa-hima smijati se. 

— A što onda radite? 


— Wa-hima bacati mnogo koplja, dok lav ne biti kao jež. Onda ga 
izvući iz jame i pojati. 

Lav dobar. | po svom običaju pogladi se po želucu. Stasiju se 
baš nije osobito sviđao taj način lova, pa uze ispitivati koja se druga 
divljač nalazi u kraju Wa-hima. Razgovarali su dalje o antilopama, 
nojevima, žirafama i nosorozima, sve dok nije do njihovih ušiju dopro 
šum vodopada. 

— Šta je to? — zapita Stasio. — Rijeka ili vodopad? 

Kali kimne glavom u znak da je zacijelo tako. I neko su vrijeme 
jahali još sporije prisluškujući šum, koji bijaše sve izrazitiji. 

— Slap! — ponovi zainteresirani Stasio. 

Ali tek što su prošli jedan i drugi zaokret kad im zapreka, koja se 
nije dala prijeći, zakrči dalji put. Nella, koju je prije uspavalo kretanje 
konja, odmah se probudi. 

— Zar smo već stali da noćimo? — zapita. 

— Ne, ali gledaj! — odgovori Stasio. — Klisura zatvara klanac. 

— Što ćemo sada? 

— Provući se uz nju nije moguće, jer je tu tijesno, pa ćemo se 
morati malko vratiti, uspeti se na veću visinu i obići zapreku, ali do 
večeri imamo još dva sata, pa imamo zato i vremena. A i konji neka 
malko odahnu. Čuješ li slap? 

— Čujem. 

— Noćit ćemo kraj njega. 

Zatim se obrati Kaliju, naloži mu da se uzvere na rub klanca i da 
pogleda je li dalje dno klanca urušeno ovakvim zaprekama, a onda 
počne pozorno promatrati klisuru i začas vikne: 

— Ona se otkinula i nedavno se stropoštala. Vidiš li, Nella, ovaj 
odsjek? Pogledaj, kako je svjež. Nema na njemu ni traga mahovini ni 
biljkama. Sad već shvaćam — shvaćam! 

| pokaže rukom djevojčici baobab, koji je rastao nad rubom 
klanca, a ogroman mu je korijen visio uz stijenu uzduž odsjeka. 

— Ovaj se korijen zarovao u pukotinu između stijene i klisure i 
rastući odlupio je napokon klisuru. To je vrlo čudno, jer je kamen tvrđi 
od drveta, ali znam da to često biva u gorama. Ako bilo što makne 
takvu pećinu, što se jedva drži, klisura se otkine. 

— Ašto bi je moglo otkinuti? 

— Teško je reći. Možda prijašnja bura, a možda i jučerašnja. U 


taj čas Saba, koji je prije zaostao za karavanom, dotrči, naglo stane 
kao da ga je tkogod straga povukao za rep, ponjuši i uvuče se u uski 
prolaz između stijene i otkinute klisure, ali odmah naježene dlake 
počne uzmicati. Stasio siđe s konja da vidi što je moglo prestrašiti 
psa. 

— Stasio, ne idi onamo — zamoli Nella — tamo je možda lav. 

A dječak, koji je bio mali junak-hvališa i koji je od prošle noći 
neobično mrzio lavove, odvrati: 

— Čudna čuda: lav — danju! 

Prije nego što se približio prolazu, začuje se Kalijev glas: — 
Bvana Kubva! Bvana Kubva! 

— Što je? — zapita Stasio. 

Crnac se u tren oka spusti vriježom povijuše. S lica mu se lako 
moglo pročitati da nosi neku važnu novost. 

— Slon! — uzvikne. 

— Slon? 

— Da — odgovori mladi crnac mašući rukama. — Tamo grmi voda, 
a ovdje je klisura. Slon ne može izaći. Veliki gospodar ubiti slona, a 
Kali ga jesti — oh, jesti, jesti! 

| na tu ga misao obuze takva radost, te je počeo skakati, udarati 
rukama po koljenima i smijati se kao mahnit, prevrćući usto očima i 
svjetlucajući bijelim zubima. Stasio nije odmah shvatio zašto slon ne 
može izaći iz klanca, pa želeći vidjeti što se dogodilo, sjedne na 
konja i povjerivši Nellu Mei, naloži Kaliju da sjedne iza njega, pa se 
okrenuše svi i pođoše tražiti mjesto kojim bi mogli doprijeti gore. 
Putem je Stasio ispitivao kako se slon mogao nalaziti tamo; gdje je 
bio — i po Kalijevu odgovoru saznao je, po prilici, što se dogodilo. 

Slon je zacijelo za vrijeme požara bježao klancem pred vatrom: 
putem se jako očešao o nesigurnu klisuru, a ona se stropoštala i 
presjekla mu povratak. Zatim se, dotrčavši do kraja klanca, našao na 
rubu ponora, u koji je padala rijeka, i tako je ostao zatvoren. 

Mladi putnici uskoro nađoše izlaz, ali dosta strm, te je valjalo sići 
s konja i voditi ih za sobom. Budući da je prema crnčevoj tvrdnji bila 
rijeka vrlo blizu, krenuše zato dalje pješice. Napokon stigoše na 
visoki odsjek, koji je s jedne strane zagradila rijeka, a s druge klanac, 
i pogledavši dolje ugledaše na dnu kotline slona. 

Ogromna je životinja ležala na trbuhu i na veliko se Stasiovo 


čuđenje nije ni digla kad ih je ugledala, samo je, kad je Saba stigao 
na rub provalije i počeo bijesno lajati, načas maknula ogromnim 
ušima i podigla surlu, ali ju je odmah i spustila. Djeca su, držeći se 
za ruke, dugo gledala slona šuteći, dok im šutnju nije prekinuo Kali. 

— On umirati od gladi! — poviče. 

Doista je slon omršavio tako jako da mu je hrbat uzduž tijela bio 
kao izbočeni češalj; slabine mu propadoše, a pod kožom, uza svu 
njezinu debljinu, vidjela su se rebra. Lako je bilo pogoditi da zato ne 
ustaje što nema snage. 

Klanac, na izlazu dosta širok, pretvarao se u kotlinicu, koja je 
bila zatvorena okomitim klisurama, a na dnu joj raslo nekoliko 
stabala. Ta su stabla bila polomljena, kora s njih oderana, na 
grančicama ni listića. Povijuše, što su visjele sa stijene, bile su 
također pokidane i nagrizene, a trava u kotlini počupana do zadnje 
travke. Stasio, razgledavši točno položaj, poče saopćavati Nelli svoja 
opažanja, ali je pod dojmom neizbježne smrti orijaške životinje 
govorio tiho, kao da se bojao da mu ne poremeti zadnje trenutke 
Života. 

— Da, on zaista umire od gladi. Sjedi ovdje sigurno već dva 
tjedna, od vremena kad je požar spalio džunglu. Pojeo je sve što se 
moglo pojesti, a još se više muči što ovdje gore rastu hljebovci i 
bagremi s velikim mahunama, a on ih vidi i ne može doći do njih. 

I časak su opet šuteći gledali, a slon je također okretao na 
mahove oči, koje su se gasile i iz grla mu dopre glogotanje. 

— Zaista — javi se dječak — bolje će biti da mu prikratimo tu 
muku. 

Rekavši to digne pušku do lica, ali Nella ga uhvati za kaput i 
upirući se na obje nožice počne ga iz sve snage vući do ruba klanca. 

— Stasio, ne čini to! Stasio, dajmo mu jesti — on je tako bijedan! 
Ja neću da ga ti ubiješ, neću! Neću! 

| lupajući nožicama nije ga prestala vući, a on je pogleda veoma 
začuđeno, ali videći da su joj oči pune suza, reče: 

— Ali Nella!... 

— Neću! Ne dam ga ubiti! Ja ću dobiti groznicu ako ga ubiješ!... 

Stasiju je ta prijetnja bila dovoljna da se odrekne ubojitih 
namjera — i s obzirom na toga slona i na sve druge na svijetu. Neko 
je još vrijeme šutio ne znajući što da odgovori maloj, a onda reče: 


— No dobro! dobro!... Velim ti, da je dobro, Nella, pusti me! 

A Nella ga odmah zagrli i kroz uplakane joj oči sijevne smiješak. 
Sad joj je bila još jedina briga kako bi dala slonu što prije jesti. Kali i 
Mea veoma se začudiše kad saznadoše da "Bvana Kubva" ne samo 
da neće slona ubiti, već da moraju odmah za njega nabrati toliko 
plodova s hljebovca, toliko bagremovih mahuna i toliko 
svakovrsnoga bilja, lišća i trave, koliko budu samo mogli. Dvosjekli 
sudanski Gebhrov mač poslužio je za taj posao Kaliju vrlo dobro, i da 
nije bilo njega, posao se ne bi tako lako obavio. No Nella nije htjela 
čekati, dok oni svrše, već — čim je prvi plod pao s drveta — uzme ga 
objeručke i noseći ga do klanca ponavljaše brzo, kao da se boji da 
joj ga ne otme tko drugi: 

— Jal Ja! Ja! 

Stasio nije ni pomislio da je liši toga užitka, samo je od straha da 
od suvišne revnosti ne bi mala sletila zajedno s plodom, uhvati za 
pojas i poviče: 

— Baci! 

Ogroman se plod otkotrlja po strmoj kosini i pade do nogu slonu, 
a on u tren oka ispruži surlu, uhvati ga i savine surlu kao da hoće 
turiti plod sebi pod vrat. 

— Pojeo je! — poviče Nella sva sretna. 

— Čini mi se! — odgovori smijući se Stasio. A slon ispruži prema 
njima rilo kao da moli još i oglasi se snažnim glasom: 

— Hrrumpr! 

— Hoće još! 

— Čini mi se! — ponovi Stasio. 

Drugi plod ode za tragom prvoga i iščezne isto onako, zatim 
treći, četvrti, deseti, a onda počeše padati bagremove mahune i 
rukoveti trave i velikog lišća. Nella nije nikomu dopustila da je 
zamijeni i kad joj se male ruke umoriše od posla, gurala je nožicama 
novu zalihu, a slon je jeo i dižući pokadšto rilo oglašavao se svojim 
gromovitim: "hrrumpf", poručujući da želi još više — i kako je tvrdila 
Nella — u znak zahvalnosti. 

Ali Kali i Mea, napokon se izmoriše poslom, koji su vrlo gorljivo 
izvršavali, ali samo s tom nadom da "Bvana Kubva" želi najprije 
nahraniti slona, a tek ga zatim ubiti. No napokon im "Bvana Kubva" 
zapovjedi da prestanu, jer se sunce već jako spustilo i vrijeme je bilo 


da načine zeribu. Na sreću nije to bilo teško, jer su dva kraja 
prostora u obliku trokuta bila posve nepristupačna, pa je samo treći 
trebalo zagraditi. Nije nedostajalo ni bagrema s oštrim bodljikama. 
Nella se nije ni za korak maknula od klanca i čučeći nad rubom 
govorila je izdaleka Stasiju što radi slon, a na mahove se razlijegao 
njezin tanki glasić: 

— Traži rilom oko sebe! Ili: 

— Miče ušima. Ima ogromne uši! | napokon: 

— Stasio! Stasio Diže se! Joj! 

Stasio se hitro približi i primi Nellu za ruku. Slon je odista ustao i 
tek su sada mogla djeca vidjeti njegovu veličinu. Prije su već viđali 
nekoliko puta velike slonove što su ih Sueskim kanalom vozili na 
brodovima iz Indije u Evropu, ali ni jedan se od onih nije mogao 
mjeriti s ovim orijašem, koji je zaista izgledao kao velika klisura boje 
škriljevca, koja hoda na četiri noge. Razlikovao se od onih i po 
golemim kljovama, koje su mogle biti pet do šest stopa dugačke i, 
kako je već Nella opazila, baš nevjerojatno velikim ušima. Prednje su 
mu noge bile vrlo visoke, ali prilično tanke, čemu je zacijelo pridonio 
višednevni post. 

— Gledaj patuljka! — uzvikne Stasio. — Da se uspne i da dobro 
protegne rilo, mogao bi te uhvatiti za nogu. 

Ali orijaš nije ni mislio na uspinjanje ni na to da uhvati koga za 
nogu. Nesigurnim se korakom približi do otvora klanca, pogleda 
časak u ponor, na dnu kojega je šumila voda, zatim se okrene prema 
stijeni, koja je bila bliža slapu, uperi prema njemu rilo i zamočivši ga 
što je bolje mogao počne piti. 

— Sreća njegova — reče Stasio — da je mogao rilom dosegnuti do 
vode. Inače bi uginuo. 

Slon je pio tako dugo da je napokon djevojčicu obuzeo nemir. 

— Stasio, neće li mu tolika voda škoditi? — zapita. 

— Ne znam — odgovori on smiješeći se — ali kad si ga uzela pod 
svoju zaštitu, pripazi sada na njega. A Nella se nagne nad rub i 
poviče: 

— Dosta je, dragi slone, dosta! 

A dragi slon, kao da je razumio o čemu se radi, odmah prestane 
piti, pa se samo počne polijevati vodom: najprije polije noge, onda 
leđa, a zatim i slabine. Do tada se smračilo, pa Stasio povede 


djevojčicu u zeribu, gdje je već na njih čekala ečera. 

Obadvoje bijahu izvrsne volje: Nella zato što je slonu spasila 
život, a Stasio jer je vidio njezine kao dvije zvjezdice sjajne oči i 
razdragano lišće, koje je izgledalo jedrije i zdravije negoli ikada prije, 
sve otkako su pošli iz Kartuma. Zadovoljstvu dječakovu pripomoglo 
je ito što je očekivao mirnu i laku noć. Prostor, s dvije strane 
nepristupačan, potpuno ih je štitio od napada, a s treće su strane 
Kali i Mea podigli tako visoku stijenu od bodljikavog granja bagrema i 
passiflore, da ni jedna grabežljiva zvijer nije mogla prodrijeti kroz 
ovakvu zapreku. Vrijeme je bilo lijepo i nebo se odmah nakon 
zalaska sunca osulo zvijezdama. Ugodno su udisali, radi blizine 
slapa, hladoviti zrak, zasićen mirisom džungle i svježe natrganog 
granja. 

— Moja muha neće dobiti groznicu! — mislio je radosno Stasio. 

Zatim počeše razgovarati o slonu, jer Nella nije bila u stanju da 
o čemu drugom govori i nije se prestala oduševljavati njegovim 
uzrastom, rilom i kljovama, koje je zaista imao ogromne. Napokon 
zapita: 

— Stasio, zar ne, kako je pametan? 

— Kao Salomon — odgovori Stasio. — Ali po čemu to zaključuješ? 

— Jer me je odmah poslušao kad sam ga zamolila da više ne 
pije. 

— Ako prije toga nije uzimao satove iz engleskoga jezika; pa 
pored svega toga ipak razumije engleski, onda je to odista 
veličanstveno. 

Nella opazi da se Stasio s njome šali, pa puhne na njega kao 
mačka i reče: 

— Govori ti što ti drago, ali ja sam uvjerena da je on jako 
pametan i da će se odmah pripitomiti. 

— Ne znam hoće li se odmah, ali pripitomiti se svakako može. 
Hanibal, na primjer, služio afričkim slonovima. 

— Atko je bio Hanibal? 

Stasio je pogleda umišljeno, ali i samilosno. 

— Naravno — reče — u tvojim godinama ni te stvari čovjek ne zna. 
Hanibal je bio veliki kartaški vođa, koji je u ratu s Rimljanima 
upotrebljavao slonove, a budući da se Kartaga nalazila u Africi, 


morao je upotrebljavati afričke... 

Dalji im razgovor prekine glasna rika slona, koji je, najevši se i 
napivši, počeo trubiti, ne zna se da li od radosti ili od čežnje za 
potpunom slobodom. Saba skoči i poče lajati, a Stasio reče: 

— Eto ti! Sada doziva druge slonove. Lijepo ćemo izgledati, ako 
se ovamo zaputi cijeli čopor. 

— On će im reći da smo bili prema njemu dobri! — odgovori Nella 
brzo. 

Ali Stasio, koji se uistinu nije ni uznemirivao, jer je računao da bi 
se čopor, ako i dođe prestrašio od svjetla vatre, nasmiješi se prkosno 
i reče: 

— Dobro! Dobro! Ali ako se pojave slonovi, nećeš plakati od 
straha, o ne! —- Samo će ti se "znojiti" oči, kao što su se već dvaput 
znojile. 

| stane je dražiti: 

— Ja ne plačem, samo mi se oči znoje... 

A Nella se ipak, videći njegovo veselo lice, dosjeti da im ne 
prijeti nikakva opasnost. 

— Kad ga pripitomimo — reče — neće mi se više znojiti oči, pa ma 
devet lavova rikalo. 

— Zašto? 

— Jer će nas on obraniti. 

Stasio ušutka Sabu, koji nije prestajao odgovarati slonu, zatim 
se malko zamisli i reče ovako: 

— Još nisi na nešto, pomislila, Nella. Nećemo mi ovdje vjekovati, 
već ćemo poći dalje. Ne kažem, odmah... Naprotiv: nedjelju dana, 
možda dvije, jer trebaš počinka, i ti, i svi mi. No, dobro! Dok 
ostanemo ovdje, hranit ćemo slona, mada je to silan posao za sve 
nas. Ali on je zatvoren i ne možemo ga, povesti sa sobom. Što će biti 
poslije? Otići ćemo, a on će ostati ovdje i opet će se mučiti glađu dok 
ne ugine. Onda ćemo ga još više žaliti... 

— Nella se vrlo rastuži i neko je vrijeme sjedila šuteći, jamačno 
ne znajući što da kaže na te opravdane opaske, ali začas digne 
glavu i odbacivši kosu, koja joj je pala na oči, pogleda dječaka puna 
nade: 

— Znam — reče — ako to budeš htio, da ćeš ga izvesti iz klanca. 

— Ja? 


A ona ispruživši prstić, dotakne njime Stasiovu ruku i ponovi: 

— Ti. 

Malo je lukavo žensko shvatilo, da će njezina vjera dječaku 
polaskati i da će on odsad početi razmišljati kako bi oslobodio slona. 

26. Poglavlje 


Noć je prošla mirno i mada se na južnoj strani neba nakupilo 
mnogo oblaka, jutro je bilo lijepo. Na Stasiovu zapovijed latiše se 
Kali i Mea odmah iza doručka skupljanja plodova, bagremovih 
mahuna i svježeg lišća, trave i svakovrsne hrane za slona, i sve su 
to poslagali na rub klanca. Budući da je Nella na svaki način željela 
sama hraniti svoga novog prijatelja, isteše joj Stasio od mlade 
rašljaste smokvine grane nešto slično vilama, da uzmogne lakše 
bacati hranu na dno klanca. Slon je od jutra trubio, vjerojatno 
podsjećajući na okrepu, a kad je zatim ugledao na rubu isto ono 
malo bijelo biće, što ga je jučer hranilo, pozdravi je veselim 
glogotanjem i smjesta ispruži prema njoj rilo. Pri jutarnjem se svjetlu 
pričini djeci još ogromniji nego jučer. Bio je vrlo mršav, ali je izgledao 
živahniji i gotovo je veselo upravljao svoje male bistre oči prema 
Nelli. Nella je čak tvrdila da su mu se prednje noge preko noći ugojile 
i tako je revno bacala hranu da ju je Stasio morao suzdržavati, a kad 
se napokon suviše zadihala, zamijenio ju je u poslu. Oboje su se 
izvrsno zabavljali, a osobito su ih zabavljali slonovi "hirovi". Na 
početku je jeo sve što mu je padalo pod noge, ali uskoro, utišavši 
prvu glad, poče birati. Naišavši na biljku koja mu je slabije prijala, 
otresao ju je na prednje noge, a onda bi je odbacio rilom uvis, kao da 
želi reći: "Ovu đakoniju pojedite vi." Napokon, kad je utišao glad i 
Žeđu, poče mahati svojim ogromnim ušima s očevidnim 
zadovoljstvom. 

— Uvjerena sam — reče Nella — da nam ne bi ništa nažao učinio 
kad bismo sada sišli k njemu. I poče vikati na slona: 

— Slone, dragi slone, zar ne, ti nam ne bi ništa nažao učinio? — A 
kad je za odgovor slon kimnuo rilom, obrati se Stasiju: — Vidiš, kaže, 


da je tako. 

— Može biti — odvrati Stasio. — To su vrlo inteligentne životinje i 
ovaj je bez sumnje već shvatio da smo mu nas dvoje neophodno 
potrebni. Tko zna, možda i malko zahvalnosti osjeća prema nama; 
no ipak je bolje ne kušati još, a pogotovu neka to ne pokuša Saba, 
jer bi ga zacijelo slon ubio. A s vremenom će se možda i oni 
sprijateljiti. 

Njihovo oduševljenje slonom prekine Kali, koji se, predviđajući 
da će svaki dan morati raditi da se nahrani orijaš, približi Stasiju i 
blago se smiješeći reče: 

— Veliki gospodar ubiti slona, a Kali ga jesti mjesto skupljati travu 
i granje. 

Ali "veliki gospodar" bijaše već miljama daleko od namjere da 
ubije slona, a kako je po naravi bio vrlo živahan, odgovori smjesta: 

— Ti si magare. 

Na nesreću je zaboravio kako se kaže "magare" na jeziku ki- 
svahili, pa mu zato reče engleski "donkey", a Kali, ne razumijevajući 
engleski, smatraše jamačno tu riječ za kakav kompliment ili za kakvu 
pohvalu, jer su malo kasnije djeca čula kako je obrativši se Mei 
ponosno govorio: 

— Mea imati crnu kožu i crni mozak, a Kali je donkey. — Zatim 
oholo doda: 

— Sam je veliki gospodar rekao da je Kali donkey. 

A Stasio, zapovjedivši njima dvoma da na gospođicu paze kao 
na oko u glavi i da ga u slučaju bilo kakvog događaja odmah zovnu, 
uzme pušku i pođe do one otkinute klisure, koja je zatvarala klanac. 
Došavši na mjesto, pažljivo promotri klisuru, ispita sve njezine 
pukotine, zabode šipku u pukotinu koja se nalazila na donjem dijelu 
pećine, pomno izmjeri njenu dubinu, a onda se vrati polaganim 
korakom prema taborištu i otvorivši kutiju s nabojima, poče ih brojati. 
Tek što je izbrojao tri stotine, razlegne se Mein glas s baobaba, koji 
je rastao pedeset koraka daleko od šatora: 

— Gospodaru, gospodaru! 

Stasio se približi ogromnom drvetu kojemu je deblo, uz zemlju 
istrulo, izgledalo kao toranj i zapita: 

— Što želiš? 

— Nedaleko se vidi mnogo zebra, a dalje pasu antilope. 


— Dobro. Uzet ću pušku i poći, jer treba nasušiti mesa. Ali zašto 
si se uspela na drvo i što radiš tamo? 

Djevojka odgovori svojim tužnim, pjevajućim glasom: 

— Mea vidjela gnijezdo sivih papiga i htjela donijeti mladoj 
gospođici, ali gnijezdo je prazno, pa Mea neće dobiti ogrlicu oko 
vrata. 

— Dobit ćeš zato, što voliš gospođicu. 

Mlada crnkinja siđe što je brže mogla po hrapavoj kori i poče 
ponavljati sjajeći od radosti: 

— O, da! Da! Mea je vrlo voli — i ogrlicu također! 

Stasio je ljubazno pogladi po glavi, pa uzme pušku, zatvori kutiju 
s nabojima i pođe prema onoj strani gdje su pasle zebre. Nakon pola 
sata dopre do taborišta zvuk hica, a nakon jednoga se sata vrati mali 
lovac s viješću da je ubio mladu zebru i da je sav kraj pun divljači, jer 
je s uzvisine vidio ne samo zebre, već i brojna stada antilopa-arijela, 
a i hrpu waterbucka, to jest vodenih jaraca, kako pasu uz rijeku. 

Zatim naloži Kaliju a povede konja i pošalje ga po ubijenu zebru, 
a sam se lati pomnoga pregledavanja ogromnoga debla baobaba, 
obilazeći ga naokolo i lupajući kundakom o hrapavu koru. 

— Što to radiš? — zapita Nella. 

A on odgovori: 

— Gledaj, kakav je to orijaš. Petnaest ljudi, držeći se za ruke, ne 
bi moglo obuhvatiti to drvo, koje pamti možda još faraonova 
vremena. Ali deblo je u donjem dijelu istrulo i prazno. Vidiš li ovaj 
otvor, kroz koji se može lako doprijeti u sredinu? Tu bismo mogli 
načiniti veliku sobu, u kojoj bismo svi mogli stanovati. To sam se 
sjetio kad sam vidio Meu među granjem, a onda sam neprestano na 
to mislio dok sam vrebao na zebre. 

— Ali mi moramo pobjeći u Abesiniju. 

— Da. No treba i otpočinuti, a jučer sam ti kazivao da sam 
odlučio ostati ovdje nedjelju dana ili dvije. Ti nećeš ostaviti svoga 
slona, a ja se bojim za tebe zbog kišnoga doba, koje je već 
započelo, pa groznici čovjek ne može izmaknuti. Danas je lijepo 
vrijeme, a pogledaj, ipak se skupljaju sve gušći oblaci — i tko zna, 
neće li udariti kiša još prije večeri. Šator te ne štiti dovoljno, a u 
baobabu, ako nije istrunuo do vrha debla, možemo se i najvećem 
pljusku narugati. U njemu bi bilo sigurnije negoli u šatoru, jer kad 


bismo zagradili svako veče trnjem i ovaj otvor i prozorčiće, koje 
ćemo načiniti radi svjetla, onda neka riču oko drveta lavovi koliko im 
drago. Proljetno kišno doba ne traje duže od mjesec dana, i sve mi 
se više čini zgodnim da pričekamo dok ne prođe. Ako dakle tako 
mislimo, onda je bolje da čekamo ovdje negoli gdje drugdje i bolje u 
ovom ogromnom drvetu negoli pod šatorom. 

Nella je uvijek pristajala na sve što je htio Stasio, pa je i sada 
pristala, tim više što joj se svidjela misao da će ostati uz slona i da 
će stanovati u baobabu. | odmah je stala razmišljati kako će urediti 
svoje sobe, kakav će namještaj metnuti i kako će se naizmjence 
pozivati na five o'clocke'2" i na objede. Napokon se zaigraše 
obadvoje i Nella htjede odmah razgledati novi stan, ali Stasio, koji je 
svaki dan bivao sve iskusniji i oprezniji, suzdrži je od suviše nagloga 
gospodarenja. 

— Prije nego što se tu nastanimo — reče — istjerat ćemo prijašnje 
stanare, ako ih ima unutra. 

Rekavši to, naloži Mei da u unutrašnjost baobaba baci nekoliko 
zapaljenih svježih grana, koje su se jako pušile. | vidjelo se da je 
dobro učinio, jer je ogromno drvo bilo napučeno i to takvim 
stanarima na čiju gostoljubivost nikako nisu mogli računati. 


27. Poglavlje 


U drvetu su bila dva otvora: jedan prostran, pol metra visoko 
od zemlje, a drugi manji, po prilici u visini prvoga kata na gradskim 
kućama. Tek što je Mea bacila u niži otvor zapaljene grane, smjesta 
stadoše iz višega otvora izlijetali veliki šišmiši, pa zaslijepljeni 
suncem i cvileći kao da su zalutali, stadoše lijetati oko drveta. Ali 
malo kasnije izvuče se iz donjega otvora kao munja brzo pravi 
domaćin, ogromni udav, koji je jamačno u polusnu probavljao ostatke 
posljednje gozbe i tek kad mu se u nozdrve uvukao dim, probudio se 
i pomislio na spas. Vidjevši gvozdeno tijelo, koje je kao grozovito 
pero iskočilo iz zadimljene čeljusti drveta, zgrabi Stasio Nellu na ruke 
i stade bježati s njome prema otvorenoj džungli. Ali i gmaz, 
prestrašen, nije ih ni mislio progoniti, već je, svijajući se među 
travom i raspremljenim stvarima, izmicao nečuvenom brzinom prema 
klancu, da se sakrije među krhotinama klisure i među pećinama. 
Djeca odahnuše. Stasio postavi Nellu na zemlju i skoči po pušku, a 
onda za zmijom prema klancu, dok je Nella trčala njegovim tragom. 
Ali nakon nekoliko koraka opaziše nešto tako neobično, da su oboje 
stali kao ukopam. Visoko se nad klancem pojavilo na jedan trenutak 
tijelo zmije i opisavši krivulju po zraku palo je opet dolje. Začas se 
drugi put pojavilo i opet palo. 

Djeca, dotrčavši do ruba, zapanjena opaziše da se to njihov novi 
prijatelj slon igra zmijom i poslavši je dvaput na zračno putovanje, 
sada je upravo gazio njezinu glavu svojom ogromnom, kladi sličnom 
nogom. Završivši tu operaciju, podigne nanovo surlom još drhtavo 
tijelo, ali ga taj put ne baci uvis, već ravno na slap. Zatim ljuljajući se 
na obadvije strane i mašući ušima, stade bistro gledati u Nellu, a 
napokon ispruži rilo prema njoj kao da traži nagradu za svoj u isti 


mah junački i jako razboriti čin. 

A Nella potrči odmah prema šatoru i vrativši se s punim krilom 
divljih smokava, stade ih bacati po nekoliko odjednom, a on ih 
brižljivo stane tražiti u travi i stavljati jednu za drugom u ždrijelo. 
One, koje su pale u duplje pukotine, ispuhao je s tolikom snagom, da 
je skupa sa smokvama poletjelo uvis i kamenje veliko kao čovjekova 
pesnica. Djeca su pratila tu predstavu s pljeskom i smijehom. Nella 
se nekoliko puta vraćala po novu zalihu ne prestajući tvrditi nakon 
svake smokve da je slon već posve pripitomljen i da bi ona smjesta 
mogla sići dolje k njemu. 

— Vidiš, Stasio, imat ćemo branitelja!... On se naime ne boji 
nikoga u pustinji: ni lava, ni zmije, ni krokodila. Jako je dobar — i 
zacijelo nas voli. 

— Ako se pripitomi — reče Stasio — i ako te budem mogao ostaviti 
pod njegovim okriljem, onda ću doista s najvećim mirom poći u lov, 
jer boljega ti branitelja ne bih u cijeloj Africi mogao naći. 

A zatim dometne: 

— Ovdašnji su slonovi više divlji, ali sam čitao da — na primjer, 
azijski imaju čudnu sklonost prema djeci. Nikada se u Indiji nije 
dogodilo da bi slon učinio djeci štogod, a ako se razbjesni, što se 
događa ponekad, vodiči slonova šalju djecu da ga umire. 

— Vidiš, vidiš! 

— Na svaki si način dobro učinila što mi nisi dala da ga ubijem. 

Nato se Nelline zjenice zasjaše od radosti kao dva zelenkasta 
draga kamena. Uspevši se na prstiće, postavi Stasiju na ramena 
obje ruke i nagnuvši unatrag glavu, zapita gledajući mu u oči: 

— Učinila sam kao da imam koliko godina? Reci! Kao da imam 
koliko? A on odgovori: 

— Barem sedamnaest. 

— Ti se uvijek šališ sa mnom... 

— Samo se ljuti, ljuti se! A tko će osloboditi slona? 

Čuvši to Nella se odmah stade umiljavati kao mala mačkica. 

— Ti... i vrlo ću te zato voljeti, a i on također. 

— Mislim na to — reče Stasio — ali to će biti težak posao i neću to 
odmah učiniti, nego tek onda kad budemo morali krenuti dalje na 
put. 

— Zašto? 


— Zato, jer kad bih ga oslobodio prije nego što se sasvim 
pripitomi i nama priljubi, onda bi odmah otišao. 

— O! Neće otići od mene. 

— Misliš da je on baš takav kao ja! — odvrati malko nestrpljivo 
Stasio. 

Razgovor im prekine dolazak Kalija, koji je donio ubijenu zebru i 
njeno mlado, što ga je zaklao Saba. Bila je sreća za psa, što 
potrčavši za Kalijem nije bio prisutan kod zgode s udavom, jer bi 
potrčao za njim i stigavši ga poginuo bi u njegovim smrtonosnim 
obručima prije nego što bi ga Stasio uspio spasiti. Zato što je zaklao 
zebrino ždrijebe, dobio je od Nelle po ušima, no nije to uzeo previše 
k srcu, jer nije ni uvukao obješenu jezičinu otkako je dotrčao s lova. 

Stasio međutim saopći Kaliju da namjerava urediti stan u drvetu 
i ispripovijedi mu što se dogodilo dok su deblo čistili dimom, te što je 
slon uradio sa zmijom. Crncu se vrlo svidjela misao o stanovanju u 
baobabu, koji je mogao dati skrovište ne samo pred kišom već i pred 
divljom zvjeradi, ali postupak slona nije nimalo stekao njegovo 
priznanje. 

— Slon je glup — reče — jer je bacio nioku'ž* u bučnu vodu, ali 
Kali zna da je nioka tečna, pa će je potražiti u bučnoj vodi i ispeći, jer 
je Kali mudar — i donkey. 

— Donkey si, slažem se! — odgovori Stasio. — Ali valjda nećeš 
jesti Zmiju? 

— Nioka tečna — ponovi Kali. 

| pokazujući na ubijenu zebru doda: — Bolje nego ova nyama. 

Zatim krenuše obojica prema baobahu i latiše se uređivanja 
stana. Kali je našao nad rijekom plitak kamen, velik kao veliko sito, i 
postavivši ga u deblo, naspe na nj ražareni ugljen, a onda je 
dosipavao novo ugljevlje pazeći samo da se ne upali trulež u panju i 
da ne izgori cijelo drvo. Govorio je da to radi zbog toga da "ništa ne 
ujesti velikoga gospodara i bibi". Pokazalo se da to nije bilo suvišan 
oprez, jer kad je dim napunio unutrašnjost drveta i razilazio se 
napolje, stadoše iz pukotina kore gmizati najrazličitija bića: hruštevi 
crni i kao trešnja crveni, veliki kao šljive, dlakavi pauci, gusjenice kao 
prst debele i ogavne, zatim otrovni skolopendri, koji kad ugrizu mogu 
i smrt prouzrokovati. 

Prema tome što se zbivalo s vanjske strane debla, lako su mogli 


zamisliti koliko je takvih stvorova moralo iznutra poginuti od dima. 
One što su padali iz kore i s nižih grana na travu, zgnječio je Kali 
nemilosrdno kamenjem, gledajući kod toga neprestano na gornje i 
na donje duplje, kao da se pobojavao da će svaki čas gdjegod 
ugledati još nešto novo. 

— Zašto gledaš tako? — zapita Stasio. — Misliš li da se još kakva 
zmija skriva u drvetu? 

— Ne. Kali se bojati MZimu. 

— Što je to Mzimu? 

— Zao duh. 

— Jesi li vidio kadgod u životu MZimu? 

— Nisam, ali Kali je čuo strašnu buku što Mzimu praviti po 
kolibama čarobnjaka. 

— Vaši ga se čarobnjaci dakle ne boje? 

— Čarobnjaci ga umiju ureći, a onda obilaze po kolibama i 
kazuju, da se Mzimu ljuti, pa im crnci nose banane, med, pombe'25, 
jaja i meso, da ublaže Mzimu. 

Stasio slegne ramenima. 

— Mora da je dobro biti kod vas čarobnjak. No možda je ova 
zmija bila MZimu? Kali potrese glavom. 

— Da je tako, ne bi slon ubiti MZimu, već Mzimu ubiti slona. 
Mzimu je smrt... 

Neko čudno treskanje i šum iz unutrašnjosti drveta prekide mu 
odjednom pripovijedanje. Iz donjega duplja bukne čudna crvena 
prašina, zatim se oglasi još jači tresak nego prije. Kali se u tren oka 
baci ničice i stade preneraženo vrištati: 

— Aka! Mzimu! Aka! Aka! Aka! 

Stasio se u prvi čas također trgnuo, ali ubrzo postade 
hladnokrvan i kad priskočiše Nella i Mea, stade im tumačiti što se 
možda dogodilo. 

— Po svoj prilici - reče — srušili su se cijeli komadi truleža u 
deblu, jer su se od vrućine raširili i zasuli ugljen. A on misli da je to 
Mzimu. Nek Mea pljusne nekoliko puta vodom u otvor, jer ako se nije 
ugasio ugljen zbog nestašice zraka, mogao bi se upaliti trulež i 
čitavo drvo izgorjeti. 

Zatim, videći da Kali još uvijek leži i ponavlja prestrašeno: "Aka! 
Aka!" — uzme onu pušku, iz koje je obično pucao na biserke, opali u 


otvor i reče gurnuvši dječaka kundakom: 

— Tvoj je MZimu ubijen. Ne boj se. 

| Kali se pridigne, no ostade na koljenima. 

— O, gospodar velik! Velik!... Gospodar se ne bojati ni MZimu? 

— Aka! AKA! — uzvikne Stasio dražeći crnca. | stade se smijati. 

Kali se ubrzo posve umiri i kad je sjeo za jelo što ga je priredila 
Mea, pokazalo se da mu časoviti strah nije nipošto oduzeo tek, jer je 
osim obroka sušenoga mesa pojeo još sirova jetra zebrinog 
ždrebeta, ne računajući ovamo divlje smokve, što ih obilno davaše 
sikomora, koja je rasla blizu. Zatim se Kali i Stasio vratiše drvetu, uz 
koje je bilo još mnogo posla. Trebalo je izbaciti trulež, ugljen, 
ispržene stotine hrušteva i velikih stonoga, pa nekoliko spečenih 
šišmiša. Trajalo je to preko dva sata, dok su sve posvršavali. Stasio 
se čudio što su šišmiši mogli prebivati u neposrednom susjedstvu 
zmije ali se domisli da je ogromni udav ili prezirao tako sitnu divljač ili 
nije mogao doprijeti do njih ne imajući u unutrašnjosti debla, oko 
čega bi se savio. Žar ugljevlja, prouzročivši pad naslagane truleži, 
očistio je unutrašnjost vrlo lijepo — i videći to, ispuni se Stasiju srce 
radošću, jer je unutrašnjost bila prostrana kao velika soba i mogla je 
dati sklonište, ne za četvero već za desetero ljudi. Donji je otvor 
služio kao vrata, a gornji kao prozor, pa zato u ogromnom deblu nije 
bilo ni mračno ni zagušljivo. Stasio odluči da prostor razdijeli pomoću 
platna od šatora u dvije sobe, od kojih je jednu odredio za Nellu i 
Meu, a drugu za sebe, Kalija i Sabu. Drvo nije bilo istrulo do vrha 
debla, pa zato nije mogla procuriti kiša u sredinu, a da se potpuno 
osiguraju od nje, dosta je bilo da dignu i podupru nad oba otvora 
koru tako da čini dva lijevka. Pod u unutrašnjosti odlučiše posuti 
pijeskom s obale rijeke i ozgo ga pokriti suhom mahovinom. 

Posao je bio dosta naporan, a osobito Kaliju, jer je osim toga 
morao sušiti meso, napajati konje i misliti na hranu za slona, koji je 
neprestano trubio tražeći hranu. Ali mladi se crnac latio udešavanja 
novoga boravišta veoma revno, čak i oduševljeno. Još je istoga dana 
iznio Stasiju svoje razloge na ovaj način: 

— Kad veliki gospodar i "bibi" — reče podbočivši se — budu 
prebivali u drvetu, neće Kali morati graditi za preko noći veliku zeribu 
i moći će besposličiti svako veče. 

— Ti voliš besposlicu? — zapita Stasio. 


— Kali je muškarac, zato Kali voli ne raditi, jer raditi moraju samo 
žene. 

— A vidiš da ja ipak radim za "bibi". 

— Ali zato kad "bibi" odraste, morat će raditi za velikoga 
gospodara — a ako ne bude htjela, onda će je veliki gospodar 
zacijelo tući. 

Ali Stasio na samu pomisao o tome, da tuče "bibi", skoči kao 
oparen i viknu srdito: 

— Glupane znaš li ti tko je "bibi"? 

— Ne znam -— prestrašeno odgovori crni dječak. 

— Bibi, ona je... ona je... dobro Mzimu! 

Kali sjede. Nakon svršenog posla bojažljivo se približi Nelli, 
zatim padne pred njom ničice i stade ponavljati, ne doduše 
prestrašenim već molećim glasom: 

— Aka! Aka! Aka!... 

A "dobro Mzimu" raskolači na nj svoje lijepe, kao morska voda 
plave oči, ne shvaćajući što se dogodilo i što to Kali hoće. 


28. Poglavlje 


Nova postojbina, kojoj je Stasio nadjenuo ime Krakov, bila je 
udešena za tri dana. Ali prije toga spremiše se u "mušku sobu" 
glavne stvari — i kad je pao veliki pljusak, naše je društvo imalo 
savršeno sklonište u orijaškom deblu, još prije nego što je bilo 
dovršeno uređivanje stana. Kišno je doba započelo ljudski, ali to nisu 
bile evropske dugotrajne jesenske kiše, kad se nebo navuče tamnim 
oblacima, a dosadno, nesnosno padanje traje tjednima. U žarkoj 
Africi po nekoliko je puta na dan vjetar rastjerao nagomilane oblake, 
koji su obilno polijevali zemlju, a onda je opet zasjalo sunce, sjajno, 
kao netom okupano, i oblijevalo zlatnim svjetlom pećine, rijeku, 
drveće i čitavu džunglu. Trava je rasla gotovo naočigled. Drveće se 
pokrivalo obilnijim lišćem i prije nego što je stari plod opao, već su se 
stvarali zameci za novi. Zrak je zbog kapljica vode, što su se u 
njemu nalazile, postao tako proziran da su i daleki predmeti postali 
posve izraziti i pogled je obuhvatio neizmjerno daleke prostore. 

Na nebu su se javljale krasne sedmobojne duge, a slap je bio 
gotovo uvijek dugama urešen. Kratkotrajna jutarnja zora i večernji 
suton prelijevaše se tisućama tako divnih svjetala, da čak ni u 
Libijskoj pustinji djeca nisu vidjela ništa slično. Najniži, zemlji bliski 
oblaci, rumenjeli su se kao trešnje, a gornji, bolje rasvijetljeni, 
razlijevali su se poput jezera od grimiza i zlata, dok su se sitni vuneni 
oblačići prelijevali kao rubini, ametisti i opali. Noću je između jedne i 
druge navale kiše mjesec pretvarao kaplje rose u briljante, što vise 
na lišću mimoza i bagrema, a mjesečevo je svjetlo sjalo u 
osvježenom zraku jasnije nego u drugo koje godišnje doba. 

IZ poplavljenoga kraja, koji se prostirao uz rijeku niže od slapa, 
dopiralo je nemirno kreketanje žaba i melankolično dozivanje 


kreketuša, a krijesnice, kao velike zabludjele zvijezde, prelijetale su s 
obale na obalu među guštarama bambusa i aruma. 

Ali kad bi oblaci kadšto pokrili zvjezdano nebo, a kiša počela 
padati, onda je nastupila potpuna tmina, a u unutrašnjosti baobaba 
bilo je tako mračno kao u podrumu. Da tome pomogne, naloži Stasio 
Mei da rastopi mast od ubijene zvjeradi i načini limenu svjetiljku, koju 
je objesio pod gornji otvor, što su ga djeca nazvala prozorom. Svjetlo 
koje je prodiralo iz toga prozora, zamjetljivo izdaleka u tmini, gonilo 
je divlju zvjerad, ali je zato mamilo šišmiše, pa i ptice, da je napokon 
Kali morao na njemu načiniti zastor od trnja, sličan onome kojim je 
preko noči zatvarao donji otvor. 

Ali danju, kad je bilo lijepo vrijeme, djeca su ostavljala "Krakov" i 
obilazila po cijelom rtu. Stasio je polazio na antilope-arijele i na 
nojeve, kojih se brojna jata javljahu niz rijeku, a Nella je posjećivala 
svoga slona, koji je najprije trubio samo zbog hrane, a onda i kad se 
dosađivao bez male prijateljice. Uvijek ju je pozdravljao jako radosno 
i naćulio bi svoje ogromne uši odmah čim bi samo izdaleka čuo 
njezin glas ili korak. 

Jednom, kad je Stasio pošao u lov, a Kali hvatao ribe ispod 
slapa, odluči Nella poći do gromade koja zatvara klanac, da vidi kako 
će je Stasio moći maknuti i nije li već štogod učinio. Odjednom 
zabavljena Mea nije opazila da je Nella otišla, a ona, sabirući putem 
cvjetiće posebne vrste begonije, koja raste u velikom broju među 
pećinastim zupcima, približi se strmini, kojom su nekoć izašli iz 
klanca i sišavši dolje, nađe se uz klisuru. Velika stijena, otkinuta od 
klisure, zatvarala je grlo klanca kao i prije, ali Nella ipak opazi da se 
između klisure i stijene nalazi prolaz tako širok da bi odrasli čovjek 
mogao lako kroz njega proći. Časak se kolebala, a onda prošla kroz 
tjesnac i našla se na drugoj strani. 

Ali tu je bio zaokret, koji je trebalo proći, da se dođe do širokoga 
otvora što ga je zatvarao slap. Nella poče razmišljati: "Samo ću još 
malko dalje poći, izvirit ću iza gromade, jedanput ću pogledati slona, 
koji me uopće neće ni vidjeti, a onda ću se vratiti." 

— Tako razmišljajući micala se korak po korak sve dalje, dok 
napokon nije došla do mjesta gdje se klanac naglo širio u malu 
dolinicu, i gdje je ugledala slona. Bio je od nje leđima okrenut, a rilo 
je Zamočio u vodu i pio. To ju je osokolilo, pa stisnuvši se uz 


pećinastu stijenu pođe još nekoliko koraka — i još nekoliko — a uto 
ogromna životinja želeći nakvasiti svoje slabine okrene glavu, 
osmotri djevojčicu i ugledavši je pođe smjesta prema njoj. 

Nella se jako uplaši, ali kako nije bilo više vremena da uzmakne, 
ona klecne stisnuvši koljeno uz koljeno pred slonom, kako je znala i 
umjela najljepše, zatim ispruži ručice s begonijama i oglasi se malko 
nesigurnim glasićem: 

— Dobar dan, dragi slone! Ja znam da mi nećeš učiniti ništa 
nažao, pa sam došla da ti kažem dobar dan... a donijela sam samo 
ove cvjetiće... 

Orijaš se približi, istegne rilo, uzme iz Nellinih prstića stručak 
begonija, ali metnuvši ga u ždrijelo, odmah ga pusti na zemlju, jer 
mu zacijelo nije prijalo ni rutavo lišće ni cvijeće. Nella ugleda sada 
nad sobom rilo poput ogromne crne zmije, koja se ispružila i savijala: 
—dotaknuo joj je jednu ručicu, pa drugu, zatim obadva ramena i 
napokon, spustivši se do zemlje, počeo se blago njihati na obje 
strane. 

— Znala sam da mi nećeš ništa nažao učiniti — ponovi djevojčica, 
premda je još nije prošao strah. 

A slon zabaci unatrag svoje orijaške uši i smatajući i razmatajući 
naizmjence rilo, radosno je glogotao, kao što je uvijek radio kad se 
djevojčica približila rubu klanca. I kao što je nedavno stajao Stasio 
pred lavom, tako je ovo dvoje stajalo sada jedno pred drugim — on, 
orijaš, sličan kući ili klisuri — i ona, sitna mrvica, koju je mogao smrviti 
jednim pokretom, čak i ne zbog srdžbe već zbog nesmotrenosti. 

Ali dobra i razborita životinja nije činila nikakvih ni srditih ni 
nesmotrenih kretnja i jamačno se radovala i bila sretna zbog dolaska 
male gošće. Nella je postajala sve smionija, pa napokon digne oči 
uvis i gledajući kao da gleda visoki krov, zapita pružajući bojažljivo 
ručicu: 

— Mogu li te pogladiti po rilu? 

Slon doduše nije znao engleski, ali je po kretnji male odmah 
opazio o čemu se radi i primaknuo joj pod ruku kraj svog dva metra 
dugačkog nosa. Nella stane gladiti rilo, najprije jednom rukom i 
oprezno, a onda s obadvije, a napokon ga obuhvati objeručke i 
priljubi se uz njega sa svim djetinjim pouzdanjem. Slon se prenosio s 
noge na nogu i neprestano glogotao od radosti. A zatim omota rilom 


sitno tijelo djevojčice i digne ga uvis, ljuljajući ga lako desno i lijevo. 

— Još! Još! — klicala je razdragana Nella. 

| zabava je trajala dosta dugo, a onda već posvema smiona 
djevojčica izmisli nešto drugo. 

Našavši se na zemlji pokuša se uspeti po prednjoj nozi slona 
kao na drvo, ili bi se sakrila pod njega, pitajući ga hoće li je naći. Ali 
uto opazi da u prednjim, a osobito u stražnjim nogama slona ima 
mnogo bodljika, kojih se snažna životinja nije mogla osloboditi, 
najprije zato što do stražnjih nogu nije mogla slobodno sagnuti rilo, a 
drugo, jer se bojala da će se raniti u prst, kojim rilo svršava i bez 
kojega bi izgubila svu svoju spretnost. Nella nije imala pojma da su 
takve bodljike u nogama prava muka slonovima u Indiji, a još više u 
afričkim džunglama, koje se sastoje najviše od bodljikavog bilja. 
Budući da se ražalila nad dobroćudnim orijašem, bez promišljanja 
čučne uz njegovu nogu i stane vaditi nježno, najprije veće, a onda 
manje trnje, ne prestajući kod toga cvrkutati i uvjeravati slona da 
neće ni jednu ostaviti. On je izvrsno shvatio o čemu se radi i 
sagnuvši nogu u koljenu pokazivao je da su bodljike zabodene i na 
tabanima, među kopitima koja pokrivaju prste pa mu zadaju najviše 
bola. 

U to vrijeme stigne Stasio iz lova i stane ispitivati Meu gdje je 
gospođica. Dobivši odgovor da je vjerojatno u drvetu, htjede 
pogledati u unutrašnjost baobaba kad mu se pričini da čuje njezin 
glas iz dubine klanca. Ne vjerujući svojim ušima, skoči do ruba i 
pogledavši dolje zapanji se. Djevojčica je sjedila uz orijaševu nogu, a 
on je stajao tako mirno da bi čovjek pomislio da je isklesan od 
kamena, kad mu se samo ne bi njihalo rilo i uši. 

— Nella! — vikne Stasio. 

A ona zaposlena svojim poslom, odgovori mu veselo: 

— Odmah, odmah! 

Dječak, koji nije običavao krzmati pred opasnošću, digne 
jednom rukom uvis pušku, a drugom se uhvati za spuštenu vriježu 
povijuše i obuhvativši je nogama spusti se u tren oka na dno klanca. 
Slon makne nemirno ušima, ali tada ustane Nella i obujmivši rilo 
uzvikne hitro: 

— Ne boj se, slone — to je Stasio. 

Stasio opazi odmah da za nju nema nikakve opasnosti, ali su 


pod njim još drhtale noge, srce mu naglo lupalo i prije nego što je 
mogao pravo doći k sebi, stane govoriti prigušenim glasom, punim 
tuge i ljutitosti: 

— Nella, Nella, kako si mogla to učiniti?!... 

A ona se počela ispričavati da nije učinila ništa zlo, jer je slon 
dobar i već posve pripitomljen; da ga je samo načas htjela pogledati i 
vratiti se, ali ju je on zadržao i počeo se s njom igrati... Onda još 
doda kako ju je vrlo oprezno ljuljao, pa ako Stasio hoće, da će i 
njega ljuljati. 

Govoreći to, prihvati jednom rukom za kraj rila i primakne ga 
Stasiju, a drugom rukom mahne nekoliko puta desno-lijevo govoreći 
u isti čas slonu: 

— Poljuljaj, slone, Stasija!... 

Razborita je životinja opet pogodila po njezinim kretnjama što 
želi od njega, i Stasio, zahvaćen oko pasa, našao se začas u zraku. 
Bila je pritom neka čudna i smiješna opreka između još srditog lica 
njegovog i ovog lebdenja nad zemljom, pa je mala "Mzimu" udarila u 
smijeh do suza, pljeskajući rukama i vičući kao i prije. 

— Još, još! 

A kako je nemoguće da čovjek zadrži doličnu ozbiljnost i da 
dijeli poduke kad visi na kraju slonove surle i kad protiv volje 
izvršava kretnje, koje su slične micanju njihala, stane se napokon i 
dječak smijati. Ali nakon nekog vremena, opazivši da su kretnje rila 
polaganije i da ga slon namjerava postaviti na zemlju, dođe 
nenadano na novu misao: iskoristivši trenutak kad se nalazio blizu 
ogromnoga uha, uhvati se objeručke za uho, izvere se po njemu 
slonu na glavu i sjedne mu na leđa. 

— Aha! — poviče odozgo Nelli. - Neka znade slon da me mora 
slušati! 

| stane ga tapkati rukom po glavi kao vladar i gospodar. 

— Dobro! — vikne Nella odozdo. 

— Ali kako ćeš sići? 

— To je lak posao — odgovori Stasio. | objesivši noge preko čela 
slonu obuhvati nogama rilo i siđe po njemu kao po drvetu. 

— Eto, kako ću sići. 

Zatim se oboje latiše vađenja ostalih bodljika iz slonovih nogu, a 
velika se životinja prepuštala neobično strpljivo. Uto padoše prve 


kapi kiše, pa Stasio odluči da odmah otpremi Nellu u "Krakov". Ali 
sada se ispriječi nenadana zapreka. Slon se nikako nije htio s njome 
rastati i svaki put, kad se pokušavala udaljiti, okrenuo bi je rilom i 
privukao k sebi. 

Položaj je postajao težak i vesela se zabava uz tvrdoglavost 
životinje mogla zlo svršiti. Dječak nije znao što bi učinio, jer je kiša 
postajala sve gušća i prijetio je pljusak. Oboje su doduše uzmicali 
pomalo prema izlazu, ali vrlo neznatno, a slon se micao za njima. 
Napokon Stasio stane između njega i Nelle, upre u njegove oči oštar 
pogled, a u isto vrijeme reče tihim glasom Nelli: 

— Ne trči, već uzmiči polako do uskoga prolaza. 

— Ati Stasio? — zapita djevojčica. 

— Uzmiči — ponovi on s naglaskom — jer ću inače morati ustrijeliti 
slona. 

Djevojčica je pod dojmom te prijetnje poslušala zapovijed, tim 
prije što je bila sigurna, pouzdavajući se slijepo u slona, da neće 
učiniti Stasiju ništa nažao. Dječak je stajao četiri koraka od orijaša ne 
skidajući s njega oka. 

Tako je prošlo .nekoliko časaka. Nastade čas upravo grozan. 
Ušesa se slonova maknuše nekoliko puta, male mu očice zasjaše 
nekako čudno i rilo se odjednom digne uvis. Stasio osjeti kako 
blijedi. — Smrt! — pomisli. 

No orijaš se nenadano okrene prema rubu klanca, na kojemu je 
obično viđao Nellu i stade trubiti tako tužno kao još nikada prije. A 
Stasio pođe mirno prema prolazu i iza klisure nađe Nellu, koja se 
nije bez njega htjela vratiti u drvo. 

U dječaku se javljala želja da joj kaže: "Gledaj, što si učinila! 
Skoro sam poginuo zbog tebe", ali nije bilo vremena za prigovaranje, 
jer se kiša pretvorila u pljusak i valjalo se što brže vratiti. Nella je 
pokisla kao miš, mada ju je Stasio zamotao u svoje odijelo. 

U unutrašnjosti drveta naloži odmah Mei da je presvuče, a onda 
najprije odveže u muškoj sobi Sabu, kojega je bio prije svezao od 
straha da mu ne rastjera divljač. Tada stane pregledavati još jednom 
svu odjeću i zamotuljke u nadi da će možda nači još koji zaboravljeni 
prstovet kinina. 

Ali nije našao ništa. Samo se na dnu posudice, što mu je dao 
misionar u Kartumu, skrivalo u dubini malko bijeloga praška, ali tako 


malo da se njime jedva mogao nabijeliti vrh prsta. No odluči da 
svakako u posudu nalije tople vode i dade Nelli da ispije tu oplahnutu 
bočicu. 

Kad je pljusak prošao i opet sunce zasjalo, izađe iz drveta da 
pogleda ribe što je nahvatao Kali. Crnac ih je ulovio udicom 
načinjenom od tanke žice. Ponajviše su tu bile male ribe, ali nađoše 
se i tri stope dugačke, srebrnasto poškropljene i začudno lake. Mea, 
koja je odrasla uz obalu Modroga Nila, razumjela se u ribe i reče da 
su te vrlo dobre za jelo i da podveče visoko skaču ponad vode. Kad 
su ih raščinili, vidješe da su zato tako lagane što su u sebi imale 
velike zračne mjehure. Stasio uze jedan takav mjehur, koji je bio 
velik kao oveća jabuka, i odnese ga pokazati Nelli. 

— Gledaj — reče — ovo se nalazi u ribama. Od nekoliko ovakvih 
mjehura mogli bismo načiniti okno na našem drvetu. | pokaže na 
gornji otvor u drvetu, no zamislivši se časak, dometne: 

— | još nešto više. 

— Što to? — zapita zainteresirano Nella. 

— | zmajeve. 

— Onakve kakve si puštao u Port Saidu? O, to je dobro: napravi! 

— Napravit ću. Od tankog ću bambusa, kad ga izrežem, načiniti 
okvire, a ovu ću kožicu upotrijebiti umjesto papira. To će dapače i 
bolje biti od papira, jer je lakše — i kiša je neće raskvasiti. Ovakav 
zmaj može poletjeti jako visoko, a uz jak vjetar može odletjeti bog 
zna kamo... 

Tada se odjednom pljesne po čelu. — Došao sam na jednu 
misao. 

— Kakvu? 

— Vidjet ćeš. Kad još bolje smislim, reći ću ti. Ovaj slon tako trubi 
da se čovjek ne može ni razgovarati. 

Doista je slon od čežnje za Nellom, a možda i zbog oboje djece, 
tako trubio da se cijeli klanac tresao zajedno s obližnjim drvećem. 

— Treba da mu se pokažemo — reče Nella — pa će se umiriti. | 
pođoše do klanca. Ali Stasio, posve zaokupljen svojom mišlju, stade 
poluglasno govoriti: 

"Nelly Rawlison i Stanislav Tarkowski iz Port Saida, pobjegavši 
iz Fašode od derviša, nalaze se..." 

| zaustavivši se zapita: 


— Kako da naznačimo gdje?... 

— Što, Stasio? 

— Ništa, ništa! Znam već: "Nalaze se mjesec dana puta daleko 
na istok od Bijeloga Nila i mole za brzu pomoć"... Kad bude vjetar 
puhao na sjever ili na istok, pustit ću ovakvih zmajeva dvadeset, 
pedeset, sto, a ti ćeš mi, Nella, pomoči lijepiti. 

— Zmajeve. 

— Da... i samo ću ti reći da nam oni mogu više poslužiti negoli 
deset slonova. 

Tako stigoše do ruba. | opet se započelo ljuljanje orijaša s noge 
na nogu, klimanje, mahanje ušima, glogotanje i opet tužno trubljenje 
kad god bi se Nella pokušala samo na časak udaljiti. Napokon stade 
djevojčica tumačiti "Aragomu slonu" da ne može neprestano uz 
njega sjediti, jer mora i spavati, jesti, raditi i upravljati "Krakovom"... 
Ali on se tek onda umirio kad mu je vilama gurnula skupljenu hranu. 
No predvečer je opet počeo trubiti. 

Djeca ga to veče nazvaše King, jer je Nella tvrdila da je bez 
sumnje bio kralj svih slonova u Africi prije nego što je dospio u 
klanac. 


29. Poglavlje 


Nekoliko je narednih dana provodila Nella svo vrijeme, kad nije 
padala kiša, uz Kinga, koji se nije više protivio njenom odlaženju, 
shvativši da se djevojčica vraća po nekoliko puta u danu. Kali, koji se 
jako bojao slonova, gledaše na sve to s neobičnim čuđenjem, ali se 
napokon uvjerio da je moćno "dobro Mzimu" začaralo orijaša, pa ga 
je također počeo posjećivati. King se držao prema njemu i prema 
Mei naklono, ali je samo Nella smjela raditi s njime što joj se svidi, pa 
se nakon nedjelju dana usudila pred njega dovesti i Sabu. Za Stasija 
je to bilo veliko olakšanje, jer je posve mirno mogao ostaviti Nellu 
pod njegovom zaštitom, ili kako se izražavao: pod slonovim rilom — i 
ići bez ikakva straha u lov, a kadšto je mogao i Kalija povesti sa 
sobom. Sada je bio siguran da ih dobroćudna životinja neće ni u kom 
slučaju ostavili i lati se razmišljanja kako da je oslobodi. 

Zapravo je on već davno pronašao način, ali taj je zahtijevao 
takvu žrtvu da se u mislima borio bi li se njime poslužio, a kasnije ga 
je odgađao iz dana u dan. Budući da nije imao s kime o tom 
porazgovoriti, odluči napokon da Nelli povjeri svoj naum, mada ju je 
smatrao djetetom. 

— Klisura se može barutom razmrskati — reče — ali zato će trebati 
pokvariti mnogo naboja, to jest trebat će iz njih poizvlačiti kugle, 
istresti barut i od njega načiniti jedan velik naboj. Taj ću naboj gurnuti 
u najdublju pukotinu koja bude po sredini, zatim ću ga zasuti i 
potpaliti. Onda će se klisura raspasti na više komada, pa ćemo moći 
Kinga izvesti. 

— Ali ako bude jak prasak, zar se on neće prestrašiti? 

— Pa nek se prestraši! — odgovori živahno Stasio. — Za to se 
manje brinem. S tobom doista nije vrijedno razgovarati se. 


A ipak je nastavio, ili bolje reći dalje je glasno mislio: 

— Ali ako uzmem premalo naboja, klisura se neće rasprsnuti, pa 
sam ih onda badava utrošio: a ako uzmem dovoljnu količinu, ostat će 
nama premalo. Ako pak ponestane naboja prije svršetka puta, onda 
nam prijeti smrt. Jer čime ću loviti, čime ću te braniti u slučaju 
kakvog napada? Ti znaš vrlo dobro da nije te puške i tih naboja, da 
bismo odavna poginuli, ili od Gebhrove ruke ili od gladi. | prava je 
sreća što imamo konje, jer sami ne bismo mogli nositi ni stvari ni 
naboje. Nato Nella podigne uvis prst i oglasi se s velikom 
sigurnošću. 

— Kad reknem Kingu, King će ponijeti sve. 

— Kako će ponijeti naboje, ako ih samo malo preostane? — Ali će 
nas zato braniti. 

— Ali neće pucati na divljač iz svog rila kao ja iz puške. 

— Pa ćemo onda jesti smokve i ove velike bundeve što rastu po 
drveću, a Kali će hvatati ribe. 

— Dok budemo uz rijeku. Ovdje treba pričekati dok prođe kišno 
doba, jer bi ti ovaj neprestani pljusak sigurno donio groznicu. 
Zapamti ipak da onda moramo dalje na put i da možemo naići na 
pustinju. 

— Onakvu kao što je Sahara? — zapita prestrašeno Nella. 

— Ne, ali ipak takvu u kojoj nema ni rijeke ni voćaka, a rastu 
samo niski bagremi i mimoze. Tamo ljudi mogu živjeti samo od 
onoga što nalove. King će tamo nači trave, a ja antilopa, ali ako ne 
budem imao iz čega na njih pucati, King nam neće nahvatati. 

| Stasio je doista imao razloga za zabrinutost, jer sada, kad se 
slon već pripitomio i s njima se toliko sprijateljio, nisu ga mogli 
ostaviti i osuditi na smrt od gladi; a osloboditi ga značilo bi lišiti se 
većega dijela municije i izvrgnuti same sebe neminovnoj propasti. 
Stasio je zato odgađao taj posao iz dana u dan, ponavljajući u duši 
svako veče: 

— Možda ću sutra pronaći kakav drugi način. 

Međutim se toj brizi pridružiše i druge. Ponajprije ta što su Kalija 
grozno izujedale uz rijeku divlje pčele, koje je u blizinu dovela u Africi 
poznata nevelika sivozelena ptica nazvana pčelovod. Crni dječak ih 
nije zbog lijenosti htio omamiti dimom, pa se vratio s medom sav 
izujedan i natekao tako da je nakon jednoga sata pao u nesvijest. 


"Dobro Mzimu" izvlačila je iz njega sve do večeri žalce uz Meinu 
pomoć, a zatim ga pokrivahu zemljom, koju je Stasio polijevao 
vodom. No pred zoru se ipak činilo da mladi crnac umire. Na sreću je 
njihova njega pomogla i njegov je jaki organizam savladao opasnost, 
ali ozdravio je tek nakon deset dana. 

Druga je neprilika naišla na konje. Stasio, koji ih je za vrijeme 
Kalijeve bolesti morao sputavati i voditi na vodu, opazi da su počeli 
strašno mršavjeti. Nije se to moglo rastumačiti nestašicom hrane, jer 
je zbog kiša trava nabujala i bilo je izvrsne paše do mile volje. A ipak 
su konji naočigled propadali. Nakon nekoliko dana dlaka im je 
poispadala, oči im se ugasle, a iz nozdrva curila gusta sluz. Napokon 
prestadoše jesti, ali zato su lakomo pili, kao da ih je mučila groznica. 
Kad je Kali ozdravio, bili su konji već dva živa kostura. Ali on ih samo 
pogleda i smjesta shvati što se dogodilo. 

— Tse-tse! — reče obrativši se Stasiju. — Moraju uginuti. 

Stasio je to shvatio također, jer je još u Port Saidu mnogo puta 
čuo za afričku muhu, nazvanu "tse-tse", koja je strašna nevolja u 
nekim krajevima, pa tamo gdje stalno boravi, crnci uopće nemaju 
goveda, a tamo gdje se radi časovito pogodnih uvjeta nenadano 
rasplodi, marva gine. Konj, vol ili magarac, kojega ugrize tse-tse, 
slabi i ugiba za nekoliko dana, a kadšto i za dva-tri dana. Tamošnje 
blago zna za opasnost što mu od muhe prijeti, jer se događa da se 
po cijeli čopori volova, kad pijući vodu čuju njezino zujanje, u 
mahnitoj stravi razbježe na sve strane. Stasiovi su konji bili ugroženi; 
te je konje, a skupa s njima i magarca, Kali svaki dan odsada trljao 
nekom jako mirisnom biljkom, koja podsjećaše na luk, a našao ju je 
u džunglama. 

Kazivao je da taj miris tjera tse-tse, ali uza sve to konji su bivali 
sve mršaviji. Stasio je sa strahom mislio na to što će biti, ako mu 
uginu životinje? Kako će pokupiti stvari, Nellu, gunjeve, šator, naboje 
i ostalo? Toga je ipak toliko bilo da bi jedino King mogao sve ponijeti. 
Ali da oslobodi Kinga, trebalo je žrtvovati barem dvije trećine naboja. 
Sve su se veće brige skupljale nad Stasiovom glavom, poput onih 
oblaka koji nisu prestajali natapati džungle kišom. A napokon je 
došao najveći udarac, pred kojim iščeznuše svi drugi: — groznica! 


30. Poglavlje 


Jednoga dana za večerom podigne Nella komadić sušenoga 
mesa, ali ga odjednom odgurne kao da joj se gadi i reče: 

— Danas ne mogu jesti. 

Stasio, koji je otprije saznao od Kalija, gdje su pčele i svaki ih 
dan dimom dimio da im otme med, bio je uvjeren da je djevojčica 
toga dana pojela previše meda i zato nije obraćao pozornost na 
njenu nestašicu teka. No malo kasnije ustane ona i počne žurno 
hodati oko vatre čineći veće krugove. 

— Ne idi predaleko — vikne joj dječak — jer će te štogod još 
ugrabiti. Zapravo se nije ničega bojao, jer je prisutnost slona, kojega 
su osjećale divlje zvijeri, i njegovo trubljenje, koje je dopiralo do 
njihovih pažljivih ušiju, držalo zvjerad na potrebnoj udaljenosti. To je 
osiguravalo život i ljudima i konjima, jer i najstrašniji grabežljiva u 
džungli, kao lav, pantera i leopard, vole ne imati posla sa slonom i ne 
približavati se previše njegovim kljovama i rilu. 

Ali kad djevojčica nije prestala sve brže obilaziti, priđe Stasio k 
njoj i zapita: 

— Čuješ, mala leptirice! Zašto tako lijećeš oko vatre? 

Pitao je još veselo, ali se već bio u srcu uznemirio, a nemir mu 
poraste kad je Nella odgovorila: 

— Ne znam, ne mogu mirno sjediti. 

— Što ti je? 

— Tako mi je nekako neobično i čudno... 

I odjednom mu nasloni glavicu na prsa i kao da osjeća krivicu, 
izusti poniznim glasom, punim suza: 

— Stasio, mora da sam bolesna. 

— Nella! 


Zatim joj stavi ruku na čelo, koje je bilo suho i ledeno. Uzme je 
na ruke i ponese je k vatri. 

— Jeli ti zima? — zapita noseći je. 

— | zima mi je i vrućina, ali više zima... 

Zubići joj udarahu jedni o druge, a tijelo joj je tresla jeza. Stasio 
nije više ni časak sumnjao da je dobila groznicu. Smjesta zapovjedi 
Mei da je odvede u drvo, da je razodjene i stavi na ležaj, a onda je 
pokrije čime god uzmogne, jer je vidio u Kartumu i Fašodi da su se 
bolesnici od groznice pokrivali ovčjim kožama, da se preznoje. 
Odluči da ostane uz Nellu cijelu noć i da je napaja vrućom vodom s 
medom. Ali ona najprije nije htjela piti. UZ svjetlo luči, obješene s 
unutrašnje strane drveta, ugleda Stasio njezine sjajne zjenice. Malo 
se poslije počela tužiti na vrućinu, a u isto vrijeme se tresla pod 
gunjevima i pod pledom. Ruke joj bijahu kao i čelo hladne, ali da se 
Stasio ma i malo razumijevao u groznica, poznao bi po njezinim 
neobično nemirnim kretnjama da ima strašnu groznicu. Prestraši se 
opazivši da je djevojčica gledala u Meu, kad je ušla s vrućom vodom, 
nekako začuđeno, čak i s nekim strahom, i činilo se da je ne 
prepoznaje. 

Ali s njime je sabrano razgovarala. Govorila mu je da trči, a da 
ne može ležati i molila ga da joj dopusti da ustane i onda ga zapita 
ne srdi li se na nju što je bolesna, a kad ju je stao uvjeravati da se ne 
srdi, poče djevojčica stiskati trepavicama suze, koje joj navirahu na 
oči i uvjeravati ga da će sutra biti posve zdrava. 

Iste večeri ili bolje iste noći bio je slon nekako čudno nemiran i 
neprestano je rikao, što je opet nagonilo Sabu da laje. Stasio opazi 
da to bolesnici smeta, pa izađe iz drveta da ih umiri. Sa Sabom mu 
je bilo lako, ali slonu je bilo teže naložiti da miruje, pa zato uzme 
nekoliko plodova da mu ih baci i da mu barem na neko vrijeme 
začepi trublju. Vraćajući se opazi uz svjetlo vatre Kalija kako se 
udaljuje prema rijeci skomadom sušenoga mesa na ramenu. 

— Što to radiš i kamo ideš? — zapita crnca. 

A crni se dječak zaustavi i kad mu se Stasio približi, reče mu 
tajanstvena lica: 

— Kali će pod drugo drvo postaviti meso zlome Mzimu. 

— Zašto? 

— Zato da zli Mzimu ne ubiti dobroga Mzimu. 


Stasio htjede na to nešto odgovoriti, ali ga odjednom stisne 
nešto u prsima, pa samo stegne zube i ode šuteći. Kad se vratio 
drvetu, Nella je imala zaklopljene oči; ruke joj na gunju drhtahu 
doduše jako, ali činilo se da će spavati. Stasio sjedne uz nju i u 
strahu da je ne probudi, sjedio je neko vrijeme ne maknuvši se. Mea, 
koja je sjedila s druge strane, namještala je svaki čas komadiće 
slonove kosti; što su joj virili iz ašiju, da se na taj način odhrva snu. 
Nastade tišina, samo je odozdo s rijeke, sa strane poplavljenoga 
kraja, dopiralo kreketanje žaba i tužno dozivanje kreketuša. 
Odjednom se Nella uspravi na ležaju. 

— Stasio! 

— Tu sam, Nella! 

A ona, dršćući kao list na vjetru, stade tražiti njegovu ruku i 
ponavljati Žurno: 

— Bojim se, bojim se! Daj mi ruku! 

— Ne boj se, ja sam uz tebe. 

I uzme je za ruku koja je sada bila zažarena kao u vatri. Ne 
znajući ni sam što da učini, stane tu jadnu izmršavjelu ručicu 
obasipati poljupcima. 

— Ne boj se, Nella, ne boj se! 

Zatim joj dade da se napije vode s medom, koja je već 
ohladnjela. Nella je sada žedno pila i držala mu ruku s posudom kad 
je pokušao da je makne s njezinih usta: Hladno piće kao da ju je 
umirivalo. 

Nastade šutnja. Ali nakon pola sata sjedne Nella opet na ležaju, 
a u raširenim joj se očima razabirao grozan strah. 

— Stasio! 

— Što je, milo moje? 

— Zašto — zapita isprekidanim glasom — Gebhr i Kamis obilaze 
oko drveta i zaviruju ovako k meni? 

Stasiju se u jedan čas pričini da mu po tijelu puzi tisuću 
mravaca. 

— Što to govoriš? — reče. — Nema nikoga nadaleko! To Kali 
obilazi oko drveta. 

Ali ona poviče gledajući u mračni otvor i cvokoćući zubima: 

— Beduini su tu! Zašto si ih poubijao? 

Stasio je ogrli rukom i stisne uza se. 


— Ti znaš zašto! Ne gledaj onamo! Ne misli na to. To je već 
davno prošlo... 

— Danas! Danas! 

— Nije, Nella, davno!... 

I mada je bilo davno, vratilo se kao val odbijen od obale i 
napunilo misli bolesnoga djeteta ponovnom grozom. Sve su riječi 
umirivanja bile uzaludne. Oči su se Nelline sve više širile. Srce joj je 
kucalo tako jako, te se činilo da će svaki čas pući. Zatim se stade 
bacati kao riba izvađena iz vode i to je tako trajalo skoro sve do zore. 
Tek se pred zoru potpuno iscrpiše njezine snage i glavica pade na 
uzglavlje. 

— Mučno mi je! Mučno! — ponovi. — Stasio, ja padam nekud 
nizbrdice. 

Zatim zaklopi oči. Stasio se u prvi čas jako uplašio, jer je mislio 
da je umrla. Ali je to bio tek kraj prvog napada strašne afričke 
groznice koju zovu pogubnom. Dva njezina naleta ne mogu izdržati 
ni jaki i zdravi ljudi, a treći nije dosad preživio nitko. Putnici su često 
pripovijedali o tome u Port Saidu u kući gospodina Rawlisona, a još 
češće katolički misionari, što su se vraćali u Evropu, a koje je 
gospodin Tarkowski gostoljubivo primao u svojoj kući. 

Drugi je napad nastupao za nekoliko ili za desetak dana, a treći, 
ako nije došao za dva tjedna, nije bio više smrtonosan, jer su ga 
računali opet kao prvi u drugom povratku bolesti. Stasio je znao da 
je jedini lijek, koji je mogao prekinuti ili ukloniti napad, bila velika 
mjera kinina, ali on više nije imao ni jednoga atoma kinina. 

No sada, videći da Nella diše, umiri se malo i stane se moliti za 
nju. Sunce je iskočilo iza pećina klanca i nastade dan. Slon je već 
tražio doručak, a s poplavljenoga kraja, što ga je stvarala rijeka, 
dopirali su povici vodenih ptica. Želeći ubiti nekoliko biserki Nelli za 
juhu, uzme dječak pušku sačmaricu i pođe uz rijeku prema guštari 
visokog grmlja, gdje su te ptice obično noćile. Ali je bio tako 
neispavan. Misli su mu bile tako zaokupljene bolešću djevojčice, da 
je cijelo jato biserki prošlo tik kraj njega jedna za drugom smjerajući 
prema vodi, da se napiju, a on ih uopće nije ni opazio. Dogodilo se 
tako i zato što se neprestano molio. Mislio je na ubojstvo Gebhra, 
Kamisa, beduina i podigavši oči uvis govorio je kroz suzama stisnuto 
grlo: "Ja sam to zbog Nelle učinio, zbog Nelle — jer drukčije je nisam 


mogao osloboditi, ali ako je to grijeh, kazni mene, a ona neka 
ozdravi!"... 

Putem je sreo Kalija, koji je pošao vidjeti je li zli MZimu pojeo 
meso što mu ga je sinoć žrtvovao. Mladi crnac, koji je volio malu bibi, 
također se molio za nju, ali na posve drukčiji način. Govorio je, 
naime, zlome Mzimu ako bibi ozdravi, da će mu svaki dan donositi 
komadić mesa, ali ako umre, da će mu, mada ga se boji i mada zna 
da će poslije poginuti, najprije oguliti kožu, da će ga zauvijek upamtiti 
zli Mzimu. Osokolilo ga je dakle kad je vidio da je jučer postavljeno 
meso iščezlo. 

Mogao ga je doduše odnijeti koji šakal, ali MZimu je mogao uzeti 
na se lik šakala. Kali obavijesti o tom povoljnom rezultatu Stasija, ali 
on ga je gledao kao da ga uopće ne razumije i pođe dalje. Prošavši 
uz grmlje, u kojemu nije naišao na biserke, približi se k rijeci. Obale 
su joj bile obrasle visokim drvećem, s kojega su visjela poput dugih 
čarapa gnijezda ševarka, lijepih žutih ptičica s crnim krilima, a i 
gnijezda osa, nalik na velike ruže, ali boje kao siva bugačica. Na 
jednom se mjestu razlijevala rijeka nekoliko desetaka koraka široko, 
pa je tu djelomice rastao papirus. Na tom su se plićaku uvijek 
skupljale vodene ptice. Bilo je roda baš kao što su i naše evropske i 
roda s velikim debelim kljunom, koji se svršava s kukom, i crnih kao 
baršun ptica s crvenim nogama kao krv — i plamenaca, i ibisa, i 
bijelih s ružičastim krilima žličarki, koje imaju kljunove nalik na žlice, i 
ždralova s krunama na glavi i mnogo galebova, šarenih i sivih kao 
miševi, koji su hrlili kao sitni šumski dusi na svojim dugim kao 
slamka tankim nožicama. 

Stasio ubije dvije velike patke lijepe cimetove boje i gazeći po 
mrtvim bijelim leptirima, kojih su tisuće prekrivale obalu, najprije 
dobro razgleda nema li u plićini krokodila, a onda prijeđe preko vode 
i ponese plijen. Hitac je raspršio ptice; ostadoše samo dva marabua, 
koji su stajali nekoliko koraka dalje zamišljeni nad vodom, slični na 
dva starca sa ćelavim glavama utisnutim među ramena. Oni se 
uopće ne pokrenuše. Dječak pogleda časak njihove ogavne mesnate 
vreće, što im vise na prsima, a onda opazivši da su ose stale gušće 
kružiti oko njega, vrati se u taborište. 

Nella je još spavala, pa se on, predavši Mei patke, baci na gunj i 
zaspi smjesta tvrdim snom. Djevojčica se osjećala nešto jača, a kad 


ju je gusta i jaka juha još više okrijepila, ustala je i izašla iz drveta 
želeći vidjeti Kinga i sunce. 

Ali tek se sada uz dnevno svjetlo moglo točno vidjeti kako ju je 
jedna jedina noć groznice uništila. Koža joj je bila žuta i prozračna, 
usta pocrnjela, oči joj se ovile kolobarima, a lišce kao da se 
postaralo. I zjenice su joj postale bljeđe nego obično. Opaziše da je 
jedva mogla doći svojom snagom do klanca, mada je uvjeravala 
Stasija da se osjeća dosta jaka i mada je, čim se probudila, ispila 
veliku posudu juhe. Stasio je u svom očaju pomišljao na drugi napad 
i na to da nema ni lijekova niti ikakvih sredstava kojima bi mogao 
predusresti taj drugi napad groznice. 

Dotle je kiša padala po nekoliko puta na dan, povećavajući 
samo još više vlagu u zraku. 


31. Poglavlje 


Nastupiše teški dani straha i očekivanja. Drugi napad groznice 
je došao tek nakon nedjelju dana — i nije bio tako jak kao prvi, ali 
Nella je poslije njega bila još slabija. Omršavjela je i tako oslabila da 
to nije više bila djevojčica, već sjena od djevojčice. Plamičak 
njezinoga života tinjao je tako slabo, te se činilo da je dosta jedan 
dah, da se ugasi. Stasio je shvatio da smrt ne mora čekati treći 
napad da je odnese — i očekivao ju je svaki dan, svaki sat. 

Dječak je također omršavio i pocrnio, jer je nesreća nadilazila 
njegovu snagu i njegov razum. I gledajući njeno voštano lice, govorio 
je sam sebi danomice: "Zar sam je zato čuvao kao oko u glavi, da je 
sahranim ovdje u džungli?" — | nije mogao shvatiti zašto mora tako 
biti... Na trenutke je korio sebe da je nije dosta čuvao, da nije prema 
njoj bio dosta dobar, a onda bi ga takva tuga hvatala za srce da je 
htio zagristi u svoje prste. Bilo je i previše nevolje. 

A Nella je sada gotovo neprestano spavala i možda ju je to 
držalo u životu. Stasio ju je ipak nekoliko puta na dan budio, da je 
okrijepi. A kad nije padala kiša, molila ga je da je iznese na zrak, jer 
se nije mogla sama držati na nogama. Događalo se da je i zaspala 
na njegovim rukama. Već je znala da je jako bolesna i da bi mogla 
svaki dan umrijeti. Kad je bila živahnija, razgovarala je o tome sa 
Stasiom i uvijek je tom prilikom plakala, jer se bojala smrti. 

— Neću se ja više vratiti tatici - kazivala je jednom — ali ti reci 
tatici da mi je bilo jako žao — i zamoli ga da dođe ovamo k meni... 

— Vratit ćeš se ti kući — odgovori Stasio. 

| ništa više nije mogao reći, jer ga je nešto tjeralo da urliče. A 
Nella je nastavila jedva čujnim snenim glasom: 

— | tatica će doći da me posjeti, a i ti ćeš jedanput doći... zar ne? 


Na tu joj misao smiješak razvedri omršavjelo lišće, a maločas 
zatim oglasi se opet, još tiše: 

— Ali mi je jako žao... 

Rekavši to nasloni mu glavicu na rame i stane plakati, a on 
svlada svoju bol, pritisne je uz prsa i živahno odgovori: 

— Nella, bez tebe se neću vratiti i... i uopće ne znam što bih ja 
bez tebe radio na svijetu. 

Nastupi šutnja, za vrijeme koje Nella opet zaspi. Stasio je 
ponese u drvo, ali tek što je izišao iz njega, dotrči Kali i mašući 
rukama stade vikati uzrujana i prestrašena lica: 

— Veliki gospodaru! Veliki gospodaru! 

— Što je? — zapita Stasio. 

A crnac ispruži ruku i pokazujući na jug reče: — Dim! 

Stasio zakloni oči rukom i uperivši pogled u određenom smjeru, 
zaista ugleda pri crvenkastom sjaju sunca, koje je već nestajalo, 
pramen dima, što se daleko uzdizao posred džungle između 
vrhunaca još daljih, dosta visokih brežuljaka. Kali je sav drhtao, jer 
se dobro sjećao groznoga ropstva kod derviša, a bio je uvjeren da je 
to njihov tabor. | Stasiju se činilo da to nitko drugi ne može biti već 
samo Smain i u prvi se čas također jako preplaši. Samo je to još 
trebalo! Uz smrtonosnu Nellinu bolest — derviši! | ponovno ropstvo, i 
opet povratak u Fašodu ili u Kartum pod Mahdijevu vlast ili pod 
Abdullahijev bič. Ako ih uhvate, Nella će prvi dan umrijeti, a on će do 
kraja života ostati rob. A ako im i umakne kadgod, što mu vrijedi 
život, što sloboda bez Nelle? Kako bi pogledao u oči ocu ili 
gospodinu Rawlisonu kad bi je poslije smrti derviši bacili hijenama, a 
on starima ne bi mogao čak ni to reći, gdje joj je grob. Takve su mu 
misli prelijetale mozgom kao munja. Odjednom osjeti nesavladivu 
želju da pogleda Nellu i krene prema drvetu. Usput naloži Kaliju da 
ugasi vatru i da se ne usudi paliti je, a onda uđe unutra. 

Nella nije spavala ali se osjećala bolje. I odmah je to saopćila 
Stasiju. Saba je ležao uz nju i grijao ju je svojim ogromnim tijelom, a 
ona ga je lako gladila po glavi, smijući se kad je gubicom hvatao 
sitnu prašinu truleža, što se vrtjela u pramenu svjetla, koji je prodirao 
u drvo od zadnjih zraka sunca na zapadu. Vidjelo se da joj je bolje, 
jer se čas kasnije obratila dosta vedra lica Stasiju. 

— A možda i neću umrijeti. 


— Nikako nećeš umrijeti - odgovori joj Stasio. — Kad se nakon 
drugoga napada osjećaš jačom, treći neće ni doći. 

A ona stade treptati vjeđama kao da o nečem razmišlja i reče: 

— Da imam onakav gorki prašak, koji mi je tako pomogao nakon 
one noći s lavovima sjećaš li se? — ne bih nimalo mislila na smrt, ni 
toliko! 

| pokaže na malom prstiću kako bi u tom slučaju malo bila 
spremna umrijeti. 

— Ah — oglasi se Stasio — dao bih ne znam što za mrvicu kinina. 

I pomisli, kad bi imao dosta kinina, da bi ponudio Nellu i s dva 
praška odjedanput, a onda bi je zamotao u pled, posadio bi je pred 
sebe na konja i smjesta bi krenuo na drugu stranu od one, gdje je 
bio tabor derviški. 

Sunce je zašlo i džungla je naglo zaronila u tminu. Djevojčica je 
brbljala još kojih pola sata, a onda zaspala, a Stasio je nastavio 
razmišljati o dervišima i o kininu. Puna brige, ali i neobično 
domišljata, njegova glava je počela raditi i stvarati planove jedne 
smionije i drskije od drugih. Najprije je počeo razmišljati o tome da li 
taj dim s južne strane ne dolazi možda upravo iz Smainova tabora. 
Mogli su to doduše biti derviši, ali mogli su biti i Arapi s obale 
oceana, koji su polazili na velike ekspedicije u unutrašnjost 
kontinenta po slonovu kost i robove. Oni nisu imali nikakva posla s 
dervišima, koji su im ometali trgovinu. A mogao je biti i tabor 
Abesinaca ili kakvo planinsko crnačko seoce, do kojega još ne 
dopriješe lovci na ljude. Ne bi li se trebao u to uvjeriti? 

Arapi iz Zanzibara, iz okolice Bagamojo, iz Wita i iz Mombasse, i 
uopće s obala oceana, bijahu ljudi koji su se neprestano susretali s 
bijelcima, pa tko zna ne bi li se za veliku nagradu prihvatili toga da 
otpreme njih dvoje do najbliže luke: Stasio je posve dobro znao da 
može takvu nagradu obećati i da će njegovom obećanju povjerovati. 
Sine mu i druga misao, koja ga je do dna duše ganula. Znao je da je 
u Kartumu mnogo derviša, a naročito u Nubiji, patilo gotovo isto tako 
kao i bijelci od groznice — pa su se i oni liječili kininom, što su ga 
otimali od Evropljana ili, ako su ga bili sakrili odrodi grčki i koptijski, 
kupovali su ga teškim zlatom. Mogao se zato nadati da će Arapi 
zacijelo imati kinina. 

— Poći ću — mislio je Stasio u sebi — poći ću zbog Nelle. 


I razmišljajući sve dublje o položaju, napokon dođe do uvjerenja 
da bi trebalo ići, pa makar tamo bio i Smain. Sjetio se da Smain po 
svoj prilici ništa ne zna o tome da su oni ugrabljeni iz Fajuma, jer su 
veze između Egipta i Sudana bile posve prekinute. Fatima se nije 
mogla s njime sporazumjeti, zato je ta otmica bila samo njezina 
vlastita ideja, izvedena uz pomoć Kamisa, Gebhra i dvojice beduina. 
Ti se ljudi nisu nimalo ticali Smaina iz jednostavnoga razloga što je 
od njih poznavao jedino Kamisa, a za one druge nije nikada u životu 
ni čuo. Stalo mu je samo do svoje djece i do Fatime. A možda je baš 
i čeznuo za njima, naročito ako mu je već dozlogrdjela služba kod 
Mahdija. Uz Mahdija zacijelo nije mnogo postigao, dok je, mjesto da 
vodi snažnu vojsku ili da upravlja prostranom zemljom, morao hvatati 
robove tko zna gdje iza Fašode. "Reći ću mu ovako", mislio je 
Stasio, "ako nas otpremiš do koje luke uz Indijski ocean i ako se 
vratiš u Egipat, vlada će ti sva nedjela oprostiti, sastat ćeš se s 
Fatimom i djecom, a osim toga će te gospodin Rawlison načiniti 
bogatim; a ako nećeš, onda nećeš nikada u životu vidjeti ni djecu ni 
Fatimu." 

| bio je uvjeren da će Smain dobro promisliti prije nego što 
odbije tu pogodbu. Zna se da sve to nije bilo zajamčeno, a moglo je 
biti i pogubno, ali isto je tako mogla biti slamka spasa iz afričke 
dubine. Stasio se napokon počeo čuditi zašto ga je mogućnost 
sastanka sa Smainom najprije tako preplašila — i budući da se radilo 
o brzom spasu Nelle, odluči da još iste noći krene. 

No to je bilo lakše reći nego učiniti. Drugo je nešto bilo sjediti 
noću u džungli uz dobru vatru iza bodljikave zeribe, a .drugo poći u 
mrak među visoku travu, u kojoj u to vrijeme lovi lav, pantera i 
leopard, a da se i ne govori o hijenama i šakalima. Dječak se ipak 
sjeti riječi mladoga crnca izgovorenih onda kad je pošao noću tražiti 
Sabu i vrativši se s njime rekao: "Kali se bojati, ali ići." | ponovi u sebi 
isto to: "Bojat ću se, ali ću poći." 

Ipak je čekao da izađe mjesec, jer je noć bila neobično mračna i 
tek kad se džungla posrebrila mjesečinom, zovne Kalija i reče: 

— Kali, povedi Sabu u drvo, zaglavi ulaz trnjem i čuvaj mi s 
Meom gospođicu kao oko u glavi, a ja ću krenuti da vidim kakvi su to 
ljudi u onom taboru. 

— Veliki gospodar uzeti sa sobom Kalija i pušku koja ubija zle 


zvijeri. Kali ne ostati! 

— Ostat ćeš! — reče Stasio odlučno. — | zabranjujem ti da ideš za 
mnom. 

Zatim časak zašuti, a onda se oglasi prigušenim glasom: 

— Kali, ti si vjeran i razuman, pa vjerujem da ćeš ispuniti što ću ti 
reći: ako se ja ne vratim, a gospođica umre, ostavit ćeš je u drvetu, 
ali ćeš oko drveta podići veliku zeribu, a na kori ćeš urezati ovakav 
veliki znak. I uzevši dva bambusa složi ih u križ. | onda nastavi: 

— A ako bibi ne umre, a ja se ne vratim, onda ćeš je poštivati i 
vjerno joj služiti, a zatim ćeš je povesti u svoj narod i reći ćeš 
ratnicima Wa-hima da pođu s njome na istok, čak do velikog mora. 
Tamo će naići na bijele ljude, koji će vam dati mnogo pušaka, baruta, 
ogrlica, žica i toliko platna koliko budete mogli ponijeti. Jesi li 
razumio? 

A mladi se crnac baci pred njim na koljena, obujmi mu noge i 
stade tužno ponavljati: 

— O, Bvana Kubva! Vratiti se, vratiti se, vratiti se! 

Stasija gane privrženost crnoga dječaka, pa se nagne, položi 
mu ruku na glavu i reče: 

— Idi u drvo, Kali, i... sretno! 

Ostavši sam, još se neko vrijeme predomišljao ne bi li poveo sa 
sobom magarca. To je bilo sigurnije, jer lavovi u Africi kao i tigrovi u 
Indiji nailazeći na čovjeka, koji jaše na konju ili na magarcu, navale 
prije na životinju negoli na čovjeka. Ali se tada upita tko će onda 
nositi Nellin šator i na čemu će ona jahati? Poslije toga okani se 
smjesta misli da povede magarca i krene u džunglu pješice. 

Mjesec se već visoko uspeo na nebo, pa je bilo mnogo vidljivije. 
Ali poteškoće nastupiše odmah čim je dječak uronio u travu, koja je 
izrasla tako visoko da bi se i čovjek na konju lako mogao u njoj 
sakriti. Ni danju se nije tu moglo ni korak pred sobom vidjeti, a 
kamoli noću, kad je mjesec osvjetljavao tek vršike trava, a sve što je 
niže, bilo je utonulo u duboku sjenu. Uz takve je prilike čovjek lako 
mogao skrenuti sa željenog puta i ići naokolo umjesto da kreće 
naprijed, ali Stasiju je davala snage misao da je najprije tabor, prema 
kojemu je išao, bio daleko od rta najviše kakve tri ili četiri engleske 
milje, a drugo, da se dim pojavio među vrhuncima dvaju visokih 
brežuljaka, pa ne gubeći s vida brežuljke, nije mogao zalutali. Ali 


trava, mimoze i bagremi zaklanjaju sve. Na sreću su se svakih 
nekoliko desetaka koraka dizali termitnjaci, visoki kadšto i nekoliko 
stopa. 

Stasio je oprezno postavljao pušku pod svaku hrpu, zatim se 
verao na njezin vrh i ugledavši brežuljke, koji su se crno isticali na 
nebeskoj pozadini, silazio je i polazio dalje. Samo ga je spopadao 
strah na misao što će biti ako oblaci sakriju mjesec i nebo, jer bi se u 
tom slučaju nalazio kao u rovu. No nije to bila jedina opasnost. 
Džungla je upravo grozna noću kad se u tišini čuje svaki glasak, 
svaki korak i gotovo sušanj, što ga izvode kukci, koji leže u travi. Nad 
njom lebdi strah i trepet. Stasio je morao paziti na sve, prisluškivati, 
budno gledati, okretati se na sve strane, imati glavu kao vrtuljak, a 
pušku spremnu u svakom trenutku na hitac. Svaki mu se čas činilo 
da se nešto približava, pritajuje, vreba. Kadšto je opet čuo kako se 
miče trava i kako brzo odmiču životinje. 

Tada se domišljao da je prestrašio antilope, koje uza sve 
postavljene straže spavaju oprezno, znajući da mnogi strašni lovac u 
to doba lovi po mraku. Ali evo se nešto veliko crni pod gljivolikim 
bagremom. Možda je stijena, a možda je i nosorog ili bivol, koji će 
se, nanjušivši čovjeka probuditi iz drijemeža i odmah pojuriti u 
napad. Tamo se opet iza crnoga grma vide dvije svijetle točke. Hej! 
Pušku na oko! To je lav! Nije... Isprazna uzbuna! To su krijesnice, jer 
se jedno svjetlašce diže uvis i leti nad travom kao da koso pada 
zvijezda. Stasio se penjao na termitnjake, ne uvijek zato da se uvjeri 
ide li dobrim smjerom, već i zato da otare oznojeno čelo, da odahne i 
da počeka dok mu se umiri srce što suviše brzo lupa. Pored toga je 
bio već tako umoran da se jedva držao na nogama. 

Ali išao je naprijed misleći da je to potrebno za Nellin spas. 
Nakon dva sata stigao je na tlo gusto posuto kamenjem, gdje je 
trava bila niža. Bilo je znatno vidnije. Dva su se visoka brežuljka 
ocrtavala isto tako daleko kao i prije, a bliže se protezao poprijeko 
pećinasti greben, iza kojega se dizao drugi, viši, a obadva su zacijelo 
zatvarala neku dolinu ili klanac, koji je bio sličan onome u kojem je 
bio zatvoren King. 

Odjednom, nekih tristo ili četiri stotine koraka desno, opazi na 
hridini ružičasti odsjaj plamena. I stade. Srce mu je opet lupalo tako 
da ga je skoro čuo u noćnoj tišini. Koga će vidjeti tamo dolje? Arape 


s istočne obale? Smainove derviše ili divlje crnce, koji se, napustivši 
svoja sela, skrivaju pred dervišima u nepristupačne gorske šikare? 
Hoće li naići na smrt ili na ropstvo, ili možda na Nellino spasenje? 

Valjalo se uvjeriti. Uzmaknuti više nije mogao i nije htio. Malo se 
zatim počeo provlačiti prema vatri, idući što je mogao tiše i 
sustavljajući dah u prsima. Prošavši tako nekih sto koraka, začuje 
iznenada sa strane džungle dahtanje konja — i opet se zaustavi. Pri 
mjesečini ih je nabrojao pet. Za derviše je to bilo premalo, ali je 
mislio da su ostali sakriveni možda u visokoj travi. Samo se čudio što 
uz njih nema nikakve straže, što te straže ne pale gore vatru da 
otjeraju divlju zvjerad. Ali je bio sretan da je bilo tako, jer se mogao 
neopaženo micati dalje. 

Odsjaj na hridinama bijaše sve jasniji. Prije nego što je prošlo 
četvrt sata, Stasio se našao na mjestu gdje je suprotna stijena bila 
najjače rasvijetljena, što je kazivalo da pod njom gori vatra. 

Zatim puzeći dovuče se polako do ruba i pogleda dolje. Prvo što 
mu je udarilo u oči, bio je veliki šator; pred šatorom je stajala poljska 
platnena postelja, a na njoj je ležao čovjek, odjeven u bijelo 
evropsko odijelo. 

Mali je dvanaestgodišnji crnac podsticao suhim gorivom vatru, 
koja je osvjetljavala pećinastu stijenu i red crnaca, što su pod njom 
spavali s obje strane šatora. Stasio se učas spusti po strmini na dno 
klanca. 


32. Poglavlje 


Neko vrijeme nije smogao ni jedne riječi od umora i ganuća, i 
stade teško dišući pred čovjekom, koji je ležao na postelji i koji je 
također šutio i gledao u njega s čuđenjem koje je gotovo graničilo s 
nevjericom. Napokon zovne: 

— Nasibu, jesi li tu? 

— Tu sam, gospodaru — odgovori mali crnac. 

— Vidiš li koga i stoji li tko preda mnom? 

Ali prije nego što je mališa dospio odgovoriti, vrati se Stasiju 
govor: 

— Gospodine — reče — zovem se Stanislaw Tarkowski. Pobjegao 
sam s malom Miss Rawlison iz derviškog ropstva i skrivamo se u 
džungli. Ali Nella je opasno bolesna, pa vas molim da joj pomognete. 
Neznanac gledaše još časak trepćući očima, a onda protare rukom 
čelo: 

— Čujem, ne samo da vidim — oglasi se kao sam sebi. — To nije 
priviđenje!... Što? Pomoć? Meni samom treba pomoć. Ranjen sam. 

Brzo se strese, kao da se otresa snenih priviđenja, pogleda 
svjesnije, a oči mu radosno sinuše i reče: 

— Bijeli dječak!... Još vidim bijelca!... Pozdravljam te, bio tko mu 
drago. Kazivao si za neku bolesnicu? Što želiš od mene? 

Stasio ponovi da je ta bolesnica Nella, kćerka gospodina 
Rawlisona, ravnatelja kanala, da je imala već dva napada groznice i 
da mora umrijeti ako ne bude našao kinina. 

— Dva napada - to je zlo! —- odgovori neznanac. — Ali kinina ti 
mogu dati koliko hoćeš. Imam nekoliko bočica koje mi više ništa ne 
koriste. 

Govoreći to naloži malome Nasibu da mu pruži veliku limenu 


kutiju, koja je očito bila putna apoteka, onda izvadi iz nje dvije oveće 
bočice pune bijeloga praška i pruži ih Stasiju: 

— Evo polovica od svega što imam. Bit će dosta i za godinu 
dana... 

Stasio bi najradije zavrištao od radosti, pa mu uze zahvaljivati 
tako ushićeno, kao da se radilo o njegovom vlastitom životu. A 
neznanac kimne nekoliko puta glavom i reče: 

— Dobro, dobro. Zovem se Linde, Švicarac sam iz Zdricha... 
Pred dva dana me je teško ranio vepar ndiri. 

Zatim se obrati crnom mališi: 

— Nasibu, napuni mi lulu! 

A onda će Stasiju: 

— Noću imam uvijek jaču groznicu i malko mi se miješa u glavi. 
Ali lula mi bistri mozak. 

Veliš da ste utekli iz derviškog ropstva i da se krijete u džungli? 
Zar ne? 

— Tako sam rekao, gospodine. 

— | što kanite učiniti? 

— Uteći u Abesiniju. 

— Past ćete mahdijevcima u šake, jer se njihove čete povlače 
uzduž cijele granice. 

— Ne možemo ništa drugo učiniti. 

— Ah! Još pred mjesec dana bio bih vam mogao pomoći. Ali 
sada i ja ovisim o milosti božjoj i o milosti ovoga crnog dječaka. 

Stasio ga začuđeno pogleda: 

— A ovaj šator? 

— To je šator smrti. 

— A ovi crnci? 

— Ovi crnci spavaju i neće se nikad probuditi. 

— Ne shvaćam... 

— Boluju od bolesti spavanja'*". To su ljudi s obale Velikih jezera, 
gdje ta strašna bolest neprestano hara — i zaspali su svi osim onih 
koji već prije pomriješe od boginja. Ostade mi samo ovaj jedini 
dječak... 

Sada se tek dječak sjeti, da se ni jedan crnac nije ni maknuo, 
čak ni ganuo u času kad se on spustio u klanac, i da su za vrijeme 
čitavog njihovog razgovora spavali svi: jedni naslonivši glave na 


pećinu, a drugi spustivši ih na prsa. 

— Spavaju i nikada se neće probuditi? — zapita kao da još ne 
razumije pravo što je čuo. A Linde reče: 

— Ah, ta je Afrika velika mrtvačnica! 

Ali daljnje mu riječi prekide topot konja, koji se uplašiše od 
nečega u džungli, pa doskakaše svojim sputanim nogama do ruba 
doline, želeći biti bliže ljudima i svjetlu. 

— Nije to ništa, to su konji! — oglasi se opet Švicarac. — Oteo sam 
ih od mahdijevaca, koje sam pred nekoliko tjedana potukao. Bilo ih 
je oko tristo, a možda i više. Ali oni su imali većinom koplja, a moji 
ljudi remingtonke, što eno tamo stoje uz stijenu bez ikakve koristi 
više. Ako ti nedostaje oružja ili naboja, uzmi koliko hoćeš... Uzmi i 
konja: brže ćeš se vratiti svojoj bolesnici... Koliko joj je godina? 

— Osam — odgovori Stasio. 

— Dakle još dijete... Da ti možda dade Nasibu čaja, riže, kave i 
vina... Uzmi što hoćeš od zaliha, a sutra dođi opet. 

— Zacijelo ću se vratiti da vam od svega srca još jedanput 
zahvalim i da vam pomognem koliko mogu. A Linde reče: 

— Ugodno je makar samo i vidjeti evropsko lice. Ako dođeš 
ranije, bit ću više pri svijesti. 

Sad me opet hvata groznica, jer te vidim dvostruko. Stoje li to 
vas dvojica nada mnom? ... Ne! Znam, da si jedan i da je to samo 
groznica... Ah, ta Afrika!... 

I zaklopi oči. 

Četvrt sata nakon toga krenuo je Stasio natrag iz tog čudnog 
taborišta sna i smrti, ali ovaj put na konju. Bila je još duboka noć, ali 
on sada nije više pazio ni na kakve opasnosti koje su prijetile u 
visokoj travi. Ipak se držao bliže uz rijeku sudeći da se oba klanca uz 
nju svršavaju. Vraćati se bijaše uostalom mnogo lakše, jer je u 
noćnoj tišini dopirao izdaleka šum slapa, a osim toga su se na 
zapadnoj strani neba raspršili oblaci i osim mjesečine jako su 
svijetlile Zvijezde. Dječak je podbadao konja širokim arapskim 
stremenima i jurio kao da će slomiti vrat, govoreći u sebi: "Što marim 
za lavove i pantere! Ja imam kinina za moju malu!" | svaki je čas 
pipao rukom bočice, kao da se htio uvjeriti da ih doista ima i da sve 
to nije bio san. Različite su mu se misli i slike motale glavom. Vidio je 
ranjenoga Švicarca, prema kojemu je osjećao veliku zahvalnost i 


kojega je to iskrenije žalio, što ga je u prvi mah smatrao luđakom. 
Vidio je maloga Nasibua s okruglom lubanjom kao kugla, red usnulih 
"pagaza" i cijevi remingtonka naslonjenih na pećinu, kako odsijevaju 
na vatri. Bio je gotovo uvjeren da je ona bitka, što ju je spomenuo 
Linde, bila sa Smainovim ljudima — i čudna mu bijaše pomisao da je 
možda i Smain pao. 

Te su mu se prikaze miješale s neprekidnom mišlju na Nellu. 
Zamišljao je kako će se ona začuditi ugledavši sutra čitavu bočicu 
kinina i da će ga vjerojatno smatrati čarobnjakom. "Ah!", govorio je u 
sebi, "da sam se prestrašio i da nisam krenuo vidjeti, odakle dolazi 
dim, ne bih to sebi nikad u životu oprostio." 

Skoro nakon jednoga sata postade šum slapa potpuno jasan, a 
po kreketanju žaba izračuna Stasio da je već blizu šljunka, gdje je 
prije pucao na vodene ptice. Na mjesečini je čak raspoznavao 
drveće, što je u daljini visoko nad njim raslo. Sada je valjalo biti na 
oprezu, jer je ovaj rukav bio i pojište, na koje je svakovrsna divljač iz 
okolice morala dolaziti, jer su drugdje obale rijeke bile strme i slabo 
pristupne. Ali bilo je već kasno i grabežljivci su se zacijelo posakrivali 
nakon noćnog lova po špiljama. Konj je malko dahtao njušeći još 
svježe tragove lavova i pantera, ali je Stasio prošao sretno i časak 
nakon toga ugleda na visokom rtu veliku crnu sjenu "Krakova". Prvi 
put je sada u dubokoj Africi osjetio da je došao kući. 

Mislio je da će zateći sve u snu, ali nije računao na Sabu, koji je 
počeo lajati, da bi i mrtve probudio. Kali se u času nađe pred 
drvetom i poviče: 

— Bvana Kubva na konju! 

Ipak mu je u glasu bilo više radosti nego čuđenja, jer je tako 
čvrsto vjerovao u Stasiovu moć da se ne bi jako začudio sve da je i 
vidio kako Stasio stvara konja. A kako se radost kod crnaca očituje 
smijehom, stade se udarati šakama po bedrima i smijati se kao lud. 

— Sputaj konja! — reče Stasio. — Skini hranu s njega, upali vatru i 
ugrij vodu. 

Zatim uđe u drvo. Nella se također probudila i stala ga zvati. 
Stasio odgurnuvši platneni zastor, ugleda uz svjetlo luči blijedo 
njezino lice i bijele mršave ručice što leže na pledu, kojim je bila 
pokrita. 

— Kako se osjećaš, mala? — zapita veselo. 


— Dobro — i čvrsto sam spavala, dok me nije probudio Saba. Ali 
zašto ti ne spavaš? 

— Jer sam bio na putu. 

— Gdje? 

— U apoteci. 

— U apoteci? 

— Da. Po kinin. 

Djevojčici nisu doduše jako prijali kininovi prašci, koje je prije 
uzimala, ali kako ih je smatrala pouzdanim lijekom protiv svih bolesti 
na svijetu, uzdahne i reče: 

— Znam ja da ti više nemaš kinina. 

Stasio podigne prema luči jednu bočicu i zapita ponosno i 
radosno: 

— Ašto je ovo? 

Nella nije htjela vjerovati svojim očima, a on je govorio brzo sav 
sjajan: 

— Sad ćeš biti zdrava! Odmah ću veliku dozu zamotati u kožicu 
svježe smokve i to ćeš morati progutati, a što ćeš nakon toga piti, 
vidjet ćeš. Što me gledaš tako kao u zelenoga mačka?... Da! Imam 
još jednu bočicu. Obadvije sam dobio od bijeloga čovjeka, čiji se 
šator nalazi četiri milje odavde. Vraćam se od njega. Zove se Linde i 
ranjen je; ali ipak mi je dao mnogo dobrih stvari. Vratio sam se na 
konju, ali k njemu sam krenuo pješice. Misliš da je ugodno ići noću 
kroz džunglu? Brr! Drugi put ne bih nipošto pošao, osim kad bih opet 
morao ići po kinin. www.Balkandownload.org 

Govoreći tako, ostavi zadivljenu djevojčicu pa pođe u "muški 
dio", izabere najmanju smokvu, izdube je i u sredinu naspe kinina, 
pazeći da doza ne bude veća od onih prašaka, što ih je dobio u 
Kartumu. Zatim izađe iz drveta, uspe čaj u posudu s vodom i vrati se 
s lijekom k Nelli. 

A ona je razmišljala o svemu što se dogodilo. Bila je vrlo 
radoznala. Kakav je čovjek taj bijelac? Kako je Stasio znao za 
njega? Hoće li on doći k njima i hoće li dalje putovati zajedno? Sada 
nije više sumnjala da će ozdraviti, kad je Stasio dobio kinina. A taj 
Stasio... pošao lijepo noću kroz džunglu, kao da to nije baš ništa! 
Nella, uza sve divljenje prema njemu, mislila je dosad, ne 
razmišljajući mnogo o tome, da se sve što on za nju radi samo po 


sebi razumije, jer je to jednostavna stvar, da stariji dječak pazi na 
mladu djevojčicu. Ali sada joj pade na pamet da bi bez njegove 
njege davno već umrla... da se on jako brine za nju, da joj ugađa i da 
je tako brani, kako je ni jedan drugi dječak njegovih godina ne bi ni 
htio ni Znao, pa se velika zahvalnost skupi u njenom malom srcu. 

| kad je Stasio opet ušao i nagnuo se nad njom s lijekom, baci 
mu svoje tanke ručice oko vrata i srdačno ga zagrli: 

— Stasio, ti si vrlo dobar prema meni. 

A on odgovori: 

— A prema kome da budem dobar? Čudna mi čuda! Evo uzmi 
lijek! 

Ipak se vrlo obradovao, jer su mu se oči sjale od zadovoljstva i 
opet je s velikom radošću i ponosom zovnuo okrenuvši se prema 
otvoru: 

— Mea!... Sada donesi bibi čaj! 


33. Poglavlje 


Stasio krene Lindeu tek sutradan u podne jer je morao 
odspavati prošlu noć. Putem je, misleći da će bolesniku trebati 
svježeg mesa, ubio dvije biserke, koje je Linde doista zahvalno 
primio. Linde je veoma oslabio, ali je bio posve pri svijesti. Čim su se 
pozdravili, zapita za Nellu, zatim opomene Stasija da ne smatra kinin 
posve sigurnim sredstvom protiv groznice i da čuva malu od sunca, 
kiše, loše vode, i da ne provodi noći na niskim i vlažnim mjestima. 
Zatim mu Stasio — kad je bolesnik izričito zatražio — ispripovjedi 
svoju i Nellinu povijest od početka pa sve do dolaska u Kartum i 
posjeta Mahdiju, a onda od Fašode do oslobođenja iz Gebhrovih 
ruku i o nastavku putovanja. 

Švicarac ga je, dok je pripovijedao, gledao sa sve većom 
radoznalošću, često s izrazitim udivljeujem, a kad je pripovijedanje 
napokon dovršio, zapali lulu, pogleda Stasija još jednom od glave do 
pete — i reče kao da se zamislio: 

— Ako u vašoj zemlji ima mnogo takvih dječaka kao što si ti, 
onda neće s vama tako brzo doći na kraj. A nakon kratke šutnje 
nastavi ovako: 

— Najbolji dokaz da ti je pričanje istinito je to što si tu i što stojiš 
preda mnom. Pa znaš, što ću ti reći? Vaš je položaj strašan, put na 
bilo koju stranu isto tako strašan, a ne zna se hoće li iz ove dubine 
spasiti i sebe i ono dijete dječak poput tebe... 

— Samo da Nella bude Zdrava, a ja ću učiniti sve što budem 
mogao — reče Stasio. 

— Ali pazi i na sebe, jer je zadaća koja te čeka, iznad snage i za 
odraslog čovjeka. Znaš li ti, gdje se vi sada nalazite? 

— Ne znam. Sjećam se da smo nakon odlaska iz Fašode prešli 


neku rijeku uz veliko naselje po imenu Deng... 

— Sobbat — prekine ga Linde. 

— U Dengu je bilo mnogo derviša i crnaca. Ali iza Sobbata smo 
ušli u kraj džungla i išli smo čitave nedjelje, dok nismo prispjeli do 
onoga klanca, u kojemu znate što se dogodilo... 

— Znam. Onda ste pošli tim klancem dalje sve do rijeke. A sada 
me poslušaj: vidim da ste — prešavši Sobbat sa Sudancima — 
skrenuli na jugoistok, ali više prema jugu. Sada ste u kraju 
nepoznatom putnicima i geografima. Ova rijeka, uz koju se nalazimo, 
teče na sjeverozapad i po svoj prilici utječe u Nil. Velim: po svoj 
prilici, jer ni sam pravo ne znam, a o tome se više ne mogu uvjeriti, 
mada sam krenuo od gora Karamoyo da istražim njezina vrela. Od 
zarobljenih sam derviša slušao da se zove Ogeloguen, ali ni oni nisu 
bili sigurni, jer zalaze u te krajeve samo zbog robova. U tim slabo 
naseljenim stranama prebiva pleme Šilluk, ali sada je kraj pust, jer je 
pučanstvo dijelom poumiralo od boginja, dijelom ga utamaniše 
mahdijevci, a dijelom je pobjeglo prema gorama Karamoyo. U Africi 
se više puta događa da zemlja, koja je danas gusto napučena, sutra 
postane pustoš. Prema mom računu sada ste po prilici tristo 
kilometara od Lado. Mogli biste bježati na jug k Eminu, ali budući da 
Emina po svoj prilici opsjedaju derviši, ne vrijedi o tome govoriti... 

— A do Abesinije? — zapita Stasio. 

— Također oko tristo kilometara. Treba na svaki način znati da 
Mahdi vojuje s cijelim svijetom, dakle i s Abesinijom. Znam od 
zarobljenika da se na zapadnoj i južnoj granici kreću veće ili manje 
horde derviša, pa biste im lako mogli pasti u šake. Abesinija je 
doduše kršćanska država, ali južna su plemena divlja, poganska ili 
su muslimani — i zbog toga su potajno skloni Mahdiju... Ne, onda 
nećete moći prijeći. 

— Što da učinim dakle i kamo da krenem s Nellom? — zapita 
Stasio. 

— Rekoh da je položaj težak — reče Linde. Rekavši to stavi obje 
ruke na glavu i dugo je ležao tako šuteći. 

— Do oceana će — oglasi se napokon — biti odavde preko devet 
stotina kilometara, preko planina kroz divlje narode, pa i kroz 
pustinju, jer tamo ima, kažu, krajeva u kojima nema vode. Ali taj kraj 
na papiru pripada Engleskoj. Mogao bi naići na transporte slonovače 


za Kismayu, Lamu i Mombassu. Možda i na misionarske ekspedicije. 
Shvativši da zbog derviša neću moći ispitivati tok ove rijeke, jer ona 
skreće prema Nilu, htio sam i ja poći na istok prema oceanu... 

— Vratimo se zajedno! — poviče Stasio. 

— Ja se više neću vraćati. Ndiri mi je tako potrgao mišice i žile, 
da mora nastupiti otrovanje krvi. Samo bi me kirurg mogao spasiti, 
kad bi mi odrezao nogu. Sada se već sve stisnulo i ukočilo, ali 
prvoga sam dana grizao ruke od boli... 

— Zacijelo ćete ozdraviti. 

— Ne, hrabri moj dječače, umrijet ću bez sumnje, a ti ćeš me 
dobro zatrpati kamenjem, da me ne iskopaju hijene. Mrtvome to 
može biti svejedno, ali za života je neprijatno na to misliti. Teško je 
umrijeti tako daleko od svojih... 

Tu kao da mu se oči zamagliše, a onda nastavi ovako: 

— Ali ja sam se već pomirio s tom mišlju, pa zato razgovarajmo o 
vama, ane o meni. Dat ću ti jedan savjet: preostaje vam samo jedan 
put — na istok, prema oceanu. No treba da otpočinete prije velikoga 
puta i da skupite snage. Inače će tvoja mala prijateljica umrijeti za 
nekoliko nedjelja. Odgodite put do kraja kišnoga razdoblja, pa i dalje. 
Prvi ljetni mjeseci, kad kiša prestane padati, a voda još pokriva blato, 
najzdraviji su. Tu, gdje smo sada, već je uzvisina, koja se diže 
sedam stotina metara nad morem. U visini od tisuću i tristo metara 
nema više groznice, a ona, koju čovjek ponese iz nižih mjesta, 
djeluje mnogo slabije. Povedi malu Engleskinju i pođite u gore... 

Pričanje ga je očigledno vrlo umaralo, pa opet prekine i neko je 
vrijeme nestrpljivo tjerao velike plave muhe, onakve kakve je vidio 
Stasio na garištu Fašode. Zatim nastavi: 

— Dobro pazi što ću ti reći. Jedan dan hoda odavde na jug diže 
se osamljena gora, nije viša od osam stotina metara. Izgleda kao 
tava prevrnuta dnom uvis. Bokovi su joj posve strmi i jedini joj je 
pristup pećinasti greben, tako uzak da na nekim mjestima jedva dva 
konja mogu ići jedan uz drugoga. Na njenom plosnatom vrhu, koji se 
pruža kilometar daleko, ili više, bilo je crnačko seoce, ali su u njemu 
mahdijevci poklali pučanstvo ili ga poveli sa sobom. Možda je to 
učinio onaj Smain, kojega sam potukao, ali kojemu nisam oteo 
zarobljenike, jer ih je još prije uz jaku pratnju otpremio do Nila. Tu se 
nastanite. Tamo ima izvor izvrsne vode, nekoliko polja manioka i 


mnogo banana. U kolibama ćete naći mnogo ljudskih kostiju, ali 
zaraze se od trupla ne boj, jer su nakon derviša onamo nasrnuli 
mravi, koji su i nas odande istjerali. Inače ni žive duše! Ostanite u 
tom seocetu mjesec ili dva. Na toj visini nema groznice. Noći su 
hladne. Tamo će tvoja mala ozdraviti, a ti ćeš prikupiti novu snagu. 

— A što ćemo i kamo ćemo onda? 

— Onda će biti što Bog da. Nastojte ili prodrijeti u Abesiniju na 
mjestima koja su dalje od onih gdje su derviši, ili krenite prema 
istoku... Slušao sam da Arapi s obale stižu čak do nekog jezera 
tražeći slonovu kost, koju nabavljaju od plemena Samburu i Wa- 
hima. 

— Wa-hima? Kali potječe iz plemena Wa-hima. 

I Stasio poče pripovijedati Lindeu kako je baštinio Kalija nakon 
Gebhrove smrti i kako mu je Kali pripovijedao da je sin poglavice 
svih VWVa-hima. 

Ali Linde primi tu vijest na znanje ravnodušnije nego je Stasio 
očekivao. 

— Tim bolje — reče — jer vam može biti na pomoći. Među crncima 
ima dobrih ljudi, premda se općenito ne može računati na njihovu 
zahvalnost: to su djeca, koja zaboravljaju na ono što je bilo jučer. 

— Kali neće zaboraviti da sam ga izbavio iz Gebhrovih ruku; to 
sam siguran. 

— Možda — reče Linde — i pokazujući na maloga Nasibua 
dometne: — | ovo je također dobro dijete. Prigrli ga poslije moje smrti. 

— Nemojte misliti na smrt! 

— Dragi moj — odgovori Švicarac — čeznem za njom, samo da 
dođe bez velikih bolova. 

Pomisli da sam sada posve nemoćan, i kad bi slučajno zabludio 
ovamo koji od onih mahdijevaca, koje sam potukao, mogao bi me 
jedan jedincati čovjek zaklati kao ovcu. | pokaže na usnule crnce. 

— Ovi se više neće probuditi, ili bolje — loše sam se izrazio: svaki 
se od njih probudi kratko vrijeme prije smrti i kao lud potrči u 
džunglu, odakle se više ne vraća... od dvjesto ljudi ostalo mi je 
šezdeset. Mnogi pobjegoše, mnogi pomriješe od boginja, a neki 
zaspaše u drugim jarugama. 

Stasio stade samilosno i zaprepašteno promatrati usnule. 
Tjelesa im bijahu pepeljaste boje, koja kod crnaca vrijedi kao bljedilo. 


Jednima su oči bile zaklopljene, drugima napola otvorene, ali i ti su 
duboko spavali, jer im zjenice nisu bile osjetljive za svjetlo. Nekima 
natekoše koljena. Svi su bili grozno mršavi, pa su im se kroz kožu 
mogla brojati rebra. Neprestano su im vrlo naglo drhtale ruke i noge. 
One plave velike muhe sjedale su im u rojevima na oči i na usne. 

— Zar im nema pomoći? — zapita Stasio. 

— Nema. Uz Viktoria-Nyanzu odnosi ta bolest čitava sela. 
Kadšto hara jače, a kadšto slabije. Najčešće obole ljudi iz sela, koja 
leže uz šikarje kraj obale. 

Sunce je već prešlo na zapadnu stranu neba, ali je Linde još 
prije večeri ispripovjedio Stasiju svoju povijest. Bio je sin trgovca u 
Zurichu. Njegova je porodica potjecala iz Karlsruhe, ali se od 1848. 
preselila u Švicarsku. Otac mu je stekao velik imetak trgujući svilom. 
Odgajao je sina inženjera, ali mladom su se Heinrichu od mladih 
dana sviđala putovanja. Kad je završio tehniku, naslijedio je svu 
očevinu i pošao na prvo putovanje u Egipat. Bila su to još vremena 
prije Mahdija, pa je dospio do Kartuma i lovio u Sudanu s 
Dangalima. Zatim se posvetio geografiji Afrike i postao tako vrstan 
stručnjak da su ga brojna geografska društva primila među svoje 
članove. Ovaj posljednji put, koji se morao tako kobno za njega 
svršiti, započeo je u Zanzibaru. Dopro je do Velikih Jezera i kanio ići 
uzduž dosad još nepoznatih planina Karamoyo u Abesiniju, a 
odande do obale oceana. Ali Zanzibarci ne htjedoše dalje ići. Na 
sreću ili na nesreću vodio se tada rat između kralja Ugande i Unyoro. 
Linde je znatno pomogao kralju Ugande, koji mu je za uzvrat 
darovao preko dvjesto "pagaza". To je olakšavalo putovanje i posjet 
planina Karamoyo, ali onda se pojaviše boginje, a nakon njih dođe 
strašna bolest spavanja i konačna propast karavane. 

Linde je imao obilnu zalihu svakovrsnih konzervi, ali, bojeći se 
skorbuta, polazio je u lov svaki dan da uzima svježega mesa. Bio je 
vrstan strijelac, ali nije bio dosta oprezan. | dogodi se da se pred 
nekoliko dana lakomisleno približio nastrijeljenom vepru ndiri, a zvijer 
se digne i grozno mu izdere nogu, a zatim mu slomi leđa. 

Dogodilo se to blizu šatora i naočigled Nasibua, koji je razderao 
svoju košulju i načinio od nje zavoj uspjevši tako zaustaviti krv i 
odvesti ranjenika do šatora. U nozi se ipak zbog unutarnjega 
krvarenja načiniše kvrge i bolesniku je prijetilo otrovanje krvi. Stasio 


ga je na svaki način htio njegovati, pa izjavi da će ili svaki dan 
dolaziti, ili će ga na gunjevima, razapetim između konja, prevesti na 
rt u Krakov, da Nella ne ostane samo pod paskom ono dvoje crnaca. 
Linde pristane na pomoć u povijanju, ali ne pristane na prenošenje. 

— Znam — reče pokazujući na svoje crnce — da ovi ljudi moraju 
poumirati, ali dok ne pomru, ne mogu ih ostaviti da ih žive 
raskomadaju hijene, koje samo vatra noću drži u udaljenosti. | stade 
grozničavao ponavljati: 

— Ne mogu, ne mogu, ne mogu! 

Ali se odmah umiri i nastavi s nekim čudno ganutljivim glasom: 

— Dođi sutra ujutro... Imam molbu na tebe, pa, ako je ispuniš, 
možda će vas Bog izvesti iz ovog afrčkog ždrijela, a meni će možda 
udijeliti laku smrt. Htio sam za sutra odgoditi tu molbu, ali budući da 
bih sutra mogao već biti u nesvijesti, izreći ću je danas: uzmi kakvu 
posudu vode, stani pred svakoga od ovih usnulih jadnika, poprskaj 
ga vodom. i izreci ove riječi: 

"Ja te krstim — U Ime Oca i Sina i Duha!... 

Ganuće mu priguši glas i zašuti. 

— Zamjeram sam sebi — reče malko poslije — što se nisam 
oprostio tako i s onima koji su umirali od boginja, i s onima koji su 
prije zaspali. Ali sada stoji nada mnom smrt... i želio bih... da makar 
s tim ostatkom moje karavane pođem zajedno na svoj posljednji 
veliki put... 

Rekavši to pokaže rukom na ražareno nebo — i dvije mu se suze 
skotrljaše preko obraza. Stasio zaplače kao kiša. 


34. Poglavlje 


Sutradan obasja jutarnje sunce neobičan prizor. Stasio je išao 
Uz klisurastu stijenu, zaustavljao se pred svakim crncem, škropio mu 
vodom čelo i izgovarao nad njim riječi sakramenta. A oni su spavali 
podrhtavajući rukama i nogama, s glavom spuštenom na prsa ili 
podignutom uvis, još živi, a već nalik na mrtvace. I tako je bilo 
izvršeno krštenje usnulih, u jutarnjoj tišini, u sunčanom sjaju. Toga je 
dana bilo nebo bez oblaka i nekako tužno. 

Linde je bio još pri sebi, ali je postajao sve slabiji. Kad ga je 
Stasio previo, preda mu u limenom tuljku zatvorene papire, preporuči 
ih njegovoj paski i ne progovori dalje ni riječi. Nije više mogao jesti, 
ali jako ga je mučila žeđ. Mnogo prije zalaska sunca stade bulazniti. 
Vikao je na neku djecu, da ne otplivaju predaleko u jezero, a 
napokon ga počeše napadati groznice i stade se hvatati rukama za 
glavu. 

Sutradan nije više ni prepoznao Stasija, a tri dana nakon toga 
umre, baš u podne, ne došavši više k sebi. Stasio ga je iskreno 
oplakao, a onda ga ponese s Kalijem u obližnju usku špilju, kojoj su 
zatvorili otvor trnjem i kamenjem. 

Maloga Nasibu povede Stasio u Krakov, a Kaliju naloži da na 
mjestu pazi na namirnice i da noću pali veliku vatru uz uspavane. A 
sam je neprestano obilazio između obadva klanca prevozeći 
torbake, oružje, a naročito municiju za remingtonke, pa je iz čahura 
vadio barut i spremao naboj da njime raskida klisuru koja je 
zatvarala Kinga. Na sreću se Nellino zdravlje znatno popravilo nakon 
svakidašnjih doza kinina, a raznolika joj je hrana pridigla snagu. 
Stasio ju je ipak uvijek nerado i sa strahom ostavljao, a odlazeći, nije 
joj dopuštao da izlazi iz drveta i zatvarao je otvor bodljikavim 


granjem bagrema. No ipak je morao zbog prevelikog posla što mu 
pade na vrat, ostaviti Nellu pod paskom Meinom, Nasibuovom i 
Sabinom, u kojega se uostalom najviše pouzdavao. Po nekoliko bi 
puta dnevno polazio po torbake u Lindeov tabor, samo da ne ostavi 
djevojčicu duže vremena samu. Izmorio se strašno, ali njegovo je 
željezno zdravlje izdržalo sve napore. 

Ipak su tek nakon deset dana bili porazdijeljeni torbaci, manje 
potrebni spremljeni u špilju, a potrebniji u Krakov. Konji su također 
bili odvedeni na rt, a na konjima prevezoše veliku količinu 
remingtonki, koje je trebao nositi King. 

Za to se vrijeme u Lindeovu taboru znao kadšto odjednom 
trgnuti po koji od usnulih crnaca u predsmrtnom grču, pa bi poletio u 
džunglu i nije se više vraćao. No bilo je i takvih koji su na istom 
mjestu umirali, a neki su trčeći nasumce razbijali glave o klisure u 
taborištu ili gdjegod u blizini. Te je morao pokapati Kali. Poslije dva 
tjedna ostade samo jedan, ali i taj je doskora umro u snu od slabosti. 

Nadošlo je napokon vrijeme da se razbije klisura i da se 
oslobodi King. Slon je već bio tako pripitomljen da je na Stasiovu 
zapovijed hvatao dječaka rilom i postavljao ga sebi na leđa. Privikao 
se i na nošenje tereta, koje mu je Kali po bambusovim ljestvicama 
vukao na leđa. Nella je tvrdila da ga tovare previše, ali zapravo je 
sve to njemu bilo kao muha i tek su Lindeovi torbaci mogli biti 
ozbiljniji teret. Sprijateljio se posvema i sa Sabom, zbog kojega je u 
prvi mah bio jako nemiran, ali sada se igrao s njime tako da ga je 
prevaljivao surlom na zemlju, a Saba se pričinjao kao da ga grize. 
Kadšto bi nenadano polio psa vodom, što je Saba smatrao vrlo 
lošom šalom. 

Glavno, čemu su se radovala djeca, bilo je to da je razborita 
životinja shvaćala sve, što god se od nje željelo i da je jasno 
razabirala ne samo svaku zapovijed, već svaku poruku, čak i svaki 
mig. U tom pogledu nadilaze slonovi sve druge domaće životinje, a 
King je bez ikakve poredbe nadmašio Sabu, koji je na sve Nelline 
opomene mahao repom, a onda ipak radio što je sam htio. King je 
nakon nekoliko nedjelja savršeno opazio da je, na primjer, Stasio 
osoba koju treba najviše slušati, a osoba za koju se svi najviše brinu 
da je Nella. Zato je najsavjesnije izvršavao Stasiove naloge, a 
najviše je volio Nellu. Manje je mario za Kalija, a Meu je posve 


omalovažavao. 

Stasio načini naboj i utisne ga u najdublju pukotinu, zatim dobro 
zalijepi pukotinu glinom ostavivši samo mali otvor, kroz koji je visio 
fitilj, spleten od suhih palminih vlakanaca i natrljan samljevenim 
barutom. Odlučni je čas napokon stigao: Stasio sam zapali barutom 
posutu uzicu, zatim pojuri iz sve snage do drveta, gdje je već prije 
sve pozatvarao. Nella se pobojavala neće li se King prejako uplašiti, 
ali je dječak umiri ponajprije time što je odabrao dan kad je vladala 
bura s grmljavinom, a drugo i time što ju je uvjeravao da divlji slonovi 
često čuju tresak gromova, kad se nebeski elementi razmašu nad 
džunglom. 

Sjedili su uznemirena srca, brojeći minutu za minutom. Napokon 
potrese zrakom grozan tresak, te snažni baobab zadršće odozdo do 
gore, a ostaci nepokupljene truleži prosuše im se na glavu. Stasio 
skoči s drveta i obilazeći zavoje klanca potrči do prolaza. Posljedice 
eksplozije bile su neobične. Jedna se vapnena klisura rasula u sitne 
krhotine, a druga je pukla na nekoliko većih i manjih komada, koje je 
snaga praska razbacala posvuda. 

Slon je bio slobodan. 

Radostan dječak skoči na rub stijene, gdje je već zatekao Nellu 
s Meom i Kalijem. King se ipak malko uplašio i uzmaknuvši na rub 
klanca stajao je dignuvši rilo i gledajući onamo odakle se oglasila 
tako neobična grmljavina. Ali kad ga je počela Nella zvati, smjesta 
prestade strigati ušima, a kad je prišla k njemu kroz probijeni prolaz, 
potpuno se umiri. Više nego King uplašiše se konji, od kojih dva 
utekoše u džunglu, pa ih je Kali našao tek prije zalaza sunca. 

Još je istoga dana Nella izvela Kinga "u svijet". Orijaš je išao 
poslušno za njom kao malo psetance, a zatim se okupao u rijeci i 
sam se pobrinuo za večeru, i to tako da je naslonio glavu na veliku 
sikomoru, slomio je kao slabu trstiku, a onda brižno pojeo voće i 
lišće. Predveče se ipak vratio pod drvo i turajući svaki čas svoj 
dugački nos u otvor, tražio je tako gorljivo i nesnosno Nellu da ga je 
napokon morao Stasio ljudski udariti po surli. Najviše se ipak veselio 
rezultatu toga dana Kali, jer mu je s vrata palo skupljanje hrane za 
orijaša, što nije nimalo lak posao. Zato su čuli Stasio i Nella kako je 
paleći vatru za večeru, pjevao novu radosnu himnu, složenu od ovih 
riječi: 


— Veliki gospodar ubijati ljude i lavove! Yah, yah! Veliki gospodar 
kršiti klisure, yah! Slon sam lomiti drveće, a Kali besposličiti i jesti. 
Yah! Yah! 

Kišno razdoblje, ili takozvana "massika", približavala se svome 
kraju. Bivalo je još oblačnih i kišovitih dana, ali bilo je i posve vedrih. 
Stasio odluči da se preseli na goru, koju je spomenuo Linde i tu je 
nakanu proveo ubrzo poslije oslobođenja Kinga. Nellino zdravlje nije 
više bilo nestalno; osjećala se mnogo bolje. 

Izabravši vedro jutro, krenuše prema jugu. Sada se nisu trebali 
bojati da će zalutali, jer je dječak baštinio od Lindea između mnogo 
raznovrsnih predmeta, kompas i izvrsni dvogled, kojim je lako mogao 
Vidjeti i udaljene krajeve. S njima je išlo osim Sabe i magarca još pet 
natovarenih konja i slon. Ovaj je, osim torbaka na leđima, nosio na 
Šiji i Nellu, koja je izgledala kao da sjedi na velikoj fotelji. Stasio je 
bez tuge ostavio rt nad rijekom i baobab, jer su ga ta mjesta sjećala 
na Nellinu bolest. Ali djevojčica je tužno gledala klisure, drvo, slap i 
rekla da će se još vratiti ovamo kad bude "velika". 

Ali još je tužniji bio mali Nasibu, koji je iskreno volio staroga 
gospodara — i sada, jašući na magarcu na kraju karavane, okretao 
se svaki čas sa suzama u očima na onu stranu gdje je jadni Linde 
ostao ležati. Vjetar je puhao sa sjevera i dan je bio neobično hladan. 
Zbog toga nisu morali od deset do tri čekati da prođe najjača žega, 
pa su mogli prevaliti više puta nego što obično prevaljuju karavane. 
Put nije bio dugačak i nekoliko sati prije zalaza sunca ugleda Stasio 
planinu prema kojoj su išli. U daljini se na pozadini neba vidio dugi 
niz drugih vrhunaca, a ta se planina dizala bliže i izrazito baš kao 
otok u moru džungle. Kad su došli bliže, pokazalo se da joj strme 
stijene oblijeva pritok iste one rijeke uz koju su živjeli prije. 

Vrhunac je bio odsječen, posve ravan i kad ga gledaš odozdo, 
činio se kao da je obrastao gustom šumom. Stasio izračuna, ako je rt 
na kojem je rastao njihov baobab bio sedam stotina metara visoko, a 
planina ako ima osam stotina, onda će prebivati u visini od tisuću i 
pet stotina metara, dakle u podneblju koje nije mnogo toplije od 
egipatskoga. Ta ga pomisao osokoli i podbode da što prije zauzme 
tu prirodnu utvrdu. 

Onaj jedini klisurasti greben, koji vodi u planinu, nađoše lako i 
stadoše se njime uspinjati. Nakon dva i po sata nađoše se na vrhu. 


Šuma, što je odozdo ugledaše, doista je bila šuma, ali šuma banana. 
Vidjevši to svi se neobično obradovaše, ne izuzevši ni Kinga, ali 
osobito se obradovao Stasio, jer je znao da u Africi nema zdravije i 
blagotvornije hrane protiv svih bolesti nego što je brašno od 
osušenoga bananinog voća. A bilo ih je toliko da je moglo i za cijelu 
godinu dostajati. 

Među ogromnim lišćem tih biljki bile su skrivene crnačke kolibe, 
neke spaljene za vrijeme napada, druge razrušene, ali neke i cijele. 
U sredini se dizala najveća, koja je nekoć pripadala kralju toga sela, 
lijepo izlijepljena glinom, s velikim krovom, koji je oko zidova činio 
nadstrešnicu. Pred kolibama su gdjegdje ležale životinjske i ljudske 
kosti, bijele kao kreda, jer ih iščistiše mravi, čiju je najezdu 
spomenuo Linde. Od nje je prošlo mnogo nedjelja, ali se ipak još 
osjećala mravlja kiselina po kolibama i nije se moglo naići ni na 
velike crne žohare, koji obično vrve po crnačkim kolibama, ni na 
pauke, ni na jakrepe, ni na najmanjega kukca. Sve su to očistili 
grozni "siafu". Mogli su zato biti sigurni da tu nema nijedne zmije, jer 
čak i udavi postaju žrtve tih nesavladivih malih ratnika. 

Uvevši Nellu i Meu u kolibu poglavica, zapovjedi Stasio Kaliju i 
Nasibu da maknu ljudske kosti. Crni dječaci izvršiše tu zapovijed 
tako da su ih pobacali u rijeku, koja ih je dalje ponijela. No pokazalo 
se da se Linde ipak varao nagoviještajući da na planini neće naići ni 
na jedno živo stvorenje. Banane i tišina, koja je ovdje vladala pošto 
su derviši ugrabili ljude, privukoše onamo velik čopor čimpanza, koje 
urediše sebi na višem drveću neke kišobrane ili kroviće za obranu od 
kiše. Stasio ih nije htio ubijati, ali odluči da ih protjera i zato opali u 
zrak. To je izazvalo opću stravu, koja se još povećala kad se iza hica 
oglasi zagrižljivo lajanje Sabe i kad je King, potaknut grajom, 
strahovito zatrubio. 

Ali majmuni nisu uzmičući potražili pećinasti greben, već držeći 
se pukotina u stijenama spustiše se Kk rijeci i drveću, što je uz nju 
raslo, i sve to tako brzo izvedoše, da se Sabini zubi ne mogoše ni 
jednoga dokopati. 

Sunce je zašlo. Kali i Nasibu raspalili su vatru, da se skuha 
večera. Stasio raspremivši za noć potrebne stvari pođe u kraljevu 
kolibu, u kojoj se nastanila Nella. U kolibi je bilo svijetlo i veselo, jer 
je Nella zapalila ne luč, koja je rasvjetljavala unutrašnjost baobaba, 


već od Lindea baštinjenu veliku putnu svjetiljku. Nella se nije nimalo 
osjećala umorna iza puta u tako hladnom danu i bila je izvrsne volje, 
osobito kad joj je Stasio javio da su maknute ljudske kosti, kojih se 
bojala. 

— Kako je tu lijepo, Stasio! — klikne. — Gledaj, i pod je namazan 
smolom. Sjajno će nam biti ovdje. 

— Sutra ću tek pregledati točno sav posjed — odgovori — ali 
sudeći po onome što sam danas vidio, ovdje bismo mogli prebivati 
do smrti. 

— Da smo s taticama, mogli bismo. Ali kako će se zvati ovaj 
posjed? 

— Planina neka bude "Lindeova planina", a ovo selo neka se 
zove kao iti: Nella. 

— Pa zar ću i ja biti u zemljopisu? — zapita djevojčica vrlo 
obradovana. 

— Nego da ćeš biti... bit ćeš! — odgovori vrlo ozbiljno Stasio. 


SahanDevnesas 


35. Poglavlje 


Sutradan je škropila kiša, ali kako je bilo i vedrih sati, krene 
Stasio u ranu zoru pregledati posjed i do podneva je pregledao sve 
kutove. Ono što je vidio je bilo uglavnom vrlo povoljno. Ponajprije, 
što se tiče sigurnosti, Lindeova je planina bila kao kakvo izabrano 
mjesto u cijeloj Africi. Bokovi su joj bili pristupačni samo za 
čimpanze. Lavovi ni pantere nisu se mogli po njima uzverati na 
visoku ravnicu. Uz pećinasti je greben bilo dovoljno da na ulazu 
postave Kinga, pa su mogli bez brige spavati. Stasio se uvjeri da bi 
se tu mogao obraniti i od manjih odjela derviša, jer je put, što vodi na 
planinu, bio tako uzak da je njime jedva prošao. 

King i čovjek, dobro oboružan, mogli bi onemogućiti prolaz 
svakom živom stvorenju. Posred "otoka" ključao je izvor hladne, kao 
kristal čiste vode, koji se izlijevao u potok i tekući zmijoliko posred 
nasada banana padao je napokon sa strme litice u rijeku, čineći uski 
slap sličan bijeloj vrpci. S južne su se strane "otoka" pružala polja 
obilno pokrita maniokom, čije je korijenje crncima bilo omiljena 
hrana, a iza polja su se dizale grupe visokih kokosovih palmi s 
krošnjama poput krasnih perjanica. 

"Otok" je okruživalo more džungle i pogled s njega bio je vrlo 
Širok. S istočne se strane protezao lanac gora Karamoyo. S južne su 
se strane također vidjele visoke uzvisine, koje mora da su bile 
pokrite šumom, sudeći po njihovoj tamnoj boji. Na zapadnu je stranu 
dopirao pogled do kraja obzorja, gdje se džungla sastajala s nebom. 
Stasio razabere pomoću Lindeova dogleda mnogobrojne jaruge i 
narijetko porazbacano visoko drveće, koje se dizalo nad travom kao 
kakve crkve. Tamo, gdje nije trava još previsoko nabujala, mogao je i 
golim okom vidjeti čitava stada antilopa i zebra ili gomile slonova i 


bivola. 

Gdjegdje su žirafe sjekle sivozelenu površinu džungle kao što 
lađe paraju površinu mora. Tik pored rijeke igralo se nekoliko 
vodenih jaraca, a drugi su izvirivali svaki čas sa svojim rogatim 
glavama iz dubine. Tamo, gdje je površina bila mirna, iskakivale su 
one ribe koje je lovio Kali i, trepteći kao srebrne zvijezde u zraku, 
padale su opet natrag u vodu. Stasio odluči da ovamo dovede Nellu 
kad se ustali lijepo vrijeme, i da joj pokaže cijelu tu menažeriju. 

Ali na "otoku" nije bilo nikakvih većih životinja već samo mnogo 
leptira i ptica. Velike, kao snijeg bijele papige s crnim kljunovima i 
žutim krunama prelijetale su iznad grmlja; sitne udovice, krasnoga 
perja, ljuljale su se na tankim stabljikama manioka prelijevajući se i 
sjajući kao drago kamenje, a s visokih kokosa dopirali su glasovi 
afričkih kukavica i prijatno, jecanju slično, gukanje grlica. 

Stasio se vraćao s pregledavanja radostan u duši: "Zrak je 
zdrav", govorio je u sebi, "sigurnost potpuna, hrane obilje i lijepo je 
kao u raju!" Vrativši se u Nellinu kolibu, uvjeri se da je ipak na 
"otoku" bilo krupnijih životinja, čak i dva komada, jer je mali Nasibu 
za to vrijeme otkrio u gustišu banana kozu s jaretom, koju derviši 
nisu dospjeli ugrabiti. Koza je bila već malko podivljala, ali jare se 
smjesta sprijateljilo s Nasibuom, koji je bio vrlo ponosan na svoje 
otkriće, a i zato što će njegovom zaslugom "bibi" imati svaki dan 
izvrsno kozje mlijeko. 

— Što ćemo sada raditi, Stasio? — zapita jednog dana Nella, kad 
su se već udomaćili na "otoku". 

— Posla ima mnogo — odvrati dječak, a zatim rastavivši prste na 
jednoj ruci, stane nabrajati sve poslove što ih čekaju: 

— Treba nasušiti mesa za dalje putovanje, pa zato moram 
polaziti u lov; drugo, budući da imamo mnogo oružja i naboja, 
moram naučiti Kalija pucati, da budemo dvojica za obranu; a treće, 
zar si možda zaboravila na zmajeve? 

— Na zmajeve? 

— Da, koje ćeš ti lijepiti, ili što će biti još bolje, šivati. To će biti 
tvoj glavni posao. 

— Neću se ja samo igrati. 

— Nipošto to neće biti igranje već posao korisniji od svih drugih. 
Nemoj misliti da će biti gotovo kad načiniš jednoga zmaja, morat ćeš 


napraviti pedesetak i više zmajeva. 

— A zašto toliko? — zapita zainteresirana djevojčica. 

Stasio joj počne sada otkrivati svoje misli i nade. Napisat će na 
svakom zmaju kako se zovu, kako su se oslobodili iz ruku derviša, 
gdje su i kamo idu. Napisat će da traže pomoć i da se brzojavi u Port 
Said. Zatim će puštati te zmajeve uvijek kad bude puhao vjetar sa 
zapada na istok. 

— Mnogo će ih — reče — nedaleko odavde popadati, mnoge će 
zaustaviti planine, ali neka samo jedan doleti do obale i neka padne 
Evropljanima u ruke — onda smo spašeni! 

Nella je bila ushićena tim planom, pa izjavi da se u mudrosti ne 
može ni King natjecati sa Stasiom. I bila je posve sigurna da će 
mnogo zmajeva poletjeti, čak i do tatica, i obećavala je da će ih 
lijepiti od Zore do mraka. Radost je njezina bila tako velika da joj je 
Stasio morao susprezati oduševljenje, bojeći se da ne dobije 
groznicu. 

| odsada se poslovi što ih je nabrojio Stasio započeše 
nesmetano odvijati. Kali, kojemu zapovjediše da nahvata što više 
riba koje skaču, prestao je loviti udicom. Od tankih bambusa izradio 
je visok plot, ili bolje reći neku vrstu rešetke, i nju je protegnuo preko 
rijeke. U sredini rešetke bio je otvor, kroz koji su ribe morale 
preplivati ako su htjele doći u široku vodu. Taj je otvor zagradio Kali 
jakom mrežom spletenom od palminih uzica, pa je tako osigurao 
sebi svaki dan obilan lov. 

Ribe je u izdajničku mrežu tjerao pomoću Kinga, koji je, 
poveden u vodu, mutio i pljuskao tako nečuveno da su ne samo one 
srebrne poskakuše već i sva druga stvorenja bježala iz sve snage 
prema nezamućenoj dubini. Zbog toga su nastajale i štete, jer su 
krokodili bježeći nekoliko puta izvrnuli rešetku, a kadšto je to učinio i 
sam King, jer je prema krokodilima osjećao neku prirođenu mržnju, 
pa ih je progonio, a kad su bili na plićini, hvatao bi ih surfom, bacao 
na obalu i strastveno ih gazio. 

U mreži su se često nalazile i kornjače, od kojih su mali 
prognanici sebi priređivali izvrsnu juhu. Kali je čistio ribe i sušio im 
meso na suncu, a mjehure nosio Nelli, koja ih je rasijecala, 
razapinjala na dasku i tako je od njih pravila listove, velike kao dva 
dlana. Pri tome joj je pomagao Stasio i Mea, jer posao nije bio 


nimalo lak. Mjehuri su doduše imali deblju kožicu nego što su na 
mjehurima naših riječnih riba, ali kad su se osušili, bili su vrlo krhki. 
Stasio je tek nakon nekog vremena otkrio da ih treba sušiti u hladu. 
Kadšto bi ipak postajao nestrpljiv i samo se zato nije okanio odluke 
da pravi zmajeve od kožica, koje je smatrao lakšima od papirnatih i 
vrlo otpornima na kiši. Približavalo se već suho doba godine, ali on 
nije bio siguran ne padaju li i ljeti kadšto kiše, naročito u planinama. 
Ipak je lijepio zmajeve i od papira, kojega je bilo vrlo mnogo među 
Lindeovim stvarima. Prvi zmaj, velik i lagan, što ga je pustio 
zapadnjakom, digao se odmah vrlo visoko, a kad je Stasio presjekao 
uzicu, poletio je potjeran jakom zračnom strujom prema planinskom 
lancu Karamoyo. Stasio je pratio let pomoću dogleda, dok mu se 
zmaj nije pričinio malen kao leptir, kao mušica, i dok se napokon nije 
rasplinuo u blijedom modrilu neba. 

Sutradan pusti drugoga zmaja, načinjenoga od ribljih mjehura, 
koji se podiže još brže, ali se ubrzo izgubi s vida zbog prozračnosti 
kožica. 

Nella je radila neobično gorljivo i napokon joj mali prstići 
postadoše tako spretni da je nisu mogli u poslu stići ni Stasio ni Mea. 
Snage joj sada nije nedostajalo. Zdravo ju je podneblje Lindeove 
planine naprosto preporodilo. Rok, kad je mogao nastupiti treći, 
smrtonosni nastup groznice, bez sumnje je već prošao. Stasio se 
toga dana zavuče u guštaru banana i zaplače od radosti. Nakon 
dvije nedjelje boravka na planini opazi on da "dobro Mzimu" izgleda 
posve drukčije nego što je izgledalo dolje u džungli. Obraščići joj se 
popuniše; koža, nekoć žuta i prozirna, postade opet ružičasta, a 
ispod guste joj kose gledahu veselo u svijet oči pune sjaja. Dječak 
blagoslovi hladne noči, bistru izvor-vodu, brašno od sušenih banana 
— a prije svega Lindea. 

On sam je omršavio i pocrnio, što je bio dokaz da ga se 
groznica ne prima, jer ljudi skloni groznici ne pocrne od sunca, ali je 
zato narastao i ojačao. Kretanje i fizički rad povećaše u njemu 
je zaista već okorjeli afrički putnik. Loveći svakodnevno i pucajući 
samo mecima, postade izvanredan strijelac. Divlje se zvjeradi uopće 
više nije bojao, jer je znao da je za kudrave ili pjegave lovce u 
džungli opasnije ako se s njime sastanu negoli on s njima. Jedanput 


je ubio jednim jedinim hicem velikoga nosoroga, koji je — probuđen iz 
drijemanja pod bagremom — nenadano na njega navalio. Nije nimalo 
pazio na nasrtljive afričke bivole, koji znadu kadšto raspršiti čitave 
karavane. 

Osim lijepljenja Zmajeva i drugih dnevnih poslova, lati se on s 
Nellom obraćanja Kalija, Mee i Nasiba. Ali to je bio teži posao nego 
što su se nadali. Crni je tercet najpripravnije slušao poučavanje, ali 
je sve shvaćao na svoj, crncima svojstveni, način. Kad je Stasio 
pripovijedao o stvarenju svijeta, o raju i o zmiji, išlo je još nekako, ali 
kad je došao do onoga kako je Kain ubio Abela, Kali se nehotice 
pogladi po želucu i posve mirno zapita: 

— Aje li ga zatim pojeo? 

Crni je dječak doduše uvijek tvrdio da Wa-hima nikada ne jedu 
ljude, ali zacijelo je sjećanje na to ostalo među njima još kao 
narodna predaja. Isto tako nije mogao shvatiti zašto Gospodin nije 
ubio zloga Mzimu, i mnogo sličnih stvari. Pojmovi o zlu i dobru 
također su mu bili i suviše afrički, zbog čega se jednom poveo medu 
učiteljem i učenikom ovakav razgovor: 

— Reci mi — zapita Stasio — što je to zlo djelo? 

— Ako Kaliju netko oteti krave — odgovori nakon kratkoga 
razmišljanja — to je zlo djelo. 

— Vrlo dobro! — uzvikne Stasio. — A dobro? 

Sada je slijedio odgovor bez promišljanja: 

— Dobro je kad Kali kome oteti krave. 

Stasio je bio odviše mlad da bi mogao opaziti kako o zlim i 
dobrim djelima slično propovijedaju i u Evropi — ne samo političari, 
već i čitavi narodi. No ipak se polako, polako palilo svjetlo u crnim 
glavama, a ono što nisu mogle shvatiti glave, prigrliše vruća srca. 
Uskoro su mogli pristupiti krštenju. Obred je bio obavljen vrlo 
svečano. Kumovi pokloniše svakom djetetu po četiri dotisa'?! 
bijeloga pamučnog platna i po jednu ogrlicu od plavih Zrnaca. Mea je 
bila malko razočarana, jer je mislila da će joj nakon krštenja odmah 
pobijeliti koža i vrlo se začudila kad je opazila da je ostala kao i prije 
crna. Nella je ipak umiri uvjerivši je da sada ima bijelu dušu. 


36. Poglavlje 


Stasio je učio Kalija pucati iz remingtonke, i to je poučavanje 
teklo lakše od obuke u katehizmu. Nakon desetodnevnog pucanja u 
nišan i na krokodile, što su spavali na pijesku uz riječnu obalu, mladi 
je crnac ubio veliku antilopu puffu, onda nekoliko arijela, a napokon 
vepra ndiri. Ovaj se sukob završio gotovo isto onako kao i s 
Lindeom, jer je ndiri, kojemu se Kali nakon hica nesmotreno približio, 
skočio i bacio se na njega podignuvši uvis rep'*ž. Kali se, bacivši 
karabinku, sklonio na drvo i ostao ondje sjediti sve dok nije vičući 
dozvao Stasija, koji je zatekao već mrtvoga vepra. Stasio nije još 
dopuštao dječaku da lovi bivole i nosoroge. Na slonove, što su 
podveče dolazili na pojilište, nije ni on pucao, jer je obećao Nelli da 
neće nikada ni jednoga ubiti. 

Poveo bi ipak sa sobom Kalija, kad bi zorom ili poslije podne 
odozgo dogledom ugledao stado zebra kako pasu, ili bubale, arijele 
ili jarce poskakuše. Za vrijeme tih izleta često se raspitivao za narod 
Wa-hima i Samburu, na koje su bezuvjetno morali naići polazeći na 
istok prema obalama oceana. 

— Znaš li ti, Kali - zapita jednom — da bismo za dvadeset dana, 
a na konjima još i brže, mogli doći u tvoju zemlju? 

— Kali ne zna gdje prebivaju Wa-hima — odgovori mladi crnac 
tužno glavom. 

— Ali ja znam; oni žive na onoj strani s koje se zorom diže 
sunce, uz neku veliku vodu. 

— Da, da! — poviče začuđen i obradovan dječak. — Bassa Narok! 
To je u našem jeziku velika i crna voda. Veliki gospodar sve znati. 

— Ne, jer ne znam kako bi nas primili Wa-hima kad bismo došli k 
njima. 


— Kali bi zapovjediti njima pasti ničice pred velikim gospodarom i 
pred dobrim Mzimu. 

— Abili te oni poslušati? 

— Otac Kalijev nositi leopardovu kožu i Kali također. 

Stasio razabere da to znači da je Kalijev otac kralj, a on da mu 
je najstariji sin i budući vladar Wa-hima. Zato zapita dalje: 

— Rekao si mi da su kod vas bili bijeli putnici i da ih se stariji ljudi 
sjećaju? 

— Da, i Kali je slušao da su na glavi imali mnogo bijeloga platna. 

— Ah — pomisli Stasio — to dakle nisu bili Europljani već Arapi, 
koje su crnci smatrali bijelcima radi svjetlije kože i zbog bijeloga 
odijela... 

No budući da Kali nije znao za njih i jer nije mogao ništa više 
objasniti, postavi mu Stasio zato drugo pitanje: 

— Nisu li Wa-hima ubili nekoga od onih u bijelo odjevenih ljudi? 

— Ne. Wa-hima ni Samburu ne mogu to učiniti. 

— Zašto? 

— Jer su oni govorili da prestati padati kiša kad bi njihovu krv 
zemlja upiti. 

— Drago mi je da u to vjeruju — pomisli Stasio opet. Zatim još 
zapita: 

— Bi li Wa-hima pošli s nama čak do mora kad bih im obećao 
mnogo bijeloga platna, nakita i pušaka? 

— Kali poći i Wa-hima također, ali veliki gospodar najprije pobiti 
Samburu, koji žive s druge strane vode. 

— A tko prebiva iza Samburu? 

— Iza Samburu nema planina, već je samo džungla, a u njoj 
lavovi. 

Na tome se završio razgovor. Stasio je sada sve češće mislio na 
veliki put prema istoku držeći na umu ono, što je rekao Linde, da bi 
tamo mogao naići na Arape s obale koji trguju slonovačom, a možda 
i na misionarske ekspedicije. Znao je da je takav put za Nellu 
strašno naporan i pun novih opasnosti, ali je shvaćao da ne mogu 
cijeli Život ostati na Lindeovoj planini i da će trebati doskora krenuti 
na put. Najzgodnije je za to bilo vrijeme poslije kišnoga razdoblja, 
kad voda pokriva zarazna blata i svuda se razlijeva. 

Žega na visokom vrhuncu još ih nije pekla; noći su bivale tako 


hladne da se trebalo dobro pokrivati. Ali dolje u dŽungli bilo je mnogo 
toplije i znao je da će doskora nastupiti strašna vrućina. Kiša je sada 
samo rijetko kada rosila zemlju i voda je u rijeci svaki dan opadala. 
Stasio je pretpostavljao da se rijeka ljeti možda pretvara u nekakav 
"khor", kakvih je vidio mnogo u Libijskoj pustinji, i da samo uzani trak 
vode teče sredinom korita. 

Ipak je odgađao odlazak iz dana u dan. Svima je bilo tako dobro 
na Lindeovoj planini, i ljudima i životinjama! Nella se tu ne samo 
riješila groznice već i malokrvnosti, a Stasija nije nikada zaboljela 
glava; Kalijeva i Meina koža stade se sjati kao tamni atlas, Nasibu je 
izgledao kao dinja koja hoda na tankim nogama, a King se napasao, 
kao i konji i magarac. Stasio je dobro znao da još jedno ovakvo 
mjesto sred mora džungle neće nači sve do kraja puta. | sa strahom 
je gledao u budućnost, mada su sada imali veliku snagu, a za slučaj 
i obranu u Kingu. 

Tako je prošla još jedna nedjelja dana prije nego što su se počeli 
spremati na put. Kad nisu bili zaokupljeni pravljenjem zamotaka, 
puštali su zmajeve s porukom da kreću na istok prema nekom jezeru 
i prema oceanu, a puštali su ih još i zato što je udario jak zapadnjak, 
koji je na časove prelazio u vihor: On ih je dizao i nosio prema 
planinama i preko njih. Da osigura Nellu od žege, načini Stasio od 
ostataka šatora palankin, u kojemu je djevojčica trebala jahati na 
slonu. King se nakon nekoliko pokušaja privikao na taj neveliki teret, 
kao i na to da mu pričvrste palankin na leđa pomoću jakih palminih 
konopaca. Taj je teret uostalom bio kao perce prema drugim teretima 
kojima su ga namjeravali natovariti, a koje je dijelio i vezao Kali s 
Meom. 

Mali je Nasibu morao sušiti banane i mljeti ih s dva glatka 
kamena. Pomagao mu je i King brati teške grozdove banana, pa bi 
se tom prilikom obadvoje tako strašno najeli da je ubrzo posvema 
ponestalo banana u blizini koliba i morali su poći do drugih nasada, 
što su ležali na suprotnom kraju visoravni. Saba ih je najčešće pratio 
na tim izletima ne imajući nikakva posla. 

Ali Nasibu je svoju gorljivost platio gotovo životom ili barem 
neobičnim ropstvom posebne vrste. Kad je jednom brao banane uz 
rub strme litice, odjednom u pećinastoj pukotini ugleda strašno lice 
obraslo crnom dlakom, koje je žmigalo na njega crnim očima i kesilo 


bijele zube kao da se smije. Dječak se u prvi čas okameni od straha, 
a zatim dade petama vjetra što je brže mogao. No prije nego što je 
otrčao nekoliko koraka, obujmi ga rutava ruka, digne uvis i kao noć 
crna nakaza potrči s njime u provaliju. 

Na sreću je veliki majmun uhvativši dječaka mogao trčati samo 
na dvije noge, pa ga je Saba, koji je bio u blizini, lako stigao i zarinuo 
zube u njegova leđa. Poče strašna borba, u kojoj bi pas uza svu 
svoju snagu jamačno podlegao, jer gorila'** može svladati i lava. No 
majmuni uopće ne običavaju puštati iz ruku plijen, makar bila u 
opasnosti njihova sloboda ili sam život. Gorila, napadnut straga, nije 
mogao lako dohvatiti Sabu, ali ipak uhvativši ga lijevom rukom za 
vrat, već ga je digao uvis, kad je odjednom zatutnjila žemlja od 
teškog hoda. U pomoć je dolazio King. 

Dostajao je laki udarac surlom da strašni "šumski đavo", kako 
crnci zovu gorile, padne polomljene lubanje i prebijena vrata. No 
King radi veće sigurnosti ili zbog prirođene žestine prikuje ga još 
svojini zubom uz zemlju i nije prestao gnječiti ga sve dok nije 
dotrčao, rikom i zavijanjem uznemiren, Stasio s puškom i zapovjedio 
mu da prestane. Gorila je ležao u lokvi krvi, koju je hlaptao Saba i 
koja se crvenjela na Kingovim kljovama — ogroman s izvrnutim 
bjeloočnicama i iscerenim zubima, još uvijek strašan, ali mrtav. Slon 
je pobjedonosno trubio, a od preneraženja pepeljasti Nasibu 
pripovijedao je Stasiju što se dogodilo. On je časak razmišljao ne bi li 
doveo Nellu da joj pokaže strašnoga majmuna, ali se okani toga 
nauma, jer ga odjednom spopadne strah. 

Nella je često išla sama "otokom", dakle se i njoj moglo tako 
nešto dogoditi! Prema tome se vidjelo da Lindeova planina nije tako 
sigurno sklonište, kako se činilo na početku. Stasio se vrati u kolibu i 
ispriča Nelli što se dogodilo, a ona je slušala radoznalo i 
prestrašeno, široko otvarajući oči i ponavljajući svaki čas: 

— Vidiš što bi se bez Kinga dogodilo. 

— Istina je! Uz takvu se dadilju ne moramo bojati za dijete, pa 
zato se ne miči ni za korak bez njega, dok ne odemo odavde. 

— A kada ćemo otići? 

— Sve je već spremno, treba samo natovariti životinje i možemo 
krenuti već sutra. 

— K taticama? 


— Ako Bog da — ozbiljno odgovori Stasio. 


37. Poglavlje 


No ipak krenuše tek nekoliko dana poslije toga razgovora. 
Krenuše zorom oko šest sati izjutra. Na čelu je jahao na konju 
Stasio, a pred njim je išao samo Saba. Za njim je ozbiljno koračao 
King mašući i noseći na svojim jakim leđima platneni palankin, a u 
palankinu Nellu s Meom; zatim su išli jedan za drugim Lindeovi konji, 
povezani dugačkim palminim užetom noseći raznovrsne terete, a 
karavanu je dovršavao mali Nasibu na magarcu. 

Kako je bilo još rano jutro, nije se odmah osjećala žega, mada je 
dan bio vedar, a iza planina Karamoyo izašlo je veličanstveno, ni 
jednim oblačkom zastrto sunce. Istočni je lahor blažio vrućinu 
njegovih zraka. Na časove se dizao i dosta jak vjetar, od kojega se 
sagibala trava i čitava se džungla talasala kao more. Iza obilnih kiša 
izraslo je svakovrsno bilje tako bujno da su se, osobito na nižim 
mjestima, gubili ne samo konji već i King, pa se nad uzljuljanom 
zelenom površinom vidio samo bijeli palankin, koji se pomicao po 
nevelikoj suhoj uzvisini, što se dizala istočno od Lindeove planine. 
Naiđoše na ogromne čičke'*#, kojima su stabljike bile velike kao 
debla, a cvijeće kao ljudska glava. Na stranama nekih brežuljaka, što 
su se činili izdaleka pusti, vidješe do osam metara visoke vrijeske. 
Druge biljke, koje u Evropi pripadaju među najsitnije, bile su ovdje 
visoke kao čičci i vrijesci, a ogromno drveće, što se pojedinačno 
dizalo nad džunglom, doista je izgledalo poput crkvi. Osobito su 
smokve, zvane daro, pokrivale velike prostore s granjem, koje se 
zapletalo, a segnuvši do zemlje, pretvaralo se u nova debla, pa je 
svako drvo činilo u neku ruku poseban šumarak. 

Kraj taj, gledan izdaleka, izgledao je kao jedna šuma; ali izbliza 
se razabiralo da veliko drveće raste svakih desetak i više koraka 


daleko jedno od drugoga. Na sjevernoj ih se, strani vidjelo čak vrlo 
malo i kraj je tamo imao obilježje gorske stepe, pokrite ravnom 
džunglom, nad kojom su se izdizali samo gljivoliki bagremi. Tamo je 
bila zelenija trava, manja i zacijelo bolja za pašu, jer Nella s Kingovih 
leđa, a Stasio s uzvišica, na koje se on uspinjao, viđali su tako velika 
stada antilopa na kakva još nikad nisu nailazili. Pasla su kadšto 
usamljena, a kadšto pomiješana zajedno: gnu, pufu, arijele, antilope- 
krave, bubali, jarci-poskakuše i veliki kudu. Nisu nedostajale ni 
zebre, a ni žirafe. Ugledavši karavanu, stada su prestajala pasti, 
životinje su dizale glave i strižući ušima gledale bijeli palankin 
neobično začuđeno, a onda se u časku rasipale. Otrčavši nekoliko 
stotina koraka, opet su se zaustavljale, ponovo promatrale tu 
nepoznatu stvar, ali napokon zasitivši radoznalost počinjale su opet 
mirno pasti. Kadšto bi znao iskočiti pred karavnu dašćući i lomatajući 
nosorog, ali bi, usprkos svojoj nasrtljivoj naravi i spremnosti da navali 
na svakoga tko mu dođe pred oči, sramotno nestajao videći Kinga, 
koji se samo zbog Stasiovih zapovijedi suzdržavalo od potjere za 
nosorogom... 

Afrički slon naime mrzi nosoroga, i ako mu naiđe na svježi trag, 
ide tim tragom dok ne otkrije protivnika. Tada, uzdajući se u svoju 
snagu, započinje s njim borbu, u kojoj je gotovo uvijek žrtva nosorog. 
Kingu, koji je bez sumnje imao ponekog na duši, teško je bilo odreći 
se starog običaja, ali je već bio tako pripitomljen i tako navikao 
smatrati Stasija svojim gospodarom, da je, čuvši njegov glas i 
ugledavši njegov strog pogled, spustio uzvitlanu surlu, pokajnički 
poklopio uši i krenuo mirno dalje. Stasio je doduše želio vidjeti borbu 
orijaša, ali se bojao za Nellu. Da uzagrapce pojuri slon, mogao se 
raspasti palankin, a što je još gore, mogla bi ogromna životinja njime 
zapeti za koju granu, a tada bi Nellin život bio u groznoj opasnosti. 
Stasio je znao iz knjiga, što ih je čitao još u Port Saidu, da se lovci 
na tigrove u Indiji više od tigrova boje toga da slon ne zapne u strahu 
ili u potjeri tornjićem o drvo. Napokon i orijaeva je trka tako teška da 
takvo jahanje ne bi nitko mogao izdržati, a da mu ne strada zdravlje. 

No u drugu je ruku Kingova prisutnost uklanjala mnogobrojne 
opasnosti. Zlobni i drski bivoli, na koje su toga dana nailazili, dok su 
polazili prema malom jezercu, uz koje se podveče skupljala 
svakovrsna zvjerad iz okolice, također se razbježaše videći Kinga, i 


obišavši oko jezerca stadoše piti s druge strane. Noću je King, 
privezan stražnjom nogom uz drvo, čuvao šator u kojem je spavala 
Nella, a to je bila tako sigurna straža da je Stasio doduše naložio da 
se zapali vatra, ali je smatrao suvišnim da tabor okruži zeribom, 
mada je znao da u kraju gdje žive tako brojna stada antilopa, mora 
biti i lavova. Iste se noći dogodi da ih je nekoliko počelo rikati u 
ogromnim guštarama borovice, što su rasle na stranama 
brežuljaka. Pored sve vatre što je plamsala, približiše se lavovi 
taborištu primamljeni konjskim zadahom, ali kad je Kingu na koncu 
dosadilo slušati njihove glasove i kad se sred tišine odjednom 
razlijegao poput grmljavine njegov strašni baritus'*# — ušutješe kao 
posramljeni, shvativši zacijelo da je bolje ne upuštati se ni u kakav 
posao s personalom te sorte. Djeca su ostali dio noći izvrsno 
spavala, pa su krenula na put tek kad je svanulo. 

Ali sada započeše opet brige za Stasija. Ponajprije opazi da 
putuju polagano i da neće moći na dan prevaliti više od desetak 
kilometara. Odmičući tako mogli bi doduše za mjesec dana stići do 
granice Abesinije, ali budući da je Stasio odlučio da se u svemu drži 
Lindeova savjeta, a Linde je odlučno tvrdio da neće moći prodrijeti u 
Abesiniju, preostao im je samo put prema oceanu. Ali do oceana je 
prema računu Švicarca bilo preko tisuću kilometara i to u ravnom 
smjeru, jer je do Mombasse, koja leži više prema jugu, bila još dalje. 
Zato bi cijeli put morao trajati preko tri mjeseca. Stasio je sa strahom 
mislio da su to tri mjeseca znoja, napora i opasnosti od crnačkih 
plemena, na koja su mogli naići. Bili su još u pustom kraju, iz kojega 
pučanstvo istjeraše boginje i glasovi o racijama derviša, ali Afrika je 
uopće dosta napučena, pa su prije ili kasnije morali doći u kraj u 
kojem obitavaju nepoznata plemena pod vladavinom, kako to obično 
biva, divljih i okrutnih kraljića. Nije bilo lako iz takvog škripca iznijeti 
slobodu i živu glavu. 

Stasio je naprosto računao na to da će, ako naiđu na narod \Va- 
hima, izvježbati nekoliko desetaka ratnika u pucanju, a onda će ih uz 
velika obećanja nagovoriti da ga prate do oceana. Ali Kali nije imao 
ni pojma gdje prebivaju Wa-hima, a Linde, koji je o njima nešto čuo, 
također nije mogao ni pokazati put do njih, ni točno označiti mjesto 
koje oni nastanjuju. Linde je spomenuo neko veliko jezero, za koje je 
znao samo po pripovijedanju, a Kali je pod sigurno tvrdio da s jedne 


strane toga jezera, koje je zvao Bassa-Narok, žive Wa-hima, a s 
druge Samburu. Stasija je zabrinjavalo što se to jezero nije ni riječju 
spominjalo u zemljopisu Afrike, koju su u školi u Port Saidu vrlo 
temeljito učili. Da mu je samo Kali to govorio, mislio bi da je to 
Victoria-Nyanza, ali se nije mogao u tome buniti Linde, koji je dolazio 
baš s Victorijine strane prema sjeveru uz planine Karamoyo, pa je po 
vijestima, što ih je dobivao od žitelja tih planina, zaključio da to 
tajanstveno jezero leži dalje na istok i sjever. Stasio nije znao što da 
o svemu tome misli, a povrh svega se bojao da neće uopće pogoditi 
put do jezera ni do Wa-hima. Bojao se također divljih plemena, 
džungle bez vode, neprohodnih planina, muhe tse-tse, koja ubija 
životinje, bojao se bolesti spavanja, Nelline groznice, žege, i tog 
beskrajnog prostora što ih je još dijelio od oceana. 

Ali kad ostaviše Lindeovu planinu, nije preostalo drugo nego 
samo ići naprijed, neprestano na istok, i na istok. Linde je doduše 
kazivao da taj put nadilazi snage čak i iskusnoga i energičnog 
putnika, ali Stasio je već mnogo iskusio, a što se tiče energije, 
odlučio je da smogne toliko spretnosti koliko bude potrebno, jer se 
sada radilo o Nelli. Međutim je trebalo štedjeti snagu djevojčice, pa 
zato odluči da putuje samo od šest sati izjutra do deset prije 
podneva, a drugi dio od tri sata do šest sati navečer, to jest do 
zalaza sunca, da putuje samo ako na prvoj postaji ne bude vode. 

Ali na vodu su nailazili svuda, jer su kiše za vrijeme massike vrlo 
obilno padale. Jezerca, što su se načinila od pljuska u dolinama, bila 
su još puna, a s planina su tekli gdjegdje potoci, noseći kristalnu i 
hladnu vodu, koja je bila izvrsna i u isto vrijeme posve bezopasna za 
kupanje, budući da krokodili žive samo u većim vodama, u kojima 
ima dosta riba, kojima se oni uglavnom hrane. 

Stasio ipak nije dopuštao djevojčici da pije nekuhanu vodu, 
mada je od Lindea baštinio izvrsnu cjediljku, koja je uvijek 
zadivljavala Kalija i Meu svojim djelovanjem. Oni, videći da cjediljka 
zamočena u mutnu bjeličastu vodu propušta u posudu samo čistu i 
prozirnu, znali bi se valjati od smijeha i pljeskati se po koljenima u 
znak čuda i radosti. Uopće je put bio spočetka lak. Od Lindea su 
baštinili veliku množinu kave, čaja, šećera, bujona, raznih konzervi i 
svakovrsnih ljekarija. Stasio nije morao zalihu štedjeti, jer je bilo 
svega više nego što su mogli ponijeti. Nije nedostajalo različitog 


oruđa, oružja i raketa, koje su mogle biti od velike koristi, ako se 
sukobe s crncima. Kraj je bio bogat; zvjeradi, dakle i svježeg mesa, 
svuda u izobilju. Voća također. Gdjegdje su po nizinama nailazili na 
blata, ali bila su još pokrita vodom, pa nisu trovala zrak štetnim 
parama. Na uzvisinama nije uopće bilo moskita, koji prenose 
groznicu u krv. Žega je poslije deset sati bila doduše nesnosna, ali 
su se mali putnici za vrijeme takozvanih "bijelih sati" zadržavali u 
dubokoj hladovini velikoga drveća, kroz koje nije prodirala ni jedna 
sunčana zraka. Zdravlje je izvrsno služilo Nellu, Stasija i crnce. 


38. Poglavlje 


Petoga dana jahao je Stasio s Nellom na Kingu, jer su stigli na 
Široki pojas bagremova, što su rasli tako gusto da su konji mogli ići 
samo tragom što ga je utirao slon. Bilo je rano, jutro sjajno i rosno. 
Djeca su razgovarala o putu i o tome da ih svaki dan nosi ipak bliže 
k oceanu i k roditeljima, za kojima nisu prestali čeznuti. To je, otkako 
su bili oteti iz Fajuma, bio neiscrpni predmet svih razgovora, koji su 
ih uvijek ganuli do suza. | uvijek su jesto ponavljali: tatice misle da 
oni više ne žive ili da su se zauvijek izgubili — i obojica se žaloste, pa 
iako nemaju mnogo nade, šalju Arape u Kartum po glasove, a djeca 
su evo već daleko, ne samo od Kartuma, već i od Fašođe, pa će za 
pet dana biti još dalje — a onda opet još dalje, dok napokon ne stignu 
do oceana, ili još prije toga do nekih mjesta odakle će moći poslati 
brzojav. Jedina osoba u cijeloj karavani koja je znala što ih još čeka 
bio je Stasio, dok je Nella bila najdublje uvjerena da nema takve 
stvari na svijetu koju ne bi mogao izvršiti "Steso", i bila je posve 
sigurna da će je dovesti do morskoga žala. Više je puta, hrleći pred 
događajima, zamišljala u svojoj maloj glavici što li će biti kad stigne 
prvi glas o njima i cvrkućući kao ptičica pričala bi o tome Stasiju. 

— Sjede — kazivala bi — tatice u Port Saidu i plaču, a uto dolazi 
"boy" s brzojavom. Što je to? Moj ili tvoj tatica otvara, gleda potpis i 
čita: "Stasio i Nella." O, kako će se obradovati! Kako će poskočiti i 
poći nam u susret! To će biti veselje u cijeloj kući — i tatice će se 
obradovati i svi će se radovati — tebe će hvaliti, i doći će, i ja ću 
čvrsto zagrliti taticu oko vrata, i onda ćemo biti uvijek zajedno... i... 

| svršilo bi se tako da joj se bradica stala tresti, male joj se očice 
pretvoriše u dva vodoskoka, a napokon bi naslonila glavu Stasiju na 
rame i plakala bi u isti čas od tuge, čežnje i radosti na misao 


budućega sastanka. A Stasio je leteći maštom u budućnost pogađao 
da će otac biti na njega ponosan, da će mu reći: "Iskazao si se, kako 
Poljaku dolikuje" — i spopalo bi ga silno ganuće, a u srcu bi mu se 
rodila čežnja, ushit i kao čelik čvrsta odvažnost. "Moram", govorio je 
u sebi, "spasiti Nellu, moram doživjeti taj čas." | tada bi mu se 
također činilo da nema takvih opasnosti koje ne bi on mogao 
svladati, niti takvih zapreka koje ne bi mogao maknuti. 

No do konačne je pobjede bilo još daleko. U međuvremenu su 
se provlačili kroz bagremov gaj. Dugačke su bodljike toga drveća 
sjekle čak i na Kingovoj koži bjelkaste pruge. Napokon se gaj 
prorijedio, a kroz granje porazbacanog drveća vidjela se dalje zelena 
džungla. Stasio se, bez obzira na veliku žegu, izvuče iz palankina i 
sjedne slonu na vrat da osmotri nema li na obzorju kakvih stada 
antilopa ili zebra, jer je bio odlučio obnoviti zalihu mesa. 

S desne strane ugleda maleno stado arijela, a među njima dva 
noja, ali kad prođoše kraj zadnje grupe drveća i kad slon krenu 
nalijevo, udari drugi prizor dječaku u oči: — na udaljenosti od pola 
kilometra ugleda prostrano polje manioka, a kraj polja nekoliko crnih 
likova, po svoj prilici zaposlenih poljskim radom. 

— Crnci! — uzvikne obrativši se Nelli. 

| srce mu stade nemirno udarati. Časak se kolebao, ne bi li se 
vratio i sakrio među bagremima, ali se sjeti da će u napučenom kraju 
morati prije ili kasnije naići na žitelje i s njima stupiti u dodir i da će 
od toga, kako će se razviti te veze, ovisiti možda i sudbina čitavoga 
puta, pa nakon kratkoga razmišljanja upravi slona prema polju. U isti 
se čas približi Kali i pokazujući rukom na grupu drveća reče: 

— Veliki gospodaru, eno tamo je cnačko selo, a ovdje rade žene 
oko manioka. Da pođem Kk njima? 

— Poći ćemo skupa — odgovori Stasio — a onda ćeš im reći da 
dolazimo kao prijatelji. 

— Znam, gospodaru, što ću im reći — uzvikne mladi crnac s 
velikim pouzdanjem u samoga sebe. 

| potjeravši konja prema zaposlenima, stavi ruke uz usta i stane 
vikati: 

— Yambo, he! Yambo sana! 

Na taj se glas trgoše žene zaposlene okopavanjem manioka i 
stadoše kao ukopane, ali to je trajalo samo dok okom trepneš, jer 


tren nakon toga stadoše vrišteći bježati prema onom drveću među 
kojim se skrivalo selo i odbaciše u strahu motike i pletene torbe. Mali 
se saputnici približavahu polako i mirno. U gustišu se oglasi zavijanje 
nekoliko stotina glasova, a zatim nastade tišina. Prekide je napokon 
muklo, ali jako bubnjanje, koje nije ni kasnije prestalo niti jedan čas. 

To je zacijelo bio poziv ratnika u boj, jer ih se preko tri stotine 
naglo pojavi iz gustiša. Svi se postaviše u dugi red pred seocetom. 
Stasio zaustavi Kinga na udaljenosti od sto koraka i stade ih 
promatrati. Sunce je obasjavalo njihove skladne likove, široka prsa i 
jake ruke. Bili su oboružani lukovima i kopljima. Oko bedara su imali 
kratke suknjice od vrijesaka, a neki i od majmunske kože. Glave im 
je resilo perje nojeva, papiga ili velike vlasulje oderane s lubanja 
pavijana. Izgledali su ratoborno i strašno, ali stajali su nepomično i 
šuteći, jer nije bilo kraja njihovu čuđenju, koje je potisnulo želju za 
ratovanjem. Sve su oči bile uprte u Kinga, u bijeli palankin i u 
bijeloga dječaka, koji je sjedio slonu na vratu. 

A ipak nije bio slon za njih neobična životinja. Naprotiv! Živjeli su 
oni pod neprekidnim nasiljem slonova, koji su svojim čoporima znali 
noću uništiti njihova polja manioka, nasade banana i palmi dum. 
Budući da koplja i strijele nisu probijali slonovu kožu, borili su se 
bijedni crnci protiv štetočina pomoću vatre, vike, oponašanja 
pijetlova glasa, kopanja jama i pravljenja zamki od debala. Ali to, da 
bi slon postao čovjekov rob i da dopušta da mu čovjek sjedi na vratu, 
to nitko još od njih nije vidio i nijedan nije mogao shvatiti. Prizor, što 
su ga imali pred sobom, tako je jako nadmašivao sve njihovo 
shvaćanje i maštu da sami nisu znali što bi učinili: — da se bore ili da 
bježe kud ih noge ponesu, pa ma sve stavili u ruke sudbini. 
Nesigurni, prestrašeni i začuđeni samo su šaptali jedan drugome: 

— O, majko, kakvi to stvorovi dolaze k nama i što nas čeka od 
njihove ruke? 
koplje, stade na stremena i poče vikati: 

— Ljudi, ljudi! Slušajte glas Kalija, sina Fumbe, moćnoga kralja 
Wa-hima iznad obala Bassa-Naroko, slušajte, slušajte! I razumijte 
njegov glas, pazite na svaku njegovu riječ. 

— Razumijemo! — oglasi se odgovor iz tristo grla. 

— Nek stupi naprijed vaš kralj, nek rekne svoje ime i neka otvori 


uši i usta da bolje čuje. 

— M'Rua! M'Rua! - stadoše zazivati mnogi glasovi. M'Rua 
iskorakne pred red, ali ne više od tri koraka. Bio je to već stari crnac, 
visok i čvrsto građen, ali očito mu prevelika smionost nije bila jaka 
strana, jer su listovi tako drhtali pod njim da je morao zabosti oštricu 
koplja u zemlju i nasloniti se na držak da ostane na nogama. 

Po njegovom primjeru zabodoše i drugi ratnici svoja koplja u 
zemlju, u znak da žele mirno saslušati riječi pridošlice. 

— M'Ruo i vi, ljudi M'Ruini! Čuli ste da vam govori sin kralja Wa- 
hima, čije krave tako gusto pokrivaju gore oko Bassa-Narok kao što 
mravi pokrivaju tijelo ubijene žirafe. I što veli Kali, sin kralja VWVa- 
hima? Evo vam navješćuje veliku i sretnu novost, da u vaše selo 
dolazi — dobro Mzimu"! 

Zatim vikne još glasnije: 

— Tako je. Dobro Mzimu! Ooo! 

Po tišini koja nastade moglo se zaključiti kako su jak dojam 
izazvale Kalijeve riječi. Ustalasao se val ratnika, jer se jedni, gonjeni 
znatiželjom, maknuše za nekoliko koraka naprijed, a drugi 
uzmaknuše od straha. M'Rua se objeručke nasloni na koplje — i neko 
je vrijeme trajala gluha tišina. Tek malo poslije prođe redovima šapat 
i pojedini glasovi stadoše ponavljati: "Mzimu! Mzimu!", a gdjegdje se 
oglasiše uzvici "Yancig, yancig!", izričući u isti mah i počasti 
pozdrav. Ali Kalijev glas zavlada opet nad šapatom i uzvicima: 

— Gledajte i veselite se! Eno dobro Mzimu sjedi tamo u bijeloj 
kolibi na leđima velikoga slona, a veliki ga slon sluša kao što rob 
sluša gospodara i kao što dijete sluša majku. O! Ni vaši oči, ni vi ne 
vidjeste ništa tome slično... 

— Ne vidjesmo! Yancig, vancig...! 

| oči svih ratnika upriješe se u kolibu, odnosno u palankin. A Kali 
pripovijedaše o dobrom Mzimu ovako dalje i potpuno iskreno: 

— Slušajte! Slušajte! Dobro Mzimu ide na slonu na onu stranu 
gdje se sunce diže iza planina iz vode; tamo će dobro Mzimu reći 
Velikom Duhu da vam pošalje oblake, a ti će oblaci za vrijeme suše 
polijevati kišom vaš proso, vaš maniok, vaše banane i travu u 
džungli, da imate mnogo hrane, da vaše krave imaju dobru pašu i da 
daju gusto i masno mlijeko. Želite li mnogo hrane i mlijeka, o, ljudi! 

— He! Želimo, želimo! 


— ... I dobro će Mzimu reći Velikom Duhu da vam pošalje vjetar, 
koji će otpuhati iz vašega sela onu bolest, koja pretvara tijelo u saće 
meda. Želite li da je otpuše, o ljudi? 

— He! Ne je otpuše! 

— ... Veliki će vas Duh na molbu dobroga Mzimu, obraniti od 
napada, od ropstva i od štete po vašim poljima... od lava i od 
pantere, od zmije i od skakavaca... 

— Neka učini tako...! 

— Slušajte zato još dalje i gledajte tko sjedi pred kolibom među 
ušima strašnoga slona! Tamo vam sjedi Bvana-Kubva - bijeli 
gospodar — velik i moćan. Njega se boji i slon... 

— He! 

— ... Koji drži u rukama grom i njime ubija zle ljude... 

— He! 

— ... Koji ubija lavove... 

— He! 

— ... Koji pušta vatrene zmije... 

— He! 

— ... Koji krši klisure... 

— He! 

— ... Koji vam ipak neće ništa nažao učiniti, ako iskažete 
poštovanje dobrom Mzimu! 

— Yancig! Vancig! 

— | ako mu donesete suhoga brašna od banana, kokošjih jaja, 
svježega mlijeka i meda. 

— Yancig! Yancig! 

— Približite se dakle i padnite ničice pred dobrim Mzimu! 

Maknu se M'Rua, a maknuše se i njegovi ratnici ne prestajući 
"vancigovati" ni časka. Približiše se nekoliko koraka, ali su stupali 
oprezno, jer ih je sputavao korak, te praznovjerni strah pred Mzimu i 
obični strah pred slonom. Nanovo ih preplaši Saba, kad ga ugledaše, 
jer su mislili da je to vobo, to jest veliki žuti leopard, koji u onim 
zemljama živi, a prebiva i u južnoj Abesiniji. Voba se urođenici boje 
više nego lava, jer voli ljudsko meso više od ikoje zvijeri, i 
nečuvenom drskošću napada i na oružane muškarce. Ali se umiriše, 
videći da mali trbušasti crnac drži groznoga voba na uzici. Tim su 
više cijenili snagu dobroga Mzimu, kao i bijeloga gospodara, i 


gledajući čas slona a čas Sabu, šaputali su jedan drugome: "Ako su 
začarali čak i voba, tko će mu se oduprijeti na svijetu?" Ali 
najsvečaniji je čas nastupio tek kad se Stasio, okrenuvši se Nelli, 
ponajprije duboko naklonio, a zatim razastro stijene palankina, koje 
su bile načinjene kao zastori — i pred očima se skupljenih pojavi 
dobro Mzimu. M'Rua i svi ratnici padoše ničice i stadoše bojažljivo, 
ali lakomo gledati na dobro božanstvo. Nitko se nije usudio ni 
maknuti, a tim veći strah zaokupi sva srca kad je King, bilo na 
Stasiovu zapovijed, bilo od svoje volje, dignuo rilo uvis i snažno 
zariknuo, a za njegovim se primjerom povede Saba, oglasivši se 
najdubljim basom što ga je smogao. Tada se iz svih prsiju ote 
ponizni jauk: "Aka! Aka! Aka!" — i tako je to trajalo sve dok nije opet 
progovorio Kali: 

— O, M'Ruo, i vi djeco M'Ruina! Iskazali ste čast dobromu 
Mzimu, ustanite dakle i napunite njime oči svoje, jer tko to učini, bit 
će blagoslovljen od Velikoga Duha. Otjerajte strah iz prsiju i iz trbuha 
Vaših, i znajte da se tamo, gdje boravi dobro Mzimu, ne može proliti 
ljudska krv. 

Na te riječi, a osobito na izjavu da pred dobrim MZimu ne može 
nikoga snaći smrt, digne se M'Rua, a za njim drugi ratnici i stadoše 
bojažljivo, ali lakomo gledati dobro božanstvo. Morali bi priznati, kad 
bi ih po drugi put zapitao Kali, da ni oci njihovi, a ni oni sami ne 
vidješe još nikada ništa tomu slično. Oči su im naime bile navikle na 
nakazne likove idola, načinjene od drveta i od vlaknastih kokosovih 
oraha, a sada eto stoji pred njima na slonovim leđima svijetlo malo 
božanstvo, blago, slatko i nasmješeno, slično bijeloj ptici, a u isti 
mah i bijelom cvijetu. | prođe ih strah; prsa slobodnije odahnuše, 
debele im se usne stadoše smiješiti, a ruke se počeše nehotice 
pružati prema krasnoj pojavi. 

— O, yancig, yancig! 

No Stasio, koji je na sve najbudnije pazio, zamijeti da je jedan 
crnac, pokrit šiljastom kapom od štakorove kože, nakon zadnjih 
Kalijevih riječi izmaknuo iz reda i pužući kao zmija pošao prema 
osamljenoj kolibi, koja je postrance stajala iza ograde, ali je bila 
također okružena visokim koljem, svezanim povijušama. 

Dotle dobro Mzimu, mada je bilo u neprilici zbog uloge 
božanstva, na Stasiov nagovor ispruži svoju malu ručicu i stade 


pozdravljati crnce. Crni su ratnici veselo pratili očima svaku kretnju te 
male ruke, duboko vjerujući da su u tome moćne čini koje će ih 
obraniti i osigurati protiv svakovrsnih nevolja. Neki su govorili, 
udarajući se u prsa i po bedrima: "O, majko! Sada će nam tek biti 
dobro — nama i kravama našim!", a M'Rua, posve osokoljen, približi 
se slonu, pokloni se još jednom dobrom Mzimu, a zatim naklonivši 
se Stasiju, progovori ovako: 

— Hoće li veliki gospodar, koji vodi na slonu bijelo božanstvo, 
htjeti pojesti komadić M'Rue i hoće li pristati na to da M'Rua pojede 
komadić njega i da budu braća, među kojima nema laži ni izdajstva? 

Kali odmah prevede te riječi, ali na Stasiovom licu je pisalo da 
on nema ni najmanje volje na "komadić" M'Rue. Zato Kali reče 
starom crncu: 

— O, M'Ruo! Zar zbilja misliš da bijeli gospodar, tako moćan, 
kojega se boji slon, koji ima u ruci grom, koji ubija lavove, kojemu 
vobo maše repom, koji ispušta ognjene zmije i lomi pećine, da se on, 
velim, može bratimiti krvlju s bilo kakvim kraljem? Pomisli, o M'Ruo, 
ne bi li ga Veliki Duh kaznio za drskost i nije li za tebe dosta dično 
ako pojedeš komadić Kalija, sina Fumbe, vladara Wa-hima i ako 
Kali, sin Fumbe, pojede komadić tebe? 

— Zar ti nisi rob? — zapita M'Rua. 

— Veliki gospodar nije oteo Kalija, niti ga je kupio, već mu je 
samo spasio život. Zato Kali vodi dobro Mzimu i gospodara u zemlju 
\WVa-hima, da Wa-himi i Fumba iskažu njima čast i da im dadu velike 
darove. 

— Neka dakle bude kako veliš i neka M'Rua pojede komadić 
Kalija, a Kali komadić M'Rue. 

— Neka bude tako! — ponoviše ratnici. — Gdje je čarobnjak? — 
zapita kralj. 

— Gdje je čarobnjak? Gdje je Kamba? — stadoše zvati 
mnogobrojni glasovi. 

Uto se dogodi nešto što je posve moglo promijeniti situaciju, 
poremetiti prijateljske odnose i učiniti crnce neprijateljima netom 
nadošlih gostiju. Iz kolibe, što je postrance stajala i bila okružena 
posebnim koljem, odjednom dopre paklenska buka. Kao da riče lav 
ili da grmi, kao da bubnja bubanj ili da se smije hijena, zavija vuk ili 
kao da strašno škripe zarđali gvozdeni stožeri na vratima. King, 


čuvši te grozne glasove, stade rikati, Saba lajati, magarac, na 
kojemu je sjedio Nasibu, njakati. Ratnici skočiše kao popareni i 
povadiše koplja iz zemlje. Nastade strka. Do Stasiovih ušiju 
dopriješe uznemireni poklici: "Naše Mzimu! Naše Mzimu!" 
Poštovanje i naklonost s kojima su gledali na došljake, izgubiše se u 
jednom časku. Oči divljaka stadoše bacati sumnjive i neprijateljske 
poglede. 

Stade se javljati među svjetinom žamor, a grozna je buka u 
samotnoj kolibi rasla sve više. Kali se prestraši i primaknuvši se brzo 
Stasiju stade govoriti od uzbuđenja isprekidanim glasom: 

— Gospodaru, čarobnjak je probudio zločesto Mzimu, koje se 
boji da će izostati žrtve i zato riče od srdžbe. Umiri, gospodaru, 
čarobnjaka i zločesto Mzimu velikim darovima, jer će inače ovi ljudi 
ustati protiv nas. 

— Da ih umirim? — zapita Stasio. 

I naglo ga obuze gnjev na lukavstvo i gramzljivost čarobnjaka, a 
neočekivana opasnost uzbudi ga do dna duše. Njegovo opaljeno lice 
promijenilo se upravo onako kao onda kad je ustrijelio Gebhra, 
Kamisa i dvojicu beduina. Oči mu zasjaše neprijateljski, usne i 
pesnice se stegoše, a obrazi problijedješe. 

— Ah, umirit ću ih! — reče. 

| bez promišljanja potjera slona prema kolibi. Kali, ne želeći 
ostati sam među crncima, pođe za njim. Iz divljih se prsiju ratnika ote 
krik — ne zna se, da li od straha ili od bijesa, ali prije nego što su 
došli k svijesti, tresne i svali se pod pritiskom slonove glave kolje, a 
zatim se rasuše glineni zidovi kolibe i krov uz prašinu poleti u zrak, a 
malo zatim ugleda M'Rua i njegovi ljudi crno rilo podignuto uvis, a na 
kraju surle — čarobnjaka Kambu. 

A Stasio, opazivši na tlu veliki bubanj, načinjen od debla 
istruloga drveta i prevučen majmunskom kožom, zapovjedi Kaliju da 
mu ga dohvati i vrativši se stade pred začuđenim ratnicima. 

— Ljudi — reče iz sveg glasa — to ne riče vaše Mzimu, to ova 
hulja udara po bubnju da od vas izmami darove, a vi se bojite kao 
djeca! 

Rekavši to uhvati za konac provučen kroz osušenu kožu na 
bubnju i poče ga iz sve snage okretati. Isti se glasovi, koji su malo 
prije tako prenerazili crnce, razlegoše, sada još i strašnije, jer ih nisu 


gušili zidovi kolibe. 

— O, kako je glup M'Rua i njegova djeca! — uzvikne Kali 

Stasio mu pruži bubanj, a Kali stade lupati po njemu tako 
Žestoko da se neko vrijeme nije ni jedna riječ mogla čuti. A kad se 
napokon izdovoljio, baci bubanj M'Rui pred noge: 

— Ovo je vaše Mzimu! — poviče smijući se iz sve snage. Zatim 
stade, uobičajenim kod crnaca obiljem riječi, govoriti ratnicima ne 
štedeći poruga za njih i za M'Ruu. Izjavi im, pokazujući na Kambu, 
da ih je "onaj zlikovac u kapi od štakora" varao kroz mnogo kišnih i 
suhih godina, a oni su ga hranili grahom, jarićima i medom. Ima li 
igdje na svijetu glupljega kralja i naroda? Vjerovali su u moć staroga 
varalice i u njegove čarolije, pa neka sada pogledaju kako taj veliki 
čarobnjak visi na slonovoj surli i viče: "Aka!", da izazove smilovanje 
bijeloga gospodara. Gdje mu je moć? Gdje su mu čarolije? Zašto 
sada ne rikne zlo Mzimu u njegovu obranu? Ah, što je to, to njihovo 
Mzimu? Komad majmunske kože i komad istruloga debla koje će 
razgaziti slon! Kod Wa-hima se ni žene ni djeca ne bi bojali takvoga 
Mzimu, a boji ga se M'Rua i njegovi ljudi. Jedno je samo pravo 
Mzimu i jedan je pravi veliki i moćni gospodar — njemu neka iskažu 
čast i nek donesu što više darova, jer će inače navaliti na njih 
nedaće, za koje nisu dosad ni čuli. 

Crncima nisu trebale te riječi, jer je već to što se čarobnjak 
skupa sa svojim zločestim MZimu pokazao tako nečuveno slabiji od 
novoga bijelog božanstva, posve dostajalo da ga ostave i prezru. 
Stadoše zato nanovo "vancigovati", još pokornije i Žurnije. A kako su 
se ljutili sami na sebe, što su Kambi kroz toliko godina dopuštali da 
ih vara, htjedoše ga bez odlaganja ubiti. Sam M'Rua zamoli Stasija 
da dopusti da ga svežu i zatvore, dok ne smisle dosta okrutnu smrt 
za njega. No Nella ipak odluči da mu pokloni život, a budući da je 
Kali navijestio da se ne može proliti judska krv tamo gdje boravi 
dobro Mzimu, dozvoli Stasio da istjeraju nesretnoga čarobnjaka iz 
sela. 

Kamba, koji se bojao da će umrijeti u najtežim mukama, pade 
ničice pred dobrim Mzimu i jecajući zahvaljivaše mu za spas. | otad 
nije više ništa remetilo svečanost. Iza kolja prosuše se žene i djeca, 
jer se glas o dolasku neobičnih gostiju raznio po cijelom selu i želja 
da vide bijeloga Mzimu nadvladala je strah. Stasio i Nella vidješe prvi 


put naselje pravih divljaka, do kojih ne dopriješe ni Arapi. Odijelo se 
tih crnaca sastojalo samo od vrijesaka ili od koža, svezanih oko 
bedara; svi su bili tetovirani. Muškarci su imali, kao i žene, 
probušene uši, a u otvorima komadiće drveta ili kostiju, tako velikih 
da su im rastegnute usne resice sezale do ramena. Na donjoj su 
usni nosili "pelele", to jest drvene ili koštane obruče, velike kao dno 
šalice. Ugledniji ratnici i njihove žene imali su oko vrata ogrlice od 
željezne ili mjedene žice, tako visoke i tako ukočene da su jedva 
mogli micati glavom. 

Zacijelo su pripadali plemenu Šilluka, koje se prostire daleko na 
istok, jer su Kali i Mea potpuno razumijevali njihov govor, a Stasio 
samo napola. Nisu ipak imali tako dugačke noge kao njihovi srodnici 
što prebivaju uz rukavce Nila; bili su širi u ramenima, nižega rasta i 
uopće nisu tako nalikovali na ptice što gaze po vodi. Djeca su 
izgledala kao male buhe i neiznakažena još od "pelele" bila su puno 
ljepša od svojih starijih. 

Žene, nagledavši se najprije izdaleka dobroga Mzimu, stadoše 
se natjecati s ratnicima tko će više donijeti darova, koji su se 
sastojali od jarića, kokoši, jaja, crnoga graha i piva od prosa. To je 
sve dotle trajalo dok nije Stasio zaustavio taj priliv namirnica, a 
budući da je to obilno platio ogrlicama i šarenim platnom, a Nella 
porazdavala djeci nekoliko ogledalaca što su ih baštinili od Lindea, 
zavlada u cijelom selu neizmjerna radost, a i oko šatora, pod koji se 
skloniše mali putnici, razlijegali su se neprestano veseli i ushićeni 
usklici. Zatim odigraše ratnici u čast gostiju ratni ples i izvedoše 
tobožnju bitku, a napokon prijeđoše na bratimljenje Kalija i M'Rue. 

Budući da nije bilo Kambe, koji je bezuvjetno bio potreban za taj 
obred, zastupao ga je stari crnac, koji je dobro znao zaklinjanja. 
Ubivši jare, izvadi iz njega jetra i razdijeli ih na nekoliko ovećih 
komada, zatim stade vrtjeti rukom i nogom nekakav kolovrat i 
gledajući čas Kalija, a čas M'Ruu, reče svečanim glasom: 

— Kali, sine Fumbin, želiš li pojesti komadić M'Rue, sina M'Kulija 
— ati M'Rue, sine M'Kulija, želiš li pojesti komadić Kalija, sina 
Fumbina? 

— Želimo! — oglasiše se buduća braća. 

— Želite li da srce Kalijeve bude srce M'Ruino, a srce M'Ruino 
srce Kalijevo? 


— Želimo. 

— | ruke i koplja i krave? 

— | krave! 

— | sve što svaki od vas ima ili bude imao? 

— Što ima i što bude imao! 

— | da ne bude među vama laži, ni izdajstva, ni mržnje? 

— Ni mržnje. 

— | da jedan nikada ne okrade drugoga? 

— Nikada! 

— | da budete braća? 

— Da. 

Kolovrat se sve brže okretao. Naokolo skupljeni ratnici pratili su 
njegovo kretanje sve pažljivije. 

— Jao! — poviče stari crnac. — Ali ako jedan od vas slaže 
drugoga, ako ga izda, ako ga okrade, ako ga otruje, ako ga ubije, 
nek bude proklet! 

— Nek bude proklet! — ponoviše svi ratnici. 

— A ako je lažljivac i ako snuje izdajstvo, neka ne proguta krvi 
svoga brata i neka je pred našim očima ispljune. 

— Oh, pred našim očima! 

— | neka umre! 

— Neka ga razdere vobo! 

— Vobo! 

— Ili lav! 

— Ili lav! 

— Neka ga pogazi slon, i nosorog, i bivol. 

— O, i bivol! — ponovi zbor. 

— | neka ga ujede zmija! 

— Zmija. 

— A jezik nek mu pocrni! 

— Pocrni. 

— A oči nek mu propadnu u dno glave! 

— U dno glave. 

— | neka hoda stopalima uvis! 

— Ha! Stopalima uvis. 

Ne samo Stasio, već je i Kali grizao usne, da ne prasne u 
smijeh, dok su se ponavljala sve groznija zaklinjanja, a kolovrat se 


tako brzo vrtio da oči nisu mogle stići njegovo okretanje. To je tako 
trajalo sve dok stari crnac nije posve smalaksao. 

Tada sjedne na Zemlju i neko je vrijeme kimao glavom na obje 
strane i šutio. Malo se kasnije ipak digne pa uzevši nož, proreže 
njime kožu na Kalijevoj ruci i namočivši njegovom krvlju komadić 
jarećih jetara postavi ga u usta M'Rui, a drugi komadić, namočen u 
kraljevoj krvi, u usta Kaliju. Obojica progutaše tako brzo da im 
grkljani zadrhtaše, a oči iskočiše, zatim se uhvatiše za ruke u znak 
vjernog i vječnog prijateljstva. A ratnici stadoše veselo vikati: 

— Obojica su progutala, ni jedan nije ispljunuo, znači da su 
iskreni i da nema izdajstva među njima! 

Stasio je zahvaljivao Kaliju u duhu što ga je u tom obredu 
zastupao, jer je osjećao, da bi gutajući "komadić M'Rue", bez sumnje 
pružio dokaz neiskrenosti i izdajstva. Od toga časa nije malim 
putnicima doista prijetila od divljaka nikakva opasnost niti kakav 
nenadani napad, već ih je, naprotiv, okružilo najveće gostoljublje i 
skoro božansko poštovanje. To je poštovanje bilo još veće kad je 
Stasio, pogledavši kako je jako pala živa u termometru naslijeđenom 
od Lindea, navijestio da će biti kiše i kad je kiša još istoga dana tako 
obilno pala kao da ja massika, koja je već davno prošla, pa sada kao 
da je htjela ostatke svoje zalihe istresti na zemlju. Crnci su bili 
uvjereni da im je dobro Mzimu darovalo taj pljusak i njihova 
zahvalnost Nelli nije imala granica. Stasio se šalio s njom da će, 
budući da je postala crnačko božanstvo, krenuti sada dalje na put 
sam, a nju da će ostaviti u M'Ruinom selu, gdje će crnci sagraditi za 
nju kapelicu od slonovače i donositi joj graha i banana. 

Ali Nella je bila tako sigurna u njega da mu je, uspevši se na 
prstiće, šapnula po svom običaju na uho samo dvije riječi: "Nećeš 
ostaviti" — a zatim stane skakutati od veselja govoreći da će cijeli put 
do Oceana proći lako i brzo kad su crnci tako dobri. Događalo se to 
pred šatorom i pred svjetinom pa stari M'Rua, videći kako skakuće 
Mzimu, stade smjesta također poskakivati, koliko je više mogao na 
svojim krivim nogama, uvjeren da time iskazuje svoju pobožnost. Za 
njegovim se primjerom povedoše ostali dostojanstvenici, za njima 
ratnici, za ovima žene i djeca; riječju cijelo je selo neko vrijeme tako 
skakalo kao da su svi šenuli pameću. 

Stasiju se tako svidi taj prizor, što ga je dalo božanstvo, da se 


sve valjao od smijeha. Ali u noći je učinio pravu i trajnu uslugu 
pobožnome kralju i njegovim podanicima, jer je, kad su slonovi 
napali nasade banana, pojahao prema njima na Kingu i bacio među 
stado nekoliko raketa. Strah što ga prouzročiše "ognjene zmije" 
premašio je i njegovo očekivanje. Ogromne životinje u mahnitom 
strahu napuniše cijelu džunglu rikom i topotom, a bježeći nasumce 
prebacivale su se i gazile jedna drugu. Jaki je King vrlo voljko 
progonio drugove što su bježali, ne štedeći udarcima surlom i 
kljovama. Nakon takve su noći mogli biti sigurni da se dugo vremena 
neće ni jedan slon javiti u nasadima banana i palmi dum, koje su 
pripadale M'Ruinom selu. 

U selu je vladalo veliko veselje i crnci su cijelu noć proveli 
plešući, pijući proseno pivo i palmino vino. Kali je ipak saznao od njih 
mnogo važnih stvari, jer se pokazalo da su neki čuli za neku veliku 
Vodu, koja se nalazi na istoku i koja je okružena planinama. Za 
Stasija je to bio dokaz da ono jezero o kojem nije u zemljopisu učio 
zaista postoji, a drugo, da će idući odabranim smjerom, napokon 
naići na narod Wa-hima. Zaključujući po tome što se Mein i Kalijev 
govor nije razlikovao od govora M'Ruina, uvjerio se da je naziv Wa- 
hima po svoj prilici neko mjesno ime i da narodi, što prebivaju uz 
obale Bassa-Narok pripadaju velikom plemenu Šilluka, koje počinje 
uz Nil, a proteže se ne zna se koliko daleko na istok'25. 


39. Poglavlje 


Cijelo je pučanstvo daleko otpratilo dobro Mzimu opraštajući se 
sa suzama u očima i moleći nametljivo da se udostoji kadgod doći k 
M'Rui i sjećati se njegovog naroda. Stasio se časak kolebao ne bi li 
uputio crnce na klanac, gdje je spremio onu robu i živež nakon 
Lindeove smrti, što nije u nestašici nosača mogao ponijeti sa sobom, 
ali pomislivši da bi toliko blago moglo među njima izazvati zavist i 
trvenje, probuditi lakomost i pomutiti mir njihova života, okani se te 
zamisli, pa im umjesto toga ustrijeli velikoga bivola i ostavi im 
njegovo meso za oproštajnu gozbu. Vidjevši tako veliku količinu 
"nyame" doista ih je obradovao. 

Sljedeća je tri dana išla karavana opet pustim krajem. Dani su 
bili žarki, ali noći su, radi visokoga položaja kraja, bile tako hladne da 
je Stasio naložio Mei da pokriva Nellu s dva gunja. Često su sada 
prolazili gorskim klancima, kadšto kroz puste i pećinaste, a kadšto 
kroz obrasle tako bujnim raslinjem da su se morali provlačiti s 
najvećim naporom. Na rubovima takvih klanaca viđali su velike 
majmune, a kadšto i lavove i pantere koji su živjeli po pećinastim 
špiljama. Stasio ubije jednu panteru na Kalijevu molbu, koji se je 
zatim odjenuo njezinom kožom, da crnci odmah prepoznaju kako 
imaju posla s čovjekom kraljevske krvi. 

Iza klanca, na visokoj ravnini, stadoše se nizati crnačka seoca. 
Neka su ležala jedno do drugoga, a neka dan ili dva dana puta 
daleko. Radi zaštite od lavova sva su sela bila okružena visokim 
koljem s tako gustim povijušama, da je čak i izbliza izgledalo kao da 
su to guštare kakve prašume. Tek se po dimu, što se dizao iz 
sredine moglo suditi da tamo prebivaju ljudi. Svuda su primali 
karavanu po prilici onako kao i u M'Ruinom selu, to jest ispočetka sa 


strahom i nepouzdanjem, a onda sa zadivljenjem i poštovanjem. 
Jednom se samo dogodilo da je cijelo selo, videći slona, Sabu, konje 
i bijele ljude, uteklo u obližnju šumu, pa se ne mogoše ni s kim 
sporazumjeti. No ipak nisu nijedno koplje bacili na putnike, jer su 
crnci, dok im islam ne napuni dušu okrutnošću i mržnjom prema 
nevjernicima, više bojažljivi i blagi. Najčešće je bivalo da je Kali 
morao pojesti "komadić" tamošnjeg kralja, a tamošnji kralj pojesti 
"komadić" Kalija, nakon čega su se sklapale najprijateljskije veze, a 
dobrome su Mzimu svuda iskazali poštovanje i bogobojaznost u 
formi kokoši, jaja i meda, što su ga vadili iz drvenih klada koje su 
visjele na granju velikog drveća i bile privezane palminim užetima. 
Veliki gospodar, vladar slona, gromova i vatrenih zmija svuda je 
izazivao strah, koji se ubrzo pretvarao u zahvalnost, jer je 
darežljivost njegova bila ravna njegovoj moći. Tamo, gdje su sela bila 
bliže, naviještalo je dolazak neobičnih gostiju jedno selo drugome 
bubnjanjem, jer crnci mogu sve izraziti bubnjanjem. Događalo se da 
je čitavo pučanstvo polazilo njima u susret, već unaprijed pokazujući 
naklonost. 

U jednom selu, koje je brojalo oko tisuću duša, mjesni je 
poglavica, koji je u istoj osobi bio čarobnjak i kralj, pristao da im 
pokaže veliki fetiš, koji je izazivao neobično poštovanje i strah, te se 
ljudi nisu smjeli približavati kapelici od ebanovine i postavljali su 
žrtve pedeset koraka daleko. Kralj je pričao o tome fetišu da je 
nedavno pao s mjeseca, da je bio bijel i da je imao rep. Stasio izjavi 
da ga je baš on poslao na nalog dobroga Mzimu, a govoreći tako nije 
nimalo odstupao od istine, jer se vidjelo da je veliki fetiš bio naprosto 
jedan od onih zmajeva što su ih oni puštali s Lindeove planine. Ioni 
Nella obradovaše se na misao da su drugi mogli uz povoljan vjetar i 
dalje poletjeti i odlučiše da ih opet šalju s uzvisina. Stasio načini i 
pusti jednoga zmaja još iste večeri, što je konačno uvjerilo crnce da i 
dobro Mzimu i bijeli gospodar dođoše na zemlju također s mjeseca i 
da su to božanstva, kojima se ne može dosta ponizno služiti. 

Ali više je od tih znakova poniznosti i poštovanja obradovala 
Stasija vijest da Bassa-Narok leži samo još nekoliko dana puta 
daleko i da žitelji sela, u kojem su se sada zadržali, dobivaju kadšto 
s onih strana sol u zamjenu za vino od palme dum. Mjesni je kralj 
čak čuo i za Fumbu kao poglavicu ljudi nazvanih Doko — a Kali 


potvrdi da udaljeniji susjedi tako zovu \WVa-hime i Samburu. Manje su 
povoljni bili glasovi da na obalama velike vode vlada rat i da do 
Bassa-Naroka treba prolaziti kroz vrlo divlje planine i strme klance 
pune grabežljive zvjeradi. Ali Stasio nije mnogo mario za grabežljivu 
zvjerad, a planine, ma bile i najdivljije, više je volio od niskih ravnica, 
gdje na putnika vreba groznica. 

U dobroj misli krenuše zato dalje na put. Nakon ovoga 
napučenog sela naiđoše samo još na jedno naselje, vrlo jadno i kao 
gnijezdo vrh timora obješeno. Iza toga započela je uzbrdica, izrijetka 
ispresijecana dubokim jarugama. Na istoku se dizao mračni lanac 
vrhunaca, koji se izdaleka činio skoro posve crn. Bio je to nepoznat 
kraj, u koji su zalazili ne znajući što ih tamo može zateći prije nego 
što stignu u Fumbinu zemlju. Po planinskim ledinama, kojima su 
prolazili, nije nedostajalo drveća. Osim samotnih zmajevaca i 
bagrema, bilo je drveća u gomilama, koji su činili male gajeve. 

Putnici su se zadržavali sred tih gajeva, da se okrijepe i odmore, 
a i zbog jake sjene. Među drvećem su vrvjele ptice. Različite vrste 
golubova, veliki kljunorozi, koje je Stasio zvao tukcima, svrake, 
čvorci, kumrije i bezbrojne prekrasne "bengalis" vrzle su se u gustom 
lišću, ili su prelijetale iz jednog gaja u drugi, ili po jedna ili jatomice, 
prelijevajući se poput duge. Neko drveće izdaleka se činilo kao da je 
procvjetalo raznobojnim cvijećem. Nella se osobito oduševljavala 
gledajući rajske muholovce (Terpsichone viridis) i crne, ozdo crvene 
krupne ptice (Laniarius erythrogaster), koje su se oglašavale kao 
pastirske frule. Krasne žune (Merops Nubiensis), odozgo ružičaste, 
a odozdo svjetloplave, prelijetale su u sunčanom sjaju hvatajući u 
letu pčele i poljske konjiće. Po vrhovima drveća razlijegao se vrisak 
zelenih papiga, a kadšto je dopirao glas kao od srebrnih zvončića, 
kojima su se pozdravljale male zelenosmeđe ptičice, sakrite pod 
lišćem adausonije. 

Pred izlaz i nakon zalaza sunca, letjela su jata tamošnjih 
vrapčića (Quelea Aethiopica), u tako velikom broju da bi ih čovjek 
mogao smatrati oblacima, da nije bilo cvrčanja i lepetanja krilašcima. 
Stasio je mislio da to ljepokljunke tako cvrče raspršujući se danju po 
grupama drveća. 

Ali najviše su se djeca čudila i oduševljavala drugim pticama, 
što su u malim jatima letjele i priređivale prave koncerte. U svakom 


je jatu bilo pet ili šest ženki i jedan mužjak, koji se prelijevao 
kovinastim perjem. Ptice bi sjedale poglavito na samotne bagreme 
tako da bi mužjak bio na vrhu drveta, a ženke niže. Nakon prvih 
glasova, koji su nalikovali na udešavanje orkestra, počeo bi pjevati 
on, a one su šuteći slušale. Tek kad je završio, one bi jednoglasnim 
zborom ponavljale posljednji napjev njegove pjesme. Iza male 
stanke, on bi opet počinjao i dovršio, a one bi opet ponavljale. Onda 
bi cijelo jato preletjelo valovitim lakim letom na sljedeći, najbliži 
bagrem i u podnevnoj bi tišini ponovo počeo koncert sa solistom i 
zborom. Djeca ih se nisu mogla dosta naslušati. Nella prihvati glavnu 
notu koncerta i skupa sa zborom ženki zapjeva sitnim svojim 
glasićem posljednje tonove, koji su glasili kao da netko brzo opetuje 
zvukove: "tui, tui, tui, tui, tviling-ting ting!" 

Jednom tako odoše djeca čitav kilometar od taborišta, slijedeći 
od drveta do drveta krilate glazbenike, a u šatoru ostaviše troje 
crnaca, Kinga i Sabu, kojega Stasio nije htio povesti, jer je usput 
pošao u lov i nije htio da mu lajanjem plaši divljač. Kad je napokon 
jato preletjelo sa zadnjega bagrema na drugu stranu širokoga 
klanca, zaustavi se dječak i reče: 

— Sada ću te otpratiti do Kinga, a onda ću pogledati nema li u 
visokoj džungli antilopa ili zebra, jer Kali kaže da nemamo sušenoga 
mesa više ni za dva dana. 

— Ta ja sam velika — odgovori Nella, koja je uvijek nastojala 
pokazati kako nije malo dijete — pa ću se vratiti sama. Odavde se 
vrlo dobro vidi taborište, a i dim se vidi. 

— Bojim se, zabasat ćeš. 

— Neću. U visokoj džungli bih možda zabasala, ali ovdje, gledaj 
samo kako je niska trava. 

— Moglo bi te štogod napasti. 

— Sam si kazivao da lavovi i pantere danju ne polaze u lov. A 
čuješ li kako King čeznutljivo za nama trubi. Kakav bi se lav usudio 
loviti tamo gdje dopire Kingov glas. 

| stade navaljivati: 

— Stasio moj, sama ću otići kao odrasla. 

Stasio se časak kolebao, ali napokon pristane. Doista se vidjelo 
taborište i dim. King, koji je čeznuo za Nellom, svaki je čas trubio. U 
niskoj joj travi nije prijetila opasnost da će zalutati, a nije moglo biti ni 


govora o lavovima, panterama i hijenama, jer te zvijeri doista traže 
plijen samo noću. Dječak je uostalom znao da ni na koji drugi način 
neće više ugoditi djevojčici osim ako joj pokaže da je ne smatra 
malim djetetom. 

— Dakako dobro — reče — pođi sama, ali idi ravno i ne zastajkuj 
putem. 

— A smijem li još samo nabrati ovoga cvijeća? — zapita 
pokazujući na bokor kusso'*, pokriven s mnogo ružičastog cvijeća. 

— Možeš. 

Rekavši to okrenu je i još joj jednom za svaku sigurnost pokaže 
grupu drveća, iz koje se dizao dim taborišta i odakle je dopiralo 
Kingovo trubljenje. Zatim uroni u duboku džunglu, kojom je bio 
obrašten rub klanca. 

Ali nije pošao ni stotinu koraka, već ga spopadne nemir. "Ipak je 
to od mene glupo — pomisli — što sam dopustio Nelli da sama ide po 
Africi. Glupo! Glupo! Ona je još pravo dijete! Ne smijem se ni za 
korak od nje maknuti, jedino ako je uz nju King. Tko zna što se može 
dogoditi! Tko zna, a i veliki majmuni mogu izviriti iz klanca i oteti mi 
je ili izujedati. Sačuvaj bože! Učinio sam strahovitu glupost!" 

I nemir mu se obrati u srdžbu na samoga sebe, a uisti mah i u 
grozan strah. Ne razmišljajući dakle dugo okrene se kao da ga je 
iznenada prožela kobna slutnja. Idući brzo veoma vješto, kako se 
već izvježbao loveći svaki dan, držao je pušku spremnu i kretao se 
među bodljikavim mimozama bez ikakva šušnja, baš kao pantera 
kad se noću šulja k stadu antilopa. Začas ispruži glavu iz visoke 
trave, pogleda i - okameni se. 

Nella je stajala pred grmom kusso s ispruženim ručicama; 
ružičasto cvijeće, što ga je od zaprepaštenja ispustila iz ruku, ležalo 
joj do nogu, a nekih dvadeset koraka od nje puzala je velika žutosiva 
zvijer prema njoj kroz nisku travu. Stasio je vidio zelene oči, uprte u 
kao kreda bijelo lice djevojčice, savinutu glavu s plosnatim ušima, 
uvis podignute lopatice zbog pritajenog i puzećeg položaja, dugačko 
joj tijelo i još duži rep, koji se krajem lako micao kao u mačke. Još 
časak — jedan skok i ne bi više bilo Nelle. 

Videći to shvati u tren oka, na opasnost naviknuti i okorjeli u tom 
dječak, da će, ako ne bude hladnokrvan i ako se ne umiri, ne sabere, 
ako loše opali i samo rani napadača, pa makar i teško, djevojčica 


svakako poginuti. Ali je već toliko umio svladati sebe da su mu pod 
dojmom tih misli same ruke i noge odjednom postale mirne kao pera 
od čelika. Jednim pogledom oka opazi tamnu pjegu blizu uha zvijeri 
— lakim kretom naperi prema njoj cijev puške i opali. 

Prasak hica, Nellin krik i kratka hroptava rika začuše se u isti 
čas. Stasio priskoči k Nelli i zaklonivši je svojim tijelom, naperi opet 
na napadača. 

Ali drugi je hitac, kako se vidjelo, bio posve nepotreban, jer se 
strašni mačak rastegao i ležao kao krpa, s nosom uz zemlju, s 
pandžama u travi, i gotovo ne drhtnuvši. Tane mu je odvalilo cijeli 
zatiljak s vratnim kralješcima. Nad očima su mu se bijeljeli iskidani 
krvavi nabori mozga. 

A mali je lovac stajao s Nellom neko vrijeme gledajući čas 
ubijenu zvijer, čas Nellu, ne mogavši progovoriti ni riječi. Ali zatim se 
dogodi nešto čudno. Isti onaj Stasio, koji bi maločas zadivio svojom 
hladnokrvnošću i mirom najiskusnije strijelce cijeloga svijeta, naglo 
problijedi, noge mu stadoše drhtati, a iz očiju mu potekoše suze. 
Zatim se uhvati rukama za glavu i stade ponavljati: 

— O, Nella, Nella! Da se nisam vratio!... 

| svlada ga takvo zaprepaštenje, takav zakašnjeli očaj, da je 
svaka žilica drhtala u njemu kao da ima groznicu. Nakon nečuvene 
napetosti i svih duševnih i tjelesnih napora nastupio je čas slabosti i 
klonuća. Pred očima mu je stajala slika grozne zvijeri, kako sa 
zakrvavljenom gubicom u mračnoj nekoj špilji kida Nellino tijelo. A 
moglo se tako desiti, i desilo bi se bez sumnje tako da se nije vratio! 
Jednu minutu još, jednu sekundu — i bilo bi prekasno. Tu misao 
naprosto nije mogao podnijeti. 

Svršilo se napokon tako da ga je Nella, došavši k sebi od groze, 
morala tješiti. Malo mu dobro stvorenje bacilo obje ručice oko vrata i 
plačući stade ga glasno zvati, kao da ga želi probuditi iza sna. 

— Stasio! Stasio! Ništa mi nije! Gledaj, da mi nije ništa. Stasio! 
Stasio!... 

Ali on se umirio i došao k sebi tek nakon dugog vremena. 
Odmah iza toga stigne Kali, koji je čuvši hitac nedaleko od taborišta i 
znajući da Bvana Kubva nikada ne puca uzalud, doveo sa sobom 
konja da ponese divljač. Mladi se crnac, ugledavši ubitu zvijer, naglo 
trgne i lice mu smjesta postade pepeljasto. 


— Vobo! — krikne. 

Djeca se tek sada približe truplu, koje se već kočilo, jer Stasio 
nije do tog trenutka imao jasnoga pojma kakav je to grabežljivac pao 
od njegova hica. Na prvi se pogled pričini dječaku da je neobično 
velik serval*", ali pogledavši ga izbliza, prepozna da nije, jer je 
ubijena zvijer veličinom nadmašila i leoparda. Žuta joj je koža bila 
posuta kestenjastim pjegama, a glavu je imala užu od leopardove, 
što ju je donekle činilo sličnom vuku; noge je imala više, šape šire. 
Oči su joj bile ogromne. Jedno je oko istjerala kugla iz očnog duplja, 
a drugo je još gledalo u djecu pogledom bez dna, nepomično i 
grozno. Stasio se uvjeri da je to neka vrsta pantere, za koju zoologija 
nije znala baš kao ni zemljopis za jezero Bassa-Narok. 

Kali je gledao s neizmjernim užasom na ispruženu životinju, 

— Vobo!... Veliki je gospodar ubio voba! 

Ali Stasio se obrati djevojčici, položi joj ruku na glavicu kao da 
se htio definitivno uvjeriti nije li je ugrabio vobo, pa reče: 

— Vidiš, Nella, vidiš, sve da si već posve velika, po džungli ne 
smiješ ići sama. 

— Istina je, Stasio — odgovori Nella skrušena lica. — Ali s tobom ili 
s Kingom smijem? 

— Pričaj, kako je to bilo? Jesi li čula kako se približavao? 

— Nisam... Samo je iz cvijeća izletjela velika zlatna muha, pa 
sam gledala za njom i vidjela njega kako izlazi iz klanca. 

— A onda? 

— Stao je i počeo gledati u mene. 

— Je li dugo gledao? 

— Dugo, Stasio. Tek kad sam ispustila cvijeće i kad sam se 
zaklonila od njega rukama, stao se šuljati prema meni... Stasiju 
proleti misao da bi Nella bila smjesta napadnuta da je crnkinja i da 
za svoje spasenje zahvaljuje također i čuđenju životinje, koja nije u 
prvi mah znala što da učini ugledavši nepoznato biće. I jeza opet 
prođe dječaku kroz kosti. 

— Hvala Bogu! Hvala Bogu da sam se vratio!... — Zatim upita 
dalje: 

— Što si tada mislila? 

— Htjela sam te zvati i... nisam mogla... ali... 


— Ali što? 

— Ali sam mislila da ćeš me ti obraniti... Sama ne znam... — 
Rekavši to, ogrli ga opet ručicama oko vrata, a on joj stane milovati 
kosicu. 

— Ne bojiš se više? 

— Ne. 

— Malo moje Mzimu! Moje Mzimu! Vidiš što je Afrika! 

— Da, ali ti ćeš ubiti svaku zločestu životinju? 

— Ubit ću. 

| stadoše oboje opet promatrati grabežljivca. Stasio, želeći 
sačuvati za uspomenu njegovu kožu, zapovjedi Kaliju da je oguli, ali 
on zamoli — od straha da ne bi iz klanca došao drugi vobo — da ga ne 
ostavi samoga, a na pitanje boji li se doista više voba nego lava, 
reče: 

— Lav rikati noću i ne preskočiti kolje, a vobo po bijelom danu 
preskočiti i ubiti mnogo crnaca usred sela, a zatim ugrabiti jednoga i 
pojesti. Od voba ne štiti ni koplje, ni luk, samo čarolije, jer voba ne 
možeš ubiti. 

— Glupost! — reče Stasio. — Pogledajder ovoga, nije li dobro 
ubijen? 

— Bijeli gospodar ubiti voba, crni čovjek ne ubiti! - odgovori Kali. 

Svršilo se tako da su ogromnu mačku privezali užetom za konja 
— i konj ga je odvukao do taborišta. Stasiju ipak nije uspjelo sačuvati 
vobovu kožu, i to zbog Kinga, koji se, domišljajući se zacijelo da je 
vobo htio ugrabiti njegovu gospođicu, tako razbjesnio da ga ni 
Stasiove zapovijedi ne mogoše svladati. Uhvativši rilom ubijenu 
životinju, baci je dvaput uvis, zatim stade lupati njome o drvo, a 
napokon je zgazi nogama i učini od nje neku masu bez oblika, koja 
je naličila pekmezu. Stasiju je uspjelo samo spasiti čeljusti, koje je s 
ostacima lubanje postavio na put mravima, a oni su za jedan sat 
tako sjajno očistili kosti da na njima nije ostao ni jedan atom mesa ili 
krvi. 


40. Poglavlje 


Nakon četiri dana zaustavi se Stasio na dulji odmor na uzvisini 
koja je podsjećala na Lindeovu planinu, ali je bila manja i uža. Nakon 
teške borbe, iste je večeri Saba zaklao velikoga pavijana, a napao 
ga je baš kad se igrao s komadima zmaja, što su ga djeca pustila 
prije nego što krenuše prema oceanu. To je bio već drugi zmaj na 
kojega su naišli. Stasio i Nella odlučiše da za vrijeme odmora slijepe 
još novih zmajeva, ali da ih puste tek kad bude puhao jaki musson 
sa zapada na istok. Ako makar jedan padne u ruke Europljanima ili 
Arapima, bez sumnje će svratiti neobičnu pozornost na sebe i 
ponukati ih da pošalju posebnu ekspediciju za spas djece. Radi veće 
sigurnosti dodavao je uz engleske i francuske napise još i arapske, 
što mu nije bilo teško, jer je savršeno poznavao arapski jezik. 

Krenuše na put. Ubrzo izjavi Kali da u lancu gora, što su ih 
vidjeli na istoku, prepoznaje neke vrhunce koji okružuju veliku crnu 
vodu ili Bassa-Narok, no nije uvijek bio siguran, jer su gore imale 
različite oblike, već prema tome s kojega su ih mjesta gledali. 
Prošavši neveliku dolinu obraslu grmljem kusso i sličnu kakvom 
ružičastom jezeru, naiđoše na kolibu osamljenih lovaca. Bila su u 
njoj dva crnca, od kojih je jednoga ujeo crv'*% pa je bio bolestan. Ali 
obojica su bili tako divlji i glupi, a pored toga tako preneraženi 
dolaskom nenadanih gostiju i tako čvrsto uvjereni da će biti ubijeni, 
da se u prvi mah nije moglo ništa od njih saznati. Tek je nekoliko 
komada sušenoga mesa razvezalo jezik onome, koji je bio ne samo 
bolestan već i gladan, jer ga je prijatelj veoma oskudno hranio. Od 
njega su saznali da se nakon jednoga dana puta nalaze razbacana 
sela pod vlašću neovisnih kraljevića, a da je iza strme gore počinjala 
Fumbina zemlja, koja se pruža na zapad i na jug od velike vode. Kad 


je to Stasio čuo, pade mu veliki teret sa srca, a u dušu mu uđe nova 
snaga. Svakako su bili već skoro na pragu zemlje Wa-hima. 

Kakav će put biti dalje teško je bilo predvidjeti, ali se ipak mogao 
dječak nadati da neće biti naporniji ni duži od onoga strašnog puta 
od obala Nila, koji je ipak prevalio zaslugom svoje neobične 
spretnosti i za vrijeme kojega je spasio Nellu od propasti. Nije 
sumnjao da će ih zbog Kalija primiti najgostoljubivije i da će im pružiti 
svaku pomoć. Uostalom on je već dobro poznavao crnce i znao je 
kako valja s njima postupati, a bio je gotovo siguran da bi sada i bez 
Kalija mogao nekako izaći s njima na kraj. 

— Znaš — reče Nelli - da smo od Fašode prevalili već više od 
pola puta, a za vrijeme ove polovice, što je još pred nama, možda 
ćemo naići na vrlo divlje crnce, ali na derviše nećemo više nailaziti. 

— Ja volim crnce — odgovori djevojčica. 

— Da, dok te smatraju božanstvom. Ugrabiše me iz Fajuma s 
gospođicom, koja se zvala Nella, a dovest ću natrag nekakvo 
Mzimu. Reći ću ocu i gospodinu Rawlisonu da te nikada i ne zovu 
drukčije. 

A njene se oči stadoše odmah sjati i smijati. 

— Možda ćemo zateći tatice u Mombassi? 

— Možda. Da nema toga nesretnoga rata uz obale Bassa-Narok, 
bili bismo brže tamo. Baš se morao u to uplesti taj Fumba! 

Rekavši to mahne Kaliju: 

— Kali, je li bolesni crnac čuo za rat? 

— Čuo je. Veliki rat biti, jako veliki - Fumba sa Samburu. 

— Što će biti dakle? Kako ćemo proći kroz zemlju Samburu? 

— Samburu pobjeći pred velikim gospodarom, pred Kingom i 
pred Kalijem. 

— | pred tobom? 

— | pred Kalijem, jer Kali ima pušku koja grmjeti i ubijati. 

Stasio stade razmišljati o sudjelovanju što će ga morati poduzeti 
u borbama između plemena Wa-hima i Samburu, i odluči poduzeti 
sve da mu rat ne omete putovanje. Znao je da će njihov dolazak biti 
posve neočekivani događaj, koji će od prvoga časa osigurati Fumbi 
nadmoć. Trebalo je samo zgodno izabrati predviđenu pobjedu. 

U selima, koja je spominjao bolesni lovac, dobili su nove 
glasove o ratu. Bili su sve točniji, ali nepovoljniji za Fumbu. Mali 


putnici saznaše da je Fumba bio u povlačenju i da su Samburu pod 
vodstvom svoga kralja, koji se zvao Mamba, već zauzeli znatan dio 
zemlje Wa-hima i da su oteli mnogo krava. Govorilo se da se rat vodi 
pretežno na južnom kraju velike vode, gdje na visokoj i prostranoj 
pećini leži velika Fumbina boma'tU. 

Ti su glasovi veoma ražalostili Kalija, koji je također molio 
Stasija da što prije prevale onu goru, koja ih je rastavljala od zemalja 
gdje je harao požar rata, jamčeći da će znati naći put kojim će 
povesti ne samo konje već i Kinga. Bio je već u kraju koji je dobro 
poznavao i sada je s velikom sigurnošću razlikovao iz djetinjstva 
poznate vrhunce. No prijelaz nije bio lagan i da nije bilo pomoći 
darovima osvojenih žitelja posljednjeg sela, morali bi za Kinga tražiti 
drugi put. No oni su poznavali još bolje od Kalija jaruge s ove strane 
gore i nakon dva dana naporna puta, za vrijeme kojega je noću 
vladala osjetljiva Zima, dopremiše napokon karavanu sretno do 
sedla, a sa sedla u dolinu, koja se već nalazila u zemlji VVa-hima. 

Stasio se ujutro zadrži zbog odmora u toj grmljem opasanoj 
pustoj dolini, Kali pak, koji je molio smije li odjahati na konju u 
izvidnicu prema očinskoj bomi, dalekoj jedan dan puta, krene još iste 
noći dalje. Stasio i Nella očekivali su ga dan i noć veoma uznemireni 
— i već su mislili da je poginuo ili pao u šake neprijatelja, kad se 
napokon pojavi na mršavom i zapjenjenom konju, isto tako umoran i 
sav slomljen da se srce stiskalo gledajući ga. Pade smjesta Stasiju 
do nogu i stade ga moliti za spas. 

— O, veliki gospodaru! — govorio je. - Samburu pobijediti ratnike 
Fumbine, ubiti njih mnogo i rastjerati one koje ne ubiti, a Fumbu 
opsjedati u velikoj bomi na gori Boko. Fumba i njegovi ratnici ne 
imati što jesti u bomi i izginuti ako veliki gospodar ne ubiti Mambu i 
sve Samburu s Mambom. 

Moleći tako grlio je Stasiova koljena, a on namršti obrve duboko 
razmišljajući što bi trebalo učiniti, jer se kao i uvijek brinuo samo za 
Nellu. 

— Gdje su — napokon zapita — ovi Fumbini ratnici koje su raspršili 
Samburu? 

— Kali ih našao — i oni odmah ovamo doći. 

— Koliko ih ima? 

Mladi crnac makne nekoliko puta prstima na obadvije ruke i 


noge, ali zacijelo nije mogao točno odrediti broj zato, što nije znao 
brojati dalje od deset, a svaki je veći broj zamišljao samo kao vengi, 
to jest: mnogo. 

— Ako dakle ovamo dođu, postavi im se na čelo i pođi u pomoć 
ocu! — reče Stasio. 

— Oni se bojati Samburu i ne poći s Kalijem, ali s velikim 
gospodarom poći i ubiti vengi, vengi Samburu. Stasio se opet 
zamisli. 

— Ne — reče napokon — ja ne mogu voditi bibi u bitku, a ne mogu 
je ni samu ostaviti — i neću to učiniti ni za što na svijetu. Nato se 
digne Kali i sklopivši ruke stade neprestano ponavljati: 

— Luela! Luela! Luela! 

— Što je to Luela? — zapita Stasio. 

— Velika boma za žene Wa-hima i Samburu — odgovori mladi 
crnac. 

I stade pričati neobične stvari. Fumba je s Mambom već mnogo 
godina neprestano ratovao. Uništavali su jedan drugome polja i 
otimali blago. Ali na južnom je kraju jezera bilo mjesto nazvano 
Luela, gdje su se na trgu i u doba najžešćih borbi s potpunom 
sigurnošću sastajale žene obaju naroda. To je bilo sveto mjesto. Rat 
su vodili samo muškarci, a nikakvi porazi ni pobjede nisu djelovali na 
sudbine žena, koje su nalazile posve sigurno skrovište u Lueli, iza 
glinene ograde koja je okruživala prostrani trg. 

Mnoge su se žene sklanjale onamo za vrijeme nemira s djecom 
i svojim blagom. Druge su dolazile čak i iz udaljenijih sela, noseći 
sušeno meso, grah, proso, maniok i druge namirnice. Ratnici se nisu 
smjeli boriti blizu Luele, već samo dalje nego što se čulo pijetlovo 
kukurikanje. Nisu smjeli prelaziti ni glineni nasip kojim je trg bio 
ograđen. Mogli su samo stajati pred nasipom, a tada bi im žene 
dodavale zalihe hrane, privezane na dugačke bambuse. Bio je to 
drevni običaj i nikada se nije desilo da bi ga bilo koja strana 
prekršila. Pobjednici su uvijek nastojali pobijeđenima presijeći put do 
Luele i da im ne dopuste približiti se svetom mjestu tako daleko 
dokle se čulo pijetlovo kukurikanje. 

— O, veliki gospodar! — molio je Kali ponovo grleći Stasiova 
koljena. — Veliki gospodar otpratiti bibi u Luelu, a sam povesti Kinga, 
povesti Kalija, ponijeti puške, ponijeti ognjene zmije i potući zločeste 


Samburu. 

Stasio povjeruje pripovijedanju mladoga crnca, jer je već prije 
slušao, da se na mnogo mjesta u Africi rat ne prenosi na žene. 
Sjećao se da je jednom u Port Saidu pripovijedao neki mladi 
njemački misionar, kako u okolici planine Kilimandžaro vrlo ratoborno 
pleme Massai sveto čuva taj običaj, prema kojemu žene zaraćenih 
plemena posve slobodno polaze na određena logorišta i nikada ih 
nitko ne napada. Stasija vrlo obraduje što je taj običaj i uz obale 
Bassa-Naroka, jer je mogao biti siguran da Nelli ne prijeti nikakva 
opasnost od rata. Odluči zato da smjesta krene s djevojčicom u 
Luelu, tim više što se prije svršetka rata ionako ne bi moglo ni misliti 
na dalje putovanje, za koje je bila potrebna pomoć ne samo Wa- 
hima već i Samburu. 

Navikao na brze odluke, znao je što će učiniti. Osloboditi 
Fumbu, potući Samburu, ali ne dopustiti \Wa-himima suviše krvavu 
odmazdu. Zatim će zapovjediti da bude mir. Pomiriti zaraćene činilo 
mu se potrebno i korisno, ne samo za njega već i za crnce. "Tako 
mora biti — i tako će biti", reče u duhu sam sebi, i želeći obradovati 
mladoga crnca, koji mu se smilio, izjavi da mu pomoć ne odriče. 

— Kako je daleko odavde do Luele? — zapita. 

— Pola dana puta. 

— Dakle slušaj: povest ćemo odmah onamo bibi, zatim ću ja poći 
na Kingu i protjerati 

Samburu od bome tvoga oca. Ti ćeš poći sa mnom i borit ćeš se 
s njima. 

— Kali će ih ubijati iz puške! 

I odjedanput mu se očaj pretvori u radost, stade skakati, smijati 
se i zahvaljivati Stasiju tako oduševljeno, kao da je već pobjeda 
osigurana. Ali provale zahvalnosti i radosti prekine dolazak onih 
ratnika koje je skupio za vrijeme svoga izviđanja i kojima je naložio 
da stupe pred lice bijeloga gospodara. Bilo ih je oko tristo, 
naoružanih štitovima od kože potočnoga konja, kopljima, lukovima i 
noževima. Glave su im bile urešene perjem, grivama pavijana i 
papratima. Ugledavši slona u službi čovjeka, ugledavši bijela lica, 
Sabu i konje, spopadne ih strah i isto onakvo čuđenje kao i crnce po 
onim selima kojima je prije karavana prolazila. Ali Kali ih je unaprijed 
već bio upozorio, da će vidjeti dobro MZimu i moćnoga gospodara, 


"koji ubija lavove, koji je ubio voba, kojega se boji slon, koji krši 
stijene, pušta ognjene zmije", itd. Zato umjesto da odmah uteknu, 
zastadoše u dugačkom redu šuteći, puni divljenja, sijevajući samo 
bjeloočnicama, ne znajući bi li klekli ili pali ničice, ali u isti mah puni 
vjere da će pobijediti ako im ta neobična bića pomognu. Stasio 
projaše uz red na slonu, baš kao vođa koji pregledava vojsku, zatim 
naloži Kaliju da im ponovi njegovo obećanje da će osloboditi Fumbu i 
izda nalog da krenu prema Lueli. 

Kali krene s nekoliko ratnika naprijed, da najavi skupljenim 
ženama obaju plemena neiskazanu i neviđenu sreću što će vidjeti 
dobro Mzimu, koje će doći na slonu. To je bilo tako neobično da su 
čak i one žene, koje su u Kaliju prepoznale izgubljenoga nasljednika 
prijestolja, pomislile da se mladi kraljević s njima šali i čudile su se 
što mu je do šale u vremena tako teška za cijelo pleme i za Fumbu. 
Ali kad su iza nekoliko sati ugledale ogromnoga slona, koji se 
približavao nasipima, a na njemu veliki palankin, obuze ih mahnita 
radost i primiše dobro Mzimu s takvim uzvicima i s takvim vriskanjem 
da je Stasio u prvi mah smatrao te glasove izrazom mržnje, to više 
što su ružne crnkinje bile slične vješticama. 

Ali to su bile izjave neobičnoga poštovanja. Kad podigoše Nellin 
šator u uglu logorišta u sjeni dvaju gustih drveta, okitiše ga VVa- 
himke skupa sa Samburkama vijencima od cvijeća, zatim donesoše 
toliko obilje hrane da bi dostajalo za mjesec dana, ne samo za 
božanstvo već i za njegovu pratnju. Ushićene su se žene čak i Mei 
klanjale, koja im se, odjevena u ružičasto platno s nekoliko plavih 
ogrlica, također činila kao služavka Mzimina, biće mnogo više od 
običnih crnkinja. 

Nasibu je s obzirom na svoju djetinju dob bio pušten iza nasipa i 
smjesta je upotrijebio priliku da se posluži žrtvama donesenim Nelli, 
pa to učini tako savjesno da mu je već nakon jednog sata trbuščić 
podsjećao na ratni afrički bubanj. 


41. Poglavlje 


Nakon kratkoga odmora pod nasipima Luele, još prije zalaza 
sunca, krene Stasio s Kalijem na čelu tristo ratnika prema Fumbinoj 
bom, jer je htio navaliti na Sambure noću, računajući da će ognjene 
zmije u mraku izazvati veći dojam. Put je od Luele do gore Boko, na 
kojoj se branio Fumba, trajao s odmorima devet sati, pa su se našli 
pod utvrdom tek oko tri sata iza ponoći. Stasio zaustavi ratnike i 
naloživši im da šute i da nitko ne pisne, stade razgledavati položaj. 
Vrhunac gore, na kojoj se pritajiše branitelji, bio je mračan, dok su 
Samburu palili mnogobrojne vatre. Odsjev vatre osvjetljavao je strme 
stijene i ogromno drveće, što je raslo pod gorom. Izdaleka se već 
čuo mukli glas bubnjeva, klicanje i pjevanje ratnika, koji zacijelo nisu 
škrtarili s pombom“*, želeći proslaviti skoru konačnu pobjedu. Stasio 
se primakne još bliže, pa na kraju nije bio ni sto koraka daleko od 
posljednjih vatri. Tabor nisu čuvale nikakve straže, a noć bez 
mjesečine nije dopuštala da divljaci ugledaju Kinga, kojega je osim 
toga zaklanjalo i šikarje. Sjedeći na njegovu vratu, izda Stasio tiho 
zadnje zapovijedi, a onda dade Kaliju znak da potpali jednu od 
spremljenih raketa. Crvena vrpca poleti, skačući visoko, pod tamno 
nebo, zatim se praskajući raspe u buket crvenih, plavih i zlatnih 
zvijezda. Svi glasovi umuknuše i nastade časak nijeme tišine. Nakon 
nekoliko trenutaka izletješe još dvije ognjene zmije, ali ovaj put 
uperene vodoravno, ravno na tabor Sambura, a u isti čas razlegne 
se rika Kinga i vrisak tristo Wa-hima, koji se oboružani asagajama*, 
toljagama i noževima, baciše naprijed u nezadrživu jurišu. Zametne 
se bitka to strašnija, što se vodila u mraku, jer su u pometnji bile 
odmah pogašene vatre. Odmah u početku — vidjevši vatrene zmije 
spopala Sambure slijepa strava. To što se dogodilo, prelazilo je 


posve granice njihova razuma. Znali su samo da su ih napala neka 
strahovita bića i da im prijeti strašna i neminovna propast. Veći se 
dio rasprši prije nego što ih dosegoše koplja i toljage VVahima. 

Stotina i nekoliko desetaka ratnika, što ih je smogao i oko sebe 
skupio Mamba, žestoko se odupirahu, ali kad uz sijevanje raketa 
ugledaše ogromnu životinju, a na njoj u bijelo odjevena čovjeka, i 
kad im do ušiju dopre prasak oružja, iz kojega je pokatkad pucao 
Kali, klonuše i njima srca. Fumba na gori, ugledavši prvu raketu koja 
se visoko rasprsnula, također pade od straha na zemlju, gdje je 
ležao nekoliko časaka kao mrtav. 

Ali došavši k sebi, pomisli da se neki dusi umiješaše u sudbinu 
Sambura. Tada mu proleti glavom misao da bi se gnjev tih duhova 
mogao i protiv njega okrenuti ako im ne pohrli u pomoć, a budući da 
je uništenje Sambura bilo za njega spasenje, prikrade se, skupivši 
svoje ratnike, pobočnim skrivenim izlazom iz bome i presiječe put 
većem dijelu bjegunaca. Sada se bitka pretvori u pokolj. Prestadoše 
lupati bubnjevi Sambura. U mraku, koji su razdirale samo crvene 
munje bacane iz Kalijeve puške, razlijegalo se zavijanje ubijenih, 
muklo udaranje toljaga o štitove i jauk ranjenika. Milost nije molio 
nitko, jer je crnci ne poznaju. Kali, od straha da u tmini i pometnji ne 
rani svoje ljude, prestane napokon pucati i uzevši Gebhrov mač baci 
se s njim posred neprijatelja. Samburi su mogli sada bježati s 
planina prema svojoj zemlji samo jednim širokim klancem, ali budući 
da je taj klanac zaglavio Fumba sa svojim ratnicima, spasiše se od 
cijele čete samo oni koji su bacivši se na zemlju dopuštali da ih 
pohvataju, mada su znali da ih čeka grozno ropstvo ili strašna smrt 
od pobjednikove ruke. Mamba se junački branio sve dok mu udarac 
toljagom nije razbio lubanju. Njegov sin, mladi Faru, pade u šake 
Fumbi, koji zapovjedi da ga svežu kao buduću žrtvu zahvalnicu 
dusima, koji mu dođoše u pomoć. 

Stasio nije potjerao groznoga Kinga u bitku, nego mu je 
dopustio da samo riče na još veću stravu neprijatelja. A sam nije 
ispalio ni jednoga hica iz svoje puške protiv Sambura, jer je, prvo, 
obećao maloj Nelli polazeći iz Luele da neće nikoga ubiti, a drugo, 
zaista nije imao volje ubijati ljude koji nisu ni njemu ni Nelli ništa 
nažao učinili. Bilo je dosta da je Wa himima osigurao pobjedu i 
oslobodio u velikoj bomi opsjednutog Fumbu. Kad je Kali doskora 


dotrčao s viješću o konačnoj pobjedi, zapovjedi mu da prestanebitka, 
koja je još vrela u šikarju i po krhotinama pećina i koja se otezala 
zbog žestine staroga Fumbe. 

Prije nego što ju je Kali mogao utišati, nastade dan. Sunce se, 
kao obično pod obratnicama, brzo digne iza planine i jasnim svjetlom 
oblije bojište, na kojem je ležalo preko dvjesto mrtvih Sambura, 
probodenih kopljima ili izlomljenih toljagama. Kad je napokon 
prestala bitka i samo je još radosno urlanje Wa-hima mutilo jutarnji 
mir, pojavi se opet Kali, ali tako potišten i tužna lica, te se već 
izdaleka moglo znati da ga je snašla neka nesreća. Stavši pred 
Stasiom, počne se udarati pesnicama po glavi i tužno naricati: 

— O, veliki gospodaru, Fumba kufa! Fumba kufa! 

— Ubijen? — ponovi Stasio. 

Kali odgovori što se desilo i po njegovim se riječima vidjelo da je 
razlog nesreće bila samo Fumbina žestina, jer je, kad je već bitka 
prestala, htio još dotući dva Sambura i tu ga je jedan od njih pogodio 
kopljem. 

U tren oka pronese se među svim Wa-himima glas i oko Kalija 
nastade strka. Malo kasnije donesoše šestorica ratnika na kopljima 
staroga kralja, koji nije bio ubijen, već teško ranjen, i još je prije smrti 
htio vidjeti siinoga gospodara, koji sjedi na slonu i koji je zapravo 
pobijedio pleme Samburu. Neizmjerno se divljenje u njemu borilo s 
mrakom u koji ga je obavijala smrt, a problijedjele i od pepele 
istegnute usne šaptale su tiho: 

— Yancig! Yancig!... 

No smjesta iza toga pade mu glava unatrag, usta mu se široko 
rastvoriše — i on preminu. Kali, koji ga je volio, baci se plačući na 
njegova prsa. Među ratnicima se jedni stadoše lupati u glavu, a drugi 
su izvikivali Kalijevo ime, nazivajući ga kraljem, "yancigujući" u 
njegovu čast. Neki popadaše pred mladim vladarom ničice. Ne diže 
se ni jedan glas protiv, jer je vlast pripadala Kaliju, ne samo po pravu 
kao najstarijemu sinu Fumbe, već i kao pobjedniku. 

U taj čas se oglasi u kolibama čarobnjaka, u bomi navrh planine, 
divlja rika zločestoga Mzimu, isto onako kao što ju je Stasio čuo u 
prvom crnačkom selu, ali sada nije bila uperena protiv njega, već je 
zahtijevala smrt Fumbinih zarobljenika. Počeše lupati bubnjevi. 
Ratnici se svrstaše u dugački red, po trojica u redu, i stadoše plesati 


ratni ples oko Stasija, Kalija i Fumbinog mrtvog tijela. 

— Oa, oa! Yah, yah! — ponavljali su svi glasovi; glave su se 
jednoličnim kretanjem klimale desno i lijevo, bjeloočnice su bljeskale, 
a oštrice kopalja treptale na jutarnjem suncu. Kali se digne i obrativši 
se Stasiju reče: 

— Veliki gospodar dovesti u bomu bibi i stanovati u kolibi Fumbe. 
Kali biti kralj Vahima, a veliki gospodar kralj Kalija. 

Stasio mahne glavom u znak pristajanja, ali ostane još nekoliko 
sati, jer su trebali počinka i on i King. Krenuo je tek predveče. Kad je 
otišao, ukloniše tjelesa palih Sambura i pobacaše ih u obližnji duboki 
ponor, nad kojim su se smjesta skupila jata strvinara; čarobnjaci 
prirediše sve za Fumbin pogreb, a Kali preuze vladu, kao jedini 
gospodar života i smrti svih podanika. 

— Znaš li ti tko je Kali? — zapita Stasio djevojčicu, dok su putovali 
iz Luele. Nella ga začuđeno pogleda. 

— To je tvoj boyit#. 

— Aha! Boy! Kali je kralj svih Wa-hima. 

Nella se jako obraduje na tu vijest. Ta nagla promjena, kojom je 
nekadašnji rob okrutnoga Gebhra, a zatim pokorni sluga Stasiov, 
postao kralj, pričini joj se kao nešto neobično i u isti mah nečuveno 
zabavno. 

Lindeova opaska da su crnci kao djeca koja nisu sposobna 
zapamtiti što je bilo jučer, nije bila u Kalijevu slučaju opravdana, jer 
mladi vladar, čim stadoše Stasio i Nella na podnožju gore Boko, hitro 
potrča njima u susret, pozdravi ih običnim znakovima pokornosti i 
radosti, i ponovi one riječi što ih je već prije izrekao: 

— Kali biti kralj Va-hima, a veliki gospodar kralj Kalija. 

| oboma iskaže naveće poštovanje, a osobito se klanjao Nelli 
pred cijelim narodom, jer je znao iz iskustva, što ga je stekao za 
vrijeme puta, da se veliki gospodar brine za malu bibi više nego za 
samoga sebe. 

Uvevši ih svečano na vrh u prijestolnu bomu, dade im Fumbinu 
kolibu, koja je bila nalik na veliku pojatu, razdijeljenu na nekoliko 
komora. Wa-himkama, koje su zajedno s njima došle iz Luele i koje 
se ne mogoše dosita nagledati dobroga Mzimu, naloži da u prvoj 
komori postave posudu s medom i kiselim mlijekom, a kad je saznao 
da je putem premorena bibi zaspala, zapovjedi svim stanovnicima da 


se ne usude ni pisnuti zaprijetivši im kaznom rezanja jezika. Odluči 
da im još svečanije iskaže počast i zato se, kad je iza kratkoga 
počinka izišao Stasio pred pojatu, približi k njemu i poklonivši mu se 
reče: 

— Sutra Kali zapovjediti sahraniti Fumbu i poklati za Fumbu i za 
Kalija toliko zarobljenika koliko obojica imaju prstiju na rukama, ali za 
bibi i za velikoga gospodara Kali zapovjediti posjeći Faru, sina 
Mambinog, i vengi drugih Sambura, koje su pohvatali Wa-himi. 

Stasio namršti obrve i stade svojim čeličnim očima gledati Kalija 
u oči, a zatim odgovori: 

— Zabranjujem ti da to učiniš. 

— Gospodaru — reče mladi crnac nesigurnim glasom 

— Wa-hima uvijek sjeći zarobljenike. Stari kralj umrijeti — sjeći; 
mladi kralj postati — sjeći. Kad Kali ne bi zapovjedio njih sjeći, Wa- 
hima bi mislili da Kali nije kralj. 

Stasio je sve strože gledao. 

— Dakle što je? — zapita. — Zar nisi ništa naučio na Lindeovoj 
planini? 

— Jesam, o veliki gospodaru... 

— Dakle slušaj! Wa-hima imaju crne mozgove, ali tvoj mozak 
treba biti bijel. Kad si već postao kralj, dužan si da ih prosvijetliš i da 
ih naučiš ono što si naučio od mene i od bibi. Oni su kao šakali i kao 
hijene — načini od njih ljude! Reci im da nije pravedno klati 
zarobljenike, jer za krv nemoćnih kažnjava Veliki Duh, kojemu se 
molimo ja i bibi. Bijelci ne ubijaju zarobljenike, a ti hoćeš biti prema 
njima gori nego što je bio prema tebi Gebhr! Stidi se, Kali! Promijeni 
stare gadne običaje Wa-hima s dobrima, a i bibi neće reći da je Kali 
divlji, glup i zločest crnac. 

Grozna rika u kolibama čarobnjaka zagluši mu riječ. Stasio 
mahne rukom i nastavi: 

— Čujem! — to vaše "zločesto Mzimu" žeđa krvi i traži glave 
sužnjeva. Ali ti znaš što to znači — i ono te neće prestrašiti. Velim ti 
zato ovo: uzmi bambus, pođi u svaku kolibu i šibaj čarobnjake sve 
dotle dok ne stanu urlati glasnije od njihovih bubnjeva. A bubnjeve 
baci u sredinu bome, da svi Wa-himi vide i shvate da ih te hulje 
varaju. Reci također tvojim glupim Wa-himima ono što si rekao i 
ljudima M'Ruinim, da se tamo gdje prebiva dobro Mzimu ne smije 


proliti krv. 

Mladi je kralj očito shvatio Stasiove riječi, jer ga pogleda malko 
smjelije i reče: 

— Kali izlupati, ah, izlupati čarobnjake! Izbaciti bubnjeve i reći 
\Wa-himima da tamo gdje je dobro Mzimu, nije slobodno nikoga ubiti. 
Ali što učiniti Kali s Faruom i sa Samburima, koji su ubili Fumbu? 

Stasio, koji je već sve dobro promozgao i samo čekao to pitanje, 
odgovori smjesta: 

— Tvoj je otac poginuo i njegov je otac poginuo, dakle glava za 
glavu. S mladim ćeš Faruom sklopiti primirje krvi, a onda će Wa- 
hima i Samburu živjeti u slozi, mirno će obrađivati maniok i polaziti u 
lov. Reći ćeš Faruu za Velikoga Duha, koji je otac svih bijelih i crnih 
ljudi, a Faru će te voljeti kao brata. 

— Kali sada imati bijeli mozak! — odgovori mladi crnac. 

| tako se završi razgovor. Malo kasnije razlegne se opet divlja 
rika, ali ne od zločestoga Mzimu, već od dvojice čarobnjaka koje je 
Kali voštio iz sve snage. Ratnici, koji su dolje okruživali Kinga 
tijesnim krugom, dotrčaše bez daha na brdo da vide što se zbiva, i 
doskora se uvjeriše i na vlastite oči i po priznanju čarobnjaka da je 
zločesto Mzimu, pred kojim su dotad drhtali, samo izdubljeno drvo 
napeto majmunskom kožom. 

A mladi Faru, kad mu javiše da mu neće u počast dobroga 
Mzimu i velikoga gospodara smrviti glavu i da će Kali pojesti 
komadić od njega, a on komadić od Kalija, ne htjede vjerovati svojim 
ušima, a kad je saznao kome zahvaljuje svoj život, pade ničice licem 
pred ulazom u Fumbinu kolibu. Ležao je tako sve dok nije izašla 
Nella i dok mu nije naložila da ustane. Tada joj svojim crnim rukama 
ogrli malu nožicu i stavi je sebi na glavu, u znak da joj cijeli život želi 
ostati robom. 

Wa-himi se vrlo začudiše zapovjedima mladoga kralja, ali 
prisutnost neznanih gostiju, koje su smatrali najmoćnijim 
čarobnjacima na svijetu, učini da se nije nitko usudio usprotiviti se. 
Stariji se ipak nisu radovali novim običajima, a dva čarobnjaka, 
vidjevši da je dobro vrijeme za njih jednom zauvijek prošlo, 
prisegoše u duši groznu osvetu kralju i došljacima. 

Fumbu sahraniše svečano uz pećinu pod bomom. Kali zatakne 
na njegov grob križ od bambusa, a crnci postaviše nekoliko posuda s 


pombom i sušenim mesom, "da ne dosađuje i ne obilazi noću". 
Mambino tijelo, nakon sklopljenog krvnog bratimstva između 
Kalija i Farua, predadoše Samburima. 


42. Poglavlje 


— Nella, bi li znala nabrojati naše putove od Fajuma dalje? — 
zapita Stasio. 

— Bih. 

Govoreći to digne djevojčica obrve uvis i stane računati na 
prstiće. 

— Od Fajuma do Kartuma je jedan; od Kartuma do Fašode — 
dva; od Fašode do onoga klanca gdje smo našli Kinga — tri; a od 
Lindeove planine do jezera — četiri. 

— Dobro. Nema valjda na svijetu još jedna takva muha, koja bi 
preletjela takav komad Afrike. 

— Lijepo li bi izgledala ta muha bez tebe. 

A on se stade smijati. 

— Muha na slonu! Muha na slonu! 

— Ali ne tse-tse? Zar ne, Stasio? Ne tse-tse? 

— Ne — odvrati on — već inače tako dosta zgodna muha! 

Nella, obradovana zbog pohvale, nasloni mu nosić na rame i 
zapita: 

— A kad ćemo krenuti na peti put? 

— Kad se odmoriš, a ja kad naučim pucati one ljude, što nam ih 
je obećao dati Kali. 

— | dugo ćemo putovati? 

— O, dugo, Nella — dugo! Tko zna, možda će nam to biti najduži 
put. 

— Ati ćeš već znati sve udesiti kao uvijek! 

— Moram. 

Stasio je doduše udešavao kako je mogao, ali taj je peti put 
zahtijevao mnoge pripreme. Morali su opet zaći u nepoznate krajeve, 


u kojima su im prijetile različite opasnosti, pa se zato dječak htio 
protiv njih bolje osigurati nego što je to prije mogao. Zato je vježbao 
pucanje iz remingtonki četrdesetoricu mladih Wa-hima, koji su trebali 
biti glavna oružana sila i u neku ruku Nellina garda. Više strijelaca 
nije mogao imati, jer je King nosio samo dvadeset i pet karabinki, a 
konji petnaest. Ostalu su vojsku trebali činiti sto Wa-hima i sto 
Sambura oboružanih kopljima i lukovima, koje je obećao nabaviti 
Faru, a njihova je prisutnost uklanjala sve putne opasnosti kroz 
prostrani i vrlo divlji kraj, napučen plemenom Samburu. Stasio je, ne 
bez ponosa, mislio da će, utekavši za vrijeme puta iz Fašode samo s 
Nellom i s dvoje crnaca, možda doći do obale Oceana na čelu 
dvjesto oružanih ljudi sa slonom i konjima. Zamišljao je što će na to 
reći Englezi, koji tako visoko cijene spretnost, ali prije svega što će 
reći njegov otac i gospodin Rawlison. Misao na to zaslađivala mu je 
sve napore. 

Ipak nije bio posve miran za svoju i Nellinu sudbinu. Dobro! 
Vjerojatno će bez poteškoća proći kroz zemlju Wa-hima i Sambura, 
ali što će biti dalje? Na kakva će još naići plemena; u koje će doći 
zemlje i koliko još ima puta? Lindeove su upute bile preopćenite. 
Stasija je jako zabrinjavalo što zapravo nije znao gdje je, jer je taj dio 
Afrike izgledao na kartama, iz kojih je učio zemljopis, baš kao bijeli 
list. Nije ni pojma imao što je to jezero Bassa-Narok i kako je veliko. 
Bio je na južnom kraju jezera, gdje je širina njegove površine mogla 
iznositi nekoliko kilometara. Ali kako se daleko pružalo jezero na 
sjever, to nisu znali reći ni Wa-himi ni Samburi. Kali, koji je nekako 
govorio jezikom ki-svahili, odgovarao je na sva pitanja samo: "Bali! 
Bali!", što znači: daleko! daleko! 

Budući da su se planine sa sjeverne strane, koje zatvaraju 
obzor, činile da su dosta blizu, pretpostavljao je da je to neko ne baš 
veliko gorsko jezero, kakvih ima mnogo u Africi. Nakon nekoliko se 
godina vidjelo da je posve krivo sudio", no sada mu baš nije bilo 
mnogo stalo do toga da točno upozna veličinu Bassa-Narok jezera, 
koliko do toga, ne istječe li kakva rijeka iz njega, koja možda utječe u 
Ocean. Samburi, podanici Faruovi, tvrdili su da na istoku od njihove 
zemlje leži neka velika pustinja bez vode, ali da kroz nju još nitko nije 
prošao. Poznavajući crnce po pripovijedanju putnika, po Lindeovim 
doživljajima, a donekle i iz svoga iskustva, znao je Stasio, da će 


mnogo njegovih ljudi - kad nadođu opasnosti i napori - umaknuti 
natrag kući, i možda mu ni jedan neće ostati. U tom bi slučaju ostao 
posred pustoši i pustinje sam s Nellom, s Meom i malim Nasibuom. 
Prije svega je znao da bi nestašica vode smjesta raspršila karavanu i 
zato se tako uporno raspitivao za rijeku. Idući uz rijeku mogao bi 
zacijelo izmaći onim strahotama, kojima su izvrgnuti putnici u 
krajevima bez vode. 

Ali Samburi mu nisu znali reći ništa pouzdano, a sam se nije 
mogao uputiti na dulji izlet uz istočnu obalu jezera, jer su ga drugi 
poslovi zadržavali u Boku. Pretpostavljao je da od zmajeva, puštenih 
s Lindeove planine i putem iz crnačkih sela, po svoj prilici ni jedan 
nije preletio preko lanca vrhunaca koji okružuju Bassa-Narok. Zato je 
trebalo praviti i puštati nove zmajeve, jer je tek te mogao odnijeti 
vjetar daleko preko ravne pustinje, možda čak do Oceana. Taj je 
posao morao osobno nadzirati, jer je Nella znala izvrsno lijepiti 
zmajeve, a Kali je naučio kako se puštaju — ali ni jedno od njih nije 
umjelo napisati na zmajevima sve ono što je trebalo. Stasio je 
međutim znao da je to veoma važna stvar, koja se nipošto ne smije 
zanemariti. 

Taj mu je posao oduzeo toliko vremena da je karavana tek 
nakon tri nedjelje bila spremna za put. Ali uoči dana, kad su u zoru 
imali krenuti, stane mladi kralj VVa-hima pred Stasiom i duboko mu 
se poklonivši reče: 

— Kali poći s gospodarom i s bibi do vode, na kojoj plove velike 
lađe bijelih ljudi. Stasija gane taj dokaz privrženosti, ali je mislio da 
nema prava voditi sa sobom dječaka na tako dugačak put, s kojega 
mu je povratak bio vrlo nesiguran. 

— Zašto želiš ići snama? — zapita. 

— Kali jako ljubiti velikoga gospodara i bibi. 

Stasio mu položi ruku na kudravu glavu: 

— Znam, Kali, da si pošten i valjan dječak. Ali što će biti s tvojim 
kraljevstvom i tko će umjesto tebe vladati Wa-himima? 

— M'Tana, brat Kalijeve majke. 

Stasio je znao da se i među crncima vode borbe za vladu i da ih 
isto tako mami vladanje kao i bijelce, pa razmisli časak i reče: 

— Ne, Kali. Ne mogu te povesti. Ti moraš ostati s WWa-himima, da 
od njih načiniš valjane ljude. 


— Kali se k njima vratiti. 

— M'Tana ima mnogo sinova. Što će biti ako on poželi da sam 
bude kralj i da kraljevstvo ostavi svojim sinovima? Što ako nagovori 
\WVa-hime da te istjeraju? 

— M'Tana dobar, on to ne učiniti. 

— Ali ako učini? 

— Onda Kali opet poći do velike vode k velikom gospodaru i bibi. 

— Mi nećemo više biti tamo. 

— Onda Kali sjesti uz vodu i od tuge plakati. 

Govoreći tako, položi ruke na glavu, a malo poslije prošapće: 

— Kali jako ljubiti velikoga gospodara i bibi — jako. 

I dvije mu se krupne suze zasjaše u očima. Stasio se pokoleba, 
ne znajući što da učini. Žao mu je bilo Kalija, ali ipak nije odmah 
pristao na njegovu molbu. Znao je, bez obzira na opasnosti 
povratka, ako M'Tana ili čarobnjaci pobune crnce, da će dječaku 
prijetiti ne samo izgon iz zemlje već i smrt. 

— Bolje će biti za tebe ako ostaneš — reče — svakako bolje! 

Ali dok je to govorio, uđe Nella, koja je kroz tanki zastor, što je 
dijelio komore, jasno čula cijeli razgovor i ugledavši u Kalijevim 
očima suze, stade ih prstićima brisati s njegovih trepavica, a onda se 
okrene prema Stasiju. 

— Kali će poći s nama — reče odlučno. 

— Oho! — odgovori malko uvrijeđen Stasio. — To ne ovisi o tebi. 

— Kali će poći s nama! — ponovi. 

— Ili neće poći. 

Djevojčica naglo lupi nožicom: — Ja hoću! 

| udari u plač. Stasio je pogleda vrlo začuđeno, kao da ne 
shvaća što se dogodilo dobroj i blagoj djevojčici, ali videći da je obje 
pesnice stisnula na oči i da otvorenim ustima kao ptičica hvata zrak, 
stade vrlo žurno vikati: 

— Kali će poći s nama! Poći će! Poći će! Zašto plačeš? Kako si 
nesnosna! Poći će! Kako me je nadvladala! Poći će, čuješ li I bilo je 
tako. Stasio se sve do večeri stidio svoje slabosti prema dobrome 
Mzimu, a dobro Mzimu izvojštivši svoje, bilo je tako mirno, blago i 
poslušno kao uvijek. 

43. Poglavlje 


Karavana krene sutradan u zoru. Mladi se crnac radovao; mala 
je despotkinja bila blaga i poslušna još uvijek, a Stasio pun energije i 
nade. Za njima je išlo stotinu Sambura i stotinu Wa-hima. 
Četrdesetorica Wa-hima bilo je oboružano remingtonkama, iz kojih 
su znali nekako pucati. Bijeli je vođa, koji ih je vježbao tri tjedna, 
znao doduše da će u potrebi dići mnogo više vike nego štete, ali je 
mislio da pri sukobu s divljacima vika igra vrlo važnu ulogu kao i 
kugle, i vrlo se radovao svojoj gardi. Na put su ponijeli velike zalihe 
manioka, pogače pečene od velikih i debelih mrava, brižno osušenih 
i samljevenih u brašno, a i mnogo sušenoga mesa. S karavanom 
krene nekoliko žena, koje su nosile različite dobre stvari za Nellu i 
vreće od antilopine kože za vodu. Stasio je s visine Kingovih leda 
pazio na red, davao zapovijedi, možda ne samo zato što su bile 
potrebne, već više stoga što ga je zanosila uloga vođe — i ponosno je 
gledao na svoju malu vojsku. 

— Da hoću — reče sam sebi — mogao bih ovdje postati kralj nad 
svim plemenima Doko, kao ono Beniowski na Madagaskaru! 

| sune mu glavom misao ne bi li bilo dobro da se kadgod vrati 
ovamo, da osvoji veliki prostor zemlje, da uljudi crnce i da u ovim 
stranama osnuje novu Poljsku ili da čak krene kadgod na čelu crnih 
uvježbanih četa u staru Poljsku. Budući da je ipak osjećao da u toj 
misli ima nešto smiješno, i budući da je sumnjao da bi mu otac 
dopustio da u Africi igra ulogu Aleksandra Makedonskog, nije 
povjerio svoje misli Nelli, koja je zacijelo bila jedina osoba na svijetu 
spremna da mu zaplješće. 

Ali da bi se osvojili ti krajevi Afrike, trebalo je prije svega izići iz 
njih. Zato se stane baviti bližim problemima. Karavana se protegla u 


dugačkom nizu. Stasio je sjedeći Kingu na leđima odlučio putovati 
na kraju karavane, kako bi imao pred očima sve i svakoga. | kad su 
ljudi prolazili jedan za drugim kraj njega, opazi sa čuđenjem da su u 
karavani i dva čarobnjaka M'Kunje i M'Pua, oni isti kojima je Kali 
kožu navoštio. Krenuli su na put s drugima noseći terete na glavi. 
Zaustavi ih i zapita: 

— Tko vam je rekao da idete? 

— Kralj - odgovoriše obojica pokorno se klanjajući. 

Ali pod maskom poniznosti sjale su im divlje oči, a na licima se 
zrcalila takva zloba, da ih je Stasio u prvi čas htio otjerati. Ali to nije 
učinio samo zato što nije htio naškoditi Kalijevu ugledu. Ali ga odmah 
zovne: 

— Jesi li ti - zapita — naložio čarobnjacima da s nama putuju? 

— Kali naložiti, jer je Kali mudar. 

— Pitam te dakle još jedanput, zašto ih tvoja mudrost nije kod 
kuće ostavila? 

— Jer kad bi M'Kunje i M'Tua ostati, onda bi obojica nagovarali 
VWa-hime da Wa-himi ubiti Kalija kad se vrati, ali ako oni ići s nama, 
Kali na njih gledati i paziti. 

Stasio časak razmisli i reče: 

— Možda imaš pravo, ali pazi na njih danju i noću, jer im zloća 
viri iz očiju. 

— Kali imati bambus — odgovori mladi crnac. 

Karavana pođe. Stasio zapovjedi da remingtonkama oboružana 
garda okruži karavanu jer su to bili ljudi koje je on skupio, izabrao i 
koji su bili najsigurniji. Za vrijeme vježbi s oružjem, koje su dosta 
dugo trajale, približiše se u priličnoj mjeri svome mladom vođi, a 
istovremeno su — kao najbliži njegovoj poštovanoj osobi — smatrali 
sebe nečim boljim od drugih. Sada su imali dužnost paziti na cijelu 
karavanu i hvatati one koji bi počeli bježati. 

To se moglo predvidjeti, jer neće nedostajati bjegunaca kad 
počnu napori i opasnosti. Prvog je dana išlo sve u najljepšem redu. 
Crnci se kao dugačka zmija protegnuše sred džungle, s teretima na 
glavi, svaki oboružan kopljem i s nekoliko manjih sulica ili takozvanih 
asagaja. Neko su vrijeme išli južnom obalom jezera po ravnici, ali 
kako su jezero sa svih strana okruživali visoki vrhunci, morali su se 
penjati uzbrdo kad su krenuli prema istoku. Stariji su Samburi, koji su 


poznavali taj kraj, tvrdili da će karavana morati prijeći preko visokih 
planinskih sedala, koje su zvali Kullal i Inro, a zatim da će doći u 
zemlju Ebene, koja se proteže prema jugu do Boram. Stasio je 
shvatio da ne mogu ići ravno na istok, jer se sjećao da Mombassa 
leži nekoliko stupnjeva iza ekvatora, dakle mnogo južnije od ovoga 
nepoznatog jezera. Jer je imao nekoliko Lindeovih kompasa, nije se 
bojao da će skrenuti s pravoga puta. 

Prvo ih noćište stigne na šumovitoj uzvisini. Čim je nastao mrak, 
usplamsa se nekoliko desetaka ognjišta, uz koja su crnci pekli 
sušeno meso i jeli kolače od maniokova korijenja, vadeći ih prstima 
iz posuda. Umirivši glad i žeđ, povedoše razgovor o tome kamo ih 
vodi Bvana Kubva i što će za to od njega dobiti. Neki su pjevali 
čučeći i čeprkajući po vatri, a svi su tako dugo i tako glasno brbljali 
da im je napokon morao Stasio zapovjediti da ušute, jer Nella nije 
mogla spavati. 

Noć je bila vrlo hladna, ali sutradan, kad su prve sunčane zrake 
obasjale kraj, postane odmah toplije. Pri izlazu sunca ugledaše mali 
putnici čudan prizor. Približavali su se baš jezercu, koje se proteglo 
dva kilometra, a bilo je kao velika kaljuža što je načiniše kiše u 
gorskoj kotlini. Tada odjednom poviče Stasio koji se sjedio s 
djevojčicom na Kingu i pregledavao dogledom kraj: 

— Gledaj, Nella, slonovi idu na vodu. 

Nekih pola kilometra daleko vidjelo se stado od pet slonova 
kako se polagano jedan za drugim približava jezercu. 

— To su neki čudni slonovi — reče Stasio gledajući ih vrlo 
pažljivo. - Manji su od Kinga, uši su im također mnogo manje, a 
kljova im uopće ne vidim. 

Slonovi zagaziše u vodu, ali ne stadoše na obali, kako je to 
obično radio King, niti su se polijevali surlama, već su idući sve dalje 
zalazili u vodu sve dublje, pa su im napokon samo crna leđa virila 
nad vodom, poput komada pećine. 

— Što je to? Rone! — poviče Stasio. Karavana se znatno približi 
obali, a napokon dođe do nje. Stasio je zaustavi i stade neobično 
začuđeno gledati čas Nellu, čas jezero. Slonovi se uopće više nisu 
vidjeli, samo se na vodenoj površini moglo i golim okom razabrati pet 
okruglih crvenih cvjetova, kako vire nad vodom i ljuljaju se lakim 
kretom. Oni stoje na dnu, a to su krajevi rila — oglasi se Stasio ne 


vjerujući svojim očima. 

Zatim zovne Kalija: — Kali! Jesi li vidio? 

— Da, gospodaru, Kali vidjeti, to su vodeni slonovi“% — mirno 
odgovori mladi crnac. 

— Vodeni slonovi? 

— Kali ih vidjeti više puta. 

— | oni žive u vodi? 

— Noću izlaziti u dŽunglu i pasti, a danju živjeti u jezeru kao i 
kiboko'*", Oni izaći tek kad zađe sunce. 

Stasio se dugo nije mogao sabrati od čuđenja i da mu se nije 
žurilo na put, zadržao bi karavanu do večeri da bolje pogleda te 
neobične životinje. No sjeti se da bi slonovi mogli izroniti s druge 
strane jezera, pa sve da izrone i gdjegod bliže, teško bi ih bilo vidjeti 
u mraku. Dade zato znak da pođu, ali putem je pripovijedao Nelli: 

— No! Vidjeli smo nešto što još nikad ne vidješe oči Evropljana. | 
znaš što ja mislim? Ako sretno dođemo do Oceana, nitko nam neće 
vjerovati kad kažem da u Africi ima vodenih slonova. 

— Da uhvatiš jednoga i da ga povedeš s nama do Oceana? — 
reče Nella, uvjerena, kao uvijek, da Stasio sve može. 


44. Poglavlje 


Nakon deset dana putovanja prijeđe napokon karavana 
planinska sedla i uđe u drukčiji kraj. Bila je to prostrana ravnica, 
gdje-gdje samo isprevijana nevelikim brežuljcima, ali uglavnom 
ravna. Bilje se posvema izmijenilo. Nije bilo velikog drveća, koje se 
samotno ili po nekoliko zajedno diže nad ustalasanom površinom 
visoke trave. Gdjegdje su samo u znatnoj udaljenosti stršili bagremi, 
koji daju gumu, s deblima koraljne boje ili u obliku kišobrana, ali s 
malo lišća i sa slabom hladovinom. Između termitnjaka rasla je 
ponegdje euforbija s granjem nalik na krakove svijećnjaka. Pod 
nebom su se dizali lešinari, a niže su s bagrema na bagrem lijetale 
ptice slične gavranima, samo s crnim i bijelim perjem. Trava je bila 
žuta i imala je klasje kao dozrelo žito. A ipak mora da je ta suha 
džungla davala obilno hrane velikim životinjama, jer su po nekoliko 
puta u danu nailazili na brojna stada antilopa, gnua, bubala i osobito 
zebra. Žega na otvorenoj ravnici bez drveća postade nesnosna. 
Nebo je bilo bez oblaka, dani vrući, a noći su pružale malo odmora. 

Put je postajao svakim danom naporniji. U selima, na koja je 
nailazila karavana, primalo ih je divlje pučanstvo sa strahom. Da nije 
bilo velikoga broja konja i da nije bilo bijelih lica, Kinga i Sabe, 
prijetila bi putnicima velika opasnost. 

Stasio pomoću Kalija sazna da dalje uopće nema sela i da je 
cijeli kraj bez vode. Teško je bilo tome vjerovati, jer su brojna stada, 
što su ih susretali, morala negdje piti. No govor o pustinji, u kojoj 
nema ni rijeka, ni kaljuže, prestraši crnce i započne bježanje. Prvi 
primjer dadoše M'Kunje i M'Pua. Na sreću opaziše bijeg na vrijeme i 
potjera na konjima stiže ih nedaleko od tabora, a kad ih dovedoše, 
prikaže im Kali pomoću bambusa svu neumjesnost njihova 


postupka. Stasio, skupivši sve konje, održi im govor, koji je mladi 
crnac preveo na urođenički jezik. Budući da su na pređašnjem 
prenoćištu cijelu noć rikali lavovi oko taborišta, nastojao je Stasio, 
koristeći se time, uvjeriti svoje ljude kako će onaj koji pobjegne 
neminovno postati njihovim plijenom, a sve da i prenoći na 
bagremima, tamo će ih nači još strašniji vobo. Zatim im reče da mora 
biti vode tamo gdje žive antilope, a ako na daljnjem putu stignu u 
predjele bez vode, moći će ih za dva ili tri dana ponijeti u vrećama 
sašitim od antilopinih koža. Crnci su, slušajući njegove riječi, 
ponavljali svaki čas jedan za drugim: "O, majko, kako je to istina!", ali 
sljedeće noći uteče opet pet Sambura i dva Wa-hima, a zatim je 
svake noći po tkogod iščezao. M'Kunje i M'Pua nisu pokušali sreću 
po drugi put i to zato što ih je Kali svaki dan nakon zalaza sunca dao 
vezati. 

Ipak je kraj bivao sve više suh, a sunce je nemilosrdno pržilo 
džunglu. Nisu se ni bagremi više vidjeli. Još su se uvijek javljala 
stada antilopa, ali sve manja. Magarac i konji nalazili su još dosta 
hrane, jer se pod visokom osušenom travom na mnogo mjesta 
skrivala niža, zelenija i slabije uvenula trava. Ali King, iako nije birao, 
omršavi. Kad bi naišao na bagrem, slomio bi ga glavom i brižno 
obrstio lišće, a i lanjske mahune. Karavana je doduše svaki dan 
nailazila na vodu, ali često na lošu, koju je trebalo cijediti, ili na 
slanu, koja se uopće nije mogla piti. Zatim se nekoliko puta desilo da 
su se ljudi, koji su pod Kalijevim vodstvom bili izaslani u izvidnicu, 
vraćali ne našavši ni kaljuže ni u pukotini sakrivenoga potočića, i Kali 
je zabrinuta lica izjavio: "Madi apana"'t&. 

Stasio shvati da taj posljednji veliki put nipošto neće biti lakši od 
prijašnjih i stade se uznemirivati zbog Nelle, jer se i ona promijenila. 
Lišce joj je, umjesto da potamni od sunca i vjetra, postajalo svaki 
dan sve bljeđe, a oči izgubiše sjaj. Na suhoj ravnici, na kojoj nije bilo 
komaraca, nije joj doduše prijetila groznica, ali vidjelo se da 
djevojčici grozna žega uništava snagu. Dječak je samilosno i 
bojažljivo sada gledao u njene male ručice, koje su postale bijele kao 
papir i gorko je sebi prigovorio što ju je izvrgnuo putu u tako žarko 
doba godine, izgubivši previše vremena na pripremama i vježbanje 
crnaca u pucanju. 

U tom je strahu prolazio dan za danom. Sunce je upijalo vlagu i 


život iz zemlje sve lakomije i nemilosrdnije. Trava se zgrčila i tako 
osušila da se rasipala antilopama pod nogama i da su stada, što su 
pretrčavala, premda su bila malobrojna, ipak dizala oblake prašine. 
Ipak su putnici još jednom naišli na rječicu, koju su izdaleka 
prepoznali po dugim redovima drveća što je raslo uz njene obale. 
Crnci pojuriše utrkujući se tko će prije do drveća i stigavši do obale, 
legoše uz nju i zagnjuriše glavu u vodu, pijući tako pohlepno da su 
prestali tek onda kad je jednoga od njih zgrabio krokodil za ruku. 
Drugi priskočiše u pomoć i učas izvukoše iz vode ogavnoga guštera, 
koji ipak nije htio pustiti čovjeku ruku, mada su mu kopljima i 
noževima otvarali ždrijelo. Stvar je tek King dovršio, kad ga je, 
postavivši na njega nogu, tako lako zgnječio kao da je trula gljiva. 

Kad su napokon ljudi ugasili žeđi, zapovjedi Stasio da u plitkoj 
Vodi načine okruglu ogradu od visokih bambusa s jednim samo 
ulazom s obale, da se u potpunoj sigurnosti može Nella okupati. A 
na ulazu postavi još i Kinga. Kupelj je osvježila djevojčicu, a počinak 
joj malo vratio snagu. 

Na veliku radost cijele karavane i Nelle odluči Bvana Kubva da 
uz tu vodu ostanu dva dana. Na taj glas postadoše ljudi dobre volje i 
odmah zaboraviše pretrpljene napore. Ispavavši se i okrijepivši, 
počeše se neki crnci vrzmati među drvećem pored rijeke, tražeći 
palme koje rode divljim datuljama, i takozvane Jobove suze, od kojih 
se prave ogrlice. Nekolicina ih se vrati u tabor prije zalaza sunca, 
noseći neke četverouglate bijele predmete, u kojima Stasio prepozna 
svoje zmajeve. 

Jedan je zmaj imao broj 7, što je dokazivalo, da je bio pušten još 
s Lindeove planine, jer su ih nekoliko desetaka pustila djeca s onoga 
mjesta. Videći to, Stasio se vrlo obraduje i osokoli. 

— Nisam mislio — reče Nelli - da zmajevi mogu preletjeti toliki 
prostor. Bio sam siguran da će ostati na vrhuncima Karamoya i 
puštao sam ih samo, onako, na sreću. Ali sada vidim da ih vjetar 
može ponijeti kud hoće i nadam se da će oni, što smo ih poslali s 
planina oko Bassa-Naroka, a i sada s puta, odletjeti čak do Oceana. 

— Zacijelo će odletjeti — odgovori Nella. 

— Daj Bože! — potvrdi dječak, misleći na opasnost i napore 
daljnjega putovanja. 

Karavana se digne s rječice trećega dana, napunivši vodom 


kožnate vreće. Prije večere uđoše opet u kraj spržen od sunca, gdje 
nisu ni bagremi rasli, a mjestimice je zemlja bila gola kao gumno. 
Kadšto bi samo nailazili na pasiflore s deblima udubljenim u zemlju, 
slične nakaznim bundevama s promjerom dugim dva lakta. Iz tih su 
orijaških kugli rasle tanke vriježe, kao vrpce koje su puzajući po 
zemlji pokrivale velike prostore, stvarajući tako zapletenu guštaru da 
bi se jedva miševi mogli kroz nju provući. Ali pored sve lijepe zelene 
boje tih biljaka, koje podsjećaju na evropski primog, toliko je u njima 
bilo bodljika da se ni King, ni konji nisu mogli njima hraniti. Grickao ih 
je samo magarac, no i on oprezno. 

Kadšto ne bi na nekoliko engleskih milja vidjeli ništa drugo do 
oštre kratke trave i niskih, nevenu sličnih, biljki, koje su se raspadale 
čim bi ih se dotakli. Iza prvog noćišta, cijeli je sljedeći dan tukla s 
neba živa vatra. Zrak je drhtao kao u Libijskoj pustinji. Na nebu nije 
bilo ni oblačka. Zemlja je bila tako oblivena svjetlom da se sve činilo 
bijelo i ni jedan glas, pa ni zujanje kukaca, nije prekidao tu 
smrtonosnu, kobnim sjajem krcatu tišinu. Ljudi su se kupali u znoju. 
Kadšto bi složili na veliku gomilu terete sa sušenim mesom i štitove, 
da pod njima nađu malko sjene. Stasio upozori da čuvaju vodu, ali 
crnci su kao djeca koja ne misle na sutra. Napokon je trebalo okružiti 
stražom one koji su nosili vreće s vodom i dijeliti svakom posebno 
Vodu. Kali se vrlo savjesno latio toga, ali taj je posao iziskivao vrlo 
mnogo vremena i otezao putovanje, pa se time sve više udaljavalo 
novo pojište. Samburi su povrh toga jadikovali da više vode dobivaju 
VWVa-hime, a Wa-hime da više dobivaju Samburi. Ovi drugi stadoše 
prijetiti da će se vratiti, ali im Stasio nagovijesti da će im Faru dati 
poodsijecati glave, a strijelcima, što su bili oboružani 
remingtonkama, naloži da nikoga ne puštaju. 

Drugo je nočište bilo na goloj travi. Nisu gradili bomu, ili kako u 
Sudanu kažu zeribu, jer nije bilo materijala. Stražu su nad taborom 
čuvali King i Saba. To je bilo dosta, ali King, koji je dobio deset puta 
manje vode negoli je trebao, trubio je za vodu do izlaska sunca, a 
Saba je, objesivši jezik, skretao oči na Stasija i Nellu s nijemom 
molbom da mu dadu barem jednu kap. Djevojčica je zaiskala da mu 
Stasio dade malo vode iz Lindeove gumene boce, koju je nosio 
preko ramena na uzici, ali on je te ostatke čuvao za djevojčicu, za 
crne sate, pa joj odbije molbu. 


Četvrtoga je dana predveče ostalo samo još pet nevelikih vreća 
s vodom, ili na svakoga od njih ni pola čašice. Budući da su noći ipak 
hladnije od dana, a žega noću ne muči tako kao pod žarkim 
sunčanim zrakama, i budući da su ljudi još jutros dobili neznatnu 
količinu vode, zapovjedi Stasio da se te vreće spreme za sutrašnji 
dan. Crnci su mrmljali protiv te odluke, ali još je bio previše jak strah 
pred Stasiom, pa se zato nisu smjeli baciti na tu zadnju zalihu, to 
manje, što su uz nju stajala dva remingtonkama oboružana čovjeka, 
koji su se morali izmjenjivati svaki sat. \Va-himi i Samburu zavaravali 
su žeđu čupajući vlati jadne trave i žvačući njezine korjenčiće, no 
ipak u njoj nije bilo skoro nimalo vlage, jer ju je nemilosrdno sunce 
ispilo i iz dubine zemlje. 

lako san nije gasio žeđu, barem je dopuštao da čovjek na nju 
zaboravi, pa kad je došla noć, popadali bi ljudi umorni i iscrpljeni 
hodom, pa bi duboko zaspali kao mrtvi gdje se koji zatekao. Stasio je 
također zaspao, ali duša mu je bila prepuna briga i nemira, a da bi 
mogao spavati mirno i dugo. Nakon nekoliko sati probudi se i stane 
razmišljati što će biti dalje i odakle će smoći vode za Nellu i za cijelu 
karavanu zajedno s ljudima i životinjama? Položaj je bio težak, a 
možda i strašan, no dosjetljivi se dječak još nije prepuštao očaju. 
Poče ponavljati u sebi sve događaje počevši od onda kad su ih 
ugrabili iz Fajuma, pa sve do toga časa: dakle najprije ogroman put 
kroz Saharu, vihor u pustinji, pokušaji da pobjegnu, Kartum, Mahdi, 
Fašoda, oslobođenje iz Gebhrovih šaka, zatim nastavak puta nakon 
Lindeove smrti sve do jezera Bassa-Naroka i do ovoga mjesta, gdje 
su sada noćili. "Toliko smo prošli, toliko smo pretrpjeli", govorio je u 
sebi, "da mi se često činilo, da je već sve propalo i da neću nikako 
naći pomoć, ali uvijek sam našao izlaz. Pa i nije moguće da 
poginemo na zadnjoj etapi, pošto smo prevalili toliki put i preživjeli 
tako strašne opasnosti. Sada ima još malo vode, a ovaj kraj ipak nije 
Sahara, jer da je tako, onda bi ljudi valjda to znali." 

No glavnu mu je nadu podržavalo to što je kroz dogled na 
jugoistoku ugledao neke maglene linije slične planinama. To je bilo 
udaljeno možda nekoliko stotina engleskih milja, a možda i više. Ali 
kad bi mu pošlo za rukom doći do njih, bili bi spašeni, jer su planine 
rijetko kada bez vode. Koliko je za to trebalo vremena, to nije znao 
izračunati, jer je sve ovisilo od visine planina. Visoki se vrhunci u 


tako bistrom zraku kao što je afrički, vide neizmjerno daleko, pa je 
zato valjalo naći vodu prije samih planina. Inače je prijetila propast. 

— Valja naći! — ponovi u sebi Stasio. 

Hroptavi glas slona, koji je ispuhivao vrućinu iz pluća, prekidao 
je svaki čas dječakovo razmišljanje. Ali malko poslije mu se pričini 
kao da čuje neki glas nalik na stenjanje, koji dopire s druge strane 
tabora, i to baš s one strane gdje su bile preko noći pokrite vreće s 
vodom. Budući da se stenjanje nekoliko puta ponovilo, ustane da vidi 
što se događa i pođe prema grmu, koji je bio nekoliko koraka daleko 
od konačišta. Noć je bila tako jasna da je već izdaleka ugledao dva 
tamna tijela kako leže jedno uz drugo, i dvije cijevi remingtonki, kako 
se sjaju na mjesečini. 

— Crnci su uvijek isti! — pomisli. — Trebali su paziti na tu vodu, 
koja je sada za nas skupocjenija od svega na svijetu, a oni zaspaše 
kao da su kod kuće. Ah, Kalijev će bambus imati sutra mnogo posla. 

Pomislivši to, približi se i gurne nogom jednoga čuvara, ali 
smjesta se preneražen trgne. Crnac, za kojega je mislio da spava, 
ležao je nauznak s nožem zabodenim u grlo do korica, a uz njega 
drugi s isto tako presječenim vratom, te je glava bila od trupla skoro 
rastavljena. 

Dvije su vreće s vodom iščezle, a tri su druge ležale u 
razbacanoj travi rasječene i splasnule. Stasio osjeti da mu se koža 
ježi. 


45. Poglavlje 


Na njegov krik pritrči prvi Kali, a za njim dva strijelca, koji su 
trebali zamijeniti prijašnju stražu, a malo kasnije se svi Wa-himi i 
Samburi skupiše na mjestu zločina vrišteći i urličući. Nastade strka 
puna uzvika i straha. Ljudi nisu toliko marili za ubijene i za umorstvo, 
već za one ostatke vode, koja se već upila u spečenu zemlju 
džungle. Neki se crnci baciše na zemlju i kidajući joj grude prstima, 
stadoše isisavati iz njih preostalu vlagu. Drugi su vikali da su zli dusi 
poubijali čuvare i rasjekli vreće. Ali Stasio i Kali znali su što da misle 
o tome. M'Kunje i M'Pua nisu bili među onim ljudima, što su se valjali 
po travi. U tom je događaju bilo više nego od običnog umorstva 
dvaju čuvara i krađe vode. Preostale probijene vreće ukazivale su na 
to da je to bilo djelo osvete i u isto vrijeme smrtna osuda cijeloj 
karavani. Svećenici zločestoga Mzimu osvetiše se dobrome Mzimu. 
Vrači se osvetiše mladom kralju, koji je otkrio njihova lupeštva i ne bi 
im više dopustio da i dalje izrabljuju neupućene Wa-hime. Nad 
cijelom se karavanom razastrlo sada krilo smrti, kao jastreb nad 
jatom golubova. 

Kali se prekasno sjeti da je, zaokupljen brigama i drugim 
stvarima, zaboravio zapovjediti da svezu vrače, kako je to nalagao 
svako veče. Vidjelo se da su dva strijelca, koji su čuvali stražu pored 
vode, iz prirođene lijenosti legli i zaspali. To je lupežima olakšalo 
posao i omogućilo da bez kazne pobjegnu. 

Dok se metež donekle stišao i ljudi se sabrali od zaprepaštenja, 
prošlo je mnogo vremena, ali ipak mora da zločinci nisu odmakli 
daleko, jer je zemlja pod presječenim vrećama bila vlažna, a krv, 
koja je istekla iz umorenih, još se nije bila posve usirila. Stasio 
zapovjedi da za bjeguncima pođe potjera, ne samo da ih kazni, već 


da se domogne posljednjih dviju vreća vode. Kali uzjaha na konja i 
povevši sa sobom nekoliko strijelaca, krene u potjeru. Stasio, koji je 
U prvi čas htio sudjelovati u njoj, sjeti se da ne može ostaviti Nellu 
samu, kad su crnci tako razdraženi i ogorčeni, pa zato ostane. 
Preporuči samo Kaliju da sa sobom povede Sabu. 

Ostade sam, jer se upravo bojao bune — naročito od strane 
Sambura. Ali u tome se prevario. Crnci uopće lako planu i kadšto 
bez razloga, ali kad ih pritisne velika nevolja, a osobito kad im 
zaprijeti neumoljiva ruka smrti, predaju joj se pasivno, ne samo oni 
koje je naučio islam da je uzaludno boriti se sa sudbinom, već svi. 
Tada ih iz mrtvila ne može trgnuti ni strah, ni bol zadnjih trenutaka. 
Tako se dogodilo i sada. Wa-himi kao i Samburu, kad je prva 
uzrujanost prošla i kad se misao da moraju umrijeti čvrsto usadila u 
njihove glave, legoše mirno na zemlju, da čekaju smrt, pa se zato 
nije trebalo bojati bune već više toga hoće li ljudi sutra uopće htjeti 
ustati i poći dalje na put. Kad je to vidio, Stasio osjeti veliku samilost 
prema njima. Kali se vrati još prije dana i smjesta postavi pred 
Stasija dvije izderane vreće, u kojima nije bilo ni kapi vode. 

— Veliki gospodaru — reče — Madi apana! 

Stasio otare rukom oznojeno čelo, a onda zapita: 

— AM'Kunje i M'Pua? 

— M'Kunje i M'Pua umrijeti - odgovori Kali. 

— Dao si ih ubiti? 

— Njih ubiti lav ili vobo. 

I stade pripovijedati što se dogodilo. Trupla dvojice zločinaca 
nađoše dosta daleko od konačišta, na mjestu gdje ih je snašla smrt. 
Ležali su jedan uz drugoga, obojici su bile slomljene lubanje sa 
zatiljka, raskidane lopatice i izjedena leđa. Kad se pojavio vobo ili lav 
pred njima u mjesečini, oni su ih sigurno molili da im daruju život. Ali 
strašna je životinja obojicu ubila, a onda, utišavši prvu glad, nanjušila 
vodu i razderala vreće. 

— Bog ih je kaznio — reče Stasio — i Wa-himi će se uvjeriti da 
zločesti MZimu ne može nikoga spasiti. 

A Kali ponovi: 

— Bog ih kazniti, ali mi nemamo vode. 

— Daleko pred nama vidio sam na istoku planine. Tamo mora biti 
vode. 


— Kali ih također vidjeti, ali do njih ima mnogo, mnogo dana... 

Nastade časak šutnje. 

— Gospodaru — javi se Kali - neka dobro Mzimu, neka bibi 
zamoli Velikoga Duha da dade kišu ili rijeku. 

Stasio ne odgovori ništa i ode. Pred šatorom ugleda bijeli Nellin 
lik; vrištanje i urlikanje crnaca odavno ju je već probudilo. 

— Što se dogodilo, Stasio? — zapita potrčavši mu u susret. 

A on joj položi ruku na glavu i reče ozbiljno: 

— Nella, moli se Bogu za vodu, jer ćemo inače svi poginuti. | 
djevojčica digne blijedo svoje lišće uvis i, uprvši oči u srebrni 
mjesečev srp, stade moliti za spas onoga, koji na nebu upravlja 
zvijezde, a na zemlji udešava vjetar prema vuni janjetovoj. 

Poslije besane, bučne i nemirne noći, izađe nad obzorjem sunce 
brzo, kao što uvijek izlazi pod obratnicima, i nastade svijetao dan. Na 
travi nije bilo ni kapi rose, a na nebu ni oblačka. Stasio zapovjedi 
strijelcima da skupe ljude i održi im kratak govor. Reče im da se 
natrag k rijeci ne mogu vratiti, jer dobro znadu da su od nje pet dana 
i pet noći puta daleko. Ali zato nitko ne zna nema li vode, možda, na 
drugoj strani. Možda će se nedaleko naći kakvo vrelo, kakva rječica 
ili kaljuža. Ne vidi se doduše drveće, ali tako se često dešava da na 
otvorenoj ravnici, gdje vjetar nosi sjemenje, drveće ne raste ni uz 
Vodu. Jučer su vidjeli nekoliko velikih antilopa i nekoliko nojeva kako 
trče na istok, a to je znak da tamo mora biti neko pojilište, a prema 
tome, tko nije glup i tko nema u prsima zečje već lavlje ili bivolje 
srce, taj će ići naprijed, radije žeđajući i naprežući se nego ležeći i 
čekajući ovdje strvinare ili hijene. 

I govoreći tako pokaže rukom strvinare, kojih je nekoliko kružilo 
nad karavanom. Iza tih riječi Wa-himi, kojima je Kali zapovjedio da 
ustanu, ustadoše gotovo svi, jer se, privikli na groznu kraljevsku 
moć, nisu usudili oprijeti. Ali se mnogi Samburi zato što im je kralj 
Faru ostao uz jezero, ne htjedoše više dignuti, nego među sobom 
stanu razgovarati: "Zašto da idemo u susret smrti kad će ona i sama 
doći?" Tako je karavana krenula naprijed umanjena za polovicu. 
Ljudi nisu već dvadeset i četiri sata imali ni kapi u ustima, ni vode, ni 
ikoje druge tekućine. I u hladnijem bi podneblju bilo to, uz težak hod, 
napor, koji se ne može podnijeti, a kamoli u toj užarenoj afričkoj peći, 
u kojoj i oni koji se obilno napiju, tako brzo proznoje vodu da je mogu 


skoro isti čas rukama brisati s kože. Moglo se predviđati da će 
mnogo ljudi putem pasti od umora i od sunčanice. 

Stasio je čuvao Nellu koliko je mogao od sunca i nije joj 
dopuštao ni da načas izviri ispod palankina, kojemu je krović pokrio 
komadom bijeloga platna, da bude dvostruk. Od ostatka vode, što ju 
je još imao u bočici od gume, skuha joj jači čaj i dade joj ga 
hladnoga, bez šećera, jer slatko povećava žeđu. Djevojčica ga je sa 
suzama nagovarala, da se i on napije, pa on položi bočicu na usta, u 
kojoj je bilo jedva još nekoliko naprstaka vode i mičući grkljanom 
pravio se da pije... U trenutku kad je na usnama osjetio vlagu, činilo 
mu se da mu u prsima i želucu gori vatra i ako taj plamen ne ugasi, 
da će pasti mrtav. Pred očima mu stadoše igrati crvene pjege, a u 
čeljustima osjeti groznu bol, kao da mu tkogod u njih zabija tisuće 
klinova. Ruka mu je tako drhtala da je gotovo razlio ono nekoliko 
zadnjih kapi. Ipak je samo dvije ili tri kapi dohvatio jezikom, a ostalo 
je spremio za Nellu. 

Prošao je opet dan muke i napora, iza kojega nastupi na sreću 
hladnija noć. Ali sutradan nastade grozna žega. Nije bilo ni daška 
vjetra. Sunce je kao zao duh pržilo živim ognjem suhu zemlju. 
Rubovi obzorja pobijeliše. Dokle je oko sezalo nije se mogla 
razabrati nijedna euforbija. Ništa — samo spečena pusta ravnica, 
pokrita gomilama pocrnjele trave. Kadšto je iz neizmjerne daljine 
dopirala slaba grmljavina, ali pošto je nebo bilo vedro, nije 
nagoviještala buru već sušu. 

U podne, kad je žega bila najveća, morali su stati. Karavana se 
raspremi u dubokom muku. Sada se vidjelo da je pao jedan konj, a 
nekoliko pagaza da je putem ostalo. Za vrijeme odmora nije nitko 
mislio na jelo. Ljudima oči upadoše i usne popucaše, a na njima su 
se pojavili zgrušani komadići krvi. Nella je disala kao ptica, pa joj 
zato Stasio pruži bočicu i viknuvši: "Pio sam, pio sam!" pobježe na 
drugu stranu tabora, jer se bojao ako ostane, da će joj tu vodu oteti 
ili zatražiti da je s njime podijeli. | to je bio možda najhrabriji njegov 
čin za vrijeme puta. Pred očima su mu neprestano lijetale crvene 
krpe. 

Osjeti u čeljustima takvo stiskanje, da ih je teškom mukom 
otvarao i zatvarao. Grlo mu je bilo suho, peklo ga je; u ustima nije 
bilo pljuvačke; jezik kao da mu je odrvenio. A ipak je i za njega i za 


karavanu bio to tek početak mučenja. 

Grmljavina, koja je naviještala sušu, neprestano se čula s 
rubova obzorja. Oko tri sata, kad se sunce sklanja na zapadnu 
stranu neba, digne Stasio karavanu na noge i krene na njenom čelu 
prema istoku. Ali sada je za njim jedva išlo sedamnaest ljudi, a i od 
njih je svaki čas po koji lijegao uz svoje breme, da se više ne digne. 
Žega se za nekoliko stupnjeva snizi, ali je još uvijek bila strašna. U 
nepomičnom zraku kao da je lebdjela čađa. Ljudi nisu mogli disati, a 
isto tako stadoše trpjeti i životinje. Nakon sat vremena, pade opet 
jedan konj. Saba je podrhtavao u slabinama i zijevao; s obješenoga 
mu pocrnjelog jezika nije pala ni kaplja pjene. King, navikao na suhe 
afričke džungle, zacijelo je manje patio, ali je počeo bjesnjeti. Male 
su mu očice sjale nekim čudnim svjetlom. Stasiju, a naročito Nelli, 
koja mu je svaki čas nešto govorila, odgovarao je još slabim 
glogotanjem, ali kad je Kali prošao nesmotreno kraj njega, hukne 
strašno i tako zamahne surlom, da bi ga bio ubio, da dječak nije na 
vrijeme skočio ustranu. 

Kaliju su se oči zakrvavile, žile mu na vratu nabrekle i popucale 
kao i drugim crncima. Oko pet sati približi se k Stasiju i tupim 
glasom, koji mu je s naporom izlazio iz grla, reče: 

— Veliki gospodaru, Kali ne moći dalje ići. Nek već dođe noć!... 

A Stasio svlada bol u čeljustima i odgovori mu s teškom mukom: 

— Dobro. Stanimo. Noć će nas umiriti. 

— Ubiti - šapne mladi crnac. 

Ljudi pobacaše terete s glava, a budući da je vrućica u njihovoj 
zgusnutoj krvi došla već do najvišega stupnja, nisu ovaj put odmah 
legli na zemlju. Srca i bila na sljepoočicama, u rukama i nogama, 
tako su im udarala, kao da će se ovaj čas raspasti. Koža na tijelu, 
sušeći se i grčeći se, stade ih svrbjeti; u kostima su osjećali neki 
neobični nemir, a u utrobi i u grkljanu vatru. Neki su nemirno obilazili 
među teretima, drugi su se vrzmali jedan za drugim među suhim 
gomilama trave, kao da nešto traže — i to je tako trajalo sve dok im 
se snage nisu iscrpile. Onda su padali jedan za drugim na zemlju, ali 
su ležali trzajući se. Kali čučne uz Stasija i Nellu hvatajući otvorenim 
ustima zrak i stade moleći ponavljati između jednoga i drugoga 
daha: 

— Bvana Kubva, vode! 


Stasio ga je gledao staklenim pogledom i šutio. 

— Bvana Kubva, vode! 

A malo poslije: — Kali umirati... 

Uto se približi Mea, koja je, ne zna se zbog čega, najlakše 
podnosila žeđ i najmanje trpjela od svih njih. Sjedne uz njega i 
ogrlivši mu rukom vrat javi se tihim melodičnim glasom: 

— Mea želi umrijeti zajedno s Kalijem... 

Nastade duga šutnja. Uto je sunce zašlo i noć pokrila kraj. Nebo 
postade zagasito. Na južnoj strani sine križ. 

Nad ravnicom zatreptaše rojevi zvijezda. Mjesec izađe ispod 
zemlje i stade tminu prožimati svjetlom. Zrak se pretvori u veliku 
svijetlu pučinu. Sve je jače svjetlo obasjavalo kraj. Palankin, koji 
zaboraviše na Kingovim leđima, i šatori tako su se sjali kao što sjaju 
u jasnim noćima vapnom pobijeljene kuće. Svijet je ronio u tišinu... 
zemlju obuze san. 

A u toj se tišini i miru prirode svijahu u taborištu ljudi od boli i 
čekahu smrt. Na srebrnastoj se pozadini mraka ocrtavala ogromna 
crna figura slona. Mjesečina je osim šatora obasjavala bijela odijela 
Stasija i Nelle, a pored gomile vrijeska tamna i zgrčena tjelesa 
crnaca i gdjegdje porazbacane hrpe tereta. Pred djecom je na 
prednje noge uprt sjedio Saba i podignuvši glavu prema 
mjesečevom štitu, muklo je zavijao. 

Po Stasiovoj su se duši motale zadnje misli, pretvorene u mukli 
očajni osjećaj da sada više nema izlaza, da ništa nisu vrijedili svi 
neiskazani napori, muke i patnje, ta djela volje i smionosti, što ih je 
počinio za vrijeme strašnih putova od Medineta do Kartuma, od 
Kartuma do Fašode i od Fašode do nepoznatoga jezera, i da sada 
dolazi neumoljivi kraj. | pričini mu se da je to tim strašnije, što taj 
svršetak dolazi baš na zadnjem odsjeku puta, na kraju kojega se 
pružao Ocean. Ah! Neće dovesti malu Nellu do obale, neće je 
odvesti brodom u Port Said, neće je izručiti gospodinu Rawlisonu, a 
ni on neće pasti ocu u zagrljaj i neće čuti iz njegovih usta da je sve 
činio kao valjan dječak i kao pravi Poljak! Kraj, kraj!... Za nekoliko će 
dana sunce obasjati samo mrtva tjela, a onda će ih osušiti, kao one 
mumije što spavaju u Egiptu vječnim snom po muzejima. 

Od muke i vrućice stade mu se vrtjeti u glavi. Napadale su ga 
predsmrtne prikaze i varke sluha. Čuo je izrazito glasove Sudanaca i 


beduina kako viču "Yalla! Yalla!" na razmahane deve. Vidio je Idrisa i 
Gebhra. Mahdi mu se smiješio svojim debelim usnama pitajući: 
"Želiš li se napiti iz vrela istine?..." Zatim ga je gledao lav s pećine; 
onda mu je Linde pružao bočicu kinina i govorio: "Žuri se, žuri, jer će 
mala umrijeti!" A napokon je vidio samo blijedo, vrlo drago lišce i 
dvije male ruke, koje su se pružale prema njemu. Odjednom zadršće 
i svijest mu se na čas vrati, jer mu je uz uho šušnuo tih, jauku sličan 
Nellin šapat: 

— Stasio... vode! 

| ona je — kao i čas prije Kali - samo od njega očekivala spas. 
Ali budući da joj je prije dvanaest sati dao posljednje kapi, zato se 
sada on trgne i krikne glasom, u kojem je drhtala provala boli, očaja i 
tuge: 

— O, Nella! Ja sam se samo pretvarao da pijem! Već tri dana 
nisam imao ništa u ustima! 

| uhvativši se rukama za glavu, utekne da ne gleda njene muke. 
Trčao je nasumce između gomila trave i vrijeska sve dok ga posve 
ne napusti snaga i dok nije pao na jednu gomilu. Oružja nije imao. 
Leopard ili makar i velika hijena našli bi u njemu lak plijen. Ali pritrči 
samo Saba, koji ponjušivši ga stade opet zavijati kao da zove njemu 
u pomoć. Nitko nije dolazio u pomoć. Samo ga je odozgo gledao 
mirni i ravnodušni mjesec. Dugo je tako dječak ležao kao mrtav. 
Otrijeznio ga je tek hladniji dah vjetra, koji je nenadano puhnuo s 
istoka. Stasio sjedne, trudeći se da ustane i da se vrati Nelli. 

Hladniji vjetar puhne po drugi put. Saba prestade zavijati i, 
okrenuvši se prema istoku, poče micati nozdrvama. Naglo zalaje 
jedanput i drugi put kratkim isprekidanim basom i pojuri naprijed. 
Neko se vrijeme nije čuo, ali doskora se iz daljine začuje njegovo 
lajanje. Stasio ustane i, teturajući na ukočenim nogama, stade 
gledati za njim. Dugačko putovanje, dugotrajni boravak u džungli, 
potreba da neprestano drži u napetosti sva osjetila, neprestane 
opasnosti, naučiše dječaka da budno pazi na sve što se zbiva oko 
njega, pa uza sve muke, što ih je taj čas osjećao, uza sav napola 
samo svjestan razum, poče nagonom i navikom promatrati kako se 
vlada pas. A Saba se nakon nekog vremena pojavi opet pred njim, 
ali nekako čudnovato ganut i nemiran. Nekoliko je puta dignuo oči 
prema Stasiju, optrčao ga unaokolo, opet se zaletio njušeći i lajući u 


vrijesište, opet se vratio, a napokon, uhvativši dječaka za odijelo, 
stade ga vući na suprotnu stranu od konačišta. Stasio se posve 
sabere. 

— Što je to — pomisli. — Ili je pas od žeđi šenuo ili je nanjušio 
Vodu. Ali ne!... Da je voda blizu, poletio bi da se napije i imao bi 
mokru njušku. A ako je daleko, ne bi je nanjušio... voda nema 
mirisa... K antilopi me nije vukao, jer večeras nije htio jesti. A ni 
grabežljivcima me nije mogao povući... Što je dakle?... 

I srce mu odjednom stade lupati jače u prsima. 

— Možda mu je vjetar donio ljudski miris?... Možda je... daleko 
kakvo crnačko selo?... Možda je koji zmaj doletio čak do... 

I pod dojmom tračka nade skupi svu snagu i stade trčati prema 
taborištu uza sve opiranje psa, koji mu je neprestano priječio put. U 
taboru mu se zabijeli Nellin lik i dopre do njega slabi njezin glas, a 
malo kasnije spotakne se o Kalija, koji je ležao na zemlji, ali ni na što 
se nije osvrtao. Dotrčavši do zamotka, u kojemu su bile rakete, 
raskine ga, izvadi jednu, drhtavim je rukama priveže na bambus, koji 
zabije u pukotinu na zemlji, iskreše vatru i zapali kolčić što je visio 
ispod cjevčice. 

Začas je crvena zmija izletjela sikćući i pršteći uvis. Stasio se 
objeručke uhvati za bambus da ne padne i upre oči u daljinu. Bilo mu 
je na rukama i sljepoočicama udaralo kao čekić; usta su mu se 
micala u usrdnoj molitvi. Prođe jedna minuta, druga, treća, četvrta. 
Ništa, baš ništa! Klonuše ruke dječaka, glava se spusti prema zemlji 
i neiskazana tuga zalije ispaćena mu prsa. 

— Uzalud! Uzalud! — šapne. — Idem, sjest ću uz Nellu i zajedno 
ćemo umrijeti. 

Ali tada se daleko, daleko na srebrnoj pozadini mjesečine digne 
naglo vatrena vrpca uvis i prospe se zlatnim zvijezdama, koje su 
padale na zemlju polako kao krupne suze. 

— Spas!!! — vikne Stasio. 

I dogodi se, da su ovi maločas polumrtvi ljudi, utrkujući se stali 
preskakivati gomile vrijesaka i trave. Iza prve se rakete pojavi druga i 
treća. Zatim lahor donese nešto kao odjek udaraca, po kojima su se 
lako mogli prepoznati daleki hici. Stasio zapovjedi da opale sve 
remingtonke i od tog trenutka se nije razgovor karabinki prekidao i 
bivao je sve razgovjetniji. Dječak sjedeći na konju, koji je začudo 


također skupio snagu, i držeći pred sobom Nellu, jurio je ravnicom 
prema spasonosnim glasovima. Uz njih je trčao Saba, a za njima je 
toptao orijaški King. 

Dvije je karavane dijelio prostor od nekoliko kilometara, a budući 
da su s obje strane istovremeno išli ravno jedni pred druge, nije zato 
cijeli put dugo trajao. Doskora su se hici iz karabinki ne samo čuli 
već i vidjeli. Još je jedna raketa poletjela u zrak, ne dalje od nekoliko 
stotina koraka. Zatim sijevnuše mnogobrojna svjetla... Mala ih je 
uzvisina načas sakrila, ali kad ju je Stasio prošao, nađe se gotovo tik 
pred redom crnaca, koji su držali u rukama zapaljene baklje. 

Na čelu povorke išla su dva Evropljana u engleskim šljemovima 
i s karabinkama u 

rukama. Stasio na prvi pogled prepozna u njima kapetana Glena 
i doktora Claryja. 


46. Poglavlje 


FE kspediciji kapetana Glena i doktora Claryja nije ni izdaleka bio 
Cilj tražiti Stasija i Nellu. Bila je to brojna i dobro snabdjevena vladina 
ekspedicija, poslana da ispita sjeveroistočne obronke planine 
Kilimandžaro, kao i slabo još poznate predjele što leže sjeverno od 
te planine. Kapetan i doktor znali su doduše da su djeca oteta iz 
Medinet-et Fajuma, jer su tu vijest donijele engleske i arapske 
novine, ali su mislili da su oboje umrli ili da čame u ropstvu kod 
Mahdija, odakle se dosada nije ni jedan Evropljanin oslobodio. Clary, 
čija je sestra bila udana za Rawlisona u Bombayu i koji se vrlo 
oduševio malom Nellom za vrijeme puta u Kairo, vrlo je bolno doživio 
njezin gubitak. Ali su i hrabroga mladića žalili i on i Glen vrlo iskreno. 
Nekoliko su puta slali brzojave iz Mombasse gospodinu Rawlisonu, 
pitajući ga nisu li se djeca našla i tek nakon zadnjeg nepovoljnog 
odgovora, koji je stigao mnogo prije polaska karavane, izgubiše 
napokon svaku nadu. 

Nije im ni u snu padalo na pamet da bi se djeca, oteta u 
dalekom Kartumu, mogla pojaviti u ovim predjelima. Ipak su često 
razgovarali o njima naveče, kad su posvršavali dnevne poslove, jer 
doktor nije nikako mogao zaboraviti malu i lijepu djevojčicu. 

Ekspedicija se sve dalje pomicala. Nakon duljega boravka na 
istočnim obroncima Kilimandžara, ispitavši gornji tok rijeke Sabake i 
Tane kao i planina Kenia, krenuše kapetan i doktor sjevernim 
pravcem i, prešavši baroviti Guasso-Nyjro, spustiše se na prostranu 
nenapučenu ravnicu, u kojoj su prebivala samo nebrojena stada 
antilopa. 

Nakon tri mjeseca putovanja bio je ljudima potreban dulji odmor, 
pa zato kapetan Glen, otkrivši neveliko jezero s obiljem zdrave vode, 


zapovjedi da se uz to jezero razapnu šatori i navijesti odmor od 
deset dana. 

Za to vrijeme bijelci su se bavili lovom i slaganjem zemljopisnih i 
prirodoslovnih bilježaka, a crnci su se predavali uvijek im slatkoj 
besposlici. | jednoga se dana desi da je doktor Clary, ustavši rano i 
gledaju uzdignutih glava na vrh visokog drveta i kako neprestano 
ponavljaju: 

— Ndege? — Akuna ndege! — Ndege?'£9 

Doktor je bio kratkovidan, pa zato pošalje u šator po lovački 
dogled, a onda kroz njega pogleda predmet što su ga crnci 
pokazivali — i veliko se čuđenje javi na njegovu licu 

— Zovnite ovamo kapetana! — reče. Ali prije nego što dotrčaše 
crnci, pojavi se kapetan pred šatorom, jer se baš spremao na 
antilope. 

— Gledaj, Glen — reče doktor pokazujući rukom uvis. Kapetan 
digne glavu, zasloni oči rukom i začudi se isto tako kao i doktor. 

— Zmaj! — poviče. 

— Da, ali crnci ne puštaju zmajeve... kako je dakle dospio 
ovamo? 

— Možda se kakva kolonija bijelaca nalazi u blizini ili kakva 
misija?... 

— Treći dan već puše vjetar sa zapada, ili iz nepoznatih strana, i 
po svoj prilici isto ovako nenapučenih kao što je ova džungla. Znaš 
uostalom da ovdje nema nikakvih kolonija ni misija. 

— To je doista zanimljivo... 

— Svakako treba zmaja skinuti s drveta. 

— Treba. Možda ćemo saznati odakle dolazi. 

Kapetan izda zapovijed. Drvo je bilo nekoliko desetaka metara 
visoko, ali crnci se odmah uzveraše do vrha oprezno skinuše 
zapletenog zmaja i predadoše ga u ruke doktoru, koji, pogledavši ga, 
reče: 

— Nešto piše... da vidimo... | stisnuvši oči stade čitati. 

Odjednom mu se lice promijeni, a ruke zadrhtaše. 

— Glen — reče — uzmi ovo i uvjeri me da nisam dobio sunčanicu i 
da sam pri zdravoj pameti! 

Kapetan uzme bambusov okvir, uz koji je bio pričvršćen papir, i 


pročita ovo: Nelly Rawlisoh i Stanislaw Tarkowski, poslani iz Kartama 
u Fašodu, a iz Fašode povedeni istočno od Nila, oteše se iz ruku 
dervišima. Nakon mnogo mjeseci putovanja dođoše do jezera, koje 
leži južno od Abesinije. Idu prema Oceanu. Mole za brzu pomoć. Na 
drugoj strani papira nalazio se još ovaj dodatak ispisan sitnijim 
slovima: Ovaj zmaj, po redu pedeset i četvrti, pušten je s planina, 
koje okružuju u zemljopisu nepoznato jezero. Tko ga nađe, neka 
obavijesti upravu kanala u Port Saidu ili kapetana Glena u 
Mombassi. Stanislaw Tarkowski. 

Kad je zamuknuo kapetanov glas, stadoše dva prijatelja gledati 
jedan drugoga. 

— Što je to? — zapita doktor Clary. 

— Ne vjerujem svojim očima! — odgovori kapetan. — Valjda nije 
priviđenje? 

— Nije. 

— Jasno piše: "Nelly Rawlison i Stanislaw Tarkowski." 

— Najjasnije... 

— Mogli bi dakle biti negdje u ovim predjelima? 

— Ali gdje da ih tražimo? 

— Zar ništa više ne piše na zmaju? 

— Ima još nekoliko riječi, ali su zapisane tamo, gdje su papir 
proderale grane. Teško se čita. 

Obojica nagnuše glave nad papir i tek nakon duljeg ispitivanja s 
teškom mukom pročitaše: Kišovito je doba davno prošlo. 

— Što to znači? — zapita doktor. 

— Da je dječak izgubio pojamo o vremenu. 

— Pa je na ovaj način htio po prilici označiti datum. Imaš pravo. 
Prema tome bi ovaj zmaj mogao biti nedavno pušten? 

— Ako je tako, onda su i oni nedaleko. 

Grozničavi je isprekidani razgovor trajao još časak, a onda 
obojica stadoše opet ispitivati poruku i raspravljati o svakoj napisanoj 
riječi. No sve im se činilo ipak tako nevjerojatno da bi, kad se to ne bi 
dogodilo u zemljama, u kojima uopće nije bilo Evropljana, preko šest 
stotina kilometara daleko od najbliže obale, da bi i doktor i kapetan 
mislili da je to valjda neslana šala, koju učiniše kakva evropska djeca 
pročitav si novine, koje su opisale otmicu, ili kakvi pitomci u misiji. Ali 
teško je bilo vjerovati svojim očima: — imali su zmaja u rukama, slabo 


su se izbrisana slova izrazito pred njima crnila. 

Ali i ovako nisu mogli shvatiti mnogo toga. Odakle djeci papir za 
zmajeve? Da im ga je dala kakva karavana, onda bi se priključili njoj 
i ne bi zvali u pomoć. Zašto nije dječak nastojao s malom Nellom 
pobjeći u Abesiniju? Zašto su ih derviši poslali istočno od Nila, u 
nepoznate krajeve? Kako su pobjegli čuvarima? Gdje su se sakrili? 
Kojim čudom ne pomriješe od gladi kroz duge mjesece putovanja? 
Da nisu postali plijenom divlje zvjeradi? Zašto ih nisu ubili divljaci?... 
Na sva ta pitanja nije bilo odgovora. 

— Ništa ne shvaćam, ništa ne shvaćam — ponavljao je doktor 
Clary... 

— Alii taj dječak je pravo čudovište! Jer to je jamačno njegovo 
djelo! — reče kapetanu. 

— I nije ostavio malu. 

— Stanley, ni sam Stanley ne bi se usudio biti na putu ni tri dana 
uz takve uvjete. 

— Aoni ipak žive. 

— Ali mole za pomoć. Odmor je završen! Krećemo odmah. 

| tako bude. Putem su oba prijatelja još ispitivali poruku, uvjereni 
da će možda u njoj naći upute što se tiče smjera, kojim bi im morali 
krenuti u pomoć. Ali upute nije bilo. Kapetan stane voditi karavanu 
skrećući desno i lijevo, u nadi da će možda naići na kakav trag, na 
kakvo ugaslo ognjište ili na drvo s urezanim znakovima na kori. Tako 
su se pomicali nekoliko dana. Na nesreću stigoše na ravnicu bez 
ijednoga drveta, pokritu visoku vrijesištem i gomilama osušene trave. 
Nemir stade spopadati oba prijatelja. Kako je lako bilo na tom 
neizmjernom prostoru mimoići se i s cijelom karavanom, a kamoli s 
dvoje djece, koja su, kako su oni mislili, puzala kao dva mala crvića 
posred vrijesaka. 

Prošao je još jedan dan. Nisu pomagale ni limene kutije s 
papirom u sredini, ostavljene na gomilama, ni vatre u noći. Kapetan i 
doktor stadoše na trenutke gubiti nadu da će im uspjeti naći djecu, a 
naročito da će ih naći žive. 

Gorljivo su tražili i sjedećih dana. IZvidnice, koje je Glen slao 
desno i lijevo, javiše napokon da dalje počinje pustinja bez kapi 


.. mou 


morali su se zadržati da se opskrbe za dalji put. 


Jaruga je bila kao pukotina, duboka nekoliko metara i prilično 
uzana. Na dnu je izbijao izvor kipeći kao da ključa, jer je bio zasićen 
ugljičnom kiselinom. Ipak je voda — kad se ohladila — bila dobra i 
zdrava. Izvor je bio tako obilan da ga nije tristo ljudi iz karavane 
moglo iscrpiti. Naprotiv, što su više grabili, sve je jače izbijao i sve 
više punio pukotinu. 

— Možda će kadgod — reče doktor Clary — biti ovdje kakvo 
lječilište, ali sada je ta voda životinjama nepristupačna zbog previše 
strmih stijena jaruge. 

— Zar ne mogu i djeca naići na ovakve izvore? — zapita kapetan. 

— Ne znam. Možda ih ima u ovom predjelu više. Ali ako ih nema, 
onda moraju umrijeti od žeđi. 

Padne noć. Zapališe slabe vatre, ali nisu pravili bomu jer nisu 
imali od čega. Poslije večere sjedoše doktor i kapetan na stolce za 
sklapanje i zapalivši lule, počeše razgovarati o onome što im je bilo 
srcu najbliže. 

— Ni traga! — javi se Clary. 

— Palo mi je na pamet — odgovori Glen — da pošaljem deset 
naših ljudi na obalu Oceana s brzojavom da imamo glas o djeci. Ali 
drago mi je što to nisam učinio, jer bi ljudi po svoj prilici putem 
poginuli, a ako bi i stigli, čemu da budimo uzalud nadu... 

— | da obnavljamo bol... 

Doktor skine s glave bijeli šljem i otare oznojeno čelo. 

— Slušaj — reče — a da se vratimo do onog jezera, da dademo 
nasjeći drva i da palimo svaku noć veliku vatru. Možda bi djeca 
vidjela. 

— Da su blizu, našli bismo ih i ovako, a ako su daleko, neravnine 
tla zaklonile bi vatru. Ovaj se kraj samo čini ravan, ali zapravo je pun 
grba, valovit kao ocean. Osim toga bismo uzmičući izgubili i zadnju 
mogućnost da im nađemo tragove. 

— Govori otvoreno: nemaš nikakve nade? 

— Dragi moj, mi smo odrasli, jaki i spretni muškarci, a pomisli, 
što bi bilo s nama da smo, recimo, samo nas dvojica u pustinji — pa 
makar i s oružjem — ali bez hrane i bez ljudi... 

— Da! Nažalost — tako je... Zamišljam dvoje djece kako idu kroz 
pustinju po ovakvoj noći. 

— Glad, žeđa, divlja zvjerad... 


— A ipak dječak piše da su mjesecima tako išli. 

— Pa to i jest ono što nadilazi moju maštu. 

Dulje se vremena u tišini čulo samo cvrčanje duhana u lulama. 
Doktor se zagledao u dubinu noći, a onda se javio prigušenim 
glasom: 

— Već je kasno, ali san mi ne dolazi na oči... | misao da oni, ako 
žive, sada lutaju tamo negdje u noći, među tim suhim vrijescima... 
sami... tako mala djeca! Sjećaš li se, Glen, anđeoskog lica one 
male? 

— Sjećam se i ne mogu zaboraviti. 

— Ah, dao bih ruku sebi odsjeći, kad bih... | nije dovršio jer se 
kapetan Glen trgnuo kao poparen. 

— Raketa u daljini! — vikne. — Raketa! 

— Raketa! — ponovi doktor. 

— Nekakva je karavana pred nama. 

— Koja je možda našla djecu! 

— Možda. Pohrlimo joj u susret! 

— Naprijed! 

Zapovijedi kapetanove pronesoše se u trenu cijelim taborom. 
Zanzibarci skočiše na noge. Ubrzo zapališe baklje. Glen za odgovor 
na daleki signal dade pustiti nekoliko raketa jednu za drugom, a 
zatim u razmacima ispaljivati salve iz karabinki. Prije nego što je 
prošlo četvrt sata cijeli je tabor već bio na putu. 

Izdaleka su hici odgovarali. Nije više bilo sumnje da neka 
evropska karavana zove u pomoć. Kapetan i doktor jurili su kao na 
utrci, gonjeni naizmjence strahom i nadom. Hoće li naći djecu ili ih 
neće naći? Doktor je govorio u sebi, ako ih ne nađu, da će na 
daljnjem putu moći valjda tražiti samo njihova tijela u ovim strašnim 
predjelima. 

Nakon pola sata jedna je od onih izbrežina, o kojima su prije 
govorili, zastrla obojici prijatelja pogled. Ali su bili već tako blizu da 
su jasno čuli topot konja. Još nekoliko minuta — i na sljemenu 
izbrežine javi se konjanik držeći pred sobom veliki bijeli predmet. 

— Uvis baklje! — zapovjedi Glen. U taj čas konjanik stigne s 
konjem na dohvat svjetla. 

— Vode! Vode! 

— Djeca! — poviče doktor Clary. 


— Vode! Vode! — promuca Stasio. | gotovo baci Nellu u ruke 
kapetanu, a sam skoči sa sedla. Ali smjesta zatetura i pade na 
zemlju kao mrtav. 


Epilog 


Veselje u taboru kapetana Glena i doktora Claryja nije imalo 
granica, ali radoznalost Engleza bila je izvrgnuta teškom iskušenju. 
Ako naime prije nisu mogli shvatiti svojim glavama da bi djeca mogla 
prevaliti ogromne prašume i pustinje, koje dijele ovaj kraj od Nila i 
Fašode, to sada nisu nikako mogli razumjeti kako je "mali Poljak" to 
ne samo izvršio, već se i pred njima pojavio kao vođa cijele 
karavane, opremljene evropskim oružjem, sa slonom, koji je nosio 
palankin, s konjima, šatorima i s velikom zalihom hrane. Kapetan je 
videći to širio ruke i svaki čas govorio: 

— Clary, mnogo sam vidio, ali ovakvoga dječaka nisam nikada! 

A dobri je doktor ponavljao ne manje začuđen: 

— | malu je oslobodio iz ropstva i spasio ju je! 

Zatim bi potrčao k šatorima da vidi kako je djeci i spavaju li 
dobro. A djeca, napojena, nahranjena i preodjevena, spavala su kao 
ubijena cijeli sljedeći dan, zajedno s ljudima iz njihove karavane. 
Kapetan Glen pokuša Kalija ispitati o zgodama na putu i o Stasiju, ali 
mladi crnac, otvorivši jedno oko, odgovori samo: 

— Veliki gospodar sve može — i zaspi opet. 

Napokon su morali pitanja i razjašnjenja odgoditi za druge dane. 
Do tada su dva prijatelja vijećala o povratku u Mombassu. Doprli su 
ionako mnogo dalje i ispitali su više krajeva nego što im je bilo 
rečeno, zato odlučiše da se bez oklijevanja vrate odmah natrag. 
Kapetana je doduše vrlo mamilo ovo u zemljopisu nepoznato jezero, 
ali briga za dječje zdravlje i želja da ih što prije vrate zabrinutim 
očevima, svlada tu misao. Doktor ipak upozori da će morati 
otpočinuti na hladnim uzvisinama Kenie ili Kilimandžara. Tek su 
odanle odlučili poslati glas očevima i pozvati ih da dođu u 


Mombassu. 

Povratak je započeo trećega dana nakon valjanoga odmora i 
kupelji u toplim vrelima. To je ujedno bio dan rastanka s Kalijem. 
Stasio uvjeri malu da bi s njihove strane bilo samoljublje kad bi ga 
vukli dalje sa sobom do Oceana ili čak u Egipat. Kazivao joj je da u 
Egiptu, a pogotovu u Engleskoj, neće Kali biti ništa drugo do sluga, 
dok će kad uzme vladu u svoje ruke, nad svojim narodom, kao kralj 
proširiti i učvrstiti kršćanstvo, ublažiti divlje običaje Wa-hima i načiniti 
od njih ne samo civilizirane, već i dobre ljude. Isto tako ponovi po 
prilici i Kaliju. Na rastanku proliše ipak mnogo suza, kojih se ni 
Stasio nije stidio, jer su on i Nella preživjeli s Kalijem toliko zlih i 
dobrih časova i ne samo da su oboje naučili poštivati njegovo dobro 
srce, već su ga iskreno zavoljeli. Mladi je crnac dugo ležao do nogu 
svome Bvana Kubva i dobrome Mzimu. Dvaput se vraćao, da ih još 
jednom pogleda, ali napokon je došao čas rastanka i dvije karavane 
krenuše suprotnim smjerovima. 


KKK 


Na putu je tek počelo pripovijedanje o doživljajima ovo dvoje 
malih putnika. Stasio, nekoć malko sklon hvalisanju, nije se sada 
nimalo hvalisao. Premnogo je stvari učinio, previše se razvio, a da 
ne bi bio kadar shvatiti da mu riječi ne smiju biti veće od djela. 
Uostalom dostajalo su gole činjenice, ma bile najskromnije 
ispripovijedane. Svaki dan kad su nastupali žarki "bijeli sati" i svake 
večeri na počivalištu, lebdjele su pred očima kapetana Glena i 
doktora Claryja slike zgoda i događaja što su ih proživjela djeca. 
Vidjeli su kako su bila oteta iz Medinet-el-Fajuma, strašni put na 
devama kroz pustinju, Kartum i Omdurman — mjesta slična paklu na 
zemlji, i kobnoga Mahdija. Kad je Stasio pričao što je odgovorio 
Mahdiju kad ga je ovaj nagovarao da promijeni vjeru, obadva 
prijatelja ustadoše i čvrsto stisnuše Stasiju desnicu, a zatim kapetan 


reče: 

— Mahdi ne živi više! 

— Mahdi ne živi? — ponovi začuđeno Stasio. 

— Ne — javi se doktor. — Ugušio se u svom salu, ili drugim 
riječima umro je od srca, a vladu je nakon njega preuzeo 
Abdullahi'29. 

Nastade dugotrajna šutnja. 

— Ha — reče Stasio — nije se nadao, kad nas je slao u smrt u 
Fašodu, da će smrt prije stići njega... Začas dometne: 

— Ali Abdullahi je još okrutniji od Mahdija. 

— | zato su počele bune i klanja — odgovori kapetan — i cijela 
zgrada, koju je sagradio Mahdi, mora se prije ili kasnije srušiti. 

— A što će doći onda? 

— Engleska — odvrati kapetan. 

Zatim je Stasio pripovijedao o putu u Fašodu, o smrti stare 
Dinah, o tome kako su iz Fašode pošli u nenapučene krajeve i kako 
su tražili Smaina. Kad je pripovijedao kako je ubio lava, a onda 
Gebhra, Kamisa i dva beduina, kapetan ga prekine samo s dvije 
riječi: "Ali right!", a onda mu opet stisne desnicu i stane ga pozorno 
slušati zajedno s Claryjem. 

A Stasio je govorio kako su pripitomili Kinga, kako su se 
nastanili u Krakovu, o Nellinoj groznici, kako su našli Lindea i o 
zmajevima, koje su djeca puštala s planina Karamoyo. 

Doktor, koji je svakim danom bio sve privrženiji maloj Nelli, tako 
je duboko bio prožet svim što joj je prijetilo na putu, te se svaki čas 
morao krijepiti s nekoliko gutljaja brandyja, a kad je Stasio stao 
pripovijedati kako je gotovo postala plijenom groznoga voba ili 
abasanta, uze doktor djevojčicu na ruke i dugo je nije htio pustiti, kao 
da se boji da će kakav novi grabežljivac zaprijetiti njezinu životu. 

A što su on i kapetan mislili o Stasiju, to dokazuju dva brzojava, 
koja su poslali dva tjedna nakon što su došli do podnožja 
Kilimandžara — po naročitim ljudima, na adresu kapetanovog 
zamjenika u Mombassi, s porukom da te brzojave pošalju dalje 
očevima. Prva, sastavljena oprezno zbog straha da ne učini prejak 
utisak i poslana u Port Said, sadržavala je ove riječi: 


Zahvaljujući dječaku prispjela povoljna vijest o djeci. Dođite u 


Mombnssu. 


Druga, posve jasna, adresirana u Aden, glasila je: 
Djeca su s nama — zdrava — dječak junak. 


Na hladnom podnožju Kilimandžara zadržaše se oko petnaest 
dana, jer je doktor Clary bezuvjetno to zahtijevao radi Nellinog 
zdravlja, a također i zbog Stasiovog zdravlja. Djeca su se iz dna 
duše divila toj do neba visokoj planini, koja ima sva podneblja 
svijeta. Dva su joj vrhunca Kibo i Kima-Wenze bila danju obično 
zastrta gustom maglom. Ali kad bi se za vedrih večeri naglo raspršile 
magle i kad su od večernjeg rumenila vječni snijezi na Kima-Wenze 
usplamsali ružičastim sjajem, dok je cijeli svijet bio uronio već u 
mrak, činila se planina kao svijetli božji oltar. Gledajući taj prizor, 
ruke se naše djece nehotice sklapahu na molitvu. 

Prođoše Stasiju dani briga, nemira i napora. Imali su još mjesec 
dana puta do Mombasse i put je vodio krasnom, ali nezdravom 
šumom Tayeta. No sada je bilo mnogo lakše putovati s brojnom, 
obilno snabdjevenom karavanom i već poznatim stazama, negoli 
lutati kao prije po nepoznatoj pustoši samo s Kalijem i sMeom!... 
Uostalom, sada je za put bio odgovoran kapetan Glen. Stasio se 
odmarao i lovio. Našavši među karavanskim oruđem dlijeto i čekić, 
bavio se za hladovitih sati klesanjem napisa na velikoj hridini: 
"Jeszcze Polska...", jer je htio da u tim krajevima ostane neki trag 
njihova boravka. 

Englezi, kad im je preveo napis, začudiše se što dječaku nije 
palo na pamet da na toj afričkoj stijeni ovjekovječi svoje ime. Ali on je 
više volio isklesati ime svoje zemlje. Ipak nije prestao paziti na Nellu 
i pobudio je u njoj tako neograničeno povjerenje, da je ona, kad ju je 
Clary zapitao neće li se bojati bure na Crvenom moru, digla prema 
njemu svoje lijepe mirne oči i odgovorila samo: "Stasio će pomoći." 
Kapetan Glen je tvrdio da nitko ne bi mogao izreći istinitije 
svjedočanstvo o tome što je Stasio za nju predstavljao i iskazati mu 
veću pohvalu. 

Mada je prvi brzojav, poslan gospodinu Tarkowskom u Port 
Said, bio složen vrlo oprezno, ipak je izazvao potresan dojam, te je 
radost gotovo ubila Nellinog oca. Ali i gospodin Tarkowski, iako je bio 


čovjek neobično tvrd, kad je primio brzojav, kleknuo je i počeo moliti 
Boga da ta vijest nije lažna, i da nije bolesno priviđenje, poteklo od 
tuge, čežnje i boli. Toliko su obojica uložili truda da barem saznaju 
jesu li djeca živa. 

Gospodin je Rawlison otpremio u Sudan čitave karavane, a 
gospodin je Tarkowski preobučen kao Arapin dopro uz najveću 
opasnost za život čak do Kartuma — i sve to nije koristilo ništa. Ljudi, 
koji su mogli dati kakav glas, umriješe od boginja, od gladi, ili 
poginuše u neprekidnim pokoljima — a djeca kao da u zemlju 
propadoše! Napokon su izgubila oba oca svaku nadu, pa su živjeli 
samo od uspomena, duboko uvjereni da ih ništa više u životu ne 
čeka i da će ih tek smrt sjediniti s onim najmilijim bićima, koja su bila 
sve njihovo blago na zemlji. 

Međutim, zateče ih sada nenadana radost, koja je gotovo 
prelazila njihovu snagu. No s njom je bila vezana i nesigurnost i 
čuđenje. Ni jedan od njih nije mogao shvatiti kako je glas o djeci 
stigao s one strane Afrike, to jest iz Mombasse. Gospodin je 
Tarkowski mislio da je djecu ukrala ili kupila kakva arapska 
karavana, koja je pošla s istočne obale po slonovu kost u 
unutrašnjost kontinenta i došla čak do Nila. Iz riječi brzojava 
"zahvaljujući dječaku" shvatili su da je Stasio pismeno obavijestio 
kapetana i doktora gdje se nalazi s Nellom. No ipak mnogo toga nisu 
mogli odgonetnuti. Gospodin je Tarkowski posve jasno shvatio ne 
samo da je vijest povoljna, već i vrlo povoljna, jer da se inače 
kapetan i doktor ne bi odvažili u njima buditi nadu, a pogotovu ih ne 
bi pozvali u Mombassu. 

Pripreme za put trajale su kratko vrijeme i drugoga dana, nakon 
primljenog brzojava, nađoše se oba inženjera skupa s Nellinom 
učiteljicom na palubi velikoga parobroda društva "Peninsular and 
Orient Company", koji je polazio u Indiju, a usput je stajao u Adenu, 
Mombassi i Zanzibaru. U Adenu ih dočeka drugi brzojav, koji je 
glasio: Djeca su s nama — zdrava, dječak junak. Pročitavši je, 
gospodin je Rawlison gotovo šenuo pameću od veselja, pa je 
stišćući ruke gospodinu Tarkowskom govorio: "Vidiš, to ju je on 
spasio! Njemu zahvaljujem za njezin život" — a gospodin Tarkowski, 
ne htijući da pokaže svoju slabost, odgovori samo stišćući zube: "Da! 
Dječak se iskazao kako valja" — ali ostavši sam u kabini, zaplače od 


sreće. 

Stigao je napokon čas kad su djeca pala roditeljima u zagrljaj. 
Gospodin Rawlison uze na ruke svoje malo blago, a gospodin je 
Tarkowski dugo držao uz prsa svoga hrabrog dječaka. Nedaća je 
prošla kao što prolaze vihor i bure u pustinji. Život se opet ispuni 
vedrinom i srećom, a čežnja i prijašnja odsutnost samo još povećaše 
radost. Djeca su se samo čudila što su taticama glave za vrijeme 
njihove odsutnosti posve pobijelile... 

Vraćali su se iz Sueza odličnim francuskim brodom, koji je 
pripadao društvu "Messageries Maritimes", punim putnika s otoka: 
Reunion, Mauritius, s Madagaskara i Zanzibara. Kad se pronio glas 
da se na brodu nalaze djeca, koja su pobjegla iz derviškog ropstva, 
postade Stasio predmetom opće znatiželje i sveopćeg poštovanja. 
Ali sretna je porodica voljela da se zatvori u veliku kabinu, što im ju 
je ustupio kapetan, i da hladovite sate provede u pričanju. Tom je 
zgodom i Nella sudjelovala cvrkućući kao ptičica, a počinjući na 
veselje svih njih svaku rečenicu s veznikom "i". Posjevši se ocu na 
koljena i dignuvši prema njemu svoje lijepe očice, govorila je ovako: 
"I, tatice! | nas su ugrabili i vodili na devama — i Gebhr me je udario — 
i Stasio me je branio — i došli smo u Kartum — i tamo su ljudi umirali 
od gladi — i Stasio je radio teške poslove, da dobije za mene datulja 
— i bili smo kod Mahdija — i Stasio nije htio promijeniti vjeru — i Mahdi 
nas je poslao u Fašodu — i onda je Stasio ubio lava i sve, i stanovali 
smo u velikom drvetu, koje se zove Krakov — i King je bios nama -i 
imala sam groznicu — i Stasio me je izliječio i ubio je voba — i svladao 
Sambure — i bio uvijek prema meni vrlo uvijek prema meni vrlo 
dobar, tatice!"... 

Isto je tako pripovijedala i o Kaliju, o Mei, o Kingu, o Sabi, o 
Lindeovoj planini, o zmajevima i o posljednjem putu, sve dok nisu 
naišli na karavanu kapetana i doktora. Gospodin je Rawlison, 
slušajući to cvrkutanje, s teškom mukom suzdržavao suze — i samo 
je svaki čas stiskao uz srce svoju djevojčicu, a gospodin se 
Tarkowski nije mogao snaći od ponosa i sreće, jer se iz tog djetinjeg 
pripovijedanja vidjelo da bi mala poginula ne jedanput, već tisuću 
puta, da nije bilo odvažnoga i energičnog dječaka. Stasio je o svemu 
polagao račune podrobnije i točno. Desilo se tom prilikom da mu je, 
dok je pripovijedao o putu iz Fašode, pao veliki teret sa srca, jer je, 


govoreći kako je ustrijelio Gebhra i njegove drugove, zapeo i stao 
nemirno pogledati oca, ali gospodin Tarkowski namršti obrve, zamisli 
se časak, a onda ozbiljno reče: 

— Slušaj, Stasio! Tuđim životom ne smije nitko raspolagati, ali 
ako tkogod zaprijeti tvojoj domovini... životu tvoje majke... sestri... ili 
životu žene, koju povjeriše tvojoj brizi... opali mu slobodno u čelo... i 
neka te zato ne grize savjest. 


KKK 


Gospodin je Rawlison, čim su se vratili u Port Said, poveo Nellu 
u Englesku, gdje se stalno nastanio. Stasija dade otac u školu u 
Aleksandriju, jer tamo nisu tako poznavali njegova djela i doživljaje. 
Djeca su skoro svaki dan pisala jedno drugome, ali desilo se ipak da 
se nisu vidjela deset godina. Dječak je, svršivši škole u Egiptu, 
pošao na tehniku u Zdrich, pa je dobivši diplomu radio u Švicarskoj 
pri kopanju tunela. 

| tek nakon deset godina, kad je gospodin Tarkowski podnio 
ostavku, posjetiše obojica prijatelje u Engleskoj. Gospodin ih 
Rawlison pozove u svoju kuću, koja je bila nedaleko od Hampton- 
Courta da dođu na cijelo ljeto. Nella je navršila osamnaestu godinu i 
izrasla u djevojku krasnu kao cvijet, a Stasio se, na svoje 
zadovoljstvo uvjerio da muškarac, koji je već navršio dvadeset četiri 
godine, može ipak još misliti na dame. Na lijepu je Nellu mislio tako 
mnogo te je napokon odlučio da pobjegne od nje, kamo ga god oči 
povedu. Ali tada mu jednoga dana položi gospodin Rawlison obje 
ruke na ramena i gledajući mu ravno u oči reče: 

— Stasio, reci i sam, postoji li osim tebe na svijetu čovjek kojemu 
bih mogao ovo blago i milovanje dati s većim povjerenjem? 


KKK 


Mladi par Tarkowski ostao je sve do smrti gospodina Rawlisona 
u Engleskoj, a godinu dana nakon toga krenuše na dalek put. Budući 
da su sebi obećali da će pohoditi ona mjesta, gdje su proveli 
najmlađa ljeta, a onda gdje su lutali nekoć kao djeca, krenuše zato 
prije svega u Egipat. Mahdijeva i Abdullahijeva država davno je već 
propala, a iza njezine propasti došla je, kako reče kapetan Glen, 
Engleska. Iz Kaira do Kartuma sagradiše željeznicu. Očistiše "sude" 
iliti rukave Nila, pa je mladi par mogao udobnim parobrodom doprijeti 
ne samo do Fašode, već i do velikog jezera Victoria-Nyanza. Iz 
grada Florence, koji leži nad obalom toga jezera, pođoše 
željeznicom u Mombassu. Kapetan Glen i doktor Clary bili su 
premješteni u Natal, ali u Mombassi je živio pod brižljivom paskom 
domaćin engleskih vlasti King. Orijaš smjesta prepozna svoje stare 
gospodare, a osobito Nellu pozdravi tako radosnim trubljenjem, da je 
drveće mangrova u blizini zadrhtavalo kao da puše vjetar. 
Prepoznao je i staroga Sabu, koji je gotovo dvaput premašio običnu 
pasju dob i mada je već slabije vidio, svuda je pratio Stasija i Nellu. 

Stasio sazna tom prilikom da je Kali u dobrom zdravlju i da 
vlada pod engleskim protektoratom nad cijelim krajem južno od 
Rudolfova jezera. 


KKK 


Nakon toga posljednjeg puta vratio se mladi par u Evropu i 
nastanio se sa sijedim Stasiovim ocem stalno u Poljskoj. 


Bilješka o piscu 


Rođen polovinom devetnaestog stoljeća (1846.) u Poljskoj, 
Henryk Sienkiewicz umro je u Švicarskoj (1916.) u mjestu Veveyu, 
dijeleći sudbinu poljskih rodoljuba koji su, boreći se za obnovu 
poljske države u mnogim ustancima, poslije poraza rasijani širom 
Europe i Amerike. U 18. stoljeću Poljska je tri puta dijeljena između 
Austrije, Pruske i Rusije, da bi 1795. godine konačno nestala kao 
država, uz krvave uzastopne ustanke (1830., 1846., 1848., 1863.) 
kojima se nastoji obnoviti. Tek 1918. godine Poljska je stekla punu 
neovisnost, što Sienkiewicz nije doživio. Stoga je njegovo književno 
djelo vekim dijelom strasna poema napaćenoj domovini, a isto tako i 
obnova tragičnih i slavnih vremena poljske povijesti (romani Ognjem 
i mačem, Potop, Gospodin Wolodyjowski), čime Sienkiewicz kroz 
doživljaje svojih junaka Skrzeutkskoga, Juranda sa Spychowa, a još 
više Kmicica, \WVoldyjowskog, Zaglobe, obnavlja i uzdiže ponosnu i 
junačku, ali uvijek duhovito i s humorom opisanu pripovijest o ljubavi, 
vjernosti i rodoljublju poljskog sitnog plemstva, o kraljevskim 
dvorima, plemićkim kurijama, ali i pripovijest o običnim vojnicima i 
njihovim sudbinama. Ne, Sienkiewicz nije samo pisac povijesnih 
tema, te u romanima Bez dogme, Porodica Polaniecki i Quo vadišs 
nastoji prikazati teme koje zaokupljuju tadašnju Poljsku, što zbog 
stroge cenzure, a i zbog vlastita odmaka od krute poljske 
svakodnevice nije do kraja uspio. 

No, Sienkiewicz, dobitnik Nobelove nagrade, kao nijedan poljski 
pisac prevođen je gotovo na sve svjetske jezike, nadmašajući 
romantičnu slavu romana Waltera Scotta, a u novije vrijeme C. 
Dickensa i A. Dumasa, privlačeći čitatelja svježinom i plastičnošću 
pripovijedanja, uvijek novim i zanimljivim temama koje sežu u daleku 


prošlost, ali i u maštom i snagom zapažanja orisanu sadašnjost. 
Roman Quo vadis kroz sudbinu rimskog časnika i patricija Vinicija i 
mlade kršćanke Ligije prati prve dane kršćanstva u Rimskom 
carstvu, sukob poganskog rimskog društva s duhovnošću i vjerom 
prožetim kršćanima, progone i odricanja, muke i iskušenja kojima su 
izvrgnuti u dokazivanju svoje vjere pred bešćutnom rimskom 
društvenom elitom. Roman Quo vadis preveden je i na latinski jezik, 
a Sienkiewicz 1905. godine dobiva Nobelovu napadu, potvrđujući 
svoje mjesto među najvećim svjetskim književnicima. Rim mu 
podaruje počasno građanstvo, kojom prigodom Sienkiewicz naziva 
Italiju svojom drugom domovinom! Pišući zanosne stranice svojih 
povijesnih romana o snazi i moći neuništivog Poljaka, o svijetu .u 
kojem vladaju iskonski zakoni kršćanskog morala, Sienkiewicz nije 
opijeni romantičar i dosadni realist, nego istraživač i znatiželjni 
sudionik. Kao pisac vodi brigu o putu svojih junaka, znalački opisuje 
njihovu društvenu sredinu i karakter, a francuskom piscu Emilu Zoli 
piše: "Roman je dužan krijepiti, a ne potkopavati život, oplemenjivati 
ga, a ne blatiti, dužan je nositi dobru 'novinu' a ne zlu." Zaista, kako 
često ponavlja književna kritika, Sienkiewiczeva djela rađaju nadu i 
pored svih tegoba kojima su izloženi njegovi junaci, ona su u 
doslovnom smislu oslobađajuća. 

Henryk Sienkiewicz spisateljski se javio 1869. godine 
kazališnom recenzijom u jednom od šezdesetak varšavskih dnevnika 
listova i časopisa tog vremena. S putovanja po europskim zemljama, 
potom i Amerikom (od New Yorka do San Francisca) objavljivao je 
putopise opisujući svoje dojmove i sjećanja. 

Proputovavši Afrikom, objavljuje Pisma iz Afrike, a 1911. godine 
izlazi roman U pustinji i prašumi, čija se radnja zbiva u 
kontinentalnim afričkim razmjerima, od Port Saida do Mombasse 
(nedaleke od Zanzibara), a glavni su mu junaci dvoje djece, Stasio 
Tarkovski i Nella Rawlison. Četrnaestogodišnjeg Poljaka i 
osmogodišnju Engleskinju, čiji roditelji rade u Kompaniji Sueskog 
kanala, ugrabe Sudanci i povedu kao taoce prema gornjem Nilu, 
gdje bi ih trebalo razmijeniti s bliskim rođacima pobunjenika i 
neprijatelja tadašnjeg Egipta Mohameda Ahmeda, proglašenim od 
svojih pristaša i vjernika Mahdijem ili Mesijom. Osnovnu radnju 
Sienkiewicz je vezao uz otniiču i mukotrpni put djece kroz afričku 


'pustinju i prašumu, te stalni sukob otmičara i mladog Stasia oko 
mogućeg izbavljenja iz zarobljeništva. Tom naumu prijete uvijek nove 
i sve tegobnije prepreke, koje bi i odrasla čovjeka izložile pogibelji i 
opasnosti, a pisac ih uvjerljivo i pripovjedački snažno opisuje, bilo da 
dolaze od ljudi ili zadivljujuće ali i opasne afričke prirode! Sienkiewicz 
nije toliko zaokupljen mogućim zapletom radnje, koliko se vještinom 
njegove književne mašte čitatelj neprestano iznenađuje sve 
složenijim odnosom ljudi, zbivanja i bogate afričke prirode. 

Piščevo poznavanje zemlje i ljudskih karaktera sudjeluje u 
građenju tako složenih detalja da vrlo brzo spoznajemo kako su 
glavni junaci, Stasio i Nella, Sienkiewiczu osnovni moralni čimbenici 
romaneskne radnje, ali njihova sudbina i bitka za održanje u 
tegobnim uvjetima ne prikriva, nego još jasnije ocrtava sliku čitave 
jedne ogromne zemlje nastanjene mnoštvom plemena, s njihovim 
praiskonskhn vjerovanjima i načinima života. 

Čitatelj često ostaje bez daha pred začudnim povezivanjem 
geografskih, etnoloških, moralnih i povijesnih činjenica, njihova 
znalačkog korištenja u književnom tekstu, koji često dosiže 
uvjerljivost ne samo književne istinitosti, nego i jedne dramatične 
dokumentiranosti! Sienkiewicz je u romanu za mladež U pustinji i 
prašumi postigao složeno jedinstvo najboljih svojih književnih 
osobina: znalačko korištenje priče, njezino obogaćenje moralnom 
osnovom, živa i bogata fantazija, ali i utemeljenje u provjerenim 
činjenicama o zemlji i ljudima o kojima piše. Pisac koristi istinite 
događaje o ratovanju Mahdija protiv Egipta, te zbivanja stavlja u 
vrijeme pokolja vojske engleskog guvernera Gordona i Mahdijeva 
osvajanja grada Kartuma (1885.), opisujući gotovo 
dokumentarističkom snagom posljedice rata, kroz čije središte 
provodi i svoje mlade junake. Stasio i Nella svoju nadu u izbavljenje 
pronose čitavom Afrikom sve od veljače 1885., pa do rujna iste 
godine, kada stižu u Mombassu, u okrilje spasiteljske ekspedicije! 
Neiscrpni književni dar prvog poljskog nobelovca Henrika 
Sienkiewicza i čitatelju će kroz zanimljive zaplete i stotine znalački 
opisanih likova pružiti sjajnu sliku pripovjedačke snage i moralne 
uvjerljivosti koji često pruža samo najbolja književnost! 


Dr. Branimir Bošnjak 


(5 Te se pukovnije engleskoga konjaništva, koje se u 
Napoleonovo doba sukobljavalo s poljskim konjaništvom, doista do 
danas ponose time i nijedan časnik govoreći o svojoj pukovniji neće 
propustiti reći: "Borili smo se s Poljacima." 

'2 Jahaće. 

(I Ovce. 

4 Tamošnji kukuruz. 

'% Gospodičiću. 

'& Proroče. 


'5 Svi su Mahdijevi rođaci imali naslov plemeniti. 


*% Taj uzvik znači samo: "Bog je velik", ali Arapi ovako uzvikuju i 
u slučaju straha, zovući tako u pomoć. 


(2 Katarakt. 

(19% Velika oaza zapadno od Nila. 

(1 Ne, ne! 

(12 Anđela. 

(15 Zaboga, velikoga li psa! 

(1) Jugozapadni vjetar, koji puše samo u proljeće. 
(15 Životinja manja od naše lisice, zvana fennek. 


(18 Pisac je blizu Adena i čuo grmljavinu koja je besprekidno 


trajala pola sata. — Vidi "Listove iz Afrike". 
(15 Braća i rođaci Mahdijevi. 
(18 Odmila: janješce, dušica. 
(19% Umbaja je velika trublja od slonove kljove. 
29 Jadna mala ptičica. 
21 Kozice. 


(221 Nakon propasti derviške države opet je ta veza 
uspostavljena. 


(25 Emin-paša, podrijetlom njemački Židov, bio je upravitelj 
Ekvatorije pošto su Egipćani zauzeli zemlju oko Albert-Nyanze, a 
najčešće je prebivao u Wadelaju. Mahdijevci su ga nekoliko puta 
napadali. Spasio ga je Stanlev, koji ga je s većim dijelom vojnika 
dopremio u Bagamovo, koji leži u Indijskom oceanu. 

'24) Veliki gospodaru! 

:25 Dobro, dobro meso. 

1261 Proljetno kišovito doba. 

(27 Čaj u pet sati, vrijeme kad se pozivaju gosti u Engleskoj. 

(28 Zmiju. 

(2 Pivo načinjeno od biljke sorgo. 

(20 U Zadnje se vrijeme konstatiralo, da tu bolest ucjepljuje 
ljudima svojim ujedom ona ista muha tse-tse, koja ubija volove i 


konje. No ipak njezin ujed prouzrokuje bolest spavanja samo u 
nekim krajevima. Za vrijeme Mahdijeva ustanka nije još bio poznat 


uzrok bolesti. 
(U Mjera koja odgovara poljskom laktu. 


(221 Afričkim se veprovima široko svršava glava, imaju okrugle 
kljove, a ne trobride, i dosta dugačak rep, koji napadajući dižu uvis. 


(25 Gorile žive u šumama zapadne Afrike, ali ih je Livingston 
susretao i u istočnoj. Često grabe djecu. Gorila u istočnoj Africi nije 
tako bijesan kao u zapadnoj, jer kad je ranjen, ne ubija lovca već se 
zadovoljava time da mu odgrize prste. 


(84 Echinops giganteus raste u tom kraju, a osobito bujno u 
južnoj Abesiniji. 


'% Borovica u Abesiniji i u planinama Karamoyo izraste do 
pedeset metara visoko. 


(5 Tako su Rimljani nazivali pjevanje ili ratnu vrisku legija i 
Germana, ali također i riku slona. 


(27 Ti krajevi nisu bili još poznati za Mahdijevo vrijeme. 


(28 Brajera anthelmitica, krasna biljka, od koje je zrnje izvrstan 
lijek protiv trakavice. Raste naročito u južnoj Abesiniji. 


(2 Siva zvijer kao ris, iz roda mačaka. 


4% Fjilandria medinensis, crv tanak kao končić, dugačak preko 
jednoga metra. Njegovi ujedi prouzrokuju kadšto upalu. 


41 Znači isto što u Sudanu zeriba. Velika boma može biti i 
utvrda ili utvrđeni tabor. 


421 Prgseno pivo, kojim se opijaju crnci. 


45 Crnačka koplja. 


44 Dječakkoji služi i nosi pošiljke. 


45 Bilo je to veliko jezero, koje je god. 1888. otkrio znameniti 
putnik Teleki i nazvao ga Rudolfovim jezerom. 


45 Afrika je puna tajni. Glasovi o vodenim slonovima odavna su 
dopirali do ušiju putnika, ali im nije nitko htio vjerovati. U zadnje je 
vrijeme poslao prirodoslovni muzej u Parizu gospodina Le Petita, koji 
je vidio vodene slonove u Kongu na obali Leopoldovog jezera. 


47 Potočni konj. 

(48 Nema vode. 

4% Ptica? — Nije ptica! — Ptica? 

(2% Abdullahijeva je vlada ipak trajala još deset godina. Zadnji je 
udarac dervišima zadao lord Kitchener, koji ih je u velikoj krvavoj bici 


posve uništio, a zatim je naložio da se Mahdijev grob sravni sa 
zemljom. 


